CELEX: 32016D0288
Language: sk
Date: 2015-03-27 00:00:00
Title: Rozhodnutie Komisie (EÚ) 2016/288 z 27. marca 2015 o schéme pomoci SA.34775 (13/C) (ex 12/NN), ktorú zaviedlo Spojené kráľovstvo – daň z kameniva [oznámené pod číslom C(2015) 2141] (Text s významom pre EHP)

4.3.2016   
            
            
               SK
            
            
               Úradný vestník Európskej únie
            
            
               L 59/87
            
         ROZHODNUTIE KOMISIE (EÚ) 2016/288
   z 27. marca 2015
   o schéme pomoci SA.34775 (13/C) (ex 12/NN), ktorú zaviedlo Spojené kráľovstvo – daň z kameniva
   
      
         [oznámené pod číslom C(2015) 2141]
      
   
   (Iba anglické znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
   so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
   po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,
   keďže:
   1.   POSTUP
   
   
               (1)
            
            
               Listom z 20. decembra 2001 (doručeným 28. decembra 2001) orgány Spojeného kráľovstva notifikovali Komisii schému pomoci nazvanú „Postupné zavádzanie dane z kameniva v Severnom Írsku“ (Phased introduction of the aggregates levy in Northern Ireland). Orgány Spojeného kráľovstva vo svojej notifikácii informovali Komisiu, že zamýšľajú zaviesť daň z kameniva s účinkom od 1. apríla 2002. Táto daň sa mala zaviesť podľa časti 2 oddielov 16 až 49 a dodatkov 4 až 10 finančného zákona z roku 2001. Schéma pomoci (postupné zavedenie dane z kameniva v Severnom Írsku) bola opísaná ako zavedenie dane v Severnom Írsku vo viacerých fázach s cieľom zachovať medzinárodnú konkurencieschopnosť spoločností v Severnom Írsku vyrábajúcich spracované výrobky ako betón a asfalt z kameniva. Postupné zavedenie dane v Severnom Írsku sa malo realizovať prostredníctvom finančného zákona na rok 2002.
            
         
               (2)
            
            
               Okrem notifikácie dostala Komisia 27. septembra 2001 sťažnosť od dvoch spoločností zaoberajúcich sa ťažbou a spracovaním kameniva a ďalšiu sťažnosť 15. apríla 2002, ktorú predložilo združenie British Aggregates Association (ďalej len „BAA“). Sťažovatelia sa domnievajú, že finančný zákon na rok 2001 predstavuje štátnu pomoc pre výrobky a postupy oslobodené od dane z kameniva a že výnimky vzťahujúce sa na Severné Írsko predstavujú pomoc nezlučiteľnú s vnútorným trhom.
            
         
               (3)
            
            
               Komisia v nadväznosti na dodatočné informácie získané 21. februára 2002 prijala 24. apríla 2002 rozhodnutie o nevznesení námietok proti dani z kameniva (2). Usúdila, že jednotlivé oslobodenia stanovené v príslušnom finančnom zákone na rok 2001 boli opodstatnené logikou danej dane a že finančný zákon nezahŕňal žiadnu štátnu pomoc. Komisia ďalej usúdila, že postupné zavádzanie dane z kameniva v Severnom Írsku predstavovalo pomoc zlučiteľnú s vnútorným trhom.
            
         
               (4)
            
            
               Združenie BAA podalo 12. júla 2002 žalobu o neplatnosť rozhodnutia Komisie z 24. apríla 2002, ktorá je v registri ako vec T-210/02. Všeobecný súd 13. septembra 2006 žalobu zamietol v celom rozsahu. Združenie BAA sa 27. novembra 2006 proti rozsudku Všeobecného súdu odvolalo. Rozsudkom z 22. decembra 2008 vo veci C-487/06 P Súdny dvor zrušil rozsudok, proti ktorému bolo podané odvolanie, a vrátil vec Všeobecnému súdu.
            
         
               (5)
            
            
               Všeobecný súd v rozsudku vo veci T-210/02 RENV zrušil 7. marca 2012 rozhodnutie Komisie uvedené v odôvodnení 3 vyššie. Podľa zistení Všeobecného súdu Komisia nepreukázala, že daňové rozdiely v súvislosti s oslobodením od dane sú vzhľadom na zásadu obvyklého zdanenia, na ktorej sa zakladá daň z kameniva, alebo vzhľadom na environmentálny cieľ dane z kameniva oprávnené. Podľa zistení Všeobecného súdu Komisia pri určovaní selektívneho charakteru výhod vyplývajúcich z dane z kameniva nevzala do úvahy zásadu obvyklého zdanenia. V tejto súvislosti Všeobecný súd poukázal na nejednotnosť terminológie, ktorú používa Komisia vo svojom rozhodnutí, najmä pokiaľ ide o výrazy „čisté“, „primárne“ a „sekundárne“ kamenivo, ktoré nezodpovedajú výrazom použitým vo finančnom zákone na rok 2001 v znení zmien. Komisia okrem toho vo svojom rozhodnutí nevysvetlila, prečo právna a skutková situácia určitých materiálov oslobodených od dane (ktoré sa používajú ako kamenivo, napr. ílovité kamenivo) nie je rovnaká ako materiálov podliehajúcich dani.
            
         
               (6)
            
            
               Po zrušení rozhodnutia Komisie z 24. apríla 2002 bola Komisia povinná znovu posúdiť, či oslobodenia od dane, výnimky a daňové úľavy stanovené vo finančnom zákone na rok 2001 zmenenom finančným zákonom na rok 2002 a finančným zákonom na rok 2007 predstavujú štátnu pomoc. Komisia zaevidovala spis s označením NN, lebo daň z kameniva je v účinnosti od 1. apríla 2002. Otázka zlučiteľnosti postupného zavádzania dane z kameniva v Severnom Írsku sa skúma v rámci iného konania [pozri SA. 18859 (11/C) – Spojené kráľovstvo – Oslobodenie od dane z kameniva v Severnom Írsku].
            
         
               (7)
            
            
               Okrem poznámok a pripomienok predložených v priebehu konania pred súdmi Únie sťažovateľ Komisii predložil ďalšie pripomienky a informácie 13. júna 2012 a 26. októbra 2012. Tieto pripomienky boli postúpené Spojenému kráľovstvu 15. mája 2013. Orgány Spojeného kráľovstva poskytli 27. septembra 2012 a 27. mája 2013 ďalšie informácie o dani z kameniva.
            
         
               (8)
            
            
               Listom z 31. júla 2013 Komisia informovala Spojené kráľovstvo o svojom rozhodnutí začať konanie ustanovené v článku 108 ods. 2 zmluvy v súvislosti s oslobodeniami od dane, daňovými výnimkami a daňovými úľavami stanovenými v oddiele 17 ods. 3 písm. e), oddiele 17 ods. 3 písm. f) bodoch i) a ii), oddiele 17 ods. 4 písm. a) (pokiaľ je materiál oslobodený od dane zložený výlučne z čierneho uhlia, hnedého uhlia, ílovitej bridlice a kryštalickej bridlice, ktoré sa používajú ako kamenivo, alebo je zložený hlavne z čierneho uhlia, hnedého uhlia, ílovitej bridlice a kryštalickej bridlice), oddiele 17 ods. 4 písm. c) bodoch i) a ii) (pokiaľ je zložený hlavne z hlušiny), oddiele 17 ods. 4 písm. f) (pokiaľ ide o íl), oddiele 18 ods. 2 písm. b) (pokiaľ sa vzťahuje na postup oslobodený od dane, ktorým sa získavajú materiály používané ako kamenivo) a oddiele 30 ods. 1 písm. b) [pokiaľ sa vzťahuje na postup oslobodený od dane v zmysle oddielu 18 ods. 2 písm. b), ktorým sa získavajú materiály používané ako kamenivo] finančného zákona na rok 2001 zmeneného finančným zákonom na rok 2002 a finančným zákonom na rok 2007. Komisia nevzniesla žiadne námietky týkajúce sa oslobodení od dane, daňových výnimiek a daňových úľav stanovených v oddiele 17 ods. 2 písm. b), c), d), oddiele 17 ods. 3 písm. b), c), d) a da), oddiele 17 ods. 4 písm. d) a e), oddiele 17 ods. 4 písm. a) (pokiaľ je materiál oslobodený od dane zložený výlučne z čierneho uhlia, hnedého uhlia, ílovitej bridlice a kryštalickej bridlice, ktoré sa používajú na iné účely ako kamenivo), oddiele 17 ods. 4 písm. c) (pokiaľ je zložený výlučne z hlušiny), oddiele 17 ods. 4 písm. f) (okrem ílu), oddiele 18 ods. 2 písm. a), oddiele 18 ods. 2 písm. b) (pokiaľ sa vzťahuje na materiály, ktoré sa nepoužívajú ako kamenivo), oddiele 18 ods. 2 písm. c), oddiele 30 ods. 1 písm. a), oddiele 30 ods. 1 písm. b) [pokiaľ sa vzťahuje na postupy oslobodené od dane v zmysle oddielu 18 ods. 2 písm. a) a c)], oddiele 30 ods. 1 písm. b) [pokiaľ sa vzťahuje na postup oslobodený od dane v zmysle oddielu 18 ods. 2 písm. b), ktorým sa získavajú materiály, ktoré sa nepoužívajú ako kamenivo] a oddiele 30 ods. 1 písm. c) finančného zákona na rok 2001 zmeneného finančným zákonom na rok 2002 a finančným zákonom na rok 2007 z dôvodu, že nepredstavujú štátnu pomoc v zmysle článku 107 ods. 1 Zmluvy o fungovaní Európskej únie.
            
         
               (9)
            
            
               Rozhodnutie Komisie o začatí konania bolo uverejnené v Úradnom vestníku Európskej únie
                   (3) (ďalej len „rozhodnutie o začatí konania“). Komisia vyzvala zainteresované strany, aby predložili svoje pripomienky k tejto pomoci.
            
         
               (10)
            
            
               V období od 20. decembra 2013 do 17. januára 2014 dostala Komisia početné pripomienky od šestnástich zainteresovaných strán, 10. februára 2014 doplňujúce informácie od člena združenia British Aggregates Association a 5. marca 2014 od združenia British Aggregates Association. Tie boli 27. mája 2014 a 13. júna 2014 postúpené Spojenému kráľovstvu, ktoré malo možnosť odpovedať. Spojené kráľovstvo predložilo svoju odpoveď listom z 30. júna 2014. Okrem toho 1. októbra 2013, 31. októbra 2013 a 28. februára 2014 predložilo pripomienky k rozhodnutiu o začatí konania.
            
         
               (11)
            
            
               Komisia požiadala Spojené kráľovstvo o ďalšie informácie 14. júla 2014, 1. septembra 2014, 8. septembra 2014 a 28. novembra 2014. Spojené kráľovstvo poskytlo požadované informácie 29. augusta 2014, 9. septembra 2014, 18. septembra 2014 a 8. a 9. decembra 2014.
            
         
               (12)
            
            
               Po trojstrannom stretnutí, ktoré sa konalo 15. júla 2014, Komisia 18. júla 2014 požiadala Spojené kráľovstvo a združenie BAA, aby spoločne predložili ďalšie informácie. Tieto informácie boli predložené Komisii 8. septembra 2014. Združenie BAA predložilo doplňujúce informácie v odpovedi na otázky Komisie 15. septembra 2014. Predložené informácie boli následne 17. októbra 2014 postúpené orgánom Spojeného kráľovstva, ktoré odpovedali 12. novembra 2014, 14. novembra 2014 a 17. novembra 2014.
            
         
               (13)
            
            
               Komisia požiadala združenie BAA o ďalšie informácie 10. júla 2014 a 16. októbra 2014. Združenie BAA poskytlo požadované informácie 6. novembra 2014 a 21. novembra 2014. Informácie boli 2. decembra 2014 postúpené orgánom Spojeného kráľovstva, ktoré odpovedali 18. decembra 2014.
            
         2.   PODROBNÝ OPIS OPATRENIA
   
   2.1.   POJEM KAMENIVO
   
   
               (14)
            
            
               Kamenivo sa používa v stavebníctve. Vo všeobecnosti (4) je možné ho opísať ako materiál vo forme úlomkov alebo drviny s fyzikálne a chemicky inertnými vlastnosťami, vďaka ktorým je vhodný na použitie v stavebníctve samostatne alebo s pridaním cementu, vápna alebo asfaltových materiálov ako betón (5), štrková drvina, asfalt alebo drenážne vrstvy (6), alebo sa používa ako navážky (7). Kamenivo môže byť prírodné, vyrobené alebo recyklované (8). V rozhodnutí o začatí konania sa pojem kamenivo a použitie kameniva podrobne opisuje v odôvodneniach 8 až 13.
            
         
               (15)
            
            
               Vymedzenie kameniva sa v podstate spája s možnými použitiami určitých zrnitých alebo sypkých materiálov získavaných ťažbou v stavebníctve, ako je vysvetlené v odôvodnení 14, lebo predovšetkým na základe toho sa rozlišuje pojem kamenivo od pojmu nerasty.
            
         
               (16)
            
            
               Prírodné kamenivo je kamenivo, ktoré sa vyskytuje v prírode a ktoré možno použiť bez priemyselného spracovania. Je to piesok, štrk a drvený kameň (9) a získava sa ťažbou v lomoch, na štrkoviskách alebo bagrovaním na morskom dne.
            
         
               (17)
            
            
               Recyklované kamenivo pochádza zo spracovania materiálov, ktoré boli predtým použité v stavebníctve vrátane stavebného a demolačného odpadu (10).
            
         
               (18)
            
            
               Vyrobené kamenivo je vo všeobecnosti ľahké kamenivo s vysokou hustotou vyrobené na špeciálne účely. Vyrába sa po použití priemyselného postupu (zvyčajne tepelný postup). Je to napríklad: kamenivo z vysokopecnej trosky, expandované ílovité kamenivo, expandované perlitové kamenivo, expandované kamenivo z polystyrénových granúl (11).
            
         
               (19)
            
            
               Materiály vhodné na použitie ako kamenivo sa môžu použiť aj na výrobu iných výrobkov. V tomto zmysle sa v odvetví rozlišuje medzi použitím piesku, štrku a drveného kameňa ako kameniva a použitím piesku, štrku a drveného kameňa na iné účely ako kamenivo (12). Príkladom použitia kameňa, piesku a štrku na iné účely ako kamenivo môže byť výroba cementu, skla a iné priemyselné (13) alebo poľnohospodárske použitie (14).
            
         2.2.   KONTEXT A CIEĽ DANE Z KAMENIVA
   
   
               (20)
            
            
               Kamenivo je z hľadiska lokalít, na ktorých ho možno prijateľným spôsobom ťažiť, obmedzeným prírodným zdrojom (15). Ťažba kameniva zaberá pôdu v strednodobom až dlhodobom horizonte a poškodzuje a znečisťuje životné prostredie.
            
         
               (21)
            
            
               Po zavedení série opatrení zameraných na riešenie environmentálnych otázok ťažby kameniva, ktoré sú opísané v odôvodneniach 15 až 18 rozhodnutia o začatí konania, bola v apríli 2002 zavedená daň z kameniva s cieľom podporiť efektívnejšie využívanie kameniva v stavebnom priemysle:
               
                           —
                        
                        
                           zahrnutím niektorých environmentálnych nákladov na ťažbu kameniva, ako je hluk, prach, vizuálne narušenie a strata biodiverzity, do ceny kameniva. V tomto zmysle by daň z kameniva mala podporovať efektívnu ťažbu kameniva a hospodárne používanie a menšie plytvanie na stavenisku,
                        
                     
                           —
                        
                        
                           podporou zmeny dopytu z cielenej ťažby kameniva na alternatívne možnosti, ako napr.:
                           
                                       —
                                    
                                    
                                       recyklované kamenivo,
                                    
                                 
                                       —
                                    
                                    
                                       odpad a vedľajšie produkty z iných postupov vrátane ťažby iných nerastov (odpad z ťažby ílu a čierneho uhlia, odpad zo skla a pneumatík) (16).
                                    
                                 
                     
         
               (22)
            
            
               V tejto súvislosti orgány Spojeného kráľovstva pri príležitosti prijatia rozhodnutia o začatí konania vysvetlili, že kamenivo na stavebné použitie má pomerne nízku hodnotu, najmä v porovnaní s celkovými nákladmi na stavebné projekty, pri ktorých patrí kamenivo k výrobným nákladom. Kamenivo možno pomerne ľahko ťažiť zo zeme. Preto bez doplňujúcich cenových podnetov, ako napríklad podnet v podobe dane z kameniva, neexistuje na efektívne využívanie kameniva žiadny osobitný dôvod.
            
         
               (23)
            
            
               Podobne, bez doplňujúcich cenových podnetov by recyklovanie kameniva nebolo ekonomicky životaschopné. Orgány Spojeného kráľovstva usudzovali, že motivácia na používanie recyklovaného kameniva, aj keď je stále spojené s environmentálnymi nákladmi ako spotreba energie a tvorba hluku, je dôležitým aspektom pri znižovaní environmentálnych nákladov spojených s ťažbou materiálov zo zeme (napr. dlhodobé vplyvy na biodiverzitu). Použitie recyklovaných materiálov si nevyžaduje nové narušenia pôdy alebo morského dna.
            
         
               (24)
            
            
               Okrem podpory používania recyklovaného kameniva ako alternatívy k novovyťaženým materiálom je cieľom štruktúry dane z kameniva aj zníženie ťažby piesku, štrku a kameňa určených konkrétne na použitie ako kamenivo tak, že sa bude podporovať využívanie iných materiálov, ktoré by sa inak likvidovali. Vedľajšie produkty, hlušina a odpad z iných ťažobných postupov alebo priemyselných postupov sa zvyčajne považujú za menej kvalitné a vyznačujúce sa nižšími parametrami ako materiály konkrétne ťažené a používané ako kamenivo. Ich použitie sa môže mierne líšiť. Napríklad vzhľadom na ich nižšiu hustotu alebo nerovnomernú veľkosť nie je bezpečné ich používať pri výrobe niektorých cestných povrchov alebo v iných prípadoch, keď kamenivo musí odolávať vysokému tlaku a opotrebovaniu. Vedľajšie produkty, odpad a hlušina však môžu v mnohých prípadoch predstavovať funkčnú alternatívu ku kamenivu najvyššej kvality. Vedľajšie produkty, odpad a hlušina z postupov uvedených vo finančnom zákone na rok 2001 by sa bez existencie dane z kameniva likvidovali. Keďže sú však nevyhnutným vedľajším produktom viacerých postupov, ktorými sa získavajú dôležité materiály pre stavebný priemysel (napríklad strešné škridly z bridlice) alebo iné odvetvia (napríklad živec pre sklársky priemysel), z hľadiska životného prostredia považovali orgány Spojeného kráľovstva za účinnejšie podporovať použitie týchto vedľajších produktov ako kamenivo namiesto ich ukladania ako odpadu. Zabraňuje sa tak ďalším environmentálnym nákladom použitím už vyťaženého výrobku, ktorý by bol inak ponechaný ako odpad, na rozdiel od (ďalšej) ťažby nového kameniva so zbytočnými ďalšími environmentálnymi nákladmi (narušenie novej pôdy). Okrem toho to pomáha pri obnove pôdy, ktorú už poškodili veľké skládky odpadu a hlušiny. Orgány Spojeného kráľovstva dodali, že uplatňovanie dane z kameniva na takéto materiály môže mať nežiaduci účinok a odrádzať od využívania týchto materiálov, ktorých možnosti použitia sú aj tak obmedzené, čím by sa naopak zvyšovala a nie znižovala tvorba skládok. V odôvodnení 23 rozhodnutia o začatí konania sa uvádza podrobný prehľad o odhadoch dostupného množstva alternatív.
            
         
               (25)
            
            
               Počiatočné prognózy naznačovali, že daňou z kameniva sa zníži dopyt po čistom kamenive v priemere o 20 Mt ročne.
            
         
               (26)
            
            
               Orgány Spojeného kráľovstva uviedli, že vzhľadom na cieľ podnietiť efektívnejšiu ťažbu a efektívnejšie využívanie čistého kameniva „sa daň vzťahuje na tých, ktorí sa zaoberajú ťažbou na účely obchodného využívania kameniva“ (17). V tejto súvislosti orgány Spojeného kráľovstva vysvetlili, že hoci ťažbou materiálov charakterizovaných vysokými parametrami, ktoré sa používajú v stavebníctve, sa takisto získavajú materiály s nižšou kvalitou, a teda aj cenou, v praxi nie je možné oslobodiť tieto materiály podobným spôsobom ako vedľajšie produkty priemyselných postupov alebo iných činností v oblasti ťažby. Po prvé podiel kameniva vysokej kvality a nízkej kvality sa v jednotlivých kameňolomoch líši v závislosti od geologických faktorov, nejde však o nemenný údaj pre akýkoľvek kameňolom, lebo efektívnejšími postupmi možno znížiť podiel kameniva nízkej kvality. Pojem kamenivo nízkej kvality je navyše do určitej miery subjektívny. To, čo by jeden prevádzkovateľ kameňolomu považoval za nízku kvalitu, by mohlo patriť do hlavného sortimentu produkcie iného prevádzkovateľa. Oslobodenie kameniva nízkej kvality by teda mohlo viesť k nerovnakému zaobchádzaniu s prevádzkovateľmi, k vyhýbaniu sa daňovým povinnostiam alebo daňovým únikom. Rozsiahle verejné konzultácie s priemyselným odvetvím o tejto otázke, ktoré prebiehali v čase zavedenia dane z kameniva, nepriniesli realizovateľný spôsob rozlišovania medzi materiálmi vysokej kvality – ktoré by mali byť zdanené – a vedľajšími produktmi nižšej kvality, ktoré vznikajú pri ťažbe kameniva vysokej hodnoty. Orgány Spojeného kráľovstva ďalej poznamenali, že zdanenie kameniva nízkej kvality tiež svedčí o snahe zohľadniť environmentálne náklady na ťažbu kameniva bez ohľadu na to, či sa vyťažený výrobok v konečnom dôsledku považuje za materiál vysokej alebo nízkej kvality.
            
         
               (27)
            
            
               Orgány Spojeného kráľovstva napokon uviedli, že daň z kameniva nie je zamýšľaná ako všeobecná daň z ťažby nerastov, ale ako daň z ťažby kameňa, piesku a štrku, ktoré sa používajú ako kamenivo v stavebníctve a sú predmetom obchodného využívania v Spojenom kráľovstve. Orgány Spojeného kráľovstva vysvetlili, že aj keď environmentálny vplyv ťažby iných materiálov môže byť podobný, nie všetky materiály majú vhodné možnosti na zníženie intenzity ťažby používaním alternatívnych materiálov, ako sú recyklované materiály a hlušina. Okrem toho ťažba kameniva predstavovala v Spojenom kráľovstve najväčšiu činnosť ťažby nerastov (v roku 2002 predstavovala približne 70 % tonáže z celkovej ťažby nerastov), a preto je hlavným zdrojom poškodzovania životného prostredia spôsobeného ťažbou nerastov na celom území Spojeného kráľovstva ako celku. Rozsah pôsobnosti dane bol vymedzený s cieľom dosiahnuť čo najväčší prínos pre životné prostredie v podobe zníženia ťažby kameniva, a pokiaľ ide o zachovanie strategických zdrojov, a zároveň s cieľom nezaťažiť materiály, pre ktoré neexistujú alternatívy, nadmernými daňami.
            
         2.3.   FINANČNÝ ZÁKON NA ROK 2001, NADOBUDNUTIE PLATNOSTI, ZMENY A TRVANIE
   
   
               (28)
            
            
               Primárne právne predpisy upravujúce daň z kameniva sú stanovené v oddieloch 16 až 49 a dodatkoch 4 až 10 finančného zákona na rok 2001. Finančný zákon na rok 2001 bol prijatý 11. mája 2001 a bol predmetom viacerých zmien, ako je opísané v odôvodneniach 28 a 29 rozhodnutia o začatí konania. Toto rozhodnutie odkazuje na finančný zákon na rok 2001 v znení neskorších zmien. Daň z kameniva nadobudla účinnosť 1. apríla 2002 a je stále platná. Zákon uplatňovanie dane z kameniva časovo neobmedzuje.
            
         
               (29)
            
            
               Po rozhodnutí o začatí konania orgány Spojeného kráľovstva zmenili finančný zákon na rok 2001 zrušením výnimiek pre materiály, v súvislosti s ktorými Komisia 1. apríla 2014 vyjadrila pochybnosti.
            
         
               (30)
            
            
               Orgány Spojeného kráľovstva vysvetlili, že pri príprave potrebných právnych predpisov na zrušenie výnimiek dospeli na základe pripomienok získaných od priemyselného odvetvia k záveru, že určovanie, či boli určité materiály „vyťažené na použitie ako kamenivo“, by bolo nepraktické. Preto vytvorili nové kritérium „na stavebné účely“, ktoré je v súlade s vymedzeniami pojmov v existujúcich právnych predpisoch. S cieľom dosiahnuť pri uplatňovaní uvedeného kritéria rovnaký výsledok, ktorý sa predpokladal v rozhodnutí o začatí konania, sa však v právnych predpisoch o zrušení výnimiek tiež stanovuje, že: i) íl (vrátane plastického ílu, kaolínu a šamotu) a ílovitá bridlica používané na výrobu keramických stavebných výrobkov a ii) sadra používaná na výrobu sadrovej malty a sadrokartónu sa považujú za postupy oslobodené od dane. Dôvodom je skutočnosť, že by mohli byť zahrnuté medzi materiály vyťažené „na stavebné účely“, ale použitie príslušných materiálov nepredstavuje použitie ako kameniva.
            
         2.4.   ŠTRUKTÚRA DANE Z KAMENIVA A PRÍPADY, V KTORÝCH SA UPLATŇUJE
   
   
               (31)
            
            
               V oddiele 16 ods. 1 finančného zákona na rok 2001 sa uvádza, že „daň, označovaná ako daň z kameniva, sa uplatňuje v súlade s touto časťou o kamenive, ktoré je predmetom obchodného využívania.“ V oddiele 16 ods. 2 sa uvádza, že „daňová povinnosť vzniká, keď sa množstvo kameniva podliehajúceho dani od nadobudnutia účinnosti dane stane predmetom obchodného využívania v Spojenom kráľovstve.“
            
         
               (32)
            
            
               Podľa oddielu 17 ods. 1 „kamenivo“„znamená (v zmysle oddielu 18 nižšie) akýkoľvek kameň, štrk alebo piesok a akékoľvek materiály, ktoré sú v danom čase začlenené do kameňa, štrku alebo piesku alebo sú jeho prirodzenou súčasťou.“
            
         
               (33)
            
            
               V oddiele 18 ods. 1 sa stanovuje, že: „v tejto časti sa odkazy na kamenivo: a) vzťahujú na hlušinu, odpad, odrezky a iné vedľajšie produkty vznikajúce pri použití akéhokoľvek postupu oslobodeného od dane na kamenivo; b) ale nevzťahujú sa na čokoľvek iné, čo vzniká pri použití uvedeného postupu na akékoľvek kamenivo“.
            
         
               (34)
            
            
               V zmysle oddielu 18 ods. 2 postupy oslobodené od dane sú:
               
                           „a)
                        
                        
                           rezanie akejkoľvek horniny s cieľom vyrobiť kameň s jednou alebo viacerými rovnými plochami;
                        
                     
                           b)
                        
                        
                           akýkoľvek postup, ktorým sa príslušná látka ťaží alebo inak oddeľuje (či už ako súčasť postupu jej získania z akejkoľvek pôdy alebo inak) z akéhokoľvek kameniva;
                        
                     
                           c)
                        
                        
                           akýkoľvek postup na výrobu vápna alebo cementu z vápenca, alebo vápenca a čohokoľvek iného.“
                        
                     
         
               (35)
            
            
               V oddiele 18 ods. 3 sa uvádza tento zoznam príslušných látok: a) anhydrit; b) plastický íl (ball clay); c) baryt; e) kaolín; f) živec; g) šamot; i) kazivec; j) valchárska hlinka; k) drahokamy a polodrahokamy; l) sadrovec; m) akékoľvek kovy alebo rudy akýchkoľvek kovov; n) muskovit; o) perlit; p) potaš; q) pemza; r) fosfáty hornín; s) chlorid sodný; t) mastenec; u) vermikulit. V oddiele 18 ods. 3 boli písmená d) a h) so spätnou platnosťou vypustené od 1. apríla 2002 v dôsledku zmien, ktoré sa zaviedli finančným zákonom na rok 2002.
            
         
               (36)
            
            
               V oddiele 16 ods. 2 finančného zákona z roku 2001 v spojení s oddielom 19 ods. 1 a oddielom 19 ods. 2 sa stanovuje, že daň z kameniva sa uplatňuje pri ktoromkoľvek z týchto štyroch druhov obchodného využívania v Spojenom kráľovstve, ktoré nastane ako prvé:
               
                           a)
                        
                        
                           kamenivo je odobraté z miesta pôvodu alebo akéhokoľvek miesta registrovaného pod názvom osoby, ktorá je prevádzkovateľom miesta pôvodu (18), alebo akéhokoľvek iného miesta pôvodu, z ktorého bolo množstvo kameniva odobraté na účely použitia postupu oslobodeného od dane na tomto mieste, no pričom k použitiu takéhoto postupu nedošlo;
                        
                     
                           b)
                        
                        
                           je predmetom dohody o dodaní akejkoľvek osobe (19);
                        
                     
                           c)
                        
                        
                           používa sa na stavebné účely (20); alebo
                        
                     
                           d)
                        
                        
                           zmieša sa inak ako v povolených prípadoch (21) s akýmkoľvek materiálom alebo látkou okrem vody.
                        
                     
         
               (37)
            
            
               Na účely dane z kameniva sa vo finančnom zákone na rok 2001 v podstate rozlišujú tri druhy miest pôvodu:
               
                           a)
                        
                        
                           prístav alebo iné miesto vykládky, na ktorom sa kamenivo získané z morského dna Spojeného kráľovstva prvýkrát vyloží [oddiel 20 ods. 1 písm. a)];
                        
                     
                           b)
                        
                        
                           miesto, na ktorom sa vykonal postup oslobodený od dane [oddiel 20 ods. 1 písm. b)]. Vzťahuje sa to na prípady, keď sa uplatnil postup oslobodený od dane, vyťažila sa látka oslobodená od dane a ostalo určité množstvo kameniva, ktoré sa využilo. Miesto, na ktorom sa vykonala ťažba látky oslobodenej od dane, sa stáva miestom pôvodu kameniva;
                        
                     
                           c)
                        
                        
                           miesto, na ktorom sa kamenivo získa zo zeme [oddiel 20 ods. 1 písm. d)].
                        
                     
         
               (38)
            
            
               V dôsledku koncepcie obchodného využívania sa daň z kameniva vzťahuje na kamenivo vyťažené v Spojenom kráľovstve aj na dovážané kamenivo. Dovážané kamenivo nepodlieha dani z kameniva vtedy, keď je vyložené v Spojenom kráľovstve (22), ale keď je predmetom dohody (a kamenivo sa už nachádza v Spojenom kráľovstve) alebo sa použije na stavebné účely (v Spojenom kráľovstve) alebo sa zmieša (v Spojenom kráľovstve) s akýmkoľvek materiálom alebo látkou okrem vody, s výnimkou povolených prípadov (23).
            
         
               (39)
            
            
               Oddiel 19 ods. 3 finančného zákona na rok 2001 obsahuje ďalšie podrobnosti o koncepcii obchodného využívania. V písmene e) sa stanovuje, že nedochádza k obchodnému využívaniu, keď sa kamenivo – ak sa nespracúva postupom, pri ktorom sa zmieša s inou látkou alebo materiálom (okrem vody) – opäť stane súčasťou pôdy na mieste, z ktorého bolo získané (24).
            
         
               (40)
            
            
               V oddieloch 21 a 22 sa vymedzuje, kto je prevádzkovateľom miesta a či je v danom prípade za využívanie zodpovedný prevádzkovateľ miesta alebo iná osoba (a daň z kameniva sa teda vzťahuje na ňu).
            
         2.5.   POJEM KAMENIVO PODLIEHAJÚCE DANI – OSLOBODENIE OD DANE Z KAMENIVA A DAŇOVÉ ÚVERY
   
   
               (41)
            
            
               V oddiele 17 ods. 2 finančného zákona na rok 2001 sa stanovuje, že kamenivo nepodlieha dani v štyroch prípadoch:
               
                           a)
                        
                        
                           ak je výslovne oslobodené od dane;
                        
                     
                           b)
                        
                        
                           ak bolo predtým použité na stavebné účely (pred alebo po nadobudnutí účinnosti dane);
                        
                     
                           c)
                        
                        
                           ak je kamenivom alebo pochádza z kameniva, na ktoré sa už uplatnila daň z kameniva;
                        
                     
                           d)
                        
                        
                           ak ide o kamenivo, ktoré bolo odobraté z miesta pôvodu pred nadobudnutím účinnosti dane.
                        
                     
         
               (42)
            
            
               Kamenivo sa považuje za kamenivo použité na stavebné účely, ak sa použije ako materiál alebo opora pri stavbe alebo skvalitňovaní akejkoľvek konštrukcie (vrátane ciest, chodníkov, ciest, na ktorých je alebo má byť položená železničná trať, hrádzí, budov a mostov) alebo keď sa s čímkoľvek zmieša ako súčasť výroby malty, betónu, cestného asfaltu, štrkovej drviny alebo akéhokoľvek podobného stavebného materiálu (25).
            
         
               (43)
            
            
               V oddiele 17 ods. 3 sa stanovuje, že kamenivo je oslobodené od dane z kameniva, ak:
               
                           „b)
                        
                        
                           je zložené výlučne z kameniva získaného odobratím zo zeme na mieste akejkoľvek stavby alebo plánovanej stavby počas zákonne vykonaných výkopových prác: i) v súvislosti s úpravou alebo stavbou budov; a ii) výlučne na účely položenia základov alebo položenia potrubia alebo káblov;
                        
                     
                           c)
                        
                        
                           je zložené a výlučne z kameniva získaného i) odobratím z dna rieky, kanála alebo vodného toku (prírodného alebo umelého) alebo z prieplavu alebo prístupovej vodnej cesty do prístavu (prírodnej alebo umelej); a ii) počas bagrovania vykonávaného výlučne na účely vytvorenia, obnovy, zlepšenia alebo údržby danej rieky, kanála, vodného toku, prieplavu alebo prístupovej vodnej cesty;
                        
                     
                           d)
                        
                        
                           je zložené výlučne z kameniva získaného odobratím zo zeme pozdĺž trate alebo plánovanej trate diaľnice alebo plánovanej diaľnice a počas výkopových prác vykonávaných: i) na účely zlepšenia alebo údržby diaľnice alebo výstavby plánovanej diaľnice a ii) nie na účely ťažby predmetného kameniva;
                        
                     
                           da)
                        
                        
                           je zložené výlučne z kameniva získaného odobratím zo zeme pozdĺž trate alebo plánovanej trate železnice, električkovej dráhy alebo jednokoľajovej dráhy alebo plánovanej železnice, električkovej dráhy alebo jednokoľajovej dráhy a počas výkopových prác vykonávaných: i) na účely zlepšenia alebo údržby železnice, električkovej dráhy alebo jednokoľajovej dráhy alebo výstavby plánovanej železnice, električkovej dráhy alebo jednokoľajovej dráhy; a ii) nie na účely ťažby predmetného kameniva;
                        
                     
                           e)
                        
                        
                           je zložené výlučne z hlušiny, odpadu alebo iných vedľajších produktov, s vylúčením skrývky, získaných pri ťažbe alebo inej separácii z akéhokoľvek množstva kameniva z akéhokoľvek kaolínu alebo plastického ílu; alebo
                        
                     
                           f)
                        
                        
                           je zložené výlučne z hlušiny z akéhokoľvek postupu, ktorým sa oddeľuje i) čierne uhlie, hnedé uhlie, kryštalická bridlica a ílovitá bridlica alebo ii) látka uvedená v oddiele 18 ods. 3 nižšie od inej horniny po ťažbe alebo získaní danej horniny.“
                        
                     
         
               (44)
            
            
               Oddiel 17 ods. 3 písm. da) bol vložený oddielom 22 ods. 3 finančného zákona na rok 2007, v platnosti od 1. augusta 2007.
            
         
               (45)
            
            
               V oddiele 17 ods. 4 sa okrem toho oslobodzuje kamenivo zložené výlučne alebo hlavne z jedného alebo viacerých nasledujúcich materiálov, alebo ktoré je súčasťou akéhokoľvek materiálu zloženého z uvedených materiálov, konkrétne z:
               
                           „a)
                        
                        
                           čierneho uhlia, hnedého uhlia, kryštalickej bridlice a ílovej bridlice;
                        
                     
                           c)
                        
                        
                           hlušiny, odpadu alebo iných vedľajších produktov z i) akéhokoľvek postupu priemyselného spaľovania alebo ii) tavenia alebo rafinácie kovov;
                        
                     
                           d)
                        
                        
                           odrezkov z vŕtania pochádzajúcich z akejkoľvek činnosti vykonávanej na základe licencie udelenej v súlade so zákonom o rope z roku 1998 [alebo zákonom o rope (výrobe) (Severné Írsko) z roku 1964];
                        
                     
                           e)
                        
                        
                           akéhokoľvek materiálu pochádzajúceho z prác uskutočňovaných v rámci výkonu právomocí požadovaných alebo udelených v súlade s ustanovením zákona o nových cestách a cestných prácach z roku 1991, nariadenia o cestách (Severné Írsko) z roku 1993 alebo nariadenia o cestných prácach (Severné Írsko) z roku 1995;
                        
                     
                           f)
                        
                        
                           ílu, pôdy alebo rastlinnej alebo inej organickej hmoty.“
                        
                     
         
               (46)
            
            
               Podľa oznámenia o dani z kameniva 1 „výlučne“ znamená, že 100 % daného materiálu je jedným z materiálov oslobodených od dane. „Prevažne“ znamená, že viac ako 50 % materiálu je jedným z materiálov oslobodených od dane. Umelým miešaním kameniva s väčším množstvom materiálu oslobodeného od dane sa nevytvorí zmes oslobodená od dane, ale znamená to, že daň z kameniva sa uplatní na kamenivo v čase miešania.
            
         
               (47)
            
            
               V oddiele 30 ods. 1 finančného zákona na rok 2001 sa stanovujú predpisy týkajúce sa vzniku nároku osoby na daňovú úľavu, ak:
               
                           a)
                        
                        
                           sa kamenivo podliehajúce dani z kameniva vyváža zo Spojeného kráľovstva v podobe kameniva;
                        
                     
                           b)
                        
                        
                           sa na kamenivo podliehajúce dani z kameniva uplatní postup oslobodenia od dane;
                        
                     
                           c)
                        
                        
                           sa kamenivo podliehajúce dani z kameniva použije v predpísanom priemyselnom alebo poľnohospodárskom postupe;
                        
                     
                           d)
                        
                        
                           sa kamenivo podliehajúce dani z kameniva zlikviduje spôsobom, ktorý nepredstavuje jeho použitie na stavebné účely, ako môže byť predpísané (26); alebo
                        
                     
                           e)
                        
                        
                           celkový dlh alebo jeho časť voči osobe zodpovednej za uplatnenie obchodného využívania na kamenivo sa v účtovníctve odpíše ako nedobytná pohľadávka.
                        
                     
         
               (48)
            
            
               V oddiele 30 ods. 1 písm. b) finančného zákona na rok 2001 sa stanovuje daňová úľava v prípade použitia postupu oslobodeného od dane v zmysle oddielu 18 ods. 2 písm. a), b) a c) finančného zákona na rok 2001 na materiál, ak tento materiál už podliehal dani z kameniva. Odzrkadľuje teda oslobodenia od dane ustanovené v oddiele 18 ods. 2
            
         
               (49)
            
            
               Priemyselné a poľnohospodárske postupy, ktoré môžu využívať daňovú úľavu podľa oddielu 30 ods. 1 písm. c) sú vymenované v dodatku „Priemyselné a poľnohospodárske postupy“ k predpisu 13 (všeobecných) predpisov o dani z kameniva z roku 2002. V oznámení o dani z kameniva 2 (27) sa podrobnejšie opisuje, akých postupov sa to týka. Sú to tieto postupy:
               
                  Priemyselné postupy
               
               
                           —
                        
                        
                           Kód 001: Spracovanie a tavenie železa, ocele a neželezných kovov vrátane zlievarenských postupov, odlievania na vytaviteľný model, aglomeračných zariadení a ťahania drôtu
                        
                     
                           —
                        
                        
                           Kód 002: Zlievanie
                        
                     
                           —
                        
                        
                           Kód 003: Znižovanie emisií do ovzdušia, pôdy a vody
                        
                     
                           —
                        
                        
                           Kód 004: Čistenie a filtrácia pitnej vody, vzduchu a ropy
                        
                     
                           —
                        
                        
                           Kód 005: Čistenie odpadových vôd
                        
                     
                           —
                        
                        
                           Kód 006: Výroba energie
                        
                     
                           —
                        
                        
                           Kód 007: Keramické postupy
                        
                     
                           —
                        
                        
                           Kód 008: Žiaruvzdorné postupy
                        
                     
                           —
                        
                        
                           Kód 009: Výroba skla a výrobkov zo skla
                        
                     
                           —
                        
                        
                           Kód 010: Výroba sklenených vlákien
                        
                     
                           —
                        
                        
                           Kód 011: Chemické vlákna
                        
                     
                           —
                        
                        
                           Kód 012: Výroba a spracovanie potravín a nápojov
                        
                     
                           —
                        
                        
                           Kód 013: Výroba plastov, gumy a PVC
                        
                     
                           —
                        
                        
                           Kód 014: Chemická výroba napríklad bezvodého uhličitanu sodného, oxidu horečnatého z morskej vody, oxidu hlinitého, oxidu kremičitého
                        
                     
                           —
                        
                        
                           Kód 015: Výroba vyzrážaného uhličitanu vápenatého
                        
                     
                           —
                        
                        
                           Kód 016: Výroba liekov, bieliacich prostriedkov, toaletných potrieb a detergentov
                        
                     
                           —
                        
                        
                           Kód 017: Prevzdušňovacie postupy
                        
                     
                           —
                        
                        
                           Kód 018: Výroba plniva na nátery, tesniace materiály, lepidlá, farby, injektážnu maltu, mastix, tmely a iné spájacie alebo upravujúce médiá
                        
                     
                           —
                        
                        
                           Kód 019: Výroba pigmentov, lakov a farieb
                        
                     
                           —
                        
                        
                           Kód 020: Výroba rastových médií a značenia čiar pre športoviská a iné rekreačné zariadenia
                        
                     
                           —
                        
                        
                           Kód 021: Spaľovanie
                        
                     
                           —
                        
                        
                           Kód 022: Výroba desikantov
                        
                     
                           —
                        
                        
                           Kód 023: Výroba podkladov na koberce, podložiek a peny
                        
                     
                           —
                        
                        
                           Kód 024: Postupy súvisiace so živicou
                        
                     
                           —
                        
                        
                           Kód 025: Výroba prísad do mastiacich prípravkov
                        
                     
                           —
                        
                        
                           Kód 026: Činenie kože
                        
                     
                           —
                        
                        
                           Kód 027: Výroba papiera
                        
                     
                           —
                        
                        
                           Kód 028: Výroba umeleckých materiálov
                        
                     
                           —
                        
                        
                           Kód 029: Výroba piesku na hranie, napr. pre detské pieskoviská
                        
                     
                           —
                        
                        
                           Kód 030: Výroba hlinených holubov
                        
                     
                           —
                        
                        
                           Kód 031: Abrazívne postupy: špeciálne pieskovanie, brúsenie bez železa (mlecie kamene) a výroba brúsneho papiera
                        
                     
                           —
                        
                        
                           Kód 032: Použitie ako výplňový materiál pri prieskume ropných ložísk (alebo ťažbe ropy), napríklad piesok na hydraulické štiepenie alebo vrtné kvapaliny
                        
                     
                           —
                        
                        
                           Kód 033: Odsírovanie dymových plynov a čistenie dymových plynov
                        
                     
                           —
                        
                        
                           Kód 034: Výroba banských supresantov
                        
                     
                           —
                        
                        
                           Kód 035: Výroba hasiacich prístrojov
                        
                     
                           —
                        
                        
                           Kód 036: Výroba materiálov používaných na ohňovzdornú úpravu
                        
                     
                           —
                        
                        
                           Kód 037: Neutralizácia kyselín
                        
                     
                           —
                        
                        
                           Kód 038: Výroba trecích materiálov, napríklad automobilové súčiastky
                        
                     
                  Poľnohospodárske postupy
               
               
                           —
                        
                        
                           Kód 039: Výroba prídavných látok do pôdy
                        
                     
                           —
                        
                        
                           Kód 040: Výroba krmív
                        
                     
                           —
                        
                        
                           Kód 041: Výroba materiálov na podstielky
                        
                     
                           —
                        
                        
                           Kód 042: Výroba hnojív
                        
                     
                           —
                        
                        
                           Kód 043: Výroba pesticídov a herbicídov
                        
                     
                           —
                        
                        
                           Kód 044: Výroba rastových médií vrátane kompostu, iba na poľnohospodárske a záhradnícke použitie
                        
                     
                           —
                        
                        
                           Kód 045: Úprava pôdy vrátane obohacovania minerálmi a znižovania kyslosti
                        
                     
         2.6.   SADZBA DANE
   
   
               (50)
            
            
               Pôvodne sa daň z kameniva vyberala so sadzbou 1,60 GBP/t. Sadzba sa zvýšila na 1,95 GBP/t za kamenivo, ktoré je od 1. apríla 2008 predmetom obchodného využívania. V súčasnosti sa uplatňuje sadzba 2 GBP/t (od 1. apríla 2009).
            
         2.7.   DÔVODY, KTORÉ VIEDLI K ZAČATIU FORMÁLNEHO VYŠETROVACIEHO KONANIA
   
   
               (51)
            
            
               Ako je vysvetlené v odôvodnení 170 rozhodnutia o začatí konania, Komisia vyjadrila pochybnosť, či oslobodenie od dane a výnimky uvedené v odôvodnení 139 rozhodnutia o začatí konania (28) („oslobodenia, ktoré sú predmetom vyšetrovania“) boli odôvodnené všeobecnými zásadami a logikou dane z kameniva. Predmetné oslobodenia a výnimky podľa všetkého oslobodili príjemcov od dane, ktorú by za bežných okolností museli zaplatiť, a predstavovali prevádzkovú pomoc. Keďže Komisia nemala dostatok informácií na posúdenie, či opatrenie spĺňa podmienky uvedené v pravidlách Spoločenstva o štátnej pomoci na ochranu životného prostredia (29) (ďalej len „usmernenia o environmentálnej pomoci z roku 2001“) a usmerneniach Spoločenstva o štátnej pomoci na ochranu životného prostredia z roku 2008 (30) (ďalej len „usmernenia o environmentálnej pomoci z roku 2008“), Komisia vyjadrila pochybnosti o zlučiteľnosti oslobodenia od dane, ktoré sú predmetom vyšetrovania, a výnimiek s vnútorným trhom.
            
         3.   PRIPOMIENKY ZAINTERESOVANÝCH STRÁN
   
   
               (52)
            
            
               Ako sa uvádza v odôvodnení 10, Komisia dostala po uverejnení rozhodnutia o začatí konania početné pripomienky zainteresovaných strán.
            
         
               (53)
            
            
               Pripomienky zainteresovaných strán sa týkali i) samotného rozhodnutia o začatí konania; ii) logiky dane z kameniva; iii) oslobodení od dane, ktoré sa predtým v rozhodnutí o začatí konania nepovažovali za štátnu pomoc a iv) oslobodení od dane, ktoré sú predmetom vyšetrovania.
            
         
               (54)
            
            
               Na uľahčenie porovnávania sa v tomto oddiele uvádzajú pripomienky vo vzťahu k rozhodnutiu o začatí konania. Zostávajúce kategórie pripomienok sú uvedené v príslušných oddieloch tohto rozhodnutia.
            
         3.1.   PRIPOMIENKY K OBSAHU ROZHODNUTIA O ZAČATÍ KONANIA
   
   a)   Pripomienky Richarda Birda zo združenia BAA doručené 20. a 23. decembra 2013
   
   
               (55)
            
            
               Pán Bird poskytol Komisii svoj príspevok do verejnej konzultácie s orgánmi Spojeného kráľovstva o prístupe k zrušeniu oslobodení od dane z kameniva, v súvislosti s ktorými Komisia vyjadrila pochybnosti v rozhodnutí o začatí konania.
            
         
               (56)
            
            
               Pán Bird ďalej uvádza, že v rozhodnutí o začatí konania sa nachádza viacero nepresností, napríklad:
               
                           i)
                        
                        
                           Boli identifikované rôzne miesta ťažby na preukázanie, že Spojenému kráľovstvu nehrozí vyčerpanie zdrojov kameniva.
                        
                     
                           ii)
                        
                        
                           Hlavným zdrojom kameniva bolo vždy kamenivo z trosky, drvenej bridlice a kremičitého piesku z výroby kaolínu.
                        
                     
                           iii)
                        
                        
                           Kamenivo oslobodené od dane a recyklované kamenivo by nemohlo nahradiť kvalitné kamenivo potrebné v oblasti stavebníctva, ktoré sa ťaží spolu s kamenivom nižšej kvality (jedna tona kameniva dobrej kvality k jednej tone kameniva nižšej kvality). Pre tento materiál boli vytvorené nové odpadové haldy.
                        
                     
                           iv)
                        
                        
                           Dochádza k viacerým prípadom zneužitia dane z kameniva.
                        
                     
                           v)
                        
                        
                           Zriadili sa kameňolomy len na produkciu kameniva oslobodeného od dane (31). Pán Bird uvádza, že existujú kameňolomy, ktoré produkujú len bridlicovú horninu a žiadnu strešnú bridlicu. Pán Bird ako príklad uvádza názvy dvoch kameňolomov.
                        
                     
                           vi)
                        
                        
                           Kameňolomy na ílovitú bridlicu produkujú a predávajú nezdanené kamenivo. Milión ton ílovitej bridlice sa použilo na výstavbu cesty neďaleko Edinburghu.
                        
                     
                           vii)
                        
                        
                           V rozhodnutí o začatí konania sa údajne nerozlišuje, čo kamenivo je: kamene menších rozmerov, drvené alebo nedrvené vrátane prírodného piesku a štrku. Násypový kameň na výstavbu morských ochranných konštrukcií, kamene na ochranu pozdĺž riek, kameň na murovanie, krbový kameň, kameň na priekopy, dlažbové kocky na cesty a výplňové kamene na morské hrádze sú zdanené ako kamenivo, ak geologicky nejde o kryštalickú alebo ílovitú bridlicu.
                        
                     
                           viii)
                        
                        
                           Daň z kameniva je nezmyselná, lebo triedený kameň na murovanie, ktorý nie je rezaný, sa zdaňuje.
                        
                     
                           ix)
                        
                        
                           Ako strešná bridlica sa môže použiť iba kryštalická bridlica zo severného Walesu. Kryštalická bridlica z iných bridlicových lokalít v Spojenom kráľovstve sa nepoužíva ako strešná bridlica, ale ako kameň na murovanie alebo dlažbový kameň. Pieskovec, kameň na murovanie a dlažbový kameň sa zdaňuje. Ílovitá bridlica sa nepoužíva ako strešná bridlica. Boli zriadené kameňolomy na ťažbu kryštalickej a ílovitej bridlice, lebo tieto materiály sú oslobodené od dane (32).
                        
                     
                           x)
                        
                        
                           Daň z kameniva mala údajne v skutočnosti negatívny vplyv na životné prostredie, lebo činnosti súvisiace s recyklovaným kamenivom poškodzujú životné prostredie aj z dôvodu dodatočných prepravných vzdialeností materiálov oslobodených od dane.
                        
                     
                           xi)
                        
                        
                           Kremičitý piesok z kaolínových kameňolomov bol vždy zdrojom kameniva. V Cornwalle je málo piesku, preto piesok z kaolínových kameňolomov neznižuje ťažbu prírodného piesku. V skutočnosti ide o dôležitý zdroj piesku v tejto oblasti. Tento piesok narúša trh s drvinou z drveného kameňa, ktorá je vedľajším produktom miestnych kameňolomov na ťažbu kameniva z tvrdej horniny, ktorých hlavným cieľom je produkovať drvinu kameniva na betón, asfalt a stavebné práce.
                        
                     
                           xii)
                        
                        
                           Vedľajšie produkty ťažby kaolínu sú oslobodené od dane, zatiaľ čo vedľajšie produkty z ťažby vápenca sú zdaňované, aj keď sa vápenec používa v poľnohospodárstve alebo na priemyselné spracovanie. Produkujú 20 % odpadových vedľajších produktov.
                        
                     
                           xiii)
                        
                        
                           Údajne sa opätovne otvorilo niekoľko starých vyťažených kaolínových lomov výlučne na ťažbu kameniva oslobodeného od dane, lebo kaolín je už vyťažený. Na druhej strane, ak by niekto chcel ťažiť na starom žulovom kameňolome, musel by platiť daň.
                        
                     
                           xiv)
                        
                        
                           Vedľajšie produkty rafinácie a tavenia kovov nie sú v skutočnosti rovnaké ako prírodné kamenivo, ale nikdy nepredstavovali odpad a majú veľmi dobrý trh. Pán Bird uvádza, že daň z kameniva by sa mala vzťahovať na vedľajšie produkty, ktoré nie sú odpadom.
                        
                     
                           xv)
                        
                        
                           Pán Bird sa domnieva, že nie je možné nahradiť kvalitné kamenivo kamenivom pochádzajúcim zo spracovania väčšiny kryštalickej bridlice, ílovitej bridlice a kaolínu.
                        
                     
         
               (57)
            
            
               Pán Bird doplnil tieto informácie pripomienkami predloženými 10. februára 2014 v súvislosti s používaním kameniva z trosky, vedľajšieho produktu v oceliarskom priemysle. Cieľom predložených informácií je preukázať, že troska nie je odpad, ale prvotriedne kamenivo, ktoré možno použiť ako alternatívu k cementu.
            
         b)   Pripomienky združenia BAA doručené 10. januára 2014
   
   
               (58)
            
            
               Združenie BAA sa domnieva, že pojem kamenivo by sa nemal používať na určenie, či daň z kameniva predstavuje štátnu pomoc, lebo neexistuje jasné vymedzenie pojmu kamenivo, ktoré by zodpovedalo rozsahu pôsobnosti dane. Komisia v rozhodnutí o začatí konania vymedzuje kamenivo ako „kameň, štrk a piesok vyťažený na účely poskytovania sypkého materiálu v stavebníctve“. Podľa dane z kameniva sa však údajne zdaňujú mnohé materiály, ktoré sa používajú na iné účely ako „poskytovanie sypkého materiálu v stavebníctve“, ako napríklad neopracovaný stavebný kameň používaný na stavbu múrov, násypový kameň, podkladový štrk železničnej trate, kameň s vysokou hodnotou vyhladiteľnosti (PSV) na protišmykový asfalt atď. Združenie BAA uvádza, že britské orgány na ochranu hospodárskej súťaže pri mnohých príležitostiach posudzovali trh s kamenivom a vo všeobecnosti dospeli k záveru, že špeciálne materiály, ako napríklad podkladový štrk železničnej trate a kameň s vysokou hodnotou vyhladiteľnosti, sa nachádzajú na rôznych trhoch a tiež na rôznych trhoch vo vzťahu k „stavebnému kamenivu“, lebo sa používajú na rôzne účely a neexistuje zameniteľnosť na strane dopytu ani na strane ponuky (33).
            
         
               (59)
            
            
               Združenie BAA uvádza, že z oslobodení od dane, ktoré Komisia v rozhodnutí o začatí konania hodnotila kladne, sú tri selektívne, t. j. oslobodenie vzťahujúce sa na recyklovaný stavebný odpad, kamenivo vyťažené počas stavby ciest, železníc, budov atď., a priemyselný odpad/vedľajšie produkty. Združenie BAA tvrdí, že z hľadiska cieľa „zmeny dopytu“ sú tieto tri kategórie materiálov oslobodených od dane v rovnakom postavení ako odpad/vedľajší produkt, okrem iného, ťažby kaolínu, kryštalickej bridlice a čierneho uhlia, v súvislosti s ktorými Komisia vyjadrila pochybnosti v rozhodnutí o začatí konania.
            
         c)   Pripomienky kameňolomu Lantoom Quarry doručené 16. januára 2014
   
   
               (60)
            
            
               Kameňolom Lantoom Quarry uvádza, že rozhodnutie o začatí konania vyvolalo neistotu a má vplyv na investície a zamestnanosť.
            
         4.   PRIPOMIENKY SPOJENÉHO KRÁĽOVSTVA
   
   
               (61)
            
            
               Orgány Spojeného kráľovstva predložili rozsiahle pripomienky k pochybnostiam vzneseným v rozhodnutí o začatí konania, doplňujúce informácie a dôvody zlučiteľnosti oslobodení, ktoré sú predmetom vyšetrovania.
            
         
               (62)
            
            
               Spojené kráľovstvo nepredložilo žiadne pripomienky týkajúce sa samotného obsahu rozhodnutia o začatí konania. Na uľahčenie porovnávania sa doručené pripomienky a informácie uvádzajú v príslušných oddieloch tohto rozhodnutia.
            
         5.   POSÚDENIE OPATRENIA
   
   
               (63)
            
            
               Komisia sa prijatím rozhodnutia o začatí konania rozhodla nevzniesť námietky v súvislosti s oslobodeniami od dane, výnimkami a daňovými úľavami ustanovenými v oddiele 17 ods. 2 písm. b), c), d), oddiele 17 ods. 3 písm. b), c), d) a da), oddiele 17 ods. 4 písm. d) a e), v oddiele 17 ods. 4 písm. a) (pokiaľ je materiál oslobodený od dane zložený výlučne z čierneho uhlia, hnedého uhlia, ílovitej bridlice a kryštalickej bridlice, ktoré sa používajú na iné účely ako kamenivo), oddiele 17 ods. 4) písm. c) (pokiaľ je zložený výlučne z hlušiny), oddiele 17 ods. 4 písm. f) (okrem ílu), oddiele 18 ods. 2 písm. a), oddiele 18 ods. 2 písm. b) (pokiaľ sa vzťahuje na materiály, ktoré sa nepoužívajú ako kamenivo), oddiele 18 ods. 2 písm. c), oddiele 30 ods. 1 písm. a), oddiele 30 ods. 1 písm. b) [pokiaľ sa vzťahuje na postupy oslobodené od dane v zmysle oddielu 18 ods. 2 písm. a) a c)], oddiele 30 ods. 1 písm. b) (pokiaľ sa vzťahuje na postup oslobodený od dane v zmysle oddielu 18 ods. 2 písm. b), ktorým sa získavajú materiály, ktoré sa nepoužívajú ako kamenivo) a oddiele 30 ods. 1 písm. c) finančného zákona na rok 2001 zmeneného finančným zákonom na rok 2002 a finančným zákonom na rok 2007 v súvislosti s daňou z kameniva, lebo Komisia ich nepovažuje za štátnu pomoc v zmysle článku 107 ods. 1 zmluvy. Komisia nebude preto posudzovať tieto oslobodenia od dane, výnimky a daňové úľavy stanovené vo finančnom zákone na rok 2001 zmenenom finančným zákonom na rok 2002 a finančným zákonom na rok 2007 v súvislosti s daňou z kameniva a obmedzí svoje posúdenie na oslobodenia, ktoré sú predmetom vyšetrovania.
            
         5.1.   POSÚDENIE PRIPOMIENOK TÝKAJÚCICH SA OBSAHU ROZHODNUTIA O ZAČATÍ KONANIA
   
   
               (64)
            
            
               Združenie BAA, ako sa uvádza v odôvodnení 59, tvrdí, že oslobodenia recyklovaného stavebného odpadu, kameniva vyťaženého počas stavby ciest, železníc, budov atď. a priemyselného odpadu/vedľajších produktov z hľadiska cieľa „zmeny dopytu“ nezodpovedajú logike dane z kameniva.
            
         
               (65)
            
            
               Komisia dospela v rozhodnutí o začatí konania k záveru, že recyklované kamenivo alebo novovyťažené kamenivo nie sú z hľadiska účelu dane z kameniva v porovnateľnej situácii a rozlišovanie medzi recyklovaným a novovyťaženým kamenivom vyplýva z charakteru a logiky dane z kameniva. Je jasné, že používanie recyklovaného kameniva, aj keď postup recyklácie je menej šetrný k životnému prostrediu ako postup ťažby nového kameniva, zabraňuje ťažbe rovnakého množstva nového kameniva. Podpora využívania materiálov, ktoré sú nevyhnutným dôsledkom určitých činností, ktoré by sa v každom prípade vykonávali, okrem toho jasne pomáha znižovať vytváranie odpadu a zabraňuje ťažbe rovnakého množstva nového kameniva.
            
         
               (66)
            
            
               Tieto tri oslobodenia preto prispievajú k dosiahnutiu väčšieho prínosu pre životné prostredie tým, že zabraňujú ďalšej ťažbe.
            
         
               (67)
            
            
               Viaceré zainteresované strany v tejto súvislosti uviedli, že sa vyskytli prípady dodatočnej ťažby výlučne na účely získania kameniva na predaj. Ide však o jasné prípady zneužívania, ktoré by sa mali oznámiť a riešiť podľa vnútroštátneho práva Spojeného kráľovstva a netýkajú sa práva štátnej pomoci.
            
         
               (68)
            
            
               Dôvody na pochybnosti, ktoré Komisia vyjadrila v rozhodnutí o začatí konania v súvislosti s odpadom/vedľajšími produktmi, okrem iného, ťažby kaolínu, kryštalickej bridlice a čierneho uhlia, nemajú vplyv na hodnotenie troch oslobodení uvedených vyššie, predovšetkým pochybnosti Komisie nebránia konečným výsledkom formálneho vyšetrovacieho konania a materiály, na ktoré sa vzťahujú oslobodenia, sú rôzne a vedú k rôznym okolnostiam.
            
         
               (69)
            
            
               Pán Bird poukazuje na používanie súboru materiálov oslobodených od dane ako kamenivo, čo dokazuje, že oslobodenia od dane z kameniva pomáhajú dosiahnuť environmentálny účel, lebo úspešne nahrádzajú novovyťažené kamenivo.
            
         
               (70)
            
            
               Z údajov, ktoré predložili orgány Spojeného kráľovstva, ako je vysvetlené ďalej v odôvodnení 143, vyplýva, že počet kameňolomov produkujúcich materiály oslobodené od dane sa po zavedení dane z kameniva nezvýšil, ale v skutočnosti sa znížil.
            
         
               (71)
            
            
               Jeden z kameňolomov, ktorý podľa uvedenia pána Birda údajne produkuje iba kryštalickú bridlicovú horninu a nie strešnú bridlicu, v skutočnosti podľa vlastného webového sídla produkuje strešnú bridlicu. Pokiaľ ide o druhý kameňolom, orgány Spojeného kráľovstva sa zaviazali preskúmať, aký materiál v skutočnosti produkuje, a v závislosti od výsledkov vyšetrovania začnú exekučné konanie podľa vnútroštátnych právnych predpisov.
            
         
               (72)
            
            
               Orgány Spojeného kráľovstva a združenie BAA spoločne tvrdia, že nemajú informácie o starých kaolínových kameňolomoch, ktoré boli nedávno opäť otvorené. Orgány Spojeného kráľovstva nemajú informácie o žiadnom povolení udelenom v tejto súvislosti a dvaja výrobcovia kaolínu a plastického ílu (ball clay) nemajú informácie o takto otvorených kameňolomoch.
            
         5.2.   ŠTÁTNA POMOC V ZMYSLE ČLÁNKU 107 ODS. 1 ZMLUVY (PREDTÝM ČLÁNOK 87 ODS. 1 ZMLUVY O ES)
   
   
               (73)
            
            
               Opatrenie predstavuje štátnu pomoc v zmysle článku 107 ods. 1 ZFEÚ, ak spĺňa štyri podmienky. Po prvé, opatrenie zvýhodňuje príjemcov. Po druhé, opatrenie zvýhodňuje určitých podnikateľov alebo určité odvetvia hospodárskej činnosti (selektívnosť). Po tretie, opatrenie je financované štátom alebo zo štátnych zdrojov. A po štvrté, opatrenie môže ovplyvniť obchod medzi členskými štátmi a narušiť hospodársku súťaž na vnútornom trhu.
            
         
               (74)
            
            
               Podľa ustálenej judikatúry je vymedzenie pojmu pomoc všeobecnejšie než pojmu subvencia vzhľadom na to, že nezahŕňa len pozitívne plnenia, akými sú samotné subvencie, ale aj zásahy štátu, ktoré rôznymi formami znižujú náklady zvyčajne zaťažujúce rozpočet podniku, a hoci nie sú subvenciami v úzkom zmysle slova, majú rovnakú povahu a rovnaké účinky (34).
            
         
               (75)
            
            
               Pokiaľ ide o kritérium selektívnosti výhody, treba skúmať, či je v rámci daného právneho režimu alebo konkrétneho daňového systému toto opatrenie spôsobilé zvýhodniť určitých podnikateľov alebo výrobu určitých druhov tovaru v zmysle článku 107 ods. 1 ZFEÚ oproti iným podnikom, ktoré by sa vzhľadom na cieľ sledovaný predmetným programom alebo daňovým systémom nachádzali v porovnateľnej skutkovej a právnej situácii (35).
            
         
               (76)
            
            
               Túto podmienku selektívnosti však nespĺňa opatrenie, ktoré napriek tomu, že predstavuje zvýhodnenie pre svojho príjemcu, je odôvodnené povahou alebo všeobecnou štruktúrou systému, do ktorého patrí (36). Členský štát teda môže preukázať, že opatrenie vyplýva priamo zo základných alebo hlavných zásad jeho daňového systému.
            
         
               (77)
            
            
               Na účely posúdenia selektívnej povahy výhody poskytnutej dotknutým opatrením je dôležité určiť, čo predstavuje referenčný rámec, lebo existenciu určitej výhody možno preukázať len vo vzťahu k tomuto referenčnému rámcu (37).
            
         
               (78)
            
            
               Stručne povedané, selektívnosť sa môže posudzovať pomocou troch krokov:
               
                           i)
                        
                        
                           určenie referenčného systému (alebo systému obvyklého zdanenia), v ktorom je stanovená zásada obvyklého zdanenia v rámci dane z kameniva a (environmentálny) cieľ;
                        
                     
                           ii)
                        
                        
                           stanovenie, či daňové rozdiely predstavujú výnimku zo systému obvyklého zdanenia, lebo rozlišuje medzi hospodárskymi subjektmi, ktoré sú v porovnateľnej právnej a skutkovej situácii; a
                        
                     
                           iii)
                        
                        
                           v prípade porovnateľnosti právnej a skutkovej situácie daňové rozdiely nepredstavujú výnimku, ak ich možno odôvodniť cieľom daňového systému. Ak toto odôvodnenie nie je možné, opatrenie sa považuje za de facto selektívne. Pri odôvodňovaní daňových rozdielov možno uplatniť len vnútorné mechanizmy daňového systému potrebné na dosiahnutie sledovaného cieľa. Ciele, ktoré nesúvisia s daňovým systémom, nemožno v tejto súvislosti posudzovať.
                        
                     
         
               (79)
            
            
               Ako potvrdil Všeobecný súd (38), referenčný rámec, na základe ktorého sa má určiť obvyklé zdanenie a existencia selektívnej výhody, je tvorený samotnou daňou z kameniva, lebo sa ňou zaviedol osobitný daňový systém uplatniteľný na odvetvie kameniva v Spojenom kráľovstve. Opodstatnenosť daňových rozdielov je preto potrebné preskúmať porovnaním s bežným zdanením a cieľom dane z kameniva.
            
         
               (80)
            
            
               Komisia preskúmala finančný zákon na rok 2001 v znení zmien finančného zákona na rok 2002 so spätnou účinnosťou. Keďže daň z kameniva je systém, ktorý je naďalej v účinnosti, Komisia preskúmala aj oslobodenie stanovené v oddiele 17 ods. 3 písm. da), ktorý bol zavedený vo finančnom zákone na rok 2007.
            
         5.3.   BEŽNÉ ZDANENIE V RÁMCI DANE Z KAMENIVA A CIEĽ DANE Z KAMENIVA
   
   
               (81)
            
            
               Daň z kameniva predstavuje daň vyberanú z kameniva. V oddiele 16 ods. 1 a 2 finančného zákona na rok 2001 sa stanovuje daň zo zdaniteľného kameniva, ktoré je predmetom obchodného využívania v Spojenom kráľovstve od nadobudnutia účinnosti dane.
            
         
               (82)
            
            
               Daň z kameniva bola zavedená 1. apríla 2002. Obchodné využívanie je vymedzené v oddiele 19. Uvádzajú sa štyri druhy obchodného využívania: a) odobratie kameniva z miesta pôvodu; b) uzavretie dohody o dodaní; c) použitie na stavebné účely; alebo d) zmiešanie s akýmkoľvek materiálom alebo látkou okrem vody.
            
         
               (83)
            
            
               Pokiaľ ide o pojem kamenivo, orgány Spojeného kráľovstva opakovane potvrdili, že daň z kameniva nie je koncipovaná ako zdanenie všetkých vyťažených nerastov alebo dokonca všetkého kameňa, štrku alebo piesku, ale iba kameňa, štrku a piesku vyťaženého na účely poskytovania sypkého materiálu v stavebníctve.
            
         
               (84)
            
            
               Potvrdzujú to aj prípravné práce k dani z kameniva (39). Z uvedených prác vyplýva, že daň z kameniva bola koncipovaná ako daň vzťahujúca sa na kamenivo, a nie na akýkoľvek konkrétny ťažený nerast. Uvedenú skutočnosť uznal aj Všeobecný súd (40).
            
         
               (85)
            
            
               Ako sa uvádza v odôvodnení 14, kamenivo možno vo všeobecnosti opísať ako úlomky alebo drvina materiálu s fyzikálne a chemicky inertnými vlastnosťami, vďaka ktorým je vhodný na použitie v stavebníctve samostatne alebo s pridaním cementu, vápna alebo asfaltových materiálov ako betón, štrková drvina, asfalt alebo drenážne vrstvy, alebo sa používa ako navážky. Prírodným kamenivom je piesok, kameň a štrk. Materiály používané ako kamenivo však môžu slúžiť aj na iné účely. Inými slovami, na účely dane z kameniva sa materiál musí posudzovať ako kamenivo v závislosti od jeho použitia, a nie geologického zloženia.
            
         
               (86)
            
            
               Počas prípravy návrhu dane z kameniva si orgány Spojeného kráľovstva uvedomovali, že vymedzenie rozsahu dane podľa použitia kameniva by bolo problematické, lebo zamýšľané použitie výrobku sa môže zmeniť po nadobudnutí platnosti dane (41). Na riešenie tohto problému orgány Spojeného kráľovstva zvolili inú metódu. Namiesto presného vymedzenia pojmu „kamenivo“ alebo všeobecných kritérií zdanenia sa na začiatku finančného zákona na rok 2001 stanovuje daň z piesku, štrku alebo kameňa, ale následne sa zužuje uplatňovanie a rozsah pôsobnosti dane prostredníctvom výnimiek, oslobodení od dane a daňových úľav vzťahujúcich sa na kameň, piesok alebo štrk, ktoré boli použité na určité účely alebo sa na nich vykonali určité postupy.
            
         
               (87)
            
            
               Cieľom dane z kameniva je dosiahnuť, aby sa environmentálny vplyv ťažby kameniva (najmä škody na biodiverzite a vizuálna degradácia) viac odrážal na cenách a zvýšila sa účinnosť ťažby kameniva a jeho využívania. Jej cieľom je zároveň podporiť zmenu dopytu z novovyťaženého kameniva na alternatívne kamenivo, napríklad recyklované kamenivo a kamenivo, ktoré predstavuje vedľajší produkt alebo odpad z niektorých druhov ťažby alebo priemyselných postupov. Zmena dopytu zníži potrebu novovyťaženého kameniva a zníži tak škody na životnom prostredí spojené s ťažbou.
            
         
               (88)
            
            
               V rozhodnutí o začatí konania Komisia usúdila, že je potrebné stanoviť ciele daňového systému dane z kameniva bez uvádzania pojmov čisté alebo primárne kamenivo, ale v závislosti od jeho obsahu. Pojmy sú podrobne opísané v odôvodneniach 64 a 65 rozhodnutia o začatí konania.
            
         
               (89)
            
            
               Bez ohľadu na použité pojmy orgány Spojeného kráľovstva stavajú do protikladu (novo) vyťažené kamenivo na použitie ako kamenivo a rôzne materiály, ktoré neboli novovyťažené ako kamenivo alebo sa nevyhnutne získali v dôsledku iných činností, ktoré neboli zamerané na ťažbu kameniva, ale napriek tomu by sa tieto materiály mohli použiť ako alternatíva k novovyťaženému a cielene vyťaženému kamenivu.
            
         
               (90)
            
            
               Po zohľadnení vysvetlení, ktoré poskytli orgány Spojeného kráľovstva, Komisia dospela v rozhodnutí o začatí konania k záveru, že zásadou obvyklého zdanenia v rámci dane z kameniva je zdanenie (novo) vyťaženého kameňa, štrku a piesku na použitie ako kamenivo, ktoré sú od 1. apríla 2002 predmetom obchodného využívania v Spojenom kráľovstve.
            
         
               (91)
            
            
               Pokiaľ ide o ciele dane, Komisia poznamenala, že daň z kameniva je zameraná na zvýšenie účinnosti ťažby kameniva internalizovaním environmentálnych nákladov na túto činnosť. Jej cieľom je okrem toho zmena dopytu: z cielenej ťažby kameňa, štrku a piesku na použitie ako kamenivo v stavebníctve na využívanie kameniva, ktoré je vedľajším produktom alebo odpadom z určitých postupov, alebo recyklovaného kameniva.
            
         
               (92)
            
            
               Komisia dostala početné pripomienky od zainteresovaných strán týkajúce sa zásady obvyklého zdanenia a cieľa dane z kameniva.
            
         5.4.   PRIPOMIENKY TÝKAJÚCE SA ZÁSADY OBVYKLÉHO ZDANENIA A CIEĽA DANE Z KAMENIVA
   
   a)   Pripomienky od združenia BAA doručené 15. septembra 2014
   
   
               (93)
            
            
               Združenie BAA zopakovalo svoje tvrdenia z predchádzajúcich pripomienok, že logika dane z kameniva je nekonzistentná. Združenie BAA tvrdí, že neexistuje jasné vymedzenie kameniva, ktoré by vysvetľovalo rozsah pôsobnosti dane z kameniva. Združenie BAA uvádza, že daň z kameniva sa vzťahuje na viaceré materiály mimo rozsahu vymedzenia stanoveného v rozhodnutí o začatí konania, t. j. na materiály, ktoré sa používajú na iné účely ako „poskytovanie sypkých materiálov v stavebníctve“ alebo používanie v betóne, štrkovej drvine, asfalte, drenážnych vrstvách alebo ako navážky. Tvrdia, že násypový kameň na výstavbu morských ochranných konštrukcií, ktorý sa zdaňuje, sa nepoužíva na pridanie sypkého materiálu v stavebníctve a je oveľa väčší a ťažší než kamenivo používané v betóne alebo na iné uvedené použitie. Daň z kameniva sa ďalej vzťahuje na neopracovaný stavebný kameň, aj keď sa používa na stavbu múrov budov a tradičných plotov (t. j. múrov oddeľujúcich polia), a nie na akékoľvek z uvedených použití. Združenie BAA tvrdí, že tieto materiály nemožno označiť za „kamenivo“ a že strešná bridlica, rezaný stavebný kameň alebo íl na výrobu tehál nie je „kamenivom“. Všetky materiály predstavujú kameň vyťažený zo zeme, ktorý sa však používa na iné účely, a nie sú vzájomne zameniteľné. Navyše údajne neexistuje environmentálny základ na priradenie označenia „kamenivo“ k niektorým z týchto materiálov a k iným nie.
            
         
               (94)
            
            
               Združenie BAA tvrdí, že stanovenie oslobodení podľa geologického zloženia materiálu je problematické, lebo geologické pojmy íl, ílovitá bridlica a kryštalická bridlica geologicky zahŕňajú veľmi rozmanitú škálu hornín ťažených v lomoch, ktoré nemôžu produkovať strešné bridlicové škridly alebo keramické výrobky. Tento materiál sa však z geologického hľadiska stále považuje za íl, ílovitú bridlicu a kryštalickú bridlicu oslobodenú od dane. Združenie BAA uvádza niekoľko vyhlásení Dr. Rachel Hardieovej, odborníčky na geológiu v súvislosti s nesprávnym použitím geologických výrazov na rozlišovanie hornín. Okrem toho oslobodenia materiálov zložených hlavne z určitých geologických skupín sú zdrojom ďalších problémov. Združenie BAA poskytlo v tejto súvislosti správu, ktorú v roku 2003 vypracovala Britská geologická spoločnosť (British Geological Society) pre daňové orgány Spojeného kráľovstva s cieľom pomôcť daňovým úradníkom z hľadiska geologického zloženia správne uplatňovať oslobodenia od dane týkajúce sa kryštalickej bridlice, ílovitej bridlice a ílu (ďalej len „správa“). Účelom správy je vymedziť pojem ílovitá bridlica, kryštalická bridlica a íl z hľadiska ich vlastností a geologického pôvodu s cieľom pomôcť daňovým orgánom Spojeného kráľovstva. Tiež sa v nej však uvádza, že „pôvodný výber týchto pojmov na účely uvedeného zákona bol pravdepodobne založený na ich používaní na označovanie hospodárskych komodít nerastných surovín, a nie geologických skutočností.“ Uvádza sa v nej tiež, že „íl, ílovitá bridlica, ílovec a kryštalická bridlica sa v Spojenom kráľovstve nachádzajú vo veľkom rozsahu,“ pričom „ílovitá bridlica je často prevrstvená pieskovcom.“
            
         
               (95)
            
            
               Združenie BAA tvrdí, že orgány Spojeného kráľovstva používali pojem ílovitá bridlica a ílovec ako synonymá, v dôsledku čoho sa horniny z celej skupiny považovali za oslobodené od dane. Združenie BAA ďalej uvádza, že vymedzenie troch materiálov stanovené v správe je veľmi reštriktívne a že aj iné materiály by sa mohli kategorizovať ako ílovitá bridlica, kryštalická bridlica alebo íl. Napríklad kryštalická bridlicová hornina s požadovaným „bridlicovým štiepením“ na výrobu strešných škridiel sa vyskytuje pomerne zriedka a horniny s nedostatočným bridlicovým štiepením, ktoré nie sú vhodné na štiepenie, sa môžu vyskytovať oveľa rozsiahlejšie, ale stále sa klasifikujú ako kryštalická bridlica. Združenie BAA ďalej uvádza a čiastočne cituje zo správy, že kryštalická bridlica sa ťaží aj na dekoratívne architektonické použitie, t. j. kamenné bloky, obklady múrov, dlažby, parapety, kozuby, stolové dosky a ozdobné predmety pre dom a záhradu, pre ktoré je bridlicové štiepenie menej významné ako rezanie a leštenie. Združenie BAA uvádza ako príklad bridlicový lom, ktorý produkuje kryštalickú bridlicu, ktorá sa líši od strešnej bridlice, a v súvislosti s určením, o aký produkt ide, je údajne nejasné, či by sa materiál mal vôbec klasifikovať ako kryštalická bridlica.
            
         
               (96)
            
            
               Združenie BAA uvádza, že podľa vlastných skúseností sa stanovisko odborníka na geológiu zvyčajne vyžaduje s cieľom zistiť, ktorá hornina je prítomná v lome na účely dane z kameniva a či je dostupná možnosť oslobodenia jej ťažby od dane.
            
         
               (97)
            
            
               Združenie BAA tvrdí, že hoci nemá informácie o vývoji háld kryštalickej a ílovitej bridlice po zavedení dane z kameniva, počet háld vedľajších produktov zo zdaneného kameniva sa zvýšil. Združenie BAA uvádza príklady troch kameňolomov, v ktorých sa nahromadili haldy vedľajších produktov. Jeden z kameňolomov musel vyviezť o 1 milión ton viac vedľajších produktov a druhý musel investovať 2 milióny GBP do nového zariadenia na ďalšie spracovanie svojich vedľajších produktov, aby ich mohol predávať.
            
         b)   Pripomienky združenia BAA doručené 17. januára 2014
   
   
               (98)
            
            
               Združenie BAA uvádza, že keď orgány Spojeného kráľovstva zrušili oslobodenia od dane z kameniva, v súvislosti s ktorými vyjadrila Komisia pochybnosti v rozhodnutí o začatí konania, v skutočnosti zaviedli dve nové oslobodenia od dane, t. j. na íl a ílovitú bridlicu používanú v keramických stavebných výrobkoch a sadre používanej v sadrovej malte a sadrokartóne. Združenie sa domnieva, že vzhľadom na environmentálnu logiku dane z kameniva nemožno situáciu týchto materiálov považovať za inú ako v prípade materiálov, ktoré dani podliehajú. Združenie BAA uvádza, že tieto materiály sú v rovnakej situácii ako kameň, piesok a štrk, lebo boli vyťažené na stavebné účely. Uvádza, že tieto doplňujúce oslobodenia predstavujú štátnu pomoc, ktorú Komisia nemôže považovať za zlučiteľnú pomoc, lebo nie sú splnené príslušné podmienky.
            
         
               (99)
            
            
               Združenie BAA uvádza, že ťažba ílu a ílovitej bridlice používanej na výrobu keramických stavebných výrobkov by sa mohla obmedziť používaním betónových stavebných výrobkov, ktoré možno vyrobiť z lomového odpadu/vedľajších produktov (ktoré sú často zdanené).
            
         
               (100)
            
            
               Združenie BAA uvádza, že nezáleží na tom, že íl sa chemicky mení pri použití na výrobu tehál a iných keramických výrobkov používaných v stavebníctve, lebo to nie je relevantné z hľadiska životného prostredia.
            
         c)   Pripomienky spoločnosti Cloburn Quarry Company Ltd doručené 17. januára 2014
   
   
               (101)
            
            
               Spoločnosť Cloburn Quarry uvádza, že ťaží žulu a drobu. Droba sa používa na protišmykové kamenivo s vyššou hodnotou vyhladiteľnosti ako 70. Keďže na vedľajšie produkty z tohto materiálu sa nevzťahuje oslobodenie od dane, hromadia sa veľké zásoby drobového prachu, ktoré budú časom predstavovať závažný problém.
            
         
               (102)
            
            
               Spoločnosť Cloburn Quarry uvádza, že objem predaja kameňolomu sa nedávno znížil z 1,3 milióna ton v roku 2007/2008 na 0,5 milióna ton. Údajne to spôsobil v menšej miere hospodársky pokles a vo väčšej miere predaj konkurenčných lomov, ktorý je oslobodený od dane.
            
         
               (103)
            
            
               Podľa spoločnosti Cloburn Quarry daň z kameniva znižuje šance kameňolomu konkurovať dovážanému kamenivu, lebo jeho vedľajšie produkty sa predávajú niekde inde bez zdanenia, a tiež externe kameňolomom, ktoré nemusia platiť podobné dane.
            
         
               (104)
            
            
               Spoločnosť Cloburn Quarry uvádza, že daň z kameniva viedla k zníženiu na trhu, t. j. nízkej cene kameniva, a lomy oslobodené od dane môžu svoje materiály prevážať do väčších vzdialeností.
            
         
               (105)
            
            
               Podľa spoločnosti Cloburn Quarry došlo v roku 2013 k strate predaja 50 000 ton kameniva v dôsledku oslobodenia kameňolomov od dane. Osobitný problém sa týka ložísk ílovitej bridlice, ktorá sa používa na veľkých staveniskách najmä pozdĺž koridoru Glasgow – Edinburgh. Približne 1 milión ton ílovitej bridlice sa použilo na výstavbu ciest. Ovplyvnilo to hospodársku súťaž, lebo iné lomy nemohli predávať svoje vedľajšie produkty nízkej hodnoty. Okrem toho jasnočervené kamenivo z lomu konkuruje fialovočervenej dekoratívnej kryštalickej bridlici, ktorá je oslobodená od dane.
            
         
               (106)
            
            
               Kameňolom uvádza, že čelí konkurencii a nezískal ponuky na projekty v prospech kameňolomov, o ktorých sa domnieva, že využívajú oslobodenie od dane z kameniva. Podľa kameňolomu jednu zo zmlúv získal kameňolom, ktorý dostal povolenie na práce na ložisku ílovitej bridlice oslobodenom od dane na účely ťažby kameniva. Podľa kameňolomu bolo dostupných najmenej 800 000 ton ílovitej bridlice, ktoré sa mohli predať s neskorším dodaním hlavnému dodávateľovi.
            
         
               (107)
            
            
               Kameňolom tiež predložil niekoľko všeobecných pripomienok týkajúcich sa nedostatočného rozsahu environmentálnej pôsobnosti dane z kameniva.
            
         d)   Pripomienky spoločnosti Blinkbonny Quarry (Borders) Ltd. (ďalej len „spoločnosť Blinkbonny Quarry“) doručené 8. januára 2014
   
   
               (108)
            
            
               Spoločnosť Blinkbonny Quarry uvádza, že čelí konkurencii iného kameňolomu, ktorý potenciálne predáva materiál oslobodený od dane začlenený do pripravenej betónovej zmesi, a preto môže ponúkať nižšie ceny. Domnieva sa, že bez oslobodenia od dane by sa konkurenčný kameňolom neotvoril a nemohol by konkurovať na trhu. Spoločnosť Blinkbonny Quarry uvádza, že oslobodenie od dane umožňuje jej konkurentovi prepravovať materiál na dlhšie vzdialenosti, čím dochádza k škode na životnom prostredí.
            
         
               (109)
            
            
               Spoločnosť Blinkbonny Quarry ďalej uviedla niekoľko pripomienok v reakcii na rozhodnutie o začatí konania. Uvádza, že opatrenie zvýhodňuje kameňolomy oslobodené od dane tak, že im umožňuje predaj výrobkov na otvorenom trhu bez nákladov, ktorým čelia kameňolomy, ktoré nevyužívajú túto výhodu.
            
         
               (110)
            
            
               Spoločnosť Blinkbonny Quarry sa domnieva, že daň z kameniva neplní environmentálny cieľ, lebo v jej dôsledku vznikol lacnejší materiál, ktorý sa prepravuje do väčších vzdialeností a podporuje ťažbu kameniva oslobodeného od dane na produkciu lacnejších materiálov, ktoré nie sú vedľajším produktom alebo odpadom. Ďalej uvádza, že ílovitá bridlica a kryštalická bridlica oslobodené od dane sa predávajú ako kamenivo na stavebné účely a z dôvodu oslobodenia od dane dochádza k zvýšenej ťažbe ílovitej bridlice a kryštalickej bridlice určených na použitie ako kamenivo.
            
         e)   Pripomienky spoločnosti Kinegar Quarries Ltd (ďalej len „spoločnosť Kinegar Quarries“) doručené 15. januára 2014
   
   
               (111)
            
            
               Spoločnosť Kinegar Quarries uvádza, že všetky lomy produkujú kamenivo nižšej triedy. Podľa jej názoru nezáleží na tom, či je výrobok kryštalická bridlica vyvážaná do celého sveta alebo bežné kamenivo používané v okruhu 24 km od lomu. Spoločnosť Kinegar Quarries uvádza, že keďže je kamenivo vedľajším produktom, môže sa použiť rôznymi spôsobmi, a vždy bolo lacné. Spoločnosť Kinegar Quarries sa ďalej domnieva, že náklady na kamenivo sú nízke, lebo sú vedľajším produktom výroby produktu vyššej triedy, a s cieľom zachovať rovnováhu zásob sa cena stanovuje na základe ponuky a dopytu. Napriek tomu sa spoločnosť domnieva, že kamenivo prinášalo určitý zisk až do zavedenia dane z kameniva. Po jej zavedení muselo sekundárne kamenivo konkurovať kamenivu oslobodenému od dane a za určitých okolností to nebolo možné. Výroba sekundárneho kameniva sa však neznížila, lebo existuje dopyt po výrobkoch vyššej kvality. Jednoducho sa nemôže predávať v rovnakom rozsahu. Dôsledkom je údajne zvyšovanie zásob sekundárneho kameniva. Spoločnosť Kinegar Quarries ďalej uvádza, že vzhľadom na zvýšenie prepravy kameniva neexistujú environmentálne prínosy.
            
         
               (112)
            
            
               Spoločnosť Kinegar Quarries uvádza, že vláda Spojeného kráľovstva sa usilovala zabezpečiť, aby výrobcovia iných materiálov ako kamenivo mohli predávať svoje vedľajšie produkty ako kamenivo oslobodené od dane a minimalizovať tak svoje zásoby vedľajších produktov. Spoločnosť sa domnieva, že tento cieľ sa dosiahol pomocou oslobodení udelených výrobcom iných materiálov ako kamenivo (a rastúcemu počtu výrobcov kameniva) na výrobky, ktoré by sa v skutočnosti mali označovať ako kamenivo, lebo sa predávajú na rovnaký účel ako materiál od výrobcu kameniva. Zásoby vedľajších produktov však prešli od výrobcov iných materiálov ako kamenivo k výrobcom kameniva, ktorí platia daň.
            
         
               (113)
            
            
               Spoločnosť Kinegar Quarries uvádza, že po zavedení dane z kameniva ich predaj sekundárneho kameniva klesol z 50 000 ton v roku 2007 na 9 000 ton v roku 2013 a nemožno to pripísať výlučne len hospodárskemu poklesu. Spoločnosť uvádza, že už nie je schopná konkurovať kamenivu oslobodenému od dane, lebo jej cenové ponuky sú o 1,5 – 2,0 GBP vyššie ako ponuky jej konkurentov.
            
         f)   Pripomienky spoločnosti Torrington Stone Ltd. (Beam Quarry & Vyse Quarry) (ďalej len „spoločnosť Torrington Stone“) doručené 17. januára 2014
   
   
               (114)
            
            
               Spoločnosť Torrington Stone uvádza, že ak by jej dva lomy neboli v rovnakom vlastníctve, v súčasnosti by z dôvodu zavedenia dane z kameniva neboli životaschopné. Spoločnosť uvádza, že klienti sa pri nákupe rozhodujú podľa opisu materiálov, ako napríklad kvality a veľkosti, a nie podľa geologického zloženia materiálov. Klienti nevedia, či sa na materiál vzťahuje daň.
            
         
               (115)
            
            
               Jeden z lomov produkuje predovšetkým ílovitú bridlicu s ílovcovými vedľajšími produktmi a druhý produkuje najmä drvený kameň s hlušinou ílovitej bridlice. Všetky materiály sa predávajú ako kamenivo. Ílovcový vedľajší produkt sa nemôže predávať so ziskom, a preto sa ukladá na skládku.
            
         g)   Pripomienky spoločnosti Mineral Products Association Ltd. (ďalej len „spoločnosť Mineral Products Association“) doručené 2. januára 2014
   
   
               (116)
            
            
               Spoločnosť Mineral Products Association uvádza, že schopnosť niektorých prevádzkovateľov ťažiť materiály oslobodené od dane, ako napríklad ílovitá bridlica a kryštalická bridlica, na účely zásobovania trhov s kamenivom je v rozpore s pôvodnými zásadami návrhu dane z kameniva. Spoločnosť sa domnieva, že vyťažené materiály, ktoré sa používajú na účely kameniva, by mali podliehať dani z kameniva a oslobodenia od dane by mali byť obmedzené na iné použitie ako kamenivo.
            
         
               (117)
            
            
               Spoločnosť uvádza, že materiály, ktoré vznikajú v dôsledku jednotlivých postupov spaľovania alebo tavenia a rafinácie kovov, sú skutočné vedľajšie produkty týchto postupov a mali by byť oslobodené od dane, lebo spĺňajú základný cieľ dane z kameniva zameraný na podporu používania recyklovaných materiálov a efektívnosti zdrojov. Pre porovnanie, oslobodenie ílovitej bridlice, kryštalickej bridlice a iných vyťažených materiálov od dane vedie k narušeniu miestneho trhu, lebo spôsobuje zámenu zdanených materiálov za nezdanené materiály.
            
         h)   Pripomienky združenia BAA doručené 10. januára 2014
   
   
               (118)
            
            
               Združenie BAA uvádza, že environmentálnym cieľom dane z kameniva je zmena dopytu na odpad/vedľajšie produkty v protiklade k zavedeniu zásady „znečisťovateľ platí“, ako údajne uvádza Komisia v rozhodnutí o začatí konania. Uvedený primárny cieľ zásady „znečisťovateľ platí“, ak je v skutočnosti uplatniteľný, by znamenal selektívny prístup k materiálom (v „odvetví kameniva“, ale nie v prípade iných činností ťažby nerastných surovín), čo nevyhnutne predstavuje štátnu pomoc. Environmentálny cieľ dane z kameniva je naopak zameraný na podporu využívania kameniva, ktoré je vedľajším produktom odpadu z niektorých postupov alebo z recyklovaného kameniva, čím sa znižuje používanie vyťaženého kameniva (logika zmeny dopytu).
            
         
               (119)
            
            
               Združenie BAA uvádza, že vplyv prípadnej „zmeny dopytu“ podľa logiky daňového systému by v praxi znamenal, že daň z kameniva by bola obmedzená na kameň, piesok alebo štrk používaný na pridávanie sypkého materiálu v stavebníctve a s ohľadom na tento cieľ by sa oslobodenie od dane malo využívať iba na vedľajšie produkty alebo odpad, ktorý môže nahradiť vyťažené nerasty. Združenie BAA však poukazuje na to, že obmedzenie nie je hlavnou zásadou zdanenia daňou z kameniva, čo umožňuje zdanenie materiálov, ktoré nemožno nahradiť.
            
         
               (120)
            
            
               Združenie BAA sa domnieva, že aj keby sa oslobodenia od dane, ktoré sú predmetom prešetrovania, zrušili, rozsah pôsobnosti dane z kameniva by nebol v súlade so svojou environmentálnou logikou, t. j. s logikou „zmeny dopytu“. Podľa združenia BAA by sa zrušením oslobodení vedľajších produktov/odpadových materiálov od dane dosiahol menší súlad dane z kameniva s jej environmentálnym cieľom. Združenie naopak uvádza, že zrušením daňového oslobodenia vyťažených materiálov na „použitie ako kamenivo“, ako napríklad kryštalická bridlica a ílovitá bridlica, by bolo v súlade s environmentálnym cieľom dane z kameniva.
            
         
               (121)
            
            
               Združenie BAA sa domnieva, že skutočnosť, že rozsah pôsobnosti dane z kameniva nezodpovedá environmentálnemu cieľu „zmeny dopytu“, podporuje skutočnosť, že vedľajšie produkty/odpad zo spracovania vápna alebo rezania stavebného kameňa a materiálov ako podkladový štrk železničnej trate a kameň s vysokou hodnotou vyhladiteľnosti, ku ktorým neexistuje náhrada, sa zdaňuje.
            
         
               (122)
            
            
               Združenie BAA sa domnieva, že rozsah pôsobnosti dane z kameniva je príliš vzdialený od jej environmentálnej logiky. Spôsobuje to skutočnosť, že niektoré nezdanené materiály možno nahradiť vedľajšími produktmi alebo odpadom. Združenie uvádza ako príklad íl používaný na výrobu tehál a plastický íl používaný na výrobu dlaždíc.
            
         i)   Pripomienky združenia BAA doručené 17. januára 2014
   
   
               (123)
            
            
               Združenie BAA predložilo kópiu publikácie Cornish Building Stone and Slate Guide z roku 2007 a uviedlo, že v tejto publikácii sa propagujú viaceré žulové a bridlicové lomy ako výrobcovia podobných druhov výrobkov a stavebného kameňa. Združenie BAA uvádza, že v publikácii sa preukazuje, že oslobodenia od dane z kameniva nie sú v súlade s logikou daňového systému, t. j. s cieľom dosiahnuť zmenu dopytu z materiálov vyťažených na použitie ako kamenivo na odpad, ktorý možno použiť ako kamenivo.
            
         
               (124)
            
            
               Združenie BAA uvádza, že existujú dôkazy, že dostupnosť oslobodení vedľajších produktov/odpadu z kaolínových kameňolomov podporila ťažbu väčšieho množstva materiálu, ako je potrebné, výlučne s cieľom využiť oslobodenia údajných vedľajších produktov, t. j. vysokokvalitnej žuly, od dane (42). Združenie BAA uvádza, že existujú tiež dôkazy, že niektorí prevádzkovatelia kaolínových lomov sa sústredili na ťažbu týchto údajných vedľajších produktov namiesto pôvodného kaolínového materiálu (43). Združenie BAA odkazuje na e-mail:, ktorý združeniu poslal prevádzkovateľ lomu (44), ktorý tvrdí, že po zavedení dane z kameniva lom začal čeliť vážnym problémom v súvislosti s konkurenciou kameniva z kaolínových kameňolomov, lebo kamenivo, ktoré produkujú, je lacnejšie a dominuje na trhu. Podľa uvedeného e-mailu je kamenivo, ktoré predávajú kaolínové lomy, kameňom vysokej kvality, a nie sekundárnym produktom alebo vedľajším produktom. Produkcia tohto prevádzkovateľa lomu sa znížila na polovicu a za viac ako deväť rokov nedosiahol zisk. Ich odpadové materiály nemožno predávať.
            
         
               (125)
            
            
               Združenie BAA uvádza, že spôsob uplatňovania dane z kameniva v kontexte ťažby vápna je problematický. Samotná ťažba vápna sa nezdaňuje, ale odpad alebo vedľajšie produkty z nej sa zdaňujú. Daň z kameniva sa ďalej vzťahuje na drvinu, vedľajšie produkty alebo odpad z určitých lomov, ktorý možno použiť pri výrobe konkrétnych stavebných prvkov, ktoré možno použiť ako náhradu za výrobu tehál z nezdaneného ílu.
            
         j)   Pripomienky spoločnosti Quarry Products Association Northern Ireland Limited (ďalej len „spoločnosť QPANI“) doručené 8. januára 2014
   
   
               (126)
            
            
               Spoločnosť QPANI uvádza, že zastupuje približne 95 % spoločností zúčastňujúcich sa na dodávkach lomových výrobkov pre stavebný priemysel v Severnom Írsku. Spoločnosť QPANI sa domnieva, že návrh dane z kameniva od začiatku obsahoval chyby, lebo materiály sa mali zdaňovať na základe ich použitia, a nie geologického zloženia.
            
         
               (127)
            
            
               Spoločnosť QPANI sa domnieva, že ílovitá a kryštalická bridlica by nemali byť oslobodené od dane, ak sa používajú na účely kameniva. Ílovitá a kryštalická bridlica sa na stavebných trhoch v Spojenom kráľovstve používajú ako kamenivo a môžu mať výrazný vplyv na miestny trh, ak sa dodávajú na trhy s kamenivom. Obzvlášť to platí v Severnom Írsku. Aj keď ponuku kryštalickej bridlice a ílovitej bridlice na účely kameniva môžu predstavovať materiály, ktoré sú v podstate vedľajšími produktmi ťažby na iné účely ako kamenivo (napr. ťažba kryštalickej bridlice na výrobu strešnej bridlice), tieto materiály sa tiež ťažia primárne na dodávky na trhy s kamenivom.
            
         
               (128)
            
            
               Spoločnosť QPANI tiež spochybňuje oslobodenie materiálov, ktoré sú zložené „hlavne“ z čierneho uhlia, hnedého uhlia, kryštalickej bridlice alebo ílovitej bridlice. Podľa spoločnosti QPANI by bolo jednoduchšie a konzistentnejšie rozlišovať jednoducho medzi materiálmi používanými na účely kameniva na jednej strane a materiálmi, ktoré sa používajú na iné účely ako kamenivo, na strane druhej. Materiály používané na účely kameniva by mali podliehať dani z kameniva a materiály používané na iné účely ako kamenivo by dani podliehať nemali.
            
         
               (129)
            
            
               Spoločnosť QPANI uvádza, že daň z kameniva viedla k poškodeniu životného prostredia v dôsledku možnosti prepravy materiálov oslobodených od dane do väčších vzdialeností.
            
         
               (130)
            
            
               Spoločnosť QPANI uvádza, že do Severného Írska sa doviezli státisíce ton ílovitej bridlice z mesta Donegal v Írsku. Ílovitá bridlica z Írska sa predáva na stavebnom trhu po celom Severnom Írsku. V stavebných projektoch v blízkosti hranice s Írskom sa používalo kamenivo oslobodené od dane, ktoré pochádzalo z Írska a bolo klasifikované ako ílovitá bridlica.
            
         
               (131)
            
            
               Spoločnosť QPANI ďalej odkazuje na kameň, ktorý sa opisuje ako ílovitá bridlica, a preto neprávom využíva oslobodenie od dane.
            
         k)   Pripomienky orgánov Spojeného kráľovstva
   
   
               (132)
            
            
               Orgány Spojeného kráľovstva trvajú na svojom stanovisku, že oslobodenia, ktoré sú predmetom prešetrovania, nepredstavujú štátnu pomoc. Konkrétne uvádzajú, že dôvodom rozdielov, ktoré sa v rámci dane rozlišujú, je povaha alebo všeobecná schéma daňového systému, a preto nespĺňajú podmienku selektívnosti.
            
         
               (133)
            
            
               Orgány Spojeného kráľovstva uznávajú opis kameniva uvedený v odôvodnení 8 rozhodnutia o začatí konania. Ďalej súhlasia s logikou dane z kameniva uvedenou v odôvodnení 67 rozhodnutia o začatí konania.
            
         
               (134)
            
            
               Orgány Spojeného kráľovstva poukazujú na to, že Všeobecný súd v bode 55 rozsudku zo 7. marca 2012 uviedol: „zásada obvyklého zdanenia, ktorá je základom [dane z kameniva], vychádza iba z pojmu obchodné využitie materiálu, ktorý ako ‚kamenivo‘ podlieha dani, v Spojenom kráľovstve“. Orgány Spojeného kráľovstva uvádzajú, že keďže cieľom dane z kameniva nie je zdaňovať kameň, piesok alebo štrk ťažený na použitie v priemyselných alebo poľnohospodárskych postupoch, akákoľvek zaplatená daň z materiálov použitých na iné účely ako kamenivo je vratná ako daňový úver. Podľa rovnakej logiky sú kameň, piesok a štrk, ktoré sa ťažia, ale nemajú obchodné využitie (ako je vymedzené v právnych predpisoch), mimo rozsahu pôsobnosti dane.
            
         
               (135)
            
            
               Spojené kráľovstvo citovalo rozsudok Všeobecného súdu a vysvetlilo, že cieľ dane z kameniva: „…spočíva najmä v podpore využívania kameniva, ktoré predstavuje vedľajší produkt alebo odpad z niektorých ťažobných alebo výrobných postupov (kamenivo nazývané tiež ‚sekundárne‘), alebo recyklovaného kameniva v odvetví stavebníctva, aby sa tak znížilo používanie kameniva vyťaženého v kameňolomoch (kamenivo nazývané tiež ‚primárne‘), ktoré je neobnoviteľným prírodným zdrojom, a v obmedzení vplyvov na životné prostredie, ktoré sú spojené s týmto ťažobným postupom (ďalej len ‚cieľ zmeny dopytu‘ alebo ‚environmentálny cieľ dane z kameniva‘).“
            
         
               (136)
            
            
               Orgány Spojeného kráľovstva trvajú na svojom stanovisku, že logika dane bola od začiatku jasne stanovená v posúdení vplyvu právnej úpravy: „Hlavným cieľom možnosti zvolenej vládou by bolo zníženie environmentálnych nákladov na ťažbu, ktoré vo všeobecnosti znášajú jednotlivci a podniky v spoločnosti, a podpora recyklácie.“
            
         
               (137)
            
            
               Orgány Spojeného kráľovstva uvádzajú, že cieľom dane z kameniva je dosiahnuť environmentálny cieľ dvoma odlišnými, ale prepojenými spôsobmi. Po prvé zdanenie pomáha internalizovať niektoré škody spôsobené ťažbou a prepravou kameniva. Daň preto vedie k zníženiu dopytu po novovyťaženom kamenive z dôvodu zvyšovania nákladov. Po druhé oslobodenia od dane a daňové úľavy sa poskytujú na odpad a recyklované materiály s cieľom podporiť zmenu dopytu z novovyťaženého kameniva na tieto materiály a zároveň nebrániť výrobe materiálu, ktorý sa nepoužíva ako kamenivo. Na dosiahnutie environmentálneho cieľa dane z kameniva bol systém navrhnutý tak, aby sa zabezpečili ekonomicky atraktívne alternatívy k novovyťaženému kamenivu podliehajúcemu dani.
            
         
               (138)
            
            
               Orgány Spojeného kráľovstva tvrdia, že prostredníctvom oslobodenia od dane z kameniva má daň z kameniva podporiť používanie recyklovaného materiálu alebo vedľajšieho produktu (ktorý vzniká počas postupu, ktorý nie je určený na výrobu kameniva), aby sa znížil dopyt po čistom kamenive a obmedzili sa tak environmentálne škody spojené s ťažbou kameniva. Výnimky z rozsahu pôsobnosti dane možno zaradiť do dvoch kategórií: recyklované kamenivo a nevyhnutný odpad a vedľajšie produkty. Nevyhnutný odpad možno vymedziť ako materiál, ktorý sa obchodne využíva v Spojenom kráľovstve a používa sa ako kamenivo, ale ktorý vzniká ako nevyhnutný dôsledok postupu, ktorý sa neuskutočňuje s cieľom vyrábať kamenivo. Tieto výrobky patria do dvoch kategórií: a) materiály, ktoré nevyhnutne vznikajú pri ťažbe nerastných surovín, ktoré nie sú kamenivom; alebo b) materiály, ktoré nevyhnutne vznikajú pri kopaní alebo bagrovaní, ktorého cieľom nie je ťažba akéhokoľvek materiálu na obchodné využitie.
            
         
               (139)
            
            
               Orgány Spojeného kráľovstva uvádzajú, že materiály, ktoré sa ťažia ako kamenivo na obchodné využitie alebo ktoré vznikajú ako vedľajšie produkty z postupu, ktorého cieľom je výroba kameniva na obchodné využitie, sú v odlišnej skutkovej situácii ako materiály oslobodené od dane.
            
         
               (140)
            
            
               Orgány Spojeného kráľovstva uvádzajú, že v súlade s výnimkami opísanými vyššie sa pri oslobodení od dane rozlišuje medzi odpadovými materiálmi, ktoré vznikajú ako vedľajší produkt ťažby nerastných surovín, ktoré nie sú kamenivom a sú oslobodené od dane, a odpadovými materiálmi, ktoré sú vedľajším produktom ťažby kameniva (ako napríklad odpad z ťažby vápenca) a naďalej podliehajú dani. Podľa orgánov Spojeného kráľovstva vyplýva toto rozlišovanie z cieľa obmedziť ťažbu vápenca na kamenivo a zároveň nebrániť výrobe materiálu, ktoré nie je kamenivom. Daň z kameniva bráni ťažbe kameniva z prírodného kameňa a podporuje využívanie alternatívnych dodávok kameniva.
            
         
               (141)
            
            
               Orgány Spojeného kráľovstva uvádzajú, že oslobodenia od dane sú rozhodujúce na dosiahnutie environmentálneho účelu dane z kameniva, lebo znižujú škody spôsobené novou ťažbou. Uvádzajú, že zmena dopytu z novej ťažby spôsobuje cenový rozdiel medzi zdanenými a oslobodenými materiálmi. Oslobodenia sú v súlade s environmentálnym cieľom dane z kameniva, pokiaľ používanie materiálov oslobodených od dane v konečnom dôsledku znižuje dopyt po ťažbe nového kameniva a s ňou súvisiace environmentálne škody.
            
         
               (142)
            
            
               Orgány Spojeného kráľovstva uvádzajú, že existuje mnoho príkladov materiálov oslobodených od dane, ktoré nahrádzajú kamenivo prvotriednej kvality. Napríklad výstavba olympijského parku v roku 2012 si vyžadovala viac ako milión ton plniaceho kameniva. Vedľajšie produkty z výroby kaolínu v Cornwalle boli použité spolu s recyklovaným kamenivom namiesto kameniva prvotriednej kvality, akým je napríklad novovyťažený vápenec alebo žula. Bridlicový odpad z bridlicového lomu […] (45) sa použil ako základ pod potrubím v […]. Drvená kryštalická bridlica sa použila namiesto iného drveného kamenného kameniva. Vedľajší bridlicový produkt z rovnakého lomu sa použil aj pri stavbe na […] namiesto kameniva najvyššej kvality.
            
         
               (143)
            
            
               Orgány Spojeného kráľovstva poukazujú na to, že počet lomov oslobodených od dane sa po zavedení dane z kameniva nezvýšil, ako je uvedené v nasledujúcej tabuľke, ktorá obsahuje počet aktívnych kameňolomov v určitom časovom období:
               
                            
                        
                        
                           2001
                        
                        
                           2002
                        
                        
                           2003
                        
                        
                           2004
                        
                        
                           2005
                        
                        
                           2006
                        
                     
                           Plastický íl (ball clay)
                        
                        
                           20
                        
                        
                           20
                        
                        
                           22
                        
                        
                           18
                        
                        
                           18
                        
                        
                           18
                        
                     
                           Kaolín
                        
                        
                           17
                        
                        
                           17
                        
                        
                           17
                        
                        
                           17
                        
                        
                           15
                        
                        
                           15
                        
                     
                           Vápenec
                        
                        
                           348
                        
                        
                           348
                        
                        
                           359
                        
                        
                           336
                        
                        
                           340
                        
                        
                           319
                        
                     
                           Vyvreté a premenené horniny
                        
                        
                           211
                        
                        
                           211
                        
                        
                           210
                        
                        
                           204
                        
                        
                           213
                        
                        
                           199
                        
                     
                           Kryštalická bridlica
                        
                        
                           43
                        
                        
                           43
                        
                        
                           44
                        
                        
                           43
                        
                        
                           40
                        
                        
                           35
                        
                     
                           Íl a ílovitá bridlica
                        
                        
                           177
                        
                        
                           177
                        
                        
                           180
                        
                        
                           172
                        
                        
                           169
                        
                        
                           172
                        
                     
                            
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Plastický íl (ball clay)
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                     
                           Kaolín
                        
                        
                           13
                        
                        
                           12
                        
                        
                           16
                        
                        
                           17
                        
                        
                           16
                        
                        
                           15
                        
                     
                           Vápenec
                        
                        
                           338
                        
                        
                           335
                        
                        
                           324
                        
                        
                           331
                        
                        
                           317
                        
                        
                           322
                        
                     
                           Vyvreté a premenené horniny
                        
                        
                           208
                        
                        
                           203
                        
                        
                           207
                        
                        
                           195
                        
                        
                           204
                        
                        
                           191
                        
                     
                           Kryštalická bridlica
                        
                        
                           36
                        
                        
                           37
                        
                        
                           32
                        
                        
                           33
                        
                        
                           33
                        
                        
                           32
                        
                     
                           Íl a ílovitá bridlica
                        
                        
                           175
                        
                        
                           165
                        
                        
                           156
                        
                        
                           159
                        
                        
                           155
                        
                        
                           155
                        
                     
         
               (144)
            
            
               V roku 2009 tvoril drvený kameň 59,4 % predaja primárneho kameniva v Spojenom kráľovstve. Zvyšná časť predaja sa vzťahovala na piesok a štrk. Vápenec bol jednoznačne najdôležitejším zdrojom kameniva z drveného kameňa a predstavoval 66 % z celkového množstva; potom nasledovali vyvreté horniny ako žula (24 %) a pieskovec (9 %). Vápenec, vyvreté horniny a pieskovec majú aj iné použitie, napríklad ako stavebné kamene alebo v prípade vápenca ako priemyselné vápno.
            
         
               (145)
            
            
               V roku 2012 bola cena vápencového kameniva 7,16 – 11,70 GBP/t. Cena žuly bola 6,12 – 12,82 GBP/t. Cena bridlicového kameniva bola 2 – 8 GBP/t.
            
         
               (146)
            
            
               Čo sa týka dekoračného kameniva, orgány Spojeného kráľovstva spoločne so združením BAA informovali, že ide o atypické použitie kameniva. Dekoračné kamenivo využívané pri krajinotvorbe sa používa v malých množstvách a vyberá sa na základe vizuálnych vlastností, napr. farby a tvaru, a na rozdiel od iného použitia ako kamenivo nie sú stavebné vlastnosti ako pevnosť natoľko dôležité. Vzhľadom na malé množstvá tvorí dekoratívne kamenivo na trhu s kamenivom v Spojenom kráľovstve malú časť dopytu.
            
         5.5.   POSÚDENIE DORUČENÝCH PRIPOMIENOK
   
   
               (147)
            
            
               Komisia už v rozhodnutí o začatí konania dospela k záveru, že zásadu obvyklého zdanenia kameniva možno zhrnúť ako zdanenie horniny, štrku a piesku, ktoré sa novo alebo zámerne ťažia na použitie ako kamenivo a sú predmetom obchodného využívania v Spojenom kráľovstve od 1. apríla 2002.
            
         
               (148)
            
            
               Okrem pripomienok, ktoré predložili orgány Spojeného kráľovstva, pokiaľ ide o zásadu zdanenia, na ktorej sa zakladá daň z kameniva, Komisia predkladá tieto pripomienky.
            
         
               (149)
            
            
               Viaceré tretie strany uviedli, že sa pri uplatňovaní dane z kameniva materiály neposudzujú koherentným spôsobom, lebo vedľajšie produkty iných oslobodených materiálov [hornina, ktorá sa používa na výrobu kameňa s jedným alebo viacerými plochými povrchmi (ďalej len „sekaný kameň“), vápno], kameň s vysokou hodnotou vyhladiteľnosti, násypový kameň na výstavbu morských ochranných konštrukcií, kameň na murovanie a vedľajšie produkty alebo odpad pri ťažbe primárneho kameniva vysokej kvality nie sú oslobodené. Údajne sú v rovnakej právnej a skutkovej situácii ako v súčasnosti oslobodené vedľajšie produkty iných materiálov než kamenivo, alebo ako materiály na špecializované použitie, ktoré nepodliehajú dani.
            
         
               (150)
            
            
               Samotná Komisia v rozhodnutí o začatí konania nastolila otázku, prečo sa považuje za oprávnené ustanoviť oslobodenie od dane pre vedľajšie produkty ťažby plastického ílu, kaolínu, čierneho uhlia, hnedého uhlia, ílovitej bridlice a kryštalickej bridlice, ale nie pre vedľajšie produkty ťažby vápenca na použitie v poľnohospodárstve a výroby sekaného kameňa.
            
         5.5.1.   ZDAŇOVANIE VEDĽAJŠÍCH PRODUKTOV VÝROBY SEKANÉHO KAMEŇA A VÁPNA
   
               (151)
            
            
               Komisia po prijatí podrobných informácií od tretích strán a orgánov Spojeného kráľovstva poznamenáva, že odpad alebo vedľajšie produkty výroby sekaného kameňa a vápna sa skladajú z rovnakého typu horniny ako sekaný kameň a vápno: i) odpad z ťažby vápenca, ktorý sa používa na výrobu vápna, môže byť zložený aj z vápenca, a ii) odpad z ťažby horniny určenej na výrobu sekaného kameňa môže byť vo veľkej miere zložený z drviny rovnakého druhu horniny ako hornina, ktorá sa seká.
            
         
               (152)
            
            
               Pri oslobodeniach od dane z kameniva sa rozlišuje medzi odpadovými materiálmi, ktoré vznikajú ako vedľajší produkt materiálu vyťaženého na iný účel ako kamenivo (ako napríklad odpad z ťažby kaolínu a plastického ílu, čierneho uhlia, hnedého uhlia a kryštalickej bridlice) a sú oslobodené od dane, a odpadovými materiálmi, ktoré sú vedľajším produktom zámernej ťažby materiálu na použitie ako kamenivo (ako napríklad odpad z vápenca) a naďalej podliehajú dani.
            
         
               (153)
            
            
               Táto daňová diferenciácia vyplýva z cieľa, ktorým je odrádzať od novej ťažby vápenca, žuly, pieskovca atď. na použitie ako kamenivo a zároveň neovplyvňovať výrobu iného materiálu než kamenivo.
            
         
               (154)
            
            
               Ako uvádzajú orgány Spojeného kráľovstva, vápenec, žula a pieskovec sú materiály, ktoré sa najčastejšie ťažia ako kamenivo. Oslobodenie od dane z kameniva v prípade vedľajších produktov sekaného kameňa alebo vápenca určeného na výrobu vápna by v skutočnosti aspoň udržalo úroveň novej ťažby týchto materiálov, ak by ju teda nestimulovalo.
            
         
               (155)
            
            
               Okrem toho na získanie sekaného kameňa a vápna z hlavných vyťažených materiálov nie sú potrebné nijaké dodatočné náklady (na spracovanie). Iné je to napríklad pri ťažbe plastického ílu a kaolínu, pri ktorých je oddelenie týchto materiálov od odpadu veľmi nákladné.
            
         
               (156)
            
            
               Orgány Spojeného kráľovstva vysvetlili, že kameň na sekanie, ako aj vápenec určený na výrobu vápna sa ťažia zámerne na použitie ako kamenivo. Takisto ich vedľajšie produkty sa môžu predávať samostatne aj bez hlavného materiálu, keďže sú na použitie ako kamenivo dostatočne kvalitným materiálom. Orgány Spojeného kráľovstva predložili ako dôkaz informácie o cenách, ktoré preukazujú, že skutočne vo väčšine prípadov nie sú ceny vápna a sekaného kameňa oveľa vyššie ako ceny ich príslušných vedľajších produktov. Cena vápenca na výrobu vápna je približne 12,50 – 19,50 GBP/t, kým cena jeho vedľajšieho produktu je 7,16 – 11,70 GBP/t. Cena vyvretej horniny (vrátane žuly), ktorá sa tiež používa na výrobu sekaného kameňa, je približne 5,51 – 12,91 GBP/t, kým jej vedľajší produkt sa predáva približne za 6,12 – 12,82 GBP/t. To by znamenalo, že ak neexistuje žiadny dopyt po vysokokvalitnom špecializovanom výrobku, kameňolom by pokračoval v novej ťažbe, keďže je z ekonomického hľadiska logické predávať novovyťažený produkt a jeho vedľajší produkt na použitie ako kamenivo. Nemožno vylúčiť, že by oslobodenie vedľajších produktov od dane nabádalo k dodatočnej novej ťažbe, čím by sa poškodzovala environmentálna logika dane z kameniva.
            
         
               (157)
            
            
               Okrem toho neexistuje nijaký objektívny spôsob, ako odlíšiť vápenec ako vedľajší produkt výroby poľnohospodárskeho vápna a vápenec vyťažený konkrétne na použitie ako kamenivo. To isté platí pre žulu a pieskovec a vedľajšie produkty sekaného kameňa. Tieto novovyťažené materiály a ich vedľajšie produkty sú preto vzájomne zameniteľné a prevádzkovateľ lomu sa teda môže v závislosti od dopytu rozhodnúť, že bude obidva materiály predávať na rovnaké použitie ako kamenivo.
            
         
               (158)
            
            
               Komisia na základe úvah predložených v uvedených odôvodneniach 151 až 157 poznamenáva, že vedľajšie produkty výroby vápna a sekaného kameňa nie sú v odlišnej skutkovej a právnej situácii ako novovyťažené produkty. Okrem toho akékoľvek možné oslobodenie od dane pre hlušinu, ktorá vzniká pri ťažbe vápenca alebo horniny určenej na výrobu sekaného kameňa alebo na iné účely ako kamenivo, by len podporilo nárast novej ťažby horniny a vápenca a neprispelo by k zmene dopytu.
            
         5.5.2.   KAMEŇ S VYSOKOU HODNOTOU VYHLADITEĽNOSTI, NÁSYPOVÝ KAMEŇ NA VÝSTAVBU MORSKÝCH OCHRANNÝCH KONŠTRUKCIÍ, KAMEŇ NA MUROVANIE, PRIMÁRNE KAMENIVO VYSOKEJ KVALITY A ICH VEDĽAJŠIE PRODUKTY ALEBO ODPAD
   
               (159)
            
            
               Materiály, ktoré sa používajú na výrobu kameňa s vysokou hodnotou vyhladiteľnosti, násypového kameňa, kameňa na murovanie a primárneho kameniva vysokej kvality, skutočne predstavujú špecifické použitie jednotlivých materiálov alebo sa používajú na také účely, pri ktorých ich nemožno nahradiť recyklovaným kamenivom alebo odpadom z materiálov, ktoré nepodliehajú dani.
            
         
               (160)
            
            
               Všetky materiály, ktoré sa používajú na výrobu kameňa s vysokou hodnotou vyhladiteľnosti, násypového kameňa, kameňa na murovanie a primárneho kameniva vysokej kvality a ich vedľajších produktov, však pochádzajú z rovnakej horniny. Napríklad násypový kameň sa vyrába z rovnakej horniny ako menšia drvina kameniva, ktorá je vedľajším produktom.
            
         
               (161)
            
            
               Tieto horniny sú vo všeobecnosti vhodné na použitie ako kamenivo a prevádzkovatelia lomov si môžu vybrať, ako budú predávať alebo využívať predmetnú horninu v závislosti od dopytu.
            
         
               (162)
            
            
               Komisia pre dôvody vysvetlené vyššie v odôvodneniach 151 až 157, ktoré sa týkajú vedľajších produktov sekaného kameňa a vápna, nemôže vylúčiť, že by oslobodenie od dane pre kameň s vysokou hodnotou vyhladiteľnosti, násypový kameň na výstavbu morských ochranných konštrukcií, kameň na murovanie, primárne kamenivo vysokej kvality a ich vedľajšie produkty alebo odpad podporilo ťažbu týchto materiálov na použitie ako kamenivo.
            
         
               (163)
            
            
               Pokiaľ ide o spochybnenie logiky dane z kameniva niekoľkými zainteresovanými stranami v súvislosti s tým, že kameň s vysokou hodnotou vyhladiteľnosti a násypový kameň podliehajú dani, kým íl na budovanie protipovodňových hrádzí alebo materiály na iné špecifické účely dani nepodliehajú, orgány Spojeného kráľovstva spoločne s BAA predložili informáciu, že hodnota vyhladiteľnosti kameniva je miera odolnosti kameniva proti vyhladeniu, pričom kamenivo s vysokou hodnotou vyhladiteľnosti sa používa do asfaltových zmesí, ktoré sa kladú na povrch ciest s cieľom zabezpečiť vysokú úroveň odolnosti proti šmyku. Kamenivo s najvyššou hodnotou vyhladiteľnosti sa používa na miestach ako zákruty a zóny brzdenia a špecifikuje sa podľa svojej hodnoty vyhladiteľnosti kameniva a hodnoty obrusnosti kameniva. Sú to vlastnosti, ktoré sú vlastné ložiskám hornín a posilňujú sa výrobným postupom. Materiály sú stále kamenivom a toto použitie sa na účely dane z kameniva označuje ako použitie ako kamenivo.
            
         
               (164)
            
            
               Násypový kameň sa používa na ochranu pobrežia Spojeného kráľovstva pred eróziou. Požiadavky špecifikácie závisia od konkrétnej závažnosti stavu morského prostredia. Medzi vlastnosti, ktoré sa spresňujú, patrí hustota a hodnota obrusnosti kameniva. Na účely dane z kameniva sa označuje ako použitie ako kamenivo, keďže sa používa pre pevnosť a objem.
            
         
               (165)
            
            
               Okrem toho to, či je materiál používaný na konkrétny účel vzájomne zameniteľný alebo nie, nemá vplyv na logiku dane z kameniva a oslobodenia udelené iným materiálom. Komisia poukazuje na to, že daň z kameniva sa skutočne uplatňuje na rad rôznych použití, ktoré nie sú vzájomne zameniteľné. Pokiaľ však takéto materiály môžu byť používané a v širokej miere sa používajú ako kamenivo a ich použitie ako kamenivo je z hospodárskeho hľadiska zmysluplné, oslobodenie hoci aj niektorého použitia týchto materiálov by narušilo cieľ dane z kameniva.
            
         
               (166)
            
            
               Mnohé zainteresované strany poukazujú na skutočnosť, že kamenivo oslobodené od dane nahrádza produkty zo sekundárneho kameniva a nie produkty vyššej kvality. Komisia v prvom rade poznamenáva, že táto úvaha nijako nespochybňuje to, že daň z kameniva dosahuje svoju environmentálnu pôsobnosť, keďže oslobodené materiály, ktoré sú nevyhnutnými vedľajšími produktmi vyťaženého materiálu na iné použitie než kamenivo, nahrádzajú novovyťažené kamenivo. Pokým sa objem novej ťažby znižuje, nezáleží na tom, či nahrádzajú kamenivo vyššej alebo nižšej kvality. Komisia navyše poznamenáva, že príležitostne oslobodené materiály by dokonca mohli nahradiť kamenivo vyššej kvality, ako uvádzajú orgány Spojeného kráľovstva v odôvodnení 142.
            
         
               (167)
            
            
               Komisia si je vedomá problémov s vykonávaním dane z kameniva a oslobodeniami od nej na základe geologických charakteristík materiálov. Komisia však tiež poznamenáva, že by bolo zložitejšie stanoviť oslobodenia podľa používania materiálov, lebo by to mohlo spôsobiť ťažkosti pri presadzovaní a ponechať väčší priestor na zneužívanie. Okrem toho sa zdá, že orgány Spojeného kráľovstva dostali správu ako podporu pri zavádzaní dane z kameniva a riadia sa vymedzeniami a skúškami materiálu, ktoré sú v nej uvedené. Samotné združenie BAA uznalo, že orgány Spojeného kráľovstva sa na určenie materiálov vyrábaných v lomoch obrátili na odborníka v geológii.
            
         
               (168)
            
            
               Pokiaľ ide o vylúčenie ílu a bridlice, ktoré sa používajú na výrobu keramických výrobkov, z oslobodenia od dane z kameniva, Komisia konštatuje, že ide o priemyselný postup oslobodený od dane, ktorý už bol predmetom úvah v rozhodnutí o začatí konania a nepredstavuje štátnu pomoc.
            
         
               (169)
            
            
               Pokiaľ ide o obsah sprievodcu Cornish Building Stone and Slate Guide z roku 2007, ktorý predložilo združenie BAA, Komisia uvádza, že ho nemožno použiť ako presný zdroj informácií, ktorý poskytuje komplexný prehľad o všetkých produktoch kameňolomu. Ide o sprievodcu, ktorý je určený na reklamné účely a v ktorom lomy propagujú svoje výrobky určené pre stavebný priemysel. Komisia sa preto domnieva, že kameňolomy, ktoré sa objavujú v sprievodcovi Cornish Building Stone and Slate Guide z roku 2007, prezentovali výrobky v súlade so svojou marketingovou stratégiou pre stavebný priemysel. Orgány Spojeného kráľovstva uviedli, že umožňujú kameňolomom vybrať si spôsob propagácie svojich výrobkov bez ohľadu na geologické zloženie jednotlivých materiálov a nepovažujú tieto propagačné opisy za rozhodujúce z hľadiska kvalifikácie materiálov na účely dane z kameniva.
            
         
               (170)
            
            
               Z toho vyplýva, že zdaňovanie kameňa s vysokou hodnotou vyhladiteľnosti, násypového kameňa na výstavbu morských ochranných konštrukcií, kameňa na murovanie, primárneho kameniva vysokej kvality a ich vedľajších produktov alebo odpadu podlieha zásade obvyklého zdanenia podľa dane z kameniva a je opodstatnené z hľadiska sledovaného cieľa.
            
         5.5.3.   ZÁVER TÝKAJÚCI SA OBVYKLÉHO ZDANENIA PODĽA DANE Z KAMENIVA A CIEĽA DANE Z KAMENIVA
   
               (171)
            
            
               Komisia sa domnieva, že pripomienky všetkých zainteresovaných strán neposkytujú dôvody na to, aby sa odchýlila od svojich zistení v rozhodnutí o začatí konania, pokiaľ ide o zásadu obvyklého zdanenia podľa dane z kameniva a cieľa dane z kameniva.
            
         
               (172)
            
            
               Zásada obvyklého zdanenia znamená, že hornina, štrk a piesok, ktoré sú v súlade s oddielom 17 ods. 1 vymedzené ako kamenivo, podliehajú dani, keď sa stanú predmetom obchodného využívania v súlade s vymedzením v oddiele 19 v Spojenom kráľovstve 1. apríla 2002 alebo neskôr (46).
            
         
               (173)
            
            
               V súlade s opisom, ktorý poskytli orgány Spojeného kráľovstva pred rozhodnutím o začatí konania, a ako sa potvrdilo počas prípravných prác na zavedenie dane z kameniva (47), Komisia v rozhodnutí o začatí konania zistila (48), že kamenivo možno vo všeobecnosti opísať ako úlomky alebo drvinu materiálu s fyzikálne a chemicky inertnými vlastnosťami, vďaka ktorým je vhodný na použitie v stavebníctve samostatne alebo s pridaním cementu, vápna alebo asfaltových materiálov ako betón, štrková drvina, asfalt alebo drenážne vrstvy, alebo sa používa ako navážky („použitie ako kamenivo“).
            
         
               (174)
            
            
               Všetky zainteresované strany a orgány Spojeného kráľovstva uznali vo svojich podaniach pojem „použitie ako kamenivo“ a v súlade s ním predkladali svoje pripomienky. Združenie BAA vlastne podalo pripomienky, ktorými chcelo dokázať, že dani z kameniva chýba logika, keďže niektoré materiály, ktoré podliehajú dani, nespĺňajú uvedené vymedzenie. Komisia sa týmito pripomienkami podrobne zaoberala v uvedených odôvodneniach 151 až 158 a 159 až 165.
            
         
               (175)
            
            
               Inými slovami zásada obvyklého zdanenia podľa dane z kameniva spočíva teda v zdanení horniny, štrku a piesku, keď sa vyťažia na účely „použitia ako kamenivo“ alebo na obchodné využitie ako kamenivo v súlade s tým, ako sa opisuje vyššie.
            
         
               (176)
            
            
               Uvedené vymedzenie je tiež v súlade s cieľom dane z kameniva, ktorým je zlepšiť účinnosť ťažby kameniva včlenením environmentálnych nákladov na túto činnosť. Ako to potvrdil aj Všeobecný súd (49), cieľom dane z kameniva je podporiť využívanie kameniva, ktoré predstavuje vedľajší produkt alebo odpad z niektorých ťažobných alebo výrobných postupov (kamenivo nazývané tiež „sekundárne“), alebo recyklovaného kameniva v odvetví stavebníctva, aby sa tak znížilo používanie kameniva vyťaženého v kameňolomoch (kamenivo nazývané tiež „primárne“), ktoré je neobnoviteľným prírodným zdrojom, a obmedziť vplyvy na životné prostredie, ktoré sú spojené s týmto ťažobným postupom (cieľ „zmeny dopytu“).
            
         5.6.   DAŇOVÉ DIFERENCIÁCIE
   
   
               (177)
            
            
               Vo finančnom zákone na rok 2001 sa pôvodne stanovuje široký základ na uloženie dane z kameniva. Rozsah pôsobnosti tejto dane sa následne zužuje prostredníctvom výnimiek a oslobodenia od dane. Vo finančnom zákone na rok 2001 sa okrem toho upravuje aj niekoľko daňových úľav. Komisia opätovne preskúma, či sú výnimky, oslobodenia od dane a daňové úľavy, v súvislosti s ktorými vyjadrila pochybnosti v rozhodnutí o začatí konania, v súlade so zásadami obvyklého zdanenia vzhľadom na cieľ dane z kameniva.
            
         
               (178)
            
            
               Referenčným rámcom, resp. zásadou obvyklého zdanenia, ktorú Komisia použila na účely posúdenia daňových diferenciácií v rámci dane z kameniva, je uloženie dane z kameniva na materiály, ktoré sa obchodne využívajú v Spojenom kráľovstve ako kamenivo (50). Ako sa uvádza v odôvodnení 173, „použitie ako kamenivo“ sa neoddeliteľne spája s obchodným využitím horniny, štrku a piesku na stavebné účely, ktorými sú: ich použitie ako materiál alebo opora pri stavbe alebo skvalitňovaní akejkoľvek konštrukcie (vrátane ciest, chodníkov, ciest, na ktorých je alebo má byť položená železničná trať, a hrádzí), alebo keď sa s čímkoľvek zmieša ako súčasť výroby malty, betónu, cestného asfaltu, štrkovej drviny alebo akéhokoľvek podobného stavebného materiálu (51).
            
         
               (179)
            
            
               Okrem toho sa pojem účelu použitia ako kamenivo v zmysle uvedeného vymedzenia používa vo finančnom zákone na rok 2001 v oddiele 30 ods. 1 písm. d) finančného zákona na rok 2001, v ktorom sa udeľuje osobám právo požiadať o daňový úver, ak „sa kamenivo podliehajúce dani z kameniva zlikviduje spôsobom, ktorý nepredstavuje jeho použitie na stavebné účely, ako môže byť predpísané“.
            
         
               (180)
            
            
               Ak sa materiál oslobodený od dane vyťaží na použitie ako kamenivo alebo sa stane predmetom obchodného využitia na stavebné účely podľa uvedeného opisu, mal by podliehať obvyklému zdaneniu podľa dane z kameniva, keďže je v porovnateľnej skutkovej a právnej situácii ako zdanené materiály a jeho oslobodenie by mohlo byť opodstatnené len vzhľadom na vlastný cieľ dane z kameniva.
            
         
               (181)
            
            
               Pokiaľ ide o oslobodenia, ktoré sú predmetom skúmania v súvislosti s vedľajšími produktmi, odpadom alebo hlušinou iných materiálov alebo spracovania, Komisia sa bude držať hodnotiacich kritérií, ktoré použila v rozhodnutí o začatí konania. Komisia vo svojom posúdení zohľadní, či je príslušný odpad, hlušina alebo vedľajší produkt nevyhnutným dôsledkom určitej činnosti, ktorá nesúvisí so zámernou ťažbou materiálu na použitie ako kamenivo, t. j. dôsledkom ťažby materiálu, ktorý sa neťaží zámerne na použitie ako kamenivo, alebo postupu, ktorý nesúvisí s ťažbou kameniva. Ťažba hlavného materiálu, ktorý nie je určený na použitie ako kamenivo, poskytuje informáciu o tom, či oslobodenie príslušného odpadu, hlušiny alebo vedľajšieho produktu môže prispieť k dosiahnutiu cieľa, ktorý je základom dane z kameniva.
            
         
               (182)
            
            
               Komisia v prípade vedľajších produktov, odpadu alebo hlušiny, ktoré vznikajú v dôsledku ťažby materiálu na použitie ako kamenivo, posúdi, či by ich oslobodenie mohlo vyvolať pokles novej ťažby materiálov na použitie ako kamenivo, a tým prispieť k dosiahnutiu cieľa dane z kameniva.
            
         
               (183)
            
            
               Uvedené hodnotiace kritériá sú v súlade so zásadami obvyklého zdanenia daňou z kameniva, pokiaľ ide o stanovenie toho, či sú materiály oslobodené od dane v rovnakej skutkovej a právnej situácii ako materiály podliehajúce dani, a zohľadňujú sa v nich úvahy orgánov Spojeného kráľovstva, podľa ktorých by daň z kameniva nemala mať vplyv na spracovania, ktoré nesúvisia s ťažbou na účely použitia ako kamenivo.
            
         5.6.1.   VÝNIMKA A DAŇOVÁ ÚĽAVA PRE NIEKTORÉ NERASTY [ODDIEL 18 ODS. 2 PÍSM. b) (52) A ODDIEL 30 ODS. 1 PÍSM. b)] (53) V ROZSAHU, V AKOM SA VZŤAHUJÚ NA POSTUP OSLOBODENÝ OD DANE, KTORÉHO VÝSLEDKOM SÚ MATERIÁLY, KTORÉ SA POUŽÍVAJÚ AKO KAMENIVO
   
               (184)
            
            
               Orgány Spojeného kráľovstva v rámci svojich podaní pred vydaním rozhodnutia o začatí konania uviedli, že nijaký materiál oslobodený od dane podľa oddielu 18 (54) sa neťaží ani nedoluje na účel použitia ako kamenivo.
            
         
               (185)
            
            
               Komisia dospela k záveru, že kým sa tieto nerasty nepoužívajú ako stavivo v odvetví stavebníctva, ich vylúčenie z rozsahu pôsobnosti dane z kameniva je v súlade s jej zásadami obvyklého zdanenia (55).
            
         
               (186)
            
            
               Komisia v odôvodnení 74 rozhodnutia o začatí konania dospela k záveru, že keďže sa dotknuté nerasty nepoužívajú ako kamenivo, ich oslobodenie/výnimka od platenia dane z kameniva nemá za následok vznik selektívnej výhody v zmysle článku 107 ods. 1 ZFEÚ.
            
         
               (187)
            
            
               Zistila však, že niektoré z týchto nerastov sa niekedy ťažia aj na účel použitia ako kamenivo. Napríklad vermikulit a perlit slúžia na výrobu ľahkého spracovaného kameniva (56). V rozsahu, v akom sa tieto nerasty ťažia na výrobu ľahkého kameniva a týmto spôsobom sa používajú, výnimka pre tieto nerasty sa považovala za v rozpore so zásadami obvyklého zdanenia podľa dane z kameniva. Komisii preto nebolo jasné, prečo by ťažba týchto nerastov nebola v porovnateľnej situácii ako ťažba iného kameniva podliehajúceho dani.
            
         
               (188)
            
            
               Keďže Komisii chýbali podstatné informácie potrebné na vypracovanie posúdenia, vyjadrila pochybnosti o tom, či je všeobecná výnimka pre tieto materiály, ktorá podľa všetkého nezohľadňuje ich použitie ako kamenivo, v súlade so zásadami obvyklého zdanenia, ktoré sú základom dane z kameniva.
            
         
               (189)
            
            
               Orgány Spojeného kráľovstva poskytli zoznam účelov, na ktoré sa používa každý materiál uvedený v oddiele 18 ods. 3 finančného zákona na rok 2001, a zároveň sa v zozname uvádza, či sa materiál používa alebo by sa mohol použiť ako kamenivo. Podľa tohto zoznamu sú jedinými materiálmi uvedenými v oddiele 18 ods. 3 finančného zákona na rok 2001, ktoré sa môžu použiť ako kamenivo, perlit, pemza a vermikulit.
            
         
               (190)
            
            
               Keďže sa ostatné materiály uvedené v oddiele 18 ods. 3 finančného zákona na rok 2001 nepoužívajú ako kamenivo alebo sa nemôžu používať ako kamenivo, nie sú v rovnakej právnej a skutkovej situácii ako zdaniteľné kamenivo.
            
         
               (191)
            
            
               Podľa orgánov Spojeného kráľovstva možno nájsť náleziská perlitu v Severnom Írsku, no jeho ťažba bola ukončená pred zavedením dane z kameniva. Pokračuje dovoz materiálov, ktoré sú užitočné pre svoje izolačné vlastnosti a nízku hmotnosť po spracovaní, do Spojeného kráľovstva.
            
         
               (192)
            
            
               Orgány Spojeného kráľovstva zastávajú názor, že perlit možno použiť pri výrobe ľahkých stavebných materiálov (sadra, malta, izolácia, stropné obklady) a ako pôdnu pomocnú látku. Pri zohrievaní sa výrazne zväčšuje, a preto nie je prírodným kamenivom. Perlit možno použiť ako ľahké kamenivo, napr. do betónu alebo portlandského cementu. Predtým ako ho však možno použiť týmto spôsobom, musí prejsť fyzikálnou premenou, ktorá sa nekončí jednoduchým drvením a preosievaním. Pre jeho osobitné vlastnosti ho tiež nemožno nahradiť recyklovaným materiálom alebo vedľajším produktom výroby iného materiálu než kameniva.
            
         
               (193)
            
            
               Podľa orgánov Spojeného kráľovstva nie sú známe prírodné ložiská pemzy v Spojenom kráľovstve, a preto sa dováža. Vďaka svojej pórovitej štruktúre má nízku hustotu, a preto môže plávať na hladine vody. Môže sa používať ako brúsny materiál a na výrobu ľahkých stavebných materiálov. Má oveľa nižšiu hmotnosť ako zdaniteľný materiál na výrobu kameniva.
            
         
               (194)
            
            
               Orgány Spojeného kráľovstva tvrdia, že existuje dôkaz o tom, že sa pemza používa v Spojenom kráľovstve ako ľahké kamenivo v stavebníctve, pri výrobe ľahkého betónu, prefabrikovaného betónu a betónových blokov. Jej použitie za týchto okolností vyplýva z jej mimoriadne nízkej hustoty. Tak ako v prípade perlitu a vermikulitu pre jej osobitné vlastnosti a použitie by ju nebolo možné nahradiť iným recyklovaným materiálom alebo vedľajším produktom výroby iného materiálu než kameniva.
            
         
               (195)
            
            
               Komisia zvážila, či by sa mala pemza porovnávať s kameňom s vysokou hodnotou vyhladiteľnosti alebo násypovým kameňom, ktoré majú tiež špecifické použitie a nemôžu sa nahradiť materiálom oslobodeným od dane. Zdá sa však, že pemza sa líši od kameňa s vysokou hodnotou vyhladiteľnosti a násypového kameňa, lebo keď sa používa ako kamenivo, môže sa použiť len v rámci tohto špecializovaného rozsahu použitia len ako ľahké kamenivo. Na druhej strane materiály, ktoré sa používajú na výrobu kameňa s vysokou hodnotou vyhladiteľnosti a násypového kameňa, sa môžu použiť a aj sa často používajú ako kamenivo, ak sa nepoužijú na tieto osobitné špecializované účely.
            
         
               (196)
            
            
               Vermikulit je podľa orgánov Spojeného kráľovstva druhom sľudy, ktorý má takisto ako perlit tú nezvyčajnú vlastnosť, že sa pri zohriatí výrazne zväčšuje. Nie je známy jeho výskyt v Spojenom kráľovstve, hoci existuje jeho dovoz.
            
         
               (197)
            
            
               Orgány Spojeného kráľovstva tvrdia, že vermikulit takisto ako perlit možno použiť na izoláciu, ako ľahké kamenivo do sadry a betónu a ako pôdnu pomocnú látku. Predtým ako ho však možno použiť na uvedené účely, musí prejsť fyzikálnou premenou, ktorá sa nekončí jednoduchým drvením a preosievaním. Pre jeho osobitné vlastnosti ho tiež nemožno nahradiť recyklovaným materiálom alebo vedľajším produktom výroby iného materiálu než kameniva.
            
         
               (198)
            
            
               Orgány Spojeného kráľovstva poskytli nasledovné údaje o dovezených množstvách takýchto výrobkov, pričom údaje o perlite a vermikulite sa v štatistických údajoch o dovoze od roku 2010 zaznamenávali spolu:
               
                            
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Perlit
                           (v tonách)
                        
                        
                           45 064
                        
                        
                           36 315
                        
                        
                           58 456
                        
                        
                           98 437
                        
                        
                           66 298
                        
                     
                           Vermikulit
                           (v tonách)
                        
                        
                           29 200
                        
                        
                           25 515
                        
                     
                           Pemza
                           (v tonách)
                        
                        
                           2 259
                        
                        
                           1 668
                        
                        
                           2 062
                        
                        
                           2 067
                        
                        
                           1 255
                        
                     
         
               (199)
            
            
               Orgány Spojeného kráľovstva tvrdia, že dovážaná pemza stojí v priemere 408 GBP/t v roku 2012 a vermikulit a perlit stoja v priemere 128 GBP/t. Tieto vysoké ceny odrážajú špecifické použitie týchto nerastov a naznačujú, že sa určite nebudú používať ako náhrada za kamenivo vyťažené v Spojenom kráľovstve.
            
         
               (200)
            
            
               Orgány Spojeného kráľovstva tvrdia, že perlit, pemza a vermikulit nemajú v Spojenom kráľovstve obchodné využitie ako kamenivo a nie sú v rovnakej právnej a skutkovej situácii ako zdaniteľné kamenivo vzhľadom na cieľ ochrany životného prostredia, ktorý sa sleduje daňou z kameniva.
            
         
               (201)
            
            
               Komisia sa domnieva, že keďže perlit a vermikulit prechádzajú fyzickou premenou, ktorá sa nekončí jednoduchým drvením a preosievaním, po ktorom by sa mohli použiť ako kamenivo, nie sú porovnateľné so zdaniteľnými materiálmi, ktoré nepodliehajú takým premenám.
            
         
               (202)
            
            
               Perlit, pemza a vermikulit sa svojimi prirodzenými vlastnosťami líšia od ostatného kameniva. Okrem toho všetky tri materiály nie sú prírodné kamenivo, ale slúžia ako špecializované ľahké kamenivo, ktoré nemožno nahradiť, ani ním nemožno nahradiť iné materiály. Do ich ceny sa premieta ich špecifické využitie, ako aj skutočnosť, že by zrejme nemohli nahradiť kamenivo vyťažené v Spojenom kráľovstve.
            
         
               (203)
            
            
               Navyše ani jeden z týchto materiálov sa v súčasnosti v Spojenom kráľovstve neťaží, keďže ťažba perlitu bola ukončená pred zavedením dane z kameniva.
            
         
               (204)
            
            
               Komisia nedostala od zainteresovaných strán žiadne pripomienky v súvislosti s týmito materiálmi.
            
         
               (205)
            
            
               Komisia dospela k záveru, že perlit, pemza a vermikulit nie sú v rovnakej právnej a skutkovej situácii ako zdaniteľné kamenivo podliehajúce dani vzhľadom na cieľ dane z kameniva.
            
         
               (206)
            
            
               Komisia preto zastáva názor, že uplatnením výnimky a daňovej úľavy pre niektoré nerasty podľa oddielu 18 ods. 2 písm. b) a oddielu 30 ods. 1 písm. b) finančného zákona na rok 2001 nevzniká selektívna výhoda pre tieto materiály.
            
         5.6.2.   OSLOBODENIE OD DANE PRE MATERIÁL, KTORÝ JE VÝLUČNE ALEBO HLAVNE ZLOŽENÝ – ALEBO JE SÚČASŤOU AKÉHOKOĽVEK MATERIÁLU ZLOŽENÉHO – Z ČIERNEHO UHLIA, HNEDÉHO UHLIA, KRYŠTALICKEJ ALEBO ÍLOVITEJ BRIDLICE [ODDIEL 17 ODS. 4 PÍSM. a)] V ROZSAHU, V AKOM JE MATERIÁL, KTORÝ JE OSLOBODENÝ OD DANE, ZLOŽENÝ LEN Z ČIERNEHO UHLIA, HNEDÉHO UHLIA, ÍLOVITEJ A KRYŠTALICKEJ BRIDLICE, A POUŽÍVA SA AKO KAMENIVO ALEBO JE ZLOŽENÝ HLAVNE Z ČIERNEHO UHLIA, HNEDÉHO UHLIA, ÍLOVITEJ A KRYŠTALICKEJ BRIDLICE
   
               (207)
            
            
               Komisia poznamenala, že všetky tieto materiály sú horninami, a preto sú v zmysle oddielu 17 ods. 1 finančného zákona na rok 2001 kamenivom.
            
         
               (208)
            
            
               Pokiaľ ide o kryštalickú bridlicu a ílovitú bridlicu, často sa sekajú tak, že majú jeden alebo viac plochých povrchov. V takom prípade by pri nich bolo možné využiť aj úľavu od dane z kameniva podľa oddielu 18 ods. 2 písm. a) (sekanie kameňa ako postup oslobodený od dane). Daňový úver v prípade materiálov, pri ktorých sa použil postup oslobodený od dane, je v súlade so zásadami obvyklého zdanenia, na ktorých sa zakladá daň z kameniva.
            
         
               (209)
            
            
               Orgány Spojeného kráľovstva vo svojich podaniach ešte pred rozhodnutím o začatí konania vysvetlili, že čierne uhlie, hnedé uhlie, kryštalická bridlica alebo ílovitá bridlica sa primárne neťažia na použitie ako kamenivo. Vyťažená kryštalická bridlica sa zvyčajne používa ako špecializovaný stavebný materiál (napríklad ako strešná a podlahová krytina). V niektorých regiónoch sa jej ťažba podporuje z historických dôvodov. Ílovitá bridlica je štiepny nerast s vysokým obsahom ílu. Keďže sa prírodné ložiská ílu postupne vyčerpávajú, ílovitá bridlica sa čoraz viac používa na výrobu tehál a obkladov. Môže sa tiež použiť ako prísada pri výrobe cementu. Čierne uhlie je usadená hornina, ktorej hlavnou zložkou je uhlík. Hnedé uhlie má v porovnaní s čiernym uhlím oveľa nižší obsah uhlíka a veľmi vysokú vlhkosť. Obidva druhy uhlia sa používajú ako energetické výrobky.
            
         
               (210)
            
            
               Komisia dospela k záveru, že vylúčenie týchto materiálov v prípade, ak sa použijú na iné účely ako kamenivo, je v súlade so zásadou obvyklého zdanenia, na ktorej sa zakladá daň z kameniva.
            
         
               (211)
            
            
               Komisia zobrala na vedomie (57), že na základe dôkazov, ktoré predložilo združenie BAA a priložilo k svojej odpovedi podanej Všeobecnému súdu vo veci T-210/02, kryštalická bridlica a ílovitá bridlica sa používajú ako kamenivo (58). To však neplatilo pre čierne uhlie a hnedé uhlie.
            
         
               (212)
            
            
               Komisia v odôvodnení 84 rozhodnutia o začatí konania dospela k záveru, že všeobecné oslobodenie ílovitej bridlice a kryštalickej bridlice, aj keď sa používajú ako kamenivo alebo stavivo na stavebné účely, sa nezdá byť v súlade so zásadami obvyklého zdanenia, ktoré sú základom dane z kameniva, a zdá sa, že nevychádza z povahy a logiky dane z kameniva.
            
         
               (213)
            
            
               Komisia v odôvodnení 85 rozhodnutia o začatí konania tiež usúdila, že argument, že ílovitá bridlica a kryštalická bridlica sa nebudú vo väčšine prípadov používať ako kamenivo, neodôvodňuje ich všeobecné oslobodenie od dane z kameniva. Spojené kráľovstvo sa rozhodlo udeliť daňový úver práve preto, že bolo ťažké vopred určiť, na aký účel budú materiály slúžiť, a to pre prípad, že by sa niektoré materiály, ktoré podliehajú dani, použili na priemyselné a poľnohospodárske účely. Komisia sa domnievala, že by bolo vhodnejšie rozšíriť daňovú úľavu aj na ílovitú bridlicu a kryštalickú bridlicu, než rovno udeliť oslobodenie od dane.
            
         
               (214)
            
            
               Komisia tiež vyjadrila pochybnosti, pokiaľ ide o odôvodnenie rozšírenia oslobodenia od dane na materiál, ktorý je vyrobený hlavne (t. j. viac ako 50 %) z čierneho uhlia, hnedého uhlia, ílovitej bridlice alebo kryštalickej bridlice.
            
         
               (215)
            
            
               Komisia dospela k záveru, že všeobecné oslobodenie týchto materiálov, najmä kryštalickej bridlice a ílovitej bridlice, aj keď sa používajú ako kamenivo, t. j. ako stavivo na stavebné účely, by nebolo v súlade so zásadami obvyklého zdanenia, ktoré sú základom dane z kameniva.
            
         
               (216)
            
            
               Po uverejnení rozhodnutia o začatí konania Komisii bolo v tejto súvislosti doručených množstvo podaní od zainteresovaných strán.
            
         5.6.2.1.   
         Kryštalická bridlica
      
   
   a)   Pripomienky združenia BAA doručené 15. septembra 2014
   
   
               (217)
            
            
               Združenie BAA súhlasí s orgánmi Spojeného kráľovstva, pokiaľ ide o používanie kryštalickej bridlice ako kameniva, a to vrátane jej použitia ako alternatívy novovyťaženého kameniva pri výrobe betónu a inžinierskych riešení strednej odolnosti.
            
         
               (218)
            
            
               BAA tvrdí, že kryštalická bridlica, ílovitá bridlica (a íl) sa vždy používali (aj pred zavedením dane z kameniva) „ako kamenivo“, ak to bolo vzhľadom na konkrétny účel vhodné a materiál bol dostupný za správnu cenu. Napríklad približne 230 000 ton kameniva z kryštalickej bridlice sa použilo na výstavbu obchvatu mesta Bangor na ceste A55 v rokoch 1980 – 1981 a 1990 – 1991.
            
         
               (219)
            
            
               Združenie BAA, s odvolaním sa na odborníčku v geológii Dr. Rachel Hardieovú, tvrdí, že existujú kameňolomy so zmiešanou geologickou štruktúrou, kde sa ložiská horniny označovanej ako íl alebo bridlica, striedajú s ložiskami inej horniny. V uvedenom vyhlásení sa tiež uvádza, že v Škótsku a iných častiach Spojeného kráľovstva existujú kameňolomy, v ktorých celé vyťažené množstvo kameniva podlieha dani z kameniva, hoci vrstvy hornín v nich obsahujú podiel hornín, ktoré sú oslobodené od dane. Medzi výrobky týchto kameňolomov patria aj zásoby takých druhov hornín, ktoré sú zložené výlučne alebo hlavne z druhov hornín oslobodených od dane, ako sú ílovitá bridlica alebo kryštalická bridlica (59).
            
         
               (220)
            
            
               Združenie BAA tvrdí, že existuje niekoľko kameňolomov s ťažbou ílovitej bridlice, ktorých materiál nemá pre stavebné dlaždice dostatočnú bridličnatosť, no stále sa zaraďuje medzi bridlice. Združenie BAA poskytlo zoznam siedmich kameňolomov s ťažbou ílovitej bridlice, ktoré sú v zozname Registra baní a kameňolomov (Directory of Mines and Quarries) z roku 2010 organizácie British Geological Survey (ďalej len „BGS“), pri ktorých sa uvádza, že sa v nich ťaží kameň len na použitie ako kamenivo, napríklad stavebné kamenivo, kameň na výstavbu oporných múrov, neopracovaný stavebný kameň, a kameňolomov, ktoré vyrábajú len malé množstvo sekaného stavebného kameňa. Združenie BAA tvrdí, že sa tieto kameňolomy nelíšia od žulových a pieskovcových kameňolomov, v ktorý sa vyrába aj stavebný kameň. Výrobky obidvoch typov kameňolomov sú rovnakej povahy, no bridlicové kameňolomy sú oslobodené od dane, kým ostatné kameňolomy nie sú.
            
         
               (221)
            
            
               Pokiaľ ide o charakter lomov, v ktorých sa ťaží hornina podliehajúca dani, napríklad žula, združenie BAA uvádza, že kameňolomy predávajú meniace sa množstvá neopracovaných kamenných blokov. Tvrdia, že ak je v lome kameň, ktorý prirodzene „vytvára bloky“ a ľahko sa upravuje, lom bude predávať veľké množstvo takéhoto výrobku v závislosti od dopytu na miestnom trhu (napr. domy, záhradné centrá) a farby vyťaženého kamenného bloku.
            
         
               (222)
            
            
               Združenie BAA poskytlo informácie, pokiaľ ide o predaj ílovitej bridlice a podiel strešných škridiel na predaji oproti inému použitiu ako navážky, t. j. použitiu ako kamenivo. BAA poskytla informácie aj o vápencových lomoch. Vyplýva z nich, že predaj poľnohospodárskeho vápna výrazne prevyšuje predaj kameniva ako vedľajšieho produktu. V roku 2013 bol tento pomer 4,2: 1. Združenie BAA tvrdí, že tento pomer možno vysvetliť tým, že v dôsledku zavedenia dane z kameniva stratil vápenec ako vedľajší produkt konkurencieschopnosť. Združenie BAA poskytlo údaje z jedného lomu o predajných cenách poľnohospodárskeho vápna (cena zo závodu za export sa pohybuje od 5,02 GBP do 5,95 GBP/t) a kameniva ako vedľajšieho produktu (5 – 8,5 GBP/t vrátane dane z kameniva). Združenie BAA poskytlo údaje o cenách aj z iného lomu za vysoko čistý prášok uhličitanu vápenatého (25 – 55 GBP/t zo závodu a až do 1 000 GBP/t za niektoré špecializované výrobky), za prvotriedny vápenec najvyššej kvality, ktorý sa používa na výrobu skla (23 GBP/t, zo závodu), za poľnohospodárske vápno (11 GBP/t) a za materiál z odpadu alebo materiál ako vedľajší produkt (2 – 7,5 GBP/t bez dane z kameniva).
            
         
               (223)
            
            
               Združenie BAA tvrdí, že ceny kryštalickej bridlice, ktoré pôvodne predložili orgány Spojeného kráľovstva, sú príliš vysoké a nezodpovedajú trhovej hodnote. Tvrdia, že ceny za vedľajšie produkty kryštalickej bridlice klesli zo 6 GBP na 3 GBP. Cena dovezenej strešnej bridlice v roku 2010 bola 390 GBP/t a cena vyvezenej strešnej bridlice bola 618 GBP/t.
            
         b)   Pripomienky spoločnosti Welsh Slate Ltd. (ďalej len „Welsh Slate“) prijaté 20. decembra 2013
   
   
               (224)
            
            
               V súčasnosti sa v Spojenom kráľovstve vyrába menej ako 10 % strešnej bridlice, než je dopyt Spojeného kráľovstva po prírodnej bridlici.
            
         
               (225)
            
            
               Hlavnou činnosťou spoločnosti Welsh Slate je výroba a predaj strešnej bridlice. Tvrdia, že strešná bridlica predstavuje približne 65 % ich príjmov, kým drvená bridlica iba 30 % a zvyšok tvoria staviteľské výrobky a iné výrobky. Ťažba drvenej bridlice je potrebná na získanie prístupu k materiálu na strešnú bridlicu. Následné vedľajšie produkty ťažby strešnej bridlice predstavujú významné percento výroby (v súčasnosti 95 % všetkého vyťaženého materiálu).
            
         
               (226)
            
            
               Podľa spoločnosti Welsh Slate sa drvená bridlica vyrába z týchto zdrojov: ťažobný odpad (31 %), odpad zo štiepenia (12 %), historické skládky (31 %), vŕtanie a odstrel (27 %). Tvrdia, že náklady na výrobu kameniva z ílovitej bridlice sú vyššie než náklady na tradičnú ťažbu kameniva. Náklady na výrobu štandardného kameniva, ktoré nezahŕňajú dodatočné špecifické náklady tejto spoločnosti, dosahujú […] GBP a […] GBP/t, čo znamená, že daň by predstavovala […]. Kamenivo sa v súčasnosti predáva za ceny, ktoré dosahujú od […] GBP do […] GBP/t. Strešná bridlica sa predáva za priemernú cenu […] GBP/t, zatiaľ čo horná hranica ceny strešnej bridlice predstavuje viac ako […] GBP/t.
            
         c)   Pripomienky združenia BAA doručené 10. januára 2014
   
   
               (227)
            
            
               Združenie BAA predložilo sprievodcu Cornish Building Stone and Slate Guide z roku 2007, ktorý zostavila Rada grófstva Cornwall. Obsahuje informácie o rade kameňolomov, ktoré vyrábajú stavebný materiál vrátane bridlicových lomov.
            
         d)   Pripomienky združenia Mineral Products Association doručené 2. januára 2014
   
   
               (228)
            
            
               Podľa združenia Mineral Products Association kryštalická bridlica a ílovitá bridlica sa v Spojenom kráľovstve používajú ako kamenivo. Zatiaľ čo môžu kryštalická bridlica a ílovitá bridlica dodávané na účely použitia ako kamenivo predstavovať materiály, ktoré sú vedľajším produktom ťažby na iné účely použitia ako kamenivo, napríklad ťažba kryštalickej bridlice na výrobu strešnej bridlice, tieto materiály sa primárne ťažia pre trhy s kamenivom.
            
         e)   Pripomienky lomu Lantoom Quarry doručené 16. januára 2014
   
   
               (229)
            
            
               Lom Lantoom Quarry uvádza, že v grófstve Cornwall vznikajú v dôsledku bridlicového a kaolínového priemyslu veľké množstvá vedľajších produktov v podobe kameniva. V súčasnosti existuje veľký prebytok týchto materiálov, a to aj napriek tomu, že sú oslobodené od dane z kameniva. Trhy sú veľmi citlivé na ceny a žiadne zvýšenie ceny by sa nemohlo preniesť na zákazníkov.
            
         
               (230)
            
            
               Podľa vyjadrenia lomu, cena za druh kameniva, z ktorého by lom Lantoom Quarry musel odvádzať daň v prípade, že oslobodenie od dane bude označené za nezlučiteľnú štátnu pomoc, je v súčasnosti približne 2 GBP/t (cena zo závodu sa pohybuje od 1,5 GBP do 3 GBP). To znamená, že daň by zdvojnásobila cenu.
            
         
               (231)
            
            
               Lom uvádza, že oslobodenie od dane z kameniva pomáha stimulovať trh s kamenivom, ktoré sa vyrába z materiálov oslobodených od dane. Tvrdia, že odpad môže predstavovať až do 75 % vyťažených nerastov. Vedľajšie produkty ťažby kameniva z ílovitej bridlice sa predávajú len v okruhu 48,3 km od lomu.
            
         
               (232)
            
            
               Podľa lomu Lantoom Quarry ílovitá bridlica nie je veľmi dobrým materiálom na použitie ako kamenivo, keďže je mäkšia a nemôže sa použiť na výrobu betónu alebo bitúmenového makadamu.
            
         f)   Pripomienky spoločnosti Burlington Slate Limited (ďalej len „BSL“) doručené 10. januára 2014
   
   
               (233)
            
            
               Hlavnou obchodnou činnosťou BSL je výroba priestorových výrobkov z ílovitej bridlice, ako sú strešné krytiny, obvodové konštrukcie, podlahové krytiny, dlažba a stavebné výrobky.
            
         
               (234)
            
            
               BSL sa domnieva, že oslobodenia od dane pre ílovitú bridlicu nepredstavujú štátnu pomoc, lebo sú opodstatnené charakterom a logikou environmentálnych cieľov dane z kameniva a sú s nimi v úplnom súlade. Bridlica sa nezvykne ťažiť na použitie ako kamenivo, ale skôr ako stavebný materiál na výrobu strešných krytín, obvodových konštrukcií, podlahových krytín, dlažby a často sa používa z historických dôvodov v súvislosti so snahou o zachovanie historických budov v Spojenom kráľovstve.
            
         
               (235)
            
            
               BSL tvrdí, že hlušina z bridlice je v odlišnej skutkovej situácii v porovnaní s novozískaným kamenivom, ktoré bolo vyťažené na konkrétne použitie ako kamenivo, lebo kamenivo, ktoré je dôsledkom ťažby bridlice, je nevyhnutným a neodvrátiteľným vedľajším produktom spracovania, prostredníctvom ktorého sa vyrábajú priestorové výrobky z bridlice.
            
         
               (236)
            
            
               BSL sa domnieva, že oslobodenia od dane pôsobia ako stimuly pre lomy, v ktorých sa ťaží bridlica, aby recyklovali odpadový materiál ako kamenivo. Keby lomy, v ktorých sa ťaží bridlica, prestali recyklovať odpad prostredníctvom kameniva, viac odpadu a hlušiny z ťažby bridlice by sa vyhadzovalo do navážok alebo by sa uložilo na skládku ako hlušina.
            
         
               (237)
            
            
               Podľa BSL je postup získavania bridlice veľmi nákladný vzhľadom na fyzickú hĺbku, ktorú je potrebné dolovať, nepriaznivé geologické útvary, na ktoré možno niekedy naraziť, inžinierske a geotechnické aspekty návrhu lomu, ktoré sú potrebné, aby sa zabezpečila stabilita, a tým sa zachovalo bezpečné pracovné prostredie. Bridlica sa z lomu vyberá vo forme dosiek, ktorých veľkosť sa pohybuje približne od 1 m × 0,5 m do 3,5 m × 1,5 m a obvyklá hmotnosť je od 500 kg do 12 ton na kus. Výber spracovania bude závisieť od povahy výrobku, ktorý sa vyrába – strešná krytina, obvodová konštrukcia, podlahová krytina alebo stavebné výrobky. Súčasťou spracovania bude zvyčajne počiatočné sekanie, po ktorom nasleduje štiepenie, aplikácia konečnej úpravy, ďalšie sekanie alebo tvarovanie. BSL približne 50 % predaných stavebných výrobkov z bridlice vyváža zo Spojeného kráľovstva.
            
         
               (238)
            
            
               BSL ukazuje, že pri každej etape spracovania predstavujú odpad a zvyšky bridlice nevyhnutný vedľajší produkt. BSL odhaduje, že len približne 4 % vyťaženého materiálu sa spracujú do hotových priestorových výrobkov (ktoré sa zvyčajne používajú na zastrešenie, dlažbu alebo podlahovú krytinu), čo znamená, že 96 % je odpad. Recyklácia odpadu a zvyškov z bridlice na kamenivo znižuje množstvo odpadového materiálu, ktorý by BSL musela poslať do navážky alebo na skládku pri lome. Recyklácia časti odpadu a zvyškov z bridlice pomáha kompenzovať niektoré náklady na ťažbu bridlice, no takýto predaj je len doplnkom hlavnej činnosti, ktorou je ťažba bridlice na výrobu a predaj priestorových kamenných výrobkov z bridlice.
            
         
               (239)
            
            
               Podľa BSL ťažba bridlice nijako nepodporuje ťažbu len na získanie kameniva, keďže náklady na ťažbu sú oveľa väčšie a predstavujú oveľa väčšiu výzvu (z inžinierskeho hľadiska) než zvyčajná ťažba kameniva (ktorá je povrchovou ťažbou) a z obchodného hľadiska by nemalo zmysel ťažiť, ak by sa mal jediný vyťažený materiál použiť ako kamenivo.
            
         
               (240)
            
            
               BSL podľa svojho vyjadrenie získala povolenie na ťažbu na základe toho, že ťaží kameň ako zdroj stavebného materiálu pre miestnu ľudovú architektúru. Je veľmi nepravdepodobné, že by schválili ich žiadosť len o ťažbu kameniva z ich kameňolomov, vzhľadom na to, že sa ich kameňolomy nachádzajú na území národného parku Lake District alebo blízko neho.
            
         
               (241)
            
            
               Podľa BSL oslobodenie kameniva na ťažbu bridlice im neumožňuje ťažiť viac kameniva z bridlice.
            
         
               (242)
            
            
               BSL tiež prevádzkuje dva vápencové lomy. BSL uvádza, že hlušina, ktorá vzniká pri ťažbe bridlice, sa môže líšiť od materiálu, ktorý vzniká ťažbou vápenca na výrobu vápna, lebo vápenec sa na rozdiel od bridlice primárne ťaží ako surovina, ktorá sa používa ako stavebné kamenivo a nie je hospodárne ťažiť vápenec inak ako povrchovo, kým bridlica je usadená hornina, ktorá si vyžaduje hlbšie dobývanie. Vápenec sa viac než bridlica podobá druhom kameniva, ktoré nie sú oslobodené od dane a ťažia sa jedine na použitie ako kamenivo. Podľa BSL existuje iba veľmi obmedzený počet baní, v ktorých môže byť kvalita vápenca dostatočne vysoká na to, aby sa ho oplatilo ťažiť na výrobu „priestorových kameňov“ (t. j. dlažobných kameňov).
            
         g)   Pripomienky spoločnosti Eunomia Research and Consulting Ltd. (ďalej len „Eunomia“) doručené 17. januára 2014
   
   
               (243)
            
            
               Pripomienky spoločnosti Eunomia boli odoslané v mene konzorcia výrobcov sekundárneho kameniva Spojeného kráľovstva (kryštalická bridlica, banská hlušina a spodný popol zo spaľovania).
            
         
               (244)
            
            
               Tvorba materiálu vhodného na použitie len ako kamenivo je nevyhnutnou súčasťou postupu ťažby bridlice, ktorá je určená na výrobu strešných krytín alebo na iné spracovanie vysokej hodnoty. Cena pri použití ako kamenivo je podstatne nižšia a nie je sama osebe dostatočnou motiváciu na uskutočňovanie ťažby. Spoločnosť Welsh Slate uvádza, že strešná bridlica sa predáva v priemere za […] GBP/t s hornou hranicou […] GBP/t. Naopak cena sekundárneho kameniva sa pohybuje od […] GBP/t a […] GBP/t. V súlade s tým oslobodenie od dane nemalo za následok nijaký nárast množstva uskutočňovanej primárnej ťažby a jeho existencia ani nemotivuje k ťažbe.
            
         
               (245)
            
            
               Ak by sa pred zavedením dane z kameniva vybudovali skládky bridlicového odpadu, nebola by potrebná žiadna ďalšia ťažba bridlice na použitie ako kamenivo.
            
         
               (246)
            
            
               Spoločnosť Eunomia sa domnieva, že keby došlo k zrušeniu oslobodenia bridlice od dane, daň z kameniva by […] náklady na spracovanie po ťažbe bridlicového kameniva, ktoré predstavujú od […] GBP do […] GBP.
            
         h)   Pripomienky spoločnosti Wincilate Ltd (ďalej len „Wincilate“) doručené 7. januára 2014
   
   
               (247)
            
            
               Wincilate je bridlicový lom, ktorý podporuje oslobodenie kryštalickej bridlice od dane z kameniva. Lom spresňuje, že okrem bežnej obchodnej činnosti tiež drvia kryštalickú bridlicu z bridlicových skládok, ktoré vznikli pred viac ako 100 rokmi. Domnievajú sa, že výnimka je nevyhnutná na zmenšovanie skládok odpadu a nahrádzanie ťažby primárneho kameniva.
            
         i)   Pripomienky spoločnosti Torrington Stone doručené 17. januára 2014
   
   
               (248)
            
            
               Podľa spoločnosti Torrington Stone jeden z jej lomov, ktorého hlavným výrobkom je drvený kameň podliehajúci dani, ponúka výrobky z prírodného kameňa, napríklad kameň na murovanie, kameň na výrobu oporných múrov, kameň do gabionových konštrukcií. Tento drvený kameň podliehajúci dani priamo konkuruje bridlicovým lomom, ktoré ponúkajú tie isté výrobky. Kameň na murovanie sa zbiera ručne a neopracúva sa v kameňolome, takže pri ňom nemožno využiť oslobodenie od dane z kameniva. Kameň seká kamenár na mieste, no daň z kameniva by už bola zaplatená.
            
         
               (249)
            
            
               Spoločnosť Torrington Stone tvrdí, že kryštalická bridlica má, naopak, od prírody nepravidelný tvar a musí sa sekať (píliť), aby bola dobrá aspoň na šírku postele.
            
         j)   Pripomienky lomu Berwyn Slate doručené 9. januára 2014
   
   
               (250)
            
            
               Lom Berwyn Slate vyrába hotové bridlicové dosky, pričom vedľajším produktom tejto výroby je odpadový materiál. V minulosti sa odpad ťažby bridlice, ktorá sa začala pred 200 – 300 rokmi, vyhadzoval na skládku v blízkosti lomu. Lom podľa svojho vyjadrenia plánuje spracovávať odpad na predajné kamenivo. Zrušenie dane z kameniva by znamenalo, že lom nepretaví tieto plány do praxe.
            
         k)   Pripomienky združenia Mineral Products Association Ltd doručené 2. januára 2014
   
   
               (251)
            
            
               Združenie tvrdí, že oslobodenie od dane by sa nemalo uplatňovať na materiály, ktoré sú zložené hlavne z čierneho uhlia, hnedého uhlia, kryštalickej bridlice a ílovitej bridlice, ak sa takéto materiály používajú na trhoch s kamenivom alebo na účely použitia ako kamenivo.
            
         l)   Pripomienky orgánov Spojeného kráľovstva
   
   
               (252)
            
            
               Orgány Spojeného kráľovstva upozornili na skutočnosť, že Všeobecný súd vo svojom rozsudku zo 7. marca 2012 vo veci T-210/02 RENV rozhodol, že materiály ako íl, kryštalická bridlica a ílovitá bridlica v zásade spĺňajú zásadu obvyklého zdanenia daňou z kameniva, keďže predstavujú „kamenivo“ v zmysle finančného zákona na rok 2001 (oddiel 71) a „v rozsahu, v akom sa ako také používa a využíva na obchodné účely“ je v porovnateľnej situácii s ostatným alternatívnym kamenivom, ktoré je predmetom dane (oddiel 72). Podľa orgánov Spojeného kráľovstva sa Všeobecný súd jasne vyjadril, že prípadné „zahrnutie uvedených materiálov do pôsobnosti dane […] závisí iba od ich skutočného a preukázaného použitia ako kameniva.“
            
         
               (253)
            
            
               Orgány Spojeného kráľovstva tvrdia, že neexistujú jednoznačné dôkazy vrátane vyjadrení združenia BAA počas súdneho konania, ktoré by preukázali, že kryštalická bridlica, ílovitá bridlica, čierne uhlie alebo hnedé uhlie sa ťažia zámerne na použitie ako kamenivo v Spojenom kráľovstve.
            
         
               (254)
            
            
               Pokiaľ ide o kryštalickú bridlicu, orgány Spojeného kráľovstva uvádzajú, že kryštalická bridlica je hornina, ktorú možno štiepať na tenké platne. Používa sa najmä na výrobu strešnej krytiny, ale aj dekoračných obkladov a kameňa na výrobu pamätníkov. Vyrába sa v severnom Walese, v Lake District, Devone a Cornwalle.
            
         
               (255)
            
            
               Podľa orgánov Spojeného kráľovstva je kryštalická bridlica oslobodená od dane z kameniva, lebo kryštalická bridlica vysokej kvality sa ťaží na použitie skôr ako strešná a podlahová krytina a pre svoje dekoratívne vlastnosti než ako kamenivo. Tie môžu zahŕňať strešnú bridlicu, zariadenie domu, staviteľské výrobky (okenné parapety a špalety, pracovné plochy v kuchyni a kúpeľni, pulty, žiaruvzdorné obklady kozubov, kozuby, obklad, označenia domov, pomníky a podlahové obloženie) a ornamenty (ďalej len „špecializované staviteľské výrobky“). Bridlicová drvina a odrezky, ktoré vznikajú pri ťažbe a tvarovaní bridlice vysokej kvality, však možno použiť ako náhradu novovyťaženého kameniva. Oslobodenie od dane preto motivuje k používaniu drviny z bridlicového odpadu a akéhokoľvek iného súvisiaceho vedľajšieho produktu, lebo sa tým zmenšuje poškodenie životného prostredia, ku ktorému by dochádzalo pri dodatočnej ťažbe kameniva, a teda predstavuje prínos pre životné prostredie.
            
         
               (256)
            
            
               Podľa orgánov Spojeného kráľovstva lomy, ktoré ponúkajú na predaj bridlicové kamenivo, bridlicovú drvinu na použitie ako kamenivo, kladú pri svojej propagácii dôraz na svoje bridlicové výrobky vysokej kvality, napríklad strešnú bridlicu, pracovné plochy, kozuby, podlahové krytiny a pamätné tabule, na ktoré sa ich ťažobné činnosti jasne zameriavajú (60).
            
         
               (257)
            
            
               Orgány Spojeného kráľovstva tvrdia, že kryštalická bridlica nie je veľmi vhodná na použitie ako kamenivo, lebo má tendenciu vytvárať skôr ploché „doskovité“ a nepravidelné tvary než kockovité tvary, ktoré sa uprednostňujú pri väčšine použití kameniva. Bridlica vysokej kvality sa nepoužíva ako kamenivo, lebo pre svoje fyzikálne a/alebo chemické vlastnosti na to nie je vhodná a predáva sa na účely s vyššou hodnotou.
            
         
               (258)
            
            
               Orgány Spojeného kráľovstva odhadli, že z každej vyťaženej tony bridlice sa vyrobí 95 % odpadovej drviny a približne 5 % bridlice vysokej kvality, ktorá sa používa, napríklad ako strešná krytina alebo obklady (61). Veľká časť horniny, v ktorej sa bridlica vysokej kvality vyskytuje, nemá celkom dokonalú štiepateľnosť, čím sa stáva nevhodnou na štiepenie na tenké bridlice. V dôsledku výroby rovnako sekaných a štiepených bridlíc z materiálu vyššej kvality vznikajú aj veľké množstvá odrezkov. Preto sa veľké skládky bridlicového odpadu zloženého z bridlicovej drviny už dlho spájajú s prevádzkami, kde prebieha spracovanie bridlice. V tejto súvislosti poskytli orgány Spojeného kráľovstva informácie zo štúdií. Poukazujú na skutočnosť, že tvorba bridlicového odpadu stále presahuje dopyt na trhu nerastného kameniva a haldy bridlicového odpadu naďalej rastú. Výroba bridlice od roku 2000 klesla spolu s poklesom výroby strešnej bridlice. Výrobcovia bridlice zaznamenali od pozastavenia výberu dane z kameniva v apríli 2014 pokles dopytu po bridlicovom odpade a do odpadových háld sa pridalo viac materiálu.
            
         
               (259)
            
            
               Podľa orgánov Spojeného kráľovstva sa môže vedľajší produkt bridlice použiť ako kamenivo nízkej kvality určené na navážky v stavebníctve a ako dekoratívne kamenivo, a po dôkladnom výbere a drvení môže spĺňať základné požiadavky na použitie pri výstavbe ciest (62). Aj keď nemá bridlicový odpad rovnakú odolnosť ako iné kamenivo, pri týchto základných použitiach sa jeho správanie považovalo za primerané, a preto je vhodnou alternatívou novovyťaženého kameniva pri výrobe betónu a staviteľských použitiach strednej pevnosti. Niektorý typ bridlicového odpadu sa tiež drví na prach a zrná, ktoré sa používajú v priemysle na výrobu strešnej krytiny a bitúmenových farieb. Oslobodením bridlice od dane sa podporuje používanie tejto drviny z bridlicového odpadu, a tým sa zmenšuje poškodenie prírodného prostredia a škoda na vzhľade krajiny spôsobená haldami hlušiny. Tým by sa podporila realizácia projektov, akým bol obchvat mesta Bangor na ceste A55, ktorý uviedlo združenie BAA.
            
         
               (260)
            
            
               Podľa orgánov Spojeného kráľovstva bol […] nútený od pozastavenia niektorých oslobodení od dane v apríli 2014 predávať svoj bridlicový odpad so stratou 3 %, čo preukazuje, že bez oslobodenia od dane by trh s bridlicovým odpadom neexistoval.
            
         
               (261)
            
            
               Orgány Spojeného kráľovstva tvrdia, že hoci len 5 % materiálu z vyťaženej bridlice predstavuje materiál vysokej kvality, relatívna hodnota dostatočne veľkých bridlicových tabúľ, ktoré sa predajú ako strešná alebo podlahová krytina či obklady a iné dekoratívne prvky, vyjadruje opodstatnenosť jej ťažby. Bridlica vysokej kvality sa predáva za cenu od 727 GBP do 1 076 GBP/t. Orgány Spojeného kráľovstva poskytli tieto ceny výrobkov jedného z výrobcov bridlice (v GBP za tonu):
               
                           Rok
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           […] strešná krytina
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Architektonické služby
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     Orgány Spojeného kráľovstva tvrdia, že iný výrobca bridlice predával strešnú bridlicu približne za 700 GBP/t. Takéto sú ceny staviteľských výrobkov z bridlice:
               
                           Rok
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                     
                           GBP za štvorcový meter
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
         
               (262)
            
            
               Podľa orgánov Spojeného kráľovstva sa náklady na výrobu vedľajších produktov bridlice pohybujú od 5,7 GBP do 6,5 GBP/t (63). Predajné ceny sa však v priebehu rokov pohybovali na rôznych úrovniach – od 7,36 GBP/t až po najnižšiu cenu 4,10 GBP/t. Ďalší výrobca bridlice predával bridlicové kamenivo na stavebné účely za ceny v rozpätí od 4,40 GBP do 6,42 GBP. Vďaka svojej vysokej hodnote sa kvalitná bridlica stáva stredobodom činnosti lomov, v ktorých sú ložiská bridlice. Pre akéhokoľvek prevádzkovateľa by bolo hospodársky nerozumné uprednostniť ťažbu bridlice na účely predaja pre použitie ako kamenivo než ako prostriedok na ťažbu bridlice vysokej kvality.
            
         
               (263)
            
            
               Orgány Spojeného kráľovstva poskytli údaje získané z finančných informácií výrobcov bridlice, z ktorých vyplýva, že príjmy zo staviteľských výrobkov predstavujú hlavný produkt spoločností. Pomer strešnej bridlice ku kamenivu sa z hľadiska príjmov v priebehu rokov pohyboval od 2,54 do 3,52.
            
         
               (264)
            
            
               Pokiaľ ide o informácie o cenách bridlice, ktoré poskytlo združenie BAA a ktoré vznikli na základe údajov o dovozných cenách, orgány Spojeného kráľovstva preukazujú, že staviteľské výrobky z bridlice vyrobené v Spojenom kráľovstve a dovezené staviteľské výrobky z bridlice sa líšia a súťažia na odlišných trhoch než dovezené výrobky. Údaje o dovozných cenách preto nie sú presné na porovnanie cien.
            
         
               (265)
            
            
               Orgány Spojeného kráľovstva tvrdia, že dekoratívna bridlica sa vyrába ako vedľajší produkt ťažby bridlice vysokej kvality. Predáva sa približne za 15 GBP/t. Hoci je jej predajná cena vyššia než predajná cena navážok, ako je ukázané vyššie, stále je výrazne nižšia než cena strešnej bridlice (viac než 200 GBP/t). Cena dekoratívnej bridlice je porovnateľná s cenou za iné dekoratívne kamenivo, ktoré je v Spojenom kráľovstve dostupné prostredníctvom maloobchodníkov. Environmentálna logika oslobodenia bridlice od dane je stále zachovaná, keďže dekoratívna bridlica je nevyhnutným vedľajším produktom výroby bridlice vysokej kvality, zatiaľ čo trh s dekoratívnymi výrobkami je prémiovým trhom pre výrobcov vápenca alebo žuly.
            
         
               (266)
            
            
               Orgány Spojeného kráľovstva zastávajú názor, že je v súlade s environmentálnym cieľom dane z kameniva, aby boli bridlica a vedľajšie produkty bridlice oslobodené od dane s cieľom podporovať používanie alternatívneho vedľajšieho produktu z odpadu ako náhradu novovyťaženého kameniva.
            
         
               (267)
            
            
               Orgány Spojeného kráľovstva tvrdia, že sa zdá, že takisto ako ílovitú bridlicu aj kryštalickú bridlicu možno nájsť spolu s rôznymi inými typmi horniny. Často sa prelínajú s ložiskami pieskovca a/alebo vápenca. Pojem „hlavne“ je použitý preto, aby sa zohľadnili zložky, ktoré väčšinou, ale nie výlučne tvoria materiál oslobodený od dane, keďže takto sa vyskytujú v prírode. Keď sú zložky zložené hlavne z ílovitej alebo kryštalickej bridlice, stávajú sa pre svoje fyzikálne vlastnosti menej vhodnými na použitie ako kamenivo, než keby ich tvorili najmä materiály, ktoré sú vhodnejšie na použitie ako kamenivo.
            
         
               (268)
            
            
               Spojené kráľovstvo odhadlo, že približne 6,33 milióna ton drviny z bridlicového odpadu sa vyrába ročne a približne 277 miliónov ton sa hromadí v použiteľných skládkach z minulosti. Z tohto len 0,66 milióna ton sa predalo na použitie ako kamenivo pred zavedením dane z kameniva. (64) Zvyšok bol použitý ako zásyp alebo na vytvorenie odpadových háld.
            
         
               (269)
            
            
               Orgány Spojeného kráľovstva uvádzajú, že existencia oslobodenia vedľajších produktov z bridlice od dane nepodporuje ďalšiu ťažbu bridlice, keďže prevádzkovatelia bridlicových lomov už majú problémy pri hľadaní trhov pre odpad oslobodený od dane, ktorý vzniká v dôsledku ich súčasnej ťažobnej činnosti. Tvrdia, že celkový počet bridlicových lomov/baní sa od zavedenia dane z kameniva výrazne nezmenil – bolo ich 50 v roku 2000 a 49 v roku 2010.
            
         
               (270)
            
            
               Spojené kráľovstvo sa domnieva, že bridlicová drvina z odpadu sa posudzuje správne ako nevyhnutný vedľajší produkt výrobného postupu, ktorého cieľom nie je výroba kameniva, ale získanie bridlice vysokej kvality, ktorá sa použije na strešnú krytinu, obklady a iné hodnotné výrobky.
            
         
               (271)
            
            
               Orgány Spojeného kráľovstva tvrdia, že vedľajšie produkty výroby sekanej bridlice nie je možné odlíšiť od bridlice, ktorá sa zámerne vyrába na použitie ako kamenivo.
            
         
               (272)
            
            
               Orgány Spojeného kráľovstva namietajú proti tvrdeniam, ktoré presadzovalo združenie BAA počas súdneho konania vo veci T-210/02 RENV a v jeho vyjadreniach adresovaných Komisii, podľa ktorých majú existovať bridlicové lomy, ktoré ťažia bridlicu len na účely použitia ako kamenivo. Orgány Spojeného kráľovstva po prešetrení názvov všetkých lomov, ktoré poskytlo združenie BAA v priebehu konania, podporili tento záver. Orgány Spojeného kráľovstva vyjadrili pochybnosti v súvislosti s predloženými dôkazmi, keďže sa pri niektorých lomoch uvádza, že vyrábajú strešnú bridlicu, ako aj ťažia bridlicu na primárny účel použitia ako kamenivo.
            
         
               (273)
            
            
               Pokiaľ ide o BGS, orgány Spojeného kráľovstva tvrdia, že ich údaje vychádzajú z vlastného opisu materiálov, ktorý vytvorili lomy, a ich konečného použitia. Poukazujú na to, že lomy môžu opisovať materiál spôsobom, ktorý by sa mohol líšiť od jeho kategorizácie na účely dane z kameniva, a materiály, ktoré sa v lome vyrábajú, sa môžu postupom času meniť. Údaje sú preto v súčasnosti najpresnejším zoznamom lomov v Spojenom kráľovstve a konečného použitia materiálov, nemožno však povedať, že obsahuje najpresnejší zoznam lomov v Spojenom kráľovstve a skutočné použitia vyťažených materiálov. Orgány Spojeného kráľovstva tvrdia, že údaje nie sú aktuálne a vedia, že niektoré lomy na zozname ukončili svoju činnosť. Orgány Spojeného kráľovstva tiež uviedli, že na zozname sú spoločnosti, ktoré môžu mať platné povolenie na ťažbu, no v skutočnosti ho nemajú a nikdy nevykonávali činnosti lomu.
            
         
               (274)
            
            
               Orgány Spojeného kráľovstva ukázali, že z celého zoznamu lomov vyrábajúcich kryštalickú bridlicu, ílovitú bridlicu a íl na výlučné použitie ako kamenivo, ktorý predložilo združenie BAA, pri ôsmich lomoch sa zistilo, že buď nikdy neťažili kamenivo, vykonávajú iné činnosti, ktoré nie sú predmetom dane z kameniva, alebo ukončili svoju činnosť ešte pred zavedením dane z kameniva. Niektoré z týchto lomov sa používajú ako skládky.
            
         
               (275)
            
            
               Orgány Spojeného kráľovstva okrem toho preukazujú, že používajú vymedzenia zo správy, ktorá bola vypracovaná v roku 2003 konkrétne na pomoc daňovým orgánom pri presadzovaní dane z kameniva. Podľa objektívneho kritéria, ktoré používajú orgány Spojeného kráľovstva na odlíšenie veľmi blízkych typov horniny, sa od materiálu zaradeného medzi kryštalickú bridlicu vyžaduje, aby „sa štiepal na ostré šupiny a dlaždice len pomocou dláta“. Ak sa materiál nevyznačuje touto bridličnatosťou, neposudzuje sa ako kryštalická bridlica na účely dane z kameniva, t. j. nie je od nej oslobodený. Materiál podobný tomu, na ktorý odkazuje BAA, by bol zaradený ako ílovec a podliehal by dani.
            
         
               (276)
            
            
               Orgány Spojeného kráľovstva zobrali na vedomie pripomienky rôznych zainteresovaných strán týkajúce sa možného nesprávneho výkladu pojmu kryštalická bridlica v súvislosti s výrobkami jedného konkrétneho lomu. Orgány Spojeného kráľovstva zastávajú názor, že ak materiál spĺňa kritérium, ktoré používajú na určenie prítomnosti kryštalickej bridlice – štiepenie pomocou dláta –, potom bol materiál správne označený ako kryštalická bridlica na účely dane z kameniva. Orgány Spojeného kráľovstva však dodávajú, že výrobky, ktoré sa zvyčajne získavajú z kryštalickej bridlice, ktorá sa pomocou dláta štiepa, sa na webovom sídle lomu objavujú ako dovezené. Geologickú štruktúru materiálu uvedeného na tejto stránke ešte neoverili daňové orgány Spojeného kráľovstva [„Her Majesty's Revenue and Customs“ (Daňový a colný úrad Jej Veličenstva) alebo „HMRC“].
            
         
               (277)
            
            
               Vzhľadom na to, že HMRC v rámci svojho režimu presadzovania uplatňuje prístup založený na riziku a koná na podnet, podľa ktorého lom nemusí správne spĺňať daňový režim, orgány Spojeného kráľovstva sa zaviazali, že to prešetria, ako aj iné prípady, v ktorých prieskum uskutočnený po získaní dôkazov pre Komisiu vyvoláva znepokojenie v súvislosti s nesprávnou klasifikáciou materiálov. HMRC prisľúbil, že bude požadovať alebo odoberie geologické vzorky z takýchto lomov. Ak sa ukáže, že materiálom nie je kryštalická bridlica, na vyťažený materiál bude uložená daň a môže byť udelená aj pokuta za nesprávny opis materiálu.
            
         
               (278)
            
            
               Orgány Spojeného kráľovstva ďalej preukazujú, že lomy sa vo svojej ponuke horniny na predajné účely môžu rozhodnúť, že použijú opis, ktorý sa nezhoduje s objektívnou skúškou, ktorú používa HMRC na účely dane.
            
         
               (279)
            
            
               Orgány Spojeného kráľovstva preskúmali dôverné daňové záznamy a verejné informácie týkajúce sa jednotlivých lomov, o ktorých BAA tvrdila, že vyrábajú bridlicu výlučne na účely použitia ako kamenivo, alebo tých, ktoré údajne nesprávne označili svoje výrobky ako bridlica, aby mohli využiť oslobodenie od dane. Výsledky preskúmania boli predložené Komisii a preukázali, že môžu existovať určité otázky presadzovania, pokiaľ ide o jeden kameňolom. Orgány Spojeného kráľovstva sa zaviazali, že preskúmajú, aké materiály skutočne vyrábajú a či sa označujú správne ako bridlica. Pokiaľ však ide o ostatné lomy, o ktorých sa zistilo, že sú v prevádzke, nič nenaznačovalo tomu, že by zámerne ťažili bridlicu na použitie ako kamenivo.
            
         
               (280)
            
            
               Treba uviesť, že Komisia pri svojom preskúmaní informácií, ktoré predložili orgány Spojeného kráľovstva, zobrala na vedomie skutočnosť, že špecializované staviteľské výrobky z bridlice sa sekajú na určité rozmery. Komisia sa preto domnievala, že bridlicové lomy, ktorých hlavným výrobkom je sekaný kameň, vyrábajú špecializované staviteľské výrobky (a teda nie kamenivo) primárne preto, že bridlicové kamenivo vzniká v dôsledku drvenia.
            
         
               (281)
            
            
               Orgány Spojeného kráľovstva poskytli štatistické údaje na podloženie svojho názoru, že bridlica nevytláča predaj sekundárneho kameniva, a kým dopyt po drvenom kameni vysokej kvality a piesku a štrku vysokej kvality počas obdobia od zavedenia dane z kameniva klesol, predaj kryštalickej bridlice, ílu a ílovitej bridlice pre stavebníctvo sa v rovnakom rozsahu nezvýšil. Zdá sa, že podiel predaja drveného kameňa vysokej kvality je v súlade s poklesom dopytu. Orgány Spojeného kráľovstva dospievajú k záveru, že kryštalická bridlica, íl a ílovitá bridlica nenahrádzajú drvený kameň, piesok alebo štrk vo veľkom rozsahu.
            
         5.6.2.2.   
         Ílovitá bridlica
      
   
   a)   Pripomienky združenia BAA doručené 15. septembra 2014
   
   
               (282)
            
            
               Združenie BAA tvrdí, že ílovitú bridlicu možno použiť ako kamenivo, t. j. na účely použitia ako kamenivo nízkej kvality, čo sa uvádza aj v správe (65). Ílovitá bridlica, íl a ílovec sa môžu vyskytovať ako skrývka ložísk drvenej horniny a môžu sa predávať ako navážka nízkej kvality.
            
         
               (283)
            
            
               Podľa združenia BAA sa ílovitá bridlica a íl môžu použiť ako kamenivo na špecifické účely, na ktoré sú menej dostupné alebo nedostupné iné horniny, napríklad vnútorné a vonkajšie obloženie skládok a vnútorné obloženie rybníkov a kanálov. Tvrdia, že tieto použitia predstavujú použitie ílu a ílovitej bridlice ako kamenivo rovnakým spôsobom, ako predstavuje použitie ako kamenivo použitie materiálov na odvodňovanie a morské ochranné konštrukcie. Združenie BAA tvrdí, že kým ílovitá bridlica sa ťaží ako vedľajší produkt ílu a čierneho uhlia, v Spojenom kráľovstve existujú tiež veľmi rozľahlé oblasti, kde sa vrstvy tvrdšej, zrelšej ílovitej bridlice prelínajú s pieskovcom.
            
         
               (284)
            
            
               Združenie BAA tvrdí, že tvrdší variant ílovitej bridlice podobný tvrdému kameňu sa vždy používal ako kamenivo dokonca ešte pred zavedením dane z kameniva. Združenie BAA poskytlo ako príklad lom na ťažbu ílovitej bridlice v prevádzke od roku 1981, ktorý vyrába stavebný kameň a kameň na murovanie, kameň do skaliek a na výrobu dlažby z kameňa s nepravidelnými okrajmi spolu s násypovým materiálom.
            
         
               (285)
            
            
               Združenie BAA predložilo zoznam 20 lomov na ťažbu ílu a ílovitej bridlice, ktoré získalo z Registra baní a lomov BGS (Directory of Mines and Quarries) z roku 2010, ktoré údajne ťažia materiál výlučne na účely použitia ako kamenivo.
            
         
               (286)
            
            
               Tvrdia, že niektoré lomy klasifikované v Registri baní a lomov BGS ako „pieskovcové“ lomy v skutočnosti využívajú oslobodenie od dane z kameniva na základe toho, že sú vlastne bridlicovými lomami, ktoré sú súčasťou bridlicových ložísk Caithness v Škótsku.
            
         
               (287)
            
            
               Združenie BAA zastáva názor, že existuje mnoho lomov so zmiešanou geologickou štruktúrou vrátane bridlice, ktoré využívajú oslobodenie od dane na materiál, ktorý je zložený hlavne z ílovitej bridlice, keďže ílovitá bridlica sa vyskytuje vo veľkom rozsahu v Spojenom kráľovstve a často sa jej vrstvy prelínajú s inou horninou. Združenie BAA uvádza príklad lomu s výlučnou ťažbou kameniva, ktorý uvedeným spôsobom čerpá oslobodenie od dane.
            
         
               (288)
            
            
               Združenie BAA tvrdí, že orgány Spojeného kráľovstva zadržiavajú informácie, pokiaľ ide o názvy lomov, ktoré boli oslobodené od dane z kameniva na základe toho, že sa v nich výlučne alebo hlavne ťažili kryštalická alebo ílovitá bridlica. Takéto informácie však nemohli byť poskytnuté združeniu BAA z dôvodu zachovania dôvernosti informácií.
            
         b)   Pripomienky Roberta Durwarda zo združenia BAA doručené 17. januára 2014
   
   
               (289)
            
            
               Združenie BAA tvrdí, že situáciu, v ktorej sú íl a ílovitá bridlica na výrobu keramických výrobkov a sadry, nemožno považovať za odlišnú od materiálu podliehajúcemu dani z kameniva vzhľadom na jej environmentálny cieľ. Tvrdia, že tieto materiály sú porovnateľné s horninou, pieskom a štrkom, ktoré sa ťažia na použitie v stavebníctve, keďže sa ťažia na stavebné účely a íl a ílovitá bridlica sú horninami. Predpokladajme, že sa veľké množstvá ílu a ílovitej bridlice používajú na výrobu keramických stavebných výrobkov. Ťažba ílu na výrobu tehál by sa mohla znížiť pri používaní betónových stavebných výrobkov, ktoré možno vyrobiť z ťažobného odpadu alebo vedľajšieho produktu, ktorý často podlieha dani. Podľa združenia BAA skutočnosť, že íl a ílovitá bridlica, ktoré sa používajú do keramických stavebných výrobkov, nepodliehajú dani, je porušením uplatňovania dane z kameniva.
            
         c)   Pripomienky Torrington Stone doručené 17. januára 2014
   
   
               (290)
            
            
               Podľa spoločnosti Torrington Stone jeden z jej lomov vyrába ílovitú bridlicu ako vedľajší produkt drveného kameňa. Je dobrej kvality a môže sa použiť na navážky. Iný lom tejto spoločnosti vyrába ílovitú bridlicu ako hlavný produkt a pieskovec ako sekundárny produkt, ktorý podlieha dani. Zdá sa, že spoločnosť Torrington Stone naznačuje, že výrobkami, ktoré predáva, sú drvina, podkladové kamenivo, úlomky alebo navážka a možno ich získať zo všetkých jej materiálov.
            
         
               (291)
            
            
               Po zavedení dane z kameniva došlo k zvýšeniu cien ílovitej bridlice v dôsledku síl na trhu.
            
         
               (292)
            
            
               Spoločnosť Torrington Stone tiež poskytla informácie v súvislosti s lomom Venn, ktorý vyrába ílovitú bridlicu ako vedľajší produkt, ktorý je ideálny ako násypový materiál na výstavbu hrádzí a konkuruje zdanenému vedľajšiemu produktu jedného z lomov spoločnosti Torrington Stone. Cena dodávanej ílovitej bridlice ako vedľajšieho produktu bola približne 3,50 GBP vrátane dopravy odhadovanej na 3,00 GBP.
            
         d)   Pripomienky spoločnosti Eunomia doručené 17. januára 2014
   
   
               (293)
            
            
               Pripomienky doručené od spoločnosti Eunomia boli odoslané v mene konzorcia výrobcov sekundárneho kameniva Spojeného kráľovstva (kryštalická bridlica, banská hlušina a spodný popol zo spaľovania).
            
         
               (294)
            
            
               Podľa spoločnosti Eunomia banská hlušina (ktorá sa zvyčajne skladá z ílovitej bridlice) je dostupná na opätovné použitie buď v hlbinných baniach v prevádzke, alebo v hlbinných baniach s ukončenou alebo prerušenou prevádzkou. Banská hlušina vzniká pri ťažbe uhlia použitím metód hlbinnej ťažby. Kvalitatívne vlastnosti banskej hlušiny sa výrazne líšia medzi baňami a v jednotlivých fázach ťažby, čo súvisí s geologickou štruktúrou vrstiev v čase dolovania. V dôsledku nestálych vlastností banskej hlušiny má materiál veľmi nízku kvalitu a veľmi malú hodnotu pre opätovné použitie.
            
         
               (295)
            
            
               Spoločnosť Eunomia tvrdí, že banská hlušina sa zvyčajne nepredáva za priaznivé ceny. Ak má však baňa odbytisko, umožňuje jej to pokračovať v prevádzke a súčasne zachovávať pozemky bez skládok hlušiny. Spoločnosť Eunomia tvrdí, že bez možnosti dodávať banskú hlušinu bez nákladov alebo za konkurencieschopnú cenu, v ktorej sa odzrkadlí jej nízka kvalita, neexistujú iné ekonomicky životaschopné možnosti na presun banskej bridlice s cieľom uľahčiť rozvoj výstavby. Spoločnosť Eunomia uvádza, že pri banskej hlušine sú náklady súvisiace s výrobou po uskutočnení ťažby vrátane dodania do 5 km od zdroja zvyčajne […] GBP/t pri hlbinných baniach v prevádzke a […] GBP/t pri baniach s ukončenou alebo prerušenou prevádzkou. Preto by uloženie dane z kameniva vo výške 2 GBP/t predstavovalo náklady […]. Vtedy by bolo lacnejšie odoslať banskú bridlicu na skládku.
            
         e)   Pripomienky orgánov Spojeného kráľovstva
   
   
               (296)
            
            
               Orgány Spojeného kráľovstva zastávajú názor, že logika oslobodenia ílovitej bridlice spočíva v tom, že veľká väčšina ílovitej bridlice sa nepoužíva ako kamenivo. Väčšina ílovitej bridlice skutočne nie je vhodná na použitie ako kamenivo. Vysokokvalitným použitím ílovitej bridlice je výroba tehál, čo je však keramické spracovanie, a teda oslobodené od dane z kameniva. Akékoľvek vedľajšie produkty ílovitej bridlice vyťaženej na účel výroby tehál by preto predstavovali vedľajší produkt materiálu, ktorý bol vyťažený na iný účel použitia ako kamenivo.
            
         
               (297)
            
            
               Orgány Spojeného kráľovstva tvrdia, že ílovitá bridlica patrí do rovnakej skupiny hornín ako íl. Existuje široká škála ílov – od mäkkých a plastických po tvrdé ílovce. Ich fyzikálne a chemické vlastnosti a mineralogické zloženie určujú ich najvhodnejšie použitie. V závislosti od stupňa štiepnosti (66) môže byť náročné odlíšiť ílovitú bridlicu od ílu na jednej strane spektra a ílovitú bridlicu od kryštalickej bridlice na druhej strane spektra.
            
         
               (298)
            
            
               Orgány Spojeného kráľovstva tvrdia, že ílovitá bridlica úzko súvisí s ťažbou ílu a vyskytuje sa aj pri dobývaní čierneho uhlia. Takisto ako íl aj ílovitá bridlica sa môže použiť pri výrobe lícových, dlažobných a inžinierskych tehál (90 % dopytu po tehliarskej hline predstavuje použitie pri výrobe lícových tehál pre domáci trh s nehnuteľnosťami), strešných obkladov a vonkajšieho obloženia a sklených rúrok pre odtokový systém a kanalizáciu. Veľké tonáže sa používajú pri výrobe cementu. Medzi iné použitie patria: vnútorné a vonkajšie obloženie navážok, obloženie rybníkov a kanálov, materiál na záhradné úpravy, pri výrobe ľahkého agregátu, ktorý je určený na výrobu stavebných blokov a bežných navážok.
            
         
               (299)
            
            
               Orgány Spojeného kráľovstva tvrdia, že ílovitá bridlica sa môže používať ako kamenivo nízkej kvality, a to najčastejšie ako výplň priestoru a podklad pod povrchom ciest. Niektorá ílovitá bridlica je tiež vhodná na výrobu ľahkého kameniva, ale až po tom, čo prešla výrobným postupom, ktorého súčasťou je vystavenie materiálov vysokým teplám. Geologické podmienky (tlak a teplo) za určitých okolností vyvolali vznik tvrdších bridlíc, ktoré po rozdrvení vytvárajú zrná v tvare kociek, ktoré môžu byť vhodné na niektoré použitia ako kamenivo nízkej kvality, napríklad navážky.
            
         
               (300)
            
            
               Podľa orgánov Spojeného kráľovstva sú si ílovitá bridlica a íl geologicky podobné, a preto ich zaradili spolu do národnej štatistiky Spojeného kráľovstva. Z 10 838 000 ton ílu a ílovitej bridlice, ktoré sa v roku 2000 predali v Spojenom kráľovstve, 7 880 000 ton bolo použitých na výrobu tehál, potrubí a dlaždíc a 2 958 000 ton ílu a ílovitej bridlice sa predalo na iné účely. Z 5 497 000 ton ílu a ílovitej bridlice, ktoré sa v roku 2012 predali v Spojenom kráľovstve, 3 569 000 ton sa použilo na tehly, potrubia a dlaždice. Orgány Spojeného kráľovstva tvrdia, že keďže ťažba ílu a ílovitej bridlice v rokoch 2000 – 2012 klesla o polovicu a predaj ílu a ílovitej bridlice na iné účely ako výroba tehál, potrubí a dlaždíc bol v roku 2012 o 35 % menší než v roku 2002, je nepravdepodobné, že zavedenie dane zvýšilo ťažbu ílovitej bridlice konkrétne na použitie ako kamenivo.
            
         
               (301)
            
            
               Orgány Spojeného kráľovstva zastávajú názor, že bridlicový odpad, ktorý vzniká počas ťažby uhlia, je neplánovaným a neželaným vedľajším produktom. Všeobecne je vhodný len ako základná navážka pri výstavbe ciest a na protipovodňové hrádze, a preto sa predáva za zanedbateľnú cenu. Vzniknutý odpad sa vo všeobecnosti sype na spevnené hromady odpadu alebo sa používa ako dodatočný násypový materiál, ak je v okolí povrchová baňa. Zatiaľ čo samotné uhlie sa predáva približne za 50 GBP/t, bridlica sa zvyčajne predáva za veľmi nízku cenu, ktorá nie je v priemere viac ako 1 – 2 GBP/t, ak sa dopyt vyskytuje v blízkosti miesta ťažby. Výrobné náklady sa odhadujú na sumu medzi 0,50 GBP a 2 GBP/t. Bridlicu dokonca niekedy rozdávajú bezplatne, ak si ju kupujúci odvezú sami.
            
         
               (302)
            
            
               To isté sa stáva aj pri inej banskej hlušine, ktorá sa zvyčajne používa len ako kamenivo nízkej kvality, ak sa dopyt vyskytuje v blízkosti miesta ťažby.
            
         
               (303)
            
            
               Orgány Spojeného kráľovstva tvrdia, že niektorý bridlicový vedľajší produkt iných ťažobných činností sa predáva ako kamenivo, ale použitie bridlice ako kamenivo je zvyčajne ekonomické len tam, kde sa dopyt vyskytuje v blízkosti miesta ťažby, a to pre náklady na dopravu. Tvrdia, že keďže sa takáto bridlica nevyťažila na účely obchodného využívania ako kamenivo a znižuje dopyt po novovyťaženom kamenive, jej oslobodenie od dane by bolo v súlade s cieľom ochrany životného prostredia a povahou a logikou dane z kameniva.
            
         
               (304)
            
            
               Orgány Spojeného kráľovstva zastávajú názor, že íl a ílovitú bridlicu považuje BGS a Ročenka nerastov Spojeného kráľovstva (United Kingdom Minerals Yearbook), ktorá je každoročným súborom údajov Spojeného kráľovstva, za jednu kategóriu. Ich priemerná predajná cena sa podľa Národného štatistického úradu pohybuje medzi 2,52 GBP a 2,88 GBP/t. V roku 2012 sa ceny pohybovali medzi 3,34 GBP až 4,44 GBP/t.
            
         
               (305)
            
            
               Orgány Spojeného kráľovstva poskytli informácie o kameňolome, ktorý vyrába drvený kameň, ktorý sa používa pri výrobe asfaltu pre vozovky. Vyrába a predáva tiež ílovitú bridlicu, ktorej sloje sa nachádzajú medzi vrstvami drveného kameňa. Lom odhadol výrobné náklady na svoje bridlicové výrobky na 6,31 GBP/t.
            
         
               (306)
            
            
               Pokiaľ ide o ílovitú bridlicu, ktorá sa používa pri výrobe keramiky, orgány Spojeného kráľovstva poskytli informácie Britskej konfederácie keramiky (British Ceramic Confederation, ďalej len „BCC“), ktorá je obchodným združením keramického priemyslu v Spojenom kráľovstve. Poznamenávajú, že existuje značná rozmanitosť v nákladoch na výrobu bridlice, ktorá závisí od viacerých faktorov. Náklady na ťažbu odhadujú v rozpätí […] – […] GBP/t.
            
         
               (307)
            
            
               BCC odhaduje predajnú cenu ílovitej bridlice určenej na použitie ako kamenivo na […] – […] GBP/t. Poznamenávajú, že ílovitá bridlica sa môže predávať so stratou s cieľom odkryť kvalitné materiály na výrobu tehál spod predmetných ložísk ílovitej bridlice.
            
         
               (308)
            
            
               BCC ďalej poznamenáva, že prevažná časť výroby tehál sa uskutočňuje na miestach, ktoré sú pridružené k lomom, a preto materiál nemá stanovenú cenu. Odhadujú však, že v prípade predaja tretej strane sa náklady pohybujú od […] GBP do […] GBP/t plus náklady na dodanie. Uvádzajú, že predajná cena ílovitej bridlice by bola nižšia než cena ílov vysokej kvality.
            
         
               (309)
            
            
               Pokiaľ ide o oslobodenie od dane pre materiály, ktoré sú zložené hlavne z čierneho uhlia, hnedého uhlia, kryštalickej a ílovitej bridlice, orgány Spojeného kráľovstva preukazujú, že keďže v prírode sa vyskytujúce nerasty nie sú stopercentne čisté, oslobodenie od dane je nevyhnutné.
            
         
               (310)
            
            
               Orgány Spojeného kráľovstva sa domnievajú, že ílovitá bridlica sa neťaží výlučne na použitie ako kamenivo a prešetrili počiatočné tvrdenia BAA v tejto súvislosti spolu s konaním pred súdmi Európskej únie. Orgány Spojeného kráľovstva tvrdia, že zistili, že ílovitá bridlica sa naďalej vyrába ako vedľajší produkt iných ťažobných činností, najmä íl, čierne uhlie a vápenec. Orgány Spojeného kráľovstva vyhlasujú, že v žiadnom z dokumentov, ktoré BAA predložila na súdoch Únie alebo Komisii pred prijatím rozhodnutia o začatí konania, sa nepreukazuje, že by existovali lomy, ktoré ťažia ílovitú bridlicu a íl primárne na použitie ako kamenivo.
            
         
               (311)
            
            
               Komisia vyzvala orgány Spojeného kráľovstva, aby poskytli informácie o výrobkoch štyroch lomov, o ktorých sa vo vyjadrení jednej zo zainteresovaných strán uvádza, že ide o lomy oslobodené od dane, ktoré získavajú zákazky len vďaka tomuto oslobodeniu a ponúkajú rovnaké výrobky, aké by mohol ponúkať lom, ktorý podlieha zdaneniu. O jednom z týchto lomov sa píše, že získal povolenie na ťažbu ílovitej bridlice. Orgány Spojeného kráľovstva zistili, že všetky štyri lomy sa zaregistrovali na platenie dane z kameniva a robili to od zavedenia dane z kameniva v roku 2002. Zdá sa, že lomy predávajú (67) lomový kameň, piesok, štrk, kamenivo vrátane recyklovaných výrobkov a betónových výrobkov, kamenivo z tvrdého kameňa, kamenivo a plnivo, stavebné výrobky, dekoratívne kamenivo a pieskovcové dosky, resp. piesok, štrk a iné kamenivo. Nezistilo sa nič, čo by naznačovalo, že niektorý z týchto lomov využil oslobodenie od dane pre ílovitú bridlicu.
            
         
               (312)
            
            
               Orgány Spojeného kráľovstva tiež posudzovali osem lomov, ktoré sú v databáze BGS zaradené medzi lomy, ktoré zámerne ťažia ílovitú bridlicu na účel použitia ako kamenivo. Tvrdia, že aspoň niektoré z týchto lomov vyrábajú okrem ílovitej bridlice aj iné produkty. Preto, zjavne, neboli schopné presvedčivo určiť ani jeden bridlicový lom, ktorý by ťažil ílovitú bridlicu výlučne na účely použitia ako kamenivo.
            
         
               (313)
            
            
               Orgány Spojeného kráľovstva vysvetľujú, že ílovitá bridlica by mala byť oslobodená od dane aj vtedy, keď je vedľajším produktom kameniva, na ktoré sa vzťahuje daň. Ílovitá bridlica sa môže, napríklad, ťažiť ako nevyhnutný vedľajší produkt ťažby vápenca alebo drveného kameňa. Orgány Spojeného kráľovstva tvrdia, že ílovitá bridlica je materiál s nižšou hodnotou ako vápenec a nie je vhodná na široký okruh účelov použitia kameniva. Orgány Spojeného kráľovstva tvrdia, že ílovitá bridlica, ktorá sa týmto spôsobom vyrába ako vedľajší produkt, bola oslobodená od dane v súlade s jej cieľom ochrany životného prostredia, a to s cieľom umožniť lomom, ktoré ju vyrábajú ako vedľajší produkt, aby ju predávali ako náhradu iného novovyťaženého kameniva na určité účely použitia, na ktoré je vhodná. Ak bol materiál pôvodne zdanený v súvislosti s vápencom, lomy by neboli schopné predať bridlicový odpad.
            
         
               (314)
            
            
               Vzhľadom na to, že bridlica je ako kamenivo vo všeobecnosti vhodná len na určité a konkrétne účely použitia a všeobecne z ekonomického hľadiska je výhodné používať bridlicu ako kamenivo len tam, kde sa dopyt vyskytuje v blízkosti miesta ťažby, je podľa orgánov Spojeného kráľovstva veľmi nepravdepodobné, že by v blízkosti ktoréhokoľvek lomu, ktorý primárne ťaží iné kamenivo (napríklad drvený kameň), existoval dostatočný dopyt po ílovitej bridlici, ktorý by stimuloval ťažbu dodatočného kameniva, ktoré podlieha dani, s cieľom získať prístup k nezdaniteľnému vedľajšiemu produktu bridlice. Orgány Spojeného kráľovstva tvrdia, že nevedia o žiadnom príklade, kde sa takáto situácia vyskytla, alebo kde by sa pravdepodobne mohla vyskytnúť v budúcnosti.
            
         
               (315)
            
            
               V odpovedi na podanie, ktoré Komisii predložila jedna zo zainteresovaných strán, podľa ktorého je údajne hlavným materiálom lomu Vyse (patrí spoločnosti Torrington Stone) v severnom Devone ílovec a ílovitá bridlica na použitie ako kamenivo, a druhotným materiálom nečistý pieskovec, orgány Spojeného kráľovstva vyjadrujú pochybnosti, či je ílovitá bridlica hlavným materiálom tohto lomu, keďže sa na jeho webovom sídle zobrazujú podrobnosti o jeho výrobkoch z pieskovca vysokej kvality, ako aj informácie, že je „široko uznávaný pre svoju mimoriadnu trvanlivosť a kvalitu, Brauton Aggregates dodáva pieskovec na široké účely použitia od dekoratívneho kameňa, kameňa pre oporné múry, záhradnej drviny, kameňa do záhradných skaliek až po triedený násypový kameň a kamenivo do násypov.“ V Registri baní a lomov, ktorý v roku 2010 vytvorila organizácia British Geological Survey, sa lom Beam Quarry označuje ako výrobca „útvarov z pieskovca, s obsahom čierneho uhlia a z pieskovca v Bude“. Nesúhlasia preto s tým, že lom Vyse je dôkazom toho, že sa ílovitá bridlica ťaží zámerne na účely použitia ako kamenivo.
            
         
               (316)
            
            
               Podľa orgánov Spojeného kráľovstva používa HMRC v súvislosti s ílovitou bridlicou kritérium – ako je vysvetlené v správe –, podľa ktorého sa musí tento materiál „ľahko štiepať (pomocou vreckového nožíka) na šupiny milimetrovej hrúbky“. Materiál, ktorý sa láme na malé centimetrové kocky (a je preto vhodnejší na použitie ako kamenivo), sa radí medzi ílovce a podlieha dani. BAA vo svojom podaní tvrdí, že niekoľko lomov ťaží materiál zaradený medzi bridlice len na účely dane z kameniva a predáva tento materiál ako kamenivo. Orgány Spojeného kráľovstva preukazujú, že ak by existovali zásadné dôkazy o tom, že k nesprávnemu opisu kameňa ako bridlica došlo zámerne na dosiahnutie oslobodenia od dane z kameniva, HMRC by takúto situáciu preskúmali ako možný daňový podvod.
            
         
               (317)
            
            
               Podľa orgánov Spojeného kráľovstva sú všetky činnosti súvisiace s daňami, ktoré uskutočňuje HMRC, založené na riziku. Znamená to, že nie všetky podniky zaregistrované na HMRC podliehajú kontrole. Podliehajú jej len tie, pri ktorých existuje dôvod na pochybnosti v súvislosti s ich daňovými priznaniami, ktoré podávajú HMRC. Orgány Spojeného kráľovstva si uvedomujú riziko, ktoré predstavujú lomy, ktoré využívajú oslobodenie od dane z kameniva na základe nesprávneho opisu materiálov, ktoré vyrábajú. HMRC vykonáva kontroly s cieľom zabezpečiť, že daň z kameniva sa uplatňuje dôrazne, a skúma prípady, keď existujú dôkazy o nesprávnom opise materiálov.
            
         
               (318)
            
            
               Orgány Spojeného kráľovstva preskúmali dôverné daňové záznamy a verejne dostupné informácie o lomoch, o ktorých BAA uviedlo, že vyrábali íl a ílovitú bridlicu výlučne na účely použitia ako kamenivo alebo nesprávne označili svoje výrobky ako ílovitá bridlica, aby mohli využiť oslobodenie od dane. Výsledky preskúmania každého lomu boli predložené Komisii. Z preskúmania vyplynulo, že v súvislosti s jedným lomom by mohla existovať neistota pri presadzovaní dane a orgány Spojeného kráľovstva sa ju zaviazali preskúmať. Pokiaľ ide o väčšinu lomov, o ktorých sa zistilo, že sú v prevádzke, nič nenaznačovalo tomu, že by ťažili ílovitú bridlicu alebo íl výlučne na účely použitia ako kamenivo. Z informácií, ktoré boli poskytnuté Komisii, však vyplynulo, že aspoň štyri alebo päť (68) lomov využíva oslobodenie od dane aj napriek tomu, že ich hlavným výrobkom je sekaný kameň a ílovitá bridlica sa ťaží popri ňom.
            
         5.6.2.3.   
         Čierne uhlie
      
   
   a)   Pripomienky orgánov Spojeného kráľovstva
   
   
               (319)
            
            
               Podľa orgánov Spojeného kráľovstva je čierne uhlie horľavá, usadená hornina. Čierne uhlie vyťažené v Spojenom kráľovstve je bohaté na síru a takmer výlučne sa používa v uhoľných elektrárňach, ktoré sú vybavené zariadeniami na odsírenie dymových plynov, hoci sa jeho časť používa aj na spotrebu v domácnosti. Všetko koksovateľné uhlie (ktoré sa používa vo vysokých peciach na výrobu ocele) sa v súčasnosti dováža. Čierne uhlie nie je vhodné na použitie ako kamenivo.
            
         
               (320)
            
            
               Podľa orgánov Spojeného kráľovstva tam, kde sa čierne uhlie získava povrchovou ťažbou, skrývka (69) a vrstvy medzi uhoľným slojmi sa vyťahujú oddelene od uhoľných slojov a šamotu, ktorý sa nachádza priamo pod niektorými slojmi. Šamot, ktorý je vedľajším produktom ťažby čierneho uhlia, sa ťaží oddelene a predáva sa približne za 10 % ceny čierneho uhlia, predovšetkým ako farbivo pri výrobe tehál. Vo všetkých prípadoch sa skrývka, medzislojové nečistoty a akékoľvek zvyšky zo spracovania nerastov (napríklad odstránenie vysokého obsahu popola alebo iných nečistôt) nahrádza vyplnením dutín po ťažbe.
            
         
               (321)
            
            
               Orgány Spojeného kráľovstva tvrdia, že všetky hlbinné bane spracúvajú vyťažené čierne uhlie v zariadení na oddeľovanie podľa objemovej hmotnosti. Odpad zo spracovania sa väčšinou vysype na skládku a spevní. Historické skládky odpadov sa vo všeobecnosti začleňujú do vzhľadu krajiny a zakrývajú vegetáciou, aby sa obmedzil vizuálny dosah. Ak sa v okolí uskutočňuje povrchová ťažba čierneho uhlia alebo iných nerastov, odpad sa niekedy používa ako materiál na vyplnenie a obnovu vzniknutých dutín.
            
         
               (322)
            
            
               Podľa orgánov Spojeného kráľovstva sa môžu niektoré typy hlušiny alebo odpadu z výroby čierneho uhlia použiť ako kamenivo nízkej kvality, napríklad ako objemové stavebné navážky alebo protipovodňové hrádze. Odpad sa drví na jemné zrná a nemá stavebnú schopnosť slúžiť ako opora napríklad pri výstavbe.
            
         
               (323)
            
            
               Orgány Spojeného kráľovstva tvrdia, že neexistujú dôkazy o tom, že nejaký lom v Spojenom kráľovstve ťažil čierne uhlie výlučne na výrobu kameniva. Tvrdia, že daň z kameniva je koncipovaná tak, aby sa zabezpečilo, že materiál zložený len z hlušiny, ktorá vzniká pri ťažbe čierneho uhlia, nie je predmetom dane. Čisté sloje kameniva, ktoré sa získavajú pri dolovaní čierneho uhlia, sú predmetom dane z kameniva.
            
         5.6.2.4.   
         Hnedé uhlie
      
   
   a)   Pripomienky orgánov Spojeného kráľovstva
   
   
               (324)
            
            
               Podľa orgánov Spojeného kráľovstva je hnedé uhlie medziproduktom rašeliny a čierneho uhlia. Jediné významné ložisko hnedého uhlia v Spojenom kráľovstve sa nachádza v Devone, kde je vedľajším produktom získavania plastického ílu. Malé množstvá sa predávajú na záhradnícke účely. Veľké ložiská sa vyskytujú aj v Severnom Írsku, no jeho výroba na obchodné využitie neexistuje, najmä pre odpor miestneho obyvateľstva. Hnedé uhlie nie je vhodné na použitie ako kamenivo, najmä pre vysokú vlhkosť a nestály obsah hmoty.
            
         5.6.2.5.   
         Posúdenie zo strany Komisie
      
   
   5.6.2.5.1.   Kryštalická bridlica
   
   
               (325)
            
            
               Hoci je v zmysle oddielu 17 ods. 1 zákona na rok 2001 kryštalická bridlica kamenivom, z vyjadrení orgánov Spojeného kráľovstva a zainteresovaných strán vyplýva, že kryštalická bridlica sa ťaží na výrobu staviteľských a priestorových výrobkov, ktoré sa predávajú za výrazne vyššie ceny, ako sú ceny za predaj ako kamenivo. Z ekonomického hľadiska by nebolo rozumné využívať lomy len na ťažbu kryštalickej bridlice na použitie ako kamenivo, ktorá vzhľadom na svoje vlastnosti nie je väčšinou vhodná na použitie ako kamenivo vysokej kvality, ale používa sa ako kamenivo nízkej kvality. Okrem toho metódy jej ťažby sú omnoho nákladnejšie než metódy ťažby štandardného kameniva – bolo by teda ekonomicky nelogické zámerne vyrábať kamenivo takýmto drahým spôsobom. Napríklad náklady na výrobu kameniva z bridlice sa pohybujú od 5,7 GBP do 6,5 GBP/t, zatiaľ čo predajná cena dosahuje 6,42 GBP/t.
            
         
               (326)
            
            
               Materiál, ktorý sa používa ako bridlica vysokej kvality, má jednu stranu orezanú v dôsledku spôsobu ťažby; ťažké bridlicové dosky sa pomocou píly režú naprieč zrnom na stanovené veľkosti a následne majú tiež zvyčajne aspoň jednu stranu, ktorá sa oddelí pozdĺž prirodzenej roviny vo vnútri horniny štiepaním (štiepanie kladivom alebo dlátom). V takom prípade by bridlica podliehala postupu oslobodenému od dane v súlade s oddielom 18 ods. 2 písm. a) finančného zákona na rok 2001 a daňovému úveru podľa oddielu 30.
            
         
               (327)
            
            
               BAA a niekoľko zainteresovaných strán tvrdili, že stolové dosky, kameň na murovanie a na stavbu oporných múrov predstavujú použitie ako kamenivo a lomy, ktoré vyrábajú také výrobky ako hlavný produkt, by mali podliehať dani. Hlavným argumentom pre toto tvrdenie je, že produktová štruktúra jednotlivých lomov sa nelíši od produktovej štruktúry kameňolomov (napr. žula alebo pieskovec), ktoré by tiež prednostne vyrábali kameň na murovanie a potom aj druhotné kamenivo nízkej kvality.
            
         
               (328)
            
            
               Na rozdiel od iného kameniva, napríklad vápenca, sa zdá, že bridlica si vyžaduje ťažbu v hĺbkach, v dôsledku čoho sa jej ťažba stáva nákladnou v porovnaní s nákladmi obvyklej ťažby. Orgány Spojeného kráľovstva a zainteresované strany ukázali, že existuje značný rozdiel medzi lomami, v ktorých sa ťaží bežné kamenivo (ako žula, pieskovec a vápenec) a bridlicovými lomami, a že ich odlišné posudzovanie z hľadiska dane je plne opodstatnené.
            
         
               (329)
            
            
               BAA a niekoľko zainteresovaných strán tvrdia, že údajne existujú bridlicové lomy, ktoré nevyrábajú špecializované stavebné výrobky, no ťažia bridlicu zámerne na použitie ako kamenivo. Okrem toho majú existovať lomy, ktoré tvrdia, že by mali byť oslobodené od dane, lebo vyrábajú bridlicu, hoci v skutočnosti materiál, ktorý vyrábajú, nemá vhodnú bridličnatosť alebo sa nesprávne označuje.
            
         
               (330)
            
            
               Komisia v tejto súvislosti po prvé poznamenáva, že podľa orgánov Spojeného kráľovstva nič nenaznačuje tomu, že by nejaký lom zámerne ťažil bridlicu na účely použitia ako kamenivo. Pri nedostatku jednoznačných dôkazov o opaku sa od orgánov Spojeného kráľovstva skutočne nemohlo očakávať, že predloží dôkazy o negatívnej skutočnosti, t. j. že neexistujú lomy, ktoré zámerne ťažia bridlicu na účely použitia ako kamenivo. Keď boli Komisii poskytnuté príklady lomov, ktoré údajne ťažili bridlicu zámerne na účely použitia ako kamenivo, vyzvala orgány Spojeného kráľovstva, aby poskytli informácie o takých lomoch. Z týchto informácií vyplýva, že ani jeden z lomov neťaží bridlicu zámerne a najmä na účely použitia ako kamenivo. Informácie len vyvolali pochybnosti, pokiaľ ide o označenie výrobkov jedného konkrétneho lomu ako bridlica, pričom orgány Spojeného kráľovstva sa ich zaviazali preskúmať. Nesprávny opis materiálov by predstavoval zneužitie dane z kameniva a nie otázku štátnej pomoci.
            
         
               (331)
            
            
               Po druhé, Komisia zastáva názor, tak ako sa opisuje vyššie v odôvodnení 169, že oznámenia, v ktorých lomy opisujú svoje produkty s cieľom prilákať zákazníkov, nie sú úplne relevantné z hľadiska posúdenia použitia materiálov na účely dane z kameniva. Samotné orgány Spojeného kráľovstva nezohľadňujú uvedené opisy na účely presadzovania dane.
            
         
               (332)
            
            
               Kritériom, ktoré používajú orgány Spojeného kráľovstva na to, aby zistili, či je materiál vyťažený v určitom lome bridlicou, je v súlade so správou (70) to, či „sa štiepi na ostré šupiny a dlaždice len pomocou dláta“. Ak by teda existovali lomy, ktoré tvrdia, že vyrábajú bridlicu, a teda využívajú oslobodenie od dane, ale v skutočnosti vyrábajú materiál, ktorý nemá dostatočnú bridličnatosť podľa tvrdenia BAA, tieto lomy by sa v rozpore so zákonom neprihlásili na platenie dane z kameniva. Znamenalo by to problém presadzovania a HMRC by ju skúmali ako podvod. Orgány Spojeného kráľovstva sa zaviazali prešetriť lom uvedený vyššie a akékoľvek iné prípady, pri ktorých prieskum uskutočnený v dôsledku získania dôkazov pre Komisiu vyvoláva znepokojenie, pokiaľ ide o nesprávne zaradenie materiálov. Ak sa dokáže, že materiál nie je bridlicou, predpíše sa zaplatenie dane, ako aj pokuty.
            
         
               (333)
            
            
               Podľa zistení Všeobecného súdu (71) zahrnutie určitých materiálov do pôsobnosti dane podľa uplatniteľného pravidla obvyklého zdanenia závisí „iba od ich skutočného a preukázaného použitia ako kameniva“. V prípade novovyťaženej bridlice možno uvedené zistenie vykladať tak, že ak neexistuje žiadny dôkaz o tom, že lomy zámerne ťažia bridlicu na použitie ako kamenivo, bridlica nie je porovnateľná s materiálmi podliehajúcimi dani, a preto sa na oslobodenie týkajúce sa bridlice vzťahujú všeobecné zásady dane z kameniva.
            
         
               (334)
            
            
               Komisii boli predložené dôkazy, že bridlica sa neťaží zámerne na účely použitia ako kamenivo, ale na výrobu priestorových a dekoratívnych výrobkov.
            
         
               (335)
            
            
               Komisia preto dospela k záveru, že novovyťažená bridlica je v odlišnej skutkovej a právnej situácii ako materiály podliehajúce dani, a preto sa na ňu nevzťahuje zásada obvyklého zdanenia podľa dane z kameniva.
            
         
               (336)
            
            
               Kým z podaní vyplýva, že len malá časť (približne 5 %) materiálu vyťaženého pri dolovaní bridlice je bridlica vysokej kvality, ktorej platne vhodnej veľkosti možno predať ako priestorové, staviteľské výrobky, a teda nie ako kamenivo, zvyšok vyťaženého materiálu tvorí bridlica ako vedľajší produkt alebo odpad, ktorý sa môže použiť ako kamenivo (posúdenie oslobodenia hlušiny pri ťažbe bridlice sa uvádza nižšie v časti 5.6.4).
            
         
               (337)
            
            
               Hoci je ťažba bridlicového vedľajšieho produktu nevyhnutným fenoménom pri dolovaní bridlice vysokej kvality určenej na výrobu dekoratívneho a priestorového materiálu, ktorý sa používa v stavebníctve, a nemôže nastať pri dolovaní iných materiálov, jej oslobodenie od dane prispieva k dosiahnutiu cieľa dane z kameniva. Skutočne môže pomôcť presunúť dopyt od novovyťažených materiálov na použitie ako kamenivo k bridlici ako vedľajšiemu produktu. Navyše nevzniká riziko, že by oslobodenie mohlo podporiť novú ťažbu bridlice vzhľadom na vysoké náklady na ťažbu bridlice, ktoré možno pokryť len pri získaní bridlice na výrobu dekoratívnych a priestorových výrobkov. Túto skutočnosť potvrdzuje aj zníženie počtu bridlicových lomov v prevádzke, ku ktorému došlo podľa informácií orgánov Spojeného kráľovstva po zavedení dane z kameniva (zo 43 na 32) (72).
            
         
               (338)
            
            
               Komisia poznamenáva, že v prírode sa môže vyskytovať bridlica, ktorá sa síce nevyznačuje stopercentnou čistotou, no stále vyhovuje požiadavke štiepateľnosti na ostré šupiny a dlaždice len pomocou dláta. V takýchto prípadoch orgány Spojeného kráľovstva zastávali názor, že oslobodenie od dane by sa malo týkať aj materiálu, ktorý je zložený hlavne z bridlice.
            
         
               (339)
            
            
               Komisia sa preto domnieva, že keďže neboli predložené žiadne dôkazy o tom, že sa materiál, ktorý je zložený hlavne z bridlice, zámerne ťažil na použitie ako kamenivo, rovnaké odôvodnenie ako to, ktoré sa uplatňuje pri materiáli zloženom len z bridlice, by sa malo uplatniť aj na materiál, ktorý je zložený hlavne z bridlice, čo je prípad situácie opísanej v odôvodnení 338.
            
         
               (340)
            
            
               Preto sa oslobodenie podľa oddielu 17 ods. 4 písm. a) finančného zákona na rok 2001, ktorého predmetom je materiál zložený výlučne alebo hlavne z bridlice alebo materiál, ktorý je súčasťou akéhokoľvek materiálu zloženého z bridlice, neodchyľuje od obvyklého zdanenia daňou z kameniva.
            
         5.6.2.5.2.   Ílovitá bridlica
   
   
               (341)
            
            
               Keďže ílovitá bridlica je hornina, a teda kamenivo v zmysle oddielu 17 ods. 1 finančného zákona na rok 2001, jej oslobodenie od dane z kameniva nepredstavuje odchýlku od zásady obvyklého zdanenia podľa dane z kameniva, ak sa bridlica neťaží zámerne na účely použitia ako kamenivo. V prípade jej ťažby na tento účel možno jej oslobodenie od dane odôvodniť iba vtedy, ak prispieva k dosiahnutiu cieľa dane z kameniva o ochrane životného prostredia, t. j. k dosiahnutiu zmeny dopytu.
            
         
               (342)
            
            
               Podania zainteresovaných strán a orgánov Spojeného kráľovstva poukázali na niekoľko prípadov použitia bridlice ako kamenivo, najmä ako kamenivo nízkej kvality na navážky a vytvorenie objemu pod vozovkami alebo násypy hrádzí.
            
         
               (343)
            
            
               Okrem toho Komisia poznamenáva, že vrstvy bridlice sa často prelínajú s vrstvami pieskovca alebo iného materiálu podliehajúceho dani. V takých prípadoch možno uvažovať, že bridlica sa ťaží zámerne spolu s uvedenými materiálmi na obchodné využitie ako kamenivo.
            
         
               (344)
            
            
               Samotné orgány Spojeného kráľovstva tvrdili, že materiály vyťažené na použitie ako kamenivo alebo tie, ktoré sú vedľajším produktom spracovania určeného na výrobu kameniva na obchodné využitie, sú v odlišnej skutkovej situácii ako materiály oslobodené od dane. Takisto aj bridlica je zámerne vyťažená na obchodné využitie ako kamenivo v odlišnej skutkovej situácii ako materiály oslobodené od dane, a to z rovnakého dôvodu ako všetky ostatné novovyťažené materiály, ktoré podliehajú dani. Preto by neexistovalo odôvodnenie pre oslobodenie materiálu od dane z kameniva, keď sa zámerne ťaží na použitie ako kamenivo.
            
         
               (345)
            
            
               Orgány Spojeného kráľovstva preukázali, že veľká väčšina ílovitej bridlice sa nepoužíva ako kamenivo, keďže väčšina ílovitej bridlice nie je vo všeobecnosti vhodná na použitie ako kamenivo. Ílovitá bridlica vysokej kvality sa používa na výrobu tehál, čo je keramický postup.
            
         
               (346)
            
            
               Komisia na základe informácií od zainteresovaných strán poznamenáva, že novovyťažená ílovitá bridlica sa môže použiť ako kamenivo, aj keď sa to nestáva často, a na rozdiel od kryštalickej bridlice sa z nej nevyrábajú vysokošpecializované výrobky, pre ktoré by mohla byť oslobodená od dane. Navyše samotná ílovitá bridlica je materiál, ktorého vlastnosti sa môžu výrazne líšiť od jedného miesta ťažby k druhému.
            
         
               (347)
            
            
               Komisia berie na vedomie podanie orgánov Spojeného kráľovstva, podrobne uvedené v odôvodnení 297, že ílovitá bridlica patrí do rovnakej skupiny hornín ako íl, aj keď tvrdšia ílovitá bridlica sa môže považovať za rovnakú skupinu ako kryštalická bridlica.
            
         
               (348)
            
            
               Okrem toho sa na rozdiel od ílu môžu niektoré ílovité bridlice používať a aj sa používajú na vytvorenie objemu v stavebníctve a v tejto súvislosti nie je potrebná ich fyzická premena (odôvodnenie 299).
            
         
               (349)
            
            
               Pripomienky doručené Komisii od zainteresovaných strán v prvom rade preukazujú, že ílovitá bridlica sa môže ťažiť a aj sa ťaží na obchodné využitie ako kamenivo. Cena ílovitej bridlice sa pohybuje od […] GBP do 4,44 GBP (pozri odôvodnenia 292, 304 a 307). V niektorých prípadoch 3 GBP z uvedenej ceny predstavuje len cena za prepravu ílovitej bridlice. Komisia však konštatuje, že nedostala informáciu o cenách za ílovitú bridlicu vyťaženú ako hlavný produkt lomu, len za bridlicu vyťaženú ako vedľajší produkt iného materiálu.
            
         
               (350)
            
            
               Pokiaľ ide o novú ťažbu ílovitej bridlice, Komisia dostala dôkazy aspoň o štyroch alebo piatich (73) lomoch, podľa ktorých tieto lomy ťažia ílovitú bridlicu primárne na použitie ako kamenivo. Ako sa píše v odôvodnení 318, Komisia vo svojej reakcii na zoznam lomov predložený združením BAA, o ktorých sa v Registri baní a lomov BGS z roku 2010 uvádza, že ťažia ílovitú bridlicu primárne na obchodné využitie bridlicového kameniva, požiadala orgány Spojeného kráľovstva, aby poskytli informácie o týchto lomoch z dôverných daňových záznamov. Ukázalo sa, že štyri alebo päť (73) lomov sa zaregistrovalo na oslobodenie ílovitej bridlice od dane, zatiaľ čo vyrábali sekaný kameň a ílovitú bridlicu na použitie ako kamenivo. Orgány Spojeného kráľovstva vysvetlili, že keďže lomy vyrábajú sekaný kameň, ílovitá bridlica by sa mala považovať za vedľajší produkt sekaného kameňa, a teda opodstatnene využívať oslobodenie od dane. Toto vysvetlenie však Komisia nemôže prijať. Ako sa uvádza v odôvodneniach 151 až 158, vedľajšie produkty sekaného kameňa nie sú oslobodené od zdanenia na základe dane z kameniva. Okrem toho by všetky lomy, ktoré vyrábajú kamenivo, vyrábali aj určité množstvo sekaného kameňa, ak by bol po ňom dopyt a ak by bola hornina vhodná na sekanie. Neznamená to však, že ak existuje dopyt a ekonomický zmysel, nebudú primárne vyrábať kamenivo, keď neexistuje dopyt po sekanom kameni. Preto sa musia tieto lomy považovať za lomy, ktoré zámerne ťažia ílovitú bridlicu na použitie ako kamenivo.
            
         
               (351)
            
            
               Komisia konštatuje, že existuje rozpor vyplývajúci z jedného z podaní, ktoré jej boli doručené. Pripomienka spoločnosti Torrington Stone sa týka ich ťažby a predaja bridlicového kameniva, ktoré sa získava ako hlavný produkt jedného z jej lomov (Vyse). Orgány Spojeného kráľovstva však tvrdia, že na základe prezentácie výrobkov lomov tejto spoločnosti na jej webovom sídle tento lom vôbec nevyrába ílovitú bridlicu. Komisia však zaregistrovala, že ílovitá bridlica sa uvádza na webovom sídle lomu Vyse, nie však v opise jeho výrobkov, ale v technických špecifikáciách jednotlivých výrobkov, ktoré sa v ňom ťažia (74).
            
         
               (352)
            
            
               Okrem toho, keďže ide o podanie od samotného lomu, Komisia musí zobrať túto skutočnosť na vedomie. Mohlo sa stať, že vyrábaný materiál bol nesprávne označený ako ílovitá bridlica, no samotný lom tvrdí, že využíva oslobodenie bridlice od dane. Orgány Spojeného kráľovstva navyše viackrát uviedli, že na účely dane z kameniva neberú do úvahy spôsob, akým lomy prezentujú svoje výrobky verejnosti. Neexistuje žiadna zmienka o tom, že by sa v lome uskutočnilo geologické skúšanie.
            
         
               (353)
            
            
               Na základe dostupných informácií a dôkazov sa Komisia domnieva, že novovyťažená ílovitá bridlica je v porovnateľnej skutkovej a právnej situácii ako ostatné materiály podliehajúce dani.
            
         
               (354)
            
            
               Orgány Spojeného kráľovstva nepreukázali, že oslobodenie od dane novovyťaženej bridlice na použitie ako kamenivo možno odôvodniť cieľom dane z kameniva, ktorým je „zmena dopytu“. Takéto oslobodenie by skutočne umožnilo aspoň zachovať novú ťažbu ílovitej bridlice na použitie ako kamenivo, a preto predstavuje odchýlku od zásady obvyklého zdanenia daňou z kameniva, čo je v rozpore s cieľom dane z kameniva.
            
         
               (355)
            
            
               Oslobodenie hlušiny pochádzajúcej z ťažby ílovitej bridlice je predmetom posúdenia nižšie v časti 5.6.4.
            
         
               (356)
            
            
               Komisia však poznamenáva, že ílovitá bridlica, ktorá vzniká ako vedľajší produkt ťažby čierneho uhlia, využíva okrem oslobodenia od dane na základe oddielu 17 ods. 4 písm. a) aj oslobodenie podľa oddielu 17 ods. 3 písm. f) finančného zákona na rok 2001. Ako sa preukáže nižšie v odôvodnení 367 tohto rozhodnutia, čierne uhlie nie je kamenivo a ani sa nemôže používať ako kamenivo.
            
         
               (357)
            
            
               Ílovitá bridlica, ktorá je nevyhnutným vedľajším produktom ťažby čierneho uhlia, je vhodná na použitie ako kamenivo, a preto sa na ňu vzťahuje rozsah pôsobnosti obvyklého zdanenia podľa dane z kameniva. Jej oslobodenie od dane však možno odôvodniť cieľom dane z kameniva týkajúcim sa „zmeny dopytu“. Navyše je veľmi nepravdepodobné, že by ílovitá bridlica pre svoju hodnotu ako vedľajší produkt, ktorá je oslobodená od dane, spôsobila nárast novej ťažby čierneho uhlia, keďže by to nebolo z hľadiska ekonomiky logické.
            
         
               (358)
            
            
               Okrem toho keďže sa ílovitá bridlica, takisto ako íl, najčastejšie používa pri výrobe potrubí, dlaždíc a tehál, ktoré sú keramickými výrobkami, využíva daňový úver, ktorý sa udeľuje keramickým postupom podľa oddielu 30 ods. 1 písm. c) finančného zákona na rok 2001. Keďže nejde o použitie ako kamenivo a materiály určené na keramické spracovanie podstupujú výrazným fyzickým zmenám, t. j. spájaniu do tvrdého a trvácneho výrobku, ktorý odoláva počasiu, ílovitá bridlica používaná na keramické spracovanie by oprávnene využívala daňovú úľavu od dane z kameniva. Komisia už vo svojom rozhodnutí o začatí konania dospela k záveru, že daňová úľava pre priemyselné a poľnohospodárske postupy [oddiel 30 ods. 1 písm. c)] je v súlade so zásadami obvyklého zdanenia, z ktorých vychádza daň z kameniva (odôvodnenie 137).
            
         
               (359)
            
            
               Komisia poznamenáva, že združenie BAA a iné zainteresované strany vyhlásili, že materiály na výrobu tehál by nemali byť oslobodené od dane. Orgány Spojeného kráľovstva však preukázali, že tehly a iné keramické postupy nepredstavujú použitie ako kamenivo. Tehly prechádzajú rozsiahlym výrobným postupom. Tvarujú sa po zohriatí ílovitej bridlice alebo ílu na vysokú teplotu (viac ako 1 000 °C) v peci, čím sa mení štruktúra ílovitej bridlice alebo ílu, aby z nich bolo možné vyrobiť pevnú, trvácnu tehlu. Ostatné keramické výrobky sa vypaľujú podobným spôsobom v peci, pričom sa však tvarujú do rôznych tvarov výrobkov, napr. potrubia alebo dlaždice.
            
         
               (360)
            
            
               Tehly sa nevyrábajú na to, aby sa použili na vyplnenie objemu podobným spôsobom ako drvený kameň. Majú sa ukladať na seba organizovaným spôsobom, aby vytvorili steny.
            
         
               (361)
            
            
               Na základe uvedeného Komisia dospieva k záveru, že na použitie ílovitej bridlice pri keramických postupoch sa môže vzťahovať daňová úľava od dane z kameniva, keďže nejde o použitie ílovitej bridlice ako kamenivo.
            
         
               (362)
            
            
               Ílovitú bridlicu možno okrem toho použiť ako náhradu ílu, trosky alebo iných materiálov ako zdroj hlinitokremičitanu pri výrobe cementu. Mieša sa s vápencom, čo predstavuje postup oslobodený od dane z kameniva. Použitie vápenca alebo vápenca a iných materiálov do cementu je oslobodené od dane podľa oddielu 18 ods. 2 písm. c) finančného zákona na rok 2001, keďže sú pri tomto použití dôležité chemické vlastnosti materiálu (vápenec poskytuje kremičitan vápenatý a íl alebo ílovitá bridlica hlinitokremičitan). Preto by ílovitá bridlica používaná na výrobu cementu spolu s vápencom náležite využívala oslobodenie od dane podľa tohto oddielu finančného zákona na rok 2001. Komisia už vo svojom rozhodnutí o začatí konania dospela k záveru, že je oslobodenie tohto postupu od dane v súlade so zásadami obvyklého zdanenia daňou z kameniva (odôvodnenie 90).
            
         
               (363)
            
            
               Výrobcovia ílovitej bridlice by museli preukázať, na aké účely sa materiál, ktorý je zložený výlučne alebo hlavne z ílovitej bridlice a ktorý vyrobili, použil, aby mohli žiadať o oslobodenie od dane z kameniva.
            
         
               (364)
            
            
               Napríklad ílovitá bridlica je aj nevyhnutným vedľajším produktom ťažby ílu. V takom prípade, a ak ílovitá bridlica ešte nečerpá iné oslobodenie alebo úľavu, by sa mohlo posúdiť, či by konkrétna bridlica nemohla splniť kritériá na oslobodenie od dane z kameniva, keďže nebola vyťažená zámerne na použitie ako kamenivo. Oslobodenie by bolo v súlade so zásadami zdanenia daňou z kameniva, keďže ide o ílovitú bridlicu, ktorá sa získava ako nevyhnutný vedľajší produkt materiálu, ktorý nie je kamenivom, ani sa nepoužíva ako kamenivo, a ktorý by sa mohol použiť ako náhrada novovyťaženého kameniva.
            
         
               (365)
            
            
               Komisia v súvislosti s ílovitou bridlicou, ktorá sa vyskytuje ako vedľajší produkt novej ťažby iných materiálov podliehajúcich dani, ako sú drvený kameň alebo vápenec, poznamenáva, že oslobodenie od dane skutočne odlišuje ílovitú bridlicu v porovnaní s inými materiálmi podliehajúcimi dani. Je však potrebné zvážiť, či takúto daňovú diferenciáciu možno vysvetliť cieľom dane z kameniva. Aj keby oslobodenie mohlo viesť k výraznejšiemu rozšíreniu použitia ílovitej bridlice ako vedľajšieho produktu na použitie ako kamenivo na úkor iných vedľajších produktov, ktoré nie sú oslobodené od dane, Komisia nedostala od orgánov Spojeného kráľovstva alebo iných zainteresovaných strán nijaký dôkaz o tom, že toto oslobodenie prispieva k dosiahnutiu cieľa dane z kameniva, ktorým je znížiť novú ťažbu materiálu na použitie ako kamenivo.
            
         
               (366)
            
            
               Komisia sa preto domnieva, že materiál zložený výlučne alebo hlavne z ílovitej bridlice, ktorý sa zámerne ťaží na použitie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných materiálov podliehajúcich dani, je v rovnakej skutkovej a právnej situácii ako iné druhy kameniva, ktoré podliehajú dani na základe zásady obvyklého zdanenia daňou z kameniva a jej cieľa ochrany životného prostredia. Oslobodenie od dane je preto de facto selektívne.
            
         5.6.2.5.3.   Čierne uhlie
   
   
               (367)
            
            
               Spoločné podanie orgánov Spojeného kráľovstva a združenia BAA, ako aj informácie získané od orgánov Spojeného kráľovstva pri iných príležitostiach potvrdzujú, že čierne uhlie nie je kamenivo ani sa nemôže používať ako kamenivo. Čierne uhlie preto nie je v rovnakej právnej a skutkovej situácii ako materiál, ktorý podlieha dani z kameniva v súlade s cieľom dane z kameniva. To isté platí pre materiál, ktorý je zložený hlavne z čierneho uhlia, a ide teda o situáciu, keď vyťažené čierne uhlie nemá čisté geologické zloženie.
            
         5.6.2.5.4.   Hnedé uhlie
   
   
               (368)
            
            
               Spoločné podanie orgánov Spojeného kráľovstva a združenia BAA, ako aj informácie získané od orgánov Spojeného kráľovstva pri iných príležitostiach potvrdzujú, že hnedé uhlie nie je kamenivo a ani sa nemôže používať ako kamenivo. Hnedé uhlie preto nie je v rovnakej právnej a skutkovej situácii ako materiál, ktorý podlieha dani z kameniva v súlade s cieľom dane z kameniva. To isté platí pre materiál, ktorý je zložený hlavne z hnedého uhlia, a ide teda o situáciu, keď nemá vyťažené hnedé uhlie čisté geologické zloženie.
            
         5.6.3.   OSLOBODENIE OD DANE PRE KAMENIVO, KTORÉ JE ZLOŽENÉ VÝLUČNE Z HLUŠINY, ODPADU ALEBO INÝCH VEDĽAJŠÍCH PRODUKTOV A NEOBSAHUJE SKRÝVKU A KTORÉ BOLO ZÍSKANÉ VYŤAŽENÍM ALEBO ODDELENÍM OD AKÉHOKOĽVEK MNOŽSTVA KAMENIVA Z AKÉHOKOĽVEK KAOLÍNU ALEBO PLASTICKÉHO ÍLU [ODDIEL 17 ODS. 3 PÍSM. e) A ODDIEL 17 ODS. 3 PÍSM. f) BOD ii)]
   
               (369)
            
            
               Orgány Spojeného kráľovstva vo svojich vyjadreniach predložených Komisii pred rozhodnutím o začatí konania vysvetlili, že kaolín (75) a plastický íl (ball clay) (76) predstavujú cenné nerastné suroviny. Tieto nerasty sa bežne neťažia na to, aby boli použité ako kamenivo. Hlušina zložená z odpadovej horniny a piesku je nevyhnutným vedľajším produktom tejto ťažby. Kaolínový odpad možno použiť pri budovaní hrádzí a ako všeobecné navážky, pri výrobe stmelených asfaltových materiálov na výstavbu diaľnic a môže byť použitý ako náhrada iného jemného kameniva pri výrobe betónu. Odpad z plastického ílu sa môže predávať aj ako kamenivo pre stavebný trh.
            
         
               (370)
            
            
               Orgány Spojeného kráľovstva zdôraznili, že keďže hlušina, ktorá vzniká pri ťažbe plastického ílu a kaolínu, je dostupná okamžite po vyťažení plastického ílu a kaolínu, a vzhľadom na to, že táto hlušina môže predstavovať alternatívu k rozličným druhom piesku, štrku a kameňa, ktoré sa ťažia konkrétne na použitie ako kamenivo, oslobodenie od dane pomáha znížiť ťažbu piesku, štrku a kameňa, ktoré sa ťažia konkrétne na použitie ako kamenivo, a celkovo pomáha znížiť environmentálny vplyv ťažby kameniva. Orgány Spojeného kráľovstva poskytli informácie týkajúce sa odpadu, ktorý vzniká pri ťažbe kaolínu a plastického ílu, a vytvorených odpadových háld.
            
         
               (371)
            
            
               Komisia si v odôvodnení 106 rozhodnutia o začatí konania kladie otázku, či situácia takéhoto materiálu nie je porovnateľná so situáciou kameniva, ktoré nie je oslobodené od dane, no poznamenáva, že medzi materiálom oslobodeným od dane a materiálom, ktorý nie je oslobodený od dane, môže existovať rozdiel spočívajúci v tom, že materiály oslobodené od dane sú zložené z hlušiny, ktorá vzniká pri ťažbe kaolínu a plastického ílu. Ide o nevyhnutný vedľajší produkt takejto ťažby, ktorý nevzniká nevyhnutne z dôvodu ťažby kameniva, ale vo všeobecnosti pri ťažbe kaolínu a plastického ílu. V skutočnosti majú kaolín a plastický íl špecifické vlastnosti, ktoré nemožno vždy zopakovať.
            
         
               (372)
            
            
               Komisia v odôvodnení 107 rozhodnutia o začatí konania spochybnila, že tento rozdiel je dostatočný na preukázanie, že oslobodenie od dane je odôvodnené povahou a logikou dane z kameniva, a uviedla, že požaduje ďalšie informácie.
            
         
               (373)
            
            
               Po zverejnení rozhodnutia o začatí konania boli Komisii v tejto súvislosti doručené početné vyjadrenia zainteresovaných strán.
            
         5.6.3.1.   
         Pripomienky doručené Komisii
      
   
   a)   Pripomienky spoločnosti Sibelco Europe doručené 16. januára 2014
   
   
               (374)
            
            
               Podľa informácií predložených spoločnosťou Sibelco pôsobí táto spoločnosť v oblasti ťažby, spracovania a predaja kaolínu a plastického ílu. Väčšina jej produkcie kaolínu a plastického ílu (80 – 90 %) sa vyváža. Spoločnosť Sibelco uvádza, že hlavným cieľom využívania jej lomov je ťažba plastického ílu a kaolínu. Ďalšie nevyhnutne vyťažené materiály možno považovať za sekundárne materiály, ktoré môžu, ale nemusia byť vhodné na konečné použitie ako kamenivo, v závislosti od ich zloženia a možného spracovania.
            
         
               (375)
            
            
               Sibelco tvrdí, že kaolín a plastický íl, ako aj výrobky, ktoré sa z nich získavajú, nemožno použiť ako kamenivo. Ide o špecializované priemyselné nerastné suroviny, ktoré môžu byť použité len inak ako kamenivo, a to vrátane konečného použitia. Kaolín a plastický íl sa odlišujú od ostatných nerastných surovín svojimi jedinečnými fyzikálnymi a chemickými vlastnosťami a zriedkavým výskytom, preto sú veľmi cenné.
            
         
               (376)
            
            
               Podľa spoločnosti Sibelco hlušina z ťažby týchto nerastných surovín nepredstavuje materiál, ktorý sa ťaží konkrétne na to, aby bol použitý ako kamenivo. Táto hlušina sa ťaží ako nevyhnutný dôsledok získavania kaolínu a plastického ílu. Vedľajšie produkty sú úplne odlišné od plastického ílu a kaolínu a ich použitie nie je rovnaké ani akýmkoľvek spôsobom zameniteľné. Spoločnosť Sibelco navyše tvrdí, že bez ťažby plastického ílu a kaolínu v týchto lomoch by trh nemal k dispozícii potenciálne kamenivo, lebo tieto lomy by nemohli byť hospodárne prevádzkované inak, ako na získavanie plastického ílu a kaolínu. Hodnota predaja kaolínu a plastického ílu je podstatne vyššia ako hodnota sekundárne získaného kameniva z týchto lomov. Predajná hodnota kaolínu je skutočne zhruba […] až […]-krát vyššia a predajná hodnota plastického ílu je asi […] až […]-krát vyššia. Podľa spoločnosti Sibelco sa spoločne s kaolínom vyťaží osem- až desaťnásobne väčší objem nevyhnutnej hlušiny a pri ťažbe plastického ílu sa vyťaží až dvojnásobný objem iných materiálov.
            
         
               (377)
            
            
               Spoločnosť Sibelco uvádza, že vzhľadom na polohu a rozmiestnenie nálezísk kaolínu a plastického ílu, ich osobitné geologické podmienky a značné kapitálové investície potrebné na zriadenie ťažobných prevádzok v týchto oblastiach by sa bez ťažby kaolínu a plastického ílu na žiadnom z týchto miest nevykonávala ťažba hlušiny.
            
         
               (378)
            
            
               Podľa spoločnosti Sibelco každý predaj hlušiny, ktorá sa získa z vedľajších produktov pri ťažbe kaolínu a plastického ílu, vedie k priamemu zníženiu množstva tohto materiálu uloženého v haldách a násypoch na mieste ťažby.
            
         
               (379)
            
            
               Podľa informácií, ktoré poskytla spoločnosť Sibelco, kaolín sa v náleziskách tejto nerastnej suroviny vytvára rozkladom a čiastočným rozkladom živca v žule. Tento postup je známy ako kaolinizácia, a kým podiel a vlastnosti kaolínu sú v jednotlivých náleziskách odlišné, celková výťažnosť kaolínu z celkovej hmoty horniny je zvyčajne okolo 10 %. Aj keď existuje istá možnosť selektívnej ťažby, vo väčšine prípadov sa musí vyťažiť celá hmota horniny (medzivrstva), kým je z nej možné oddeliť kaolín. Pri postupe oddelenia kaolínu vymývaním vodou, pôsobením gravitácie a opakovaným preosievaním a triedením vzniká materiál, ktorý je vedľajším produktom a ktorý tvorí zvetraná a nezvetraná žula, nekaolinizovaná žula (stent), kremeň a sľuda. Tento materiál, ktorý je vedľajším produktom, nie je v podobe, v akej sa získava, vhodný na použitie ako kamenivo. Na to, aby sa časť z neho stala vhodná na konečné použitie ako kamenivo, je potrebné jeho spracovanie.
            
         
               (380)
            
            
               Podľa spoločnosti Sibelco je íl v náleziskách plastického ílu v podstate tiež kaolín, jeho ložiská sú však výsledkom sedimentárnych geologických postupov, ktorými sa vytvorili často zreteľne oddelené vrstvy. Tieto vrstvy obsahujú plastický íl, lignitový plastický íl a ložiská piesku. Tieto medzivrstvy, tzv. interburden, sa musia vyťažiť, aby sa odhalili nadväzné ložiská plastického ílu. Ložiská plastického ílu a medzivrstvy sa musia starostlivo oddeliť tak, aby sa predišlo znečisteniu plastického ílu iným materiálom, a tiež nežiaducemu zmiešaniu ložísk plastického ílu odlišnej kvality. Medzivrstva zvyčajne predstavuje vyše 50 % celkového vyťaženého objemu. Po vyťažení ložísk plastického ílu sa získaná nerastná surovina zmiešava v presných pomeroch v závislosti od konkrétneho konečného použitia.
            
         
               (381)
            
            
               Podľa spoločnosti Sibelco je hlavný rozdiel medzi lomami na ťažbu kaolínu a plastického ílu a lomami na ťažbu kameniva v tom, že v lomoch na ťažbu kameniva sú odpad alebo vedľajšie produkty v podstate rovnaký materiál. Vedľajšie produkty, ktoré vznikajú v lomoch na ťažbu plastického ílu a kaolínu, sú zreteľne odlišným materiálom od ílov, ktoré sa ťažia ako primárna nerastná surovina.
            
         
               (382)
            
            
               Podľa spoločnosti Sibelco, súčasné oslobodenie od dane pre kamenivo, ktoré sa predáva ako produkt príslušného spracovania materiálu získaného ako nevyhnutný vedľajší produkt ťažby kaolínu a plastického ílu, nebude mať za následok zvýšenie ťažby kaolínu a plastického ílu. Rozvoj ťažby v lomoch je poháňaný dopytom po kaolíne a plastickom íle a ich predajom. Hoci niektoré vedľajšie produkty ťažby kaolínu a plastického ílu sa následne spracúvajú, aby boli vhodné na konečné použitie ako kamenivo, väčšina výsledných vedľajších produktov sa stále ukladá do háld a násypov. Dôvodom je skutočnosť, že neexistuje ďalší dopyt po kamenive (bez ohľadu na súčasné oslobodenie od dane), ťažba v lomoch však musí pokračovať, aby sa produkoval objem kaolínu a plastického ílu podľa dopytu na trhu. V lomoch spoločnosti Sibelco na ťažbu kaolínu a plastického ílu sa v súčasnosti spracúva približne päťkrát viac hlušiny, odpadu a vedľajších produktov, než je predaj kameniva. To potvrdzuje, že dokonca ani súčasným oslobodením od dane nemožno ďalej stimulovať ťažbu materiálu na použitie ako kamenivo. Okrem toho sa zdá, že predaj ílov a predaj kameniva majú úplne odlišnú štruktúru. Pri výrobe kameniva sa zákazka na dodanie tovaru týka jedného konkrétneho projektu a trvá pomerne krátky čas. Odvetvie výroby plastického ílu a kaolínu však musí výrobcom keramiky dodávať jednotnú zmes materiálov počas obdobia mnohých rokov.
            
         
               (383)
            
            
               Okrem svojich pripomienok spoločnosť Sibelco predložila Komisii aj prehľad o geológii, ťažbe a spracovaní plastického ílu a kaolínu.
            
         b)   Pripomienky spoločnosti Imerys Minerals Limited (ďalej len „IML“) doručené 17. januára 2014
   
   
               (384)
            
            
               IML má prevádzky kaolínu a plastického ílu na ploche vyše 5 000 ha v Cornwalle, Devone a Dorsete v juhozápadnom Anglicku.
            
         
               (385)
            
            
               IML tvrdí, že Spojené kráľovstvo je popredným svetovým výrobcom a vývozcom vysokokvalitného plastického ílu a vyváža viac než 80 % jeho výroby. Plastický íl sa používa najmä ako surovina na výrobu keramiky (najmä sanitárne výrobky, obklady a dlažby a stolový riad). Okrem toho sa používa do smaltov a glazúr, tehál, žiaruvzdorných materiálov a ako výplňový a tesniaci materiál. Vzhľadom na svoje materiálové vlastnosti je plastický íl nevhodný na použitie ako kamenivo. Kamenivo musí byť vo všeobecnosti tvorené tvrdými, hrubozrnnými materiálmi. Na rozdiel od toho je plastický íl mäkký a jemnozrnný materiál. Použitiu plastického ílu ako kameniva by bránila aj jeho relatívna hodnota. Ide o pomerne zriedkavý a dôležitý materiál, ktorého cena zo závodu dosahuje […] GBP/t v závislosti od jeho kvality a úrovne dopytu na trhu.
            
         
               (386)
            
            
               Podľa IML je Spojené kráľovstvo jedným z najväčších výrobcov a vývozcov kaolínu na svete a vyváža viac než 90 % jeho výroby.
            
         
               (387)
            
            
               IML tvrdí, že pri kaolíne sa cení jeho belosť, jemné častice plochého tvaru, mäkká neabrazívna štruktúra a chemickú inertnosť. Používa sa najmä pri výrobe papiera ako plnivo a farbivo na povrchovú úpravu, ďalej pri výrobe sanitárnych výrobkov a stolového riadu. Jeho špecializovanejšie uplatnenie zahŕňa použitie ako plnivo do náterov, lepidiel, tmelov a tesniacich materiálov, a tiež pri výrobe sklených vlákien a liekov.
            
         
               (388)
            
            
               Podľa IML je kaolín vzhľadom na svoje materiálové vlastnosti nevhodný na použitie ako kamenivo. Použitiu kaolínu ako kameniva by bránila aj jeho relatívna hodnota. Kaolín je veľmi zriedkavý výrobok, a to na vnútroštátnej aj medzinárodnej úrovni. Vzhľadom na vzácnosť a dôležitosť kaolínu z hľadiska dopytu po jeho použití v mnohých odvetviach je jeho cena pomerne vysoká. Kaolín nižšej kvality na základné použitie sa predáva za cenu zo závodu vo výške približne […] GBP, kým cena vysokoprečisteného špecializovaného kaolínu na technické použitie prevyšuje […] GBP/t.
            
         
               (389)
            
            
               IML uvádza, že za materiál predávaný ako sekundárne kamenivo získava primerané licenčné poplatky, v priemere približne […] GBP/t. Podľa IML by sa plastický íl a kaolín ťažili nezávisle od akýchkoľvek iných faktorov a vznik odpadu pri ťažbe je nevyhnutný. Jeho použitie ako kameniva je pre životné prostredie omnoho prínosnejšie než primárna ťažba kameniva. Bez stabilného trhu pre odpad by sa viac materiálu muselo ukladať v povrchových skládkach.
            
         
               (390)
            
            
               Podľa IML z 8,47 milióna ton, ktoré sa celkovo vyťažia, približne 6,5 milióna ton patrí do kategórie potenciálneho materiálu na výrobu kameniva. Brekcia, drvený kameň, štrk, medzivrstva (interburden), hornina a nekaolinizovaná žula (stent) môžu byť spracované do podoby drveného kameniva toho či onoho druhu, od úlomkov jednotnej veľkosti až po materiál pod základy alebo materiál na navážky. Pri postupe drvenia vzniká aj štrk a piesok. Okrem toho piesok vzniká aj pri oddeľovaní kaolínu pomocou čerpacieho kolesa. Na predajné sekundárne kamenivo nemožno spracovať celý objem 6,5 milióna ton materiálu a objem odpadu kolíše v závislosti od charakteru oblasti, v ktorej sa ťaží kaolín. Existujúci spracovateľ kaolínového odpadu vypočítal, že typická výťažnosť je 65 %, čo pri objeme 6,5 milióna ton ročnej ťažby materiálu na kamenivo znamená možnú výrobu vyše 4 miliónov ton predajného výrobku.
            
         
               (391)
            
            
               Podľa IML sa „za sucha preosievaný“ piesok na výrobu betónu predáva za priemernú cenu zo závodu […] GBP a drvené kamenivo za cenu zo závodu […] GBP. Tento predaj nerealizuje IML, ale spracovateľ kaolínového odpadu.
            
         
               (392)
            
            
               IML tvrdí, že nie je možné, aby oslobodenie od dane z kameniva viedlo k zvýšenej ťažbe plastického ílu/kaolínu s cieľom vyrábať viac materiálu oslobodeného od dane. IML už ukladá na skládky väčší objem odpadu, než dodáva na spracovanie kameniva, čo potvrdzuje, že úroveň ťažby závisí výlučne od dopytu trhu po primárnej nerastnej surovine, ktorou je kaolín alebo plastický íl.
            
         
               (393)
            
            
               IML tvrdí, že v postupe ťažby už vzniká viac odpadu, než sa v súčasnosti predáva, a bolo by nelogické ťažiť viac kaolínu/plastického ílu na získanie kameniva ako sekundárneho vedľajšieho produktu.
            
         
               (394)
            
            
               Podľa IML si výroba kameniva, s ktorým možno obchodovať na trhu, vyžaduje ďalšie spracovanie. Spoločnosť tvrdí, že zariadenie na preosievanie za sucha na výrobu piesku stojí v danom regióne 0,75 milióna GBP, zariadenie na drvenie stojí v danom regióne 2 milióny GBP a zariadenie na premývanie určené na spracovanie piesku do malty by stálo až 1,5 milióna GBP. Pri priemerných predajných cenách piesku […] GBP/t a drveného kameniva […] GBP/t by výrobné náklady za normálnych okolností tvorili v prípade piesku 35 % a v prípade drveného kameniva 50 %.
            
         
               (395)
            
            
               Podľa IML by bez primárneho získavania kaolínu nebolo nákladovo efektívne ťažiť na týchto miestach s cieľom využiť ich potenciál na produkciu kameniva. Potenciálne kamenivo je pre trh dostupné len vzhľadom na ťažbu kaolínu a plastického ílu, lebo bez tejto ťažby by tieto lomy neboli ekonomicky životaschopné. Vzhľadom na veľmi vysoké náklady na ťažbu nerastných surovín a pomerne nízku kvalitu vedľajších produktov získavaných pri tejto ťažbe v porovnaní s primárne získavaným kamenivom by sa na týchto miestach kamenivo vôbec neťažilo, keby neobsahovali nerastné suroviny.
            
         
               (396)
            
            
               Podľa IML sa pri oslobodení od dane z kameniva rozlišuje medzi odpadovými materiálmi, ktoré vznikajú ako vedľajší produkt ťažby nerastných surovín iných ako kamenivo (napríklad odpad pri ťažbe kaolínu/plastického ílu) a ktoré sú oslobodené od dane, a odpadovými materiálmi, ktoré sú vedľajším produktom ťažby kameniva (napríklad odpad pri ťažbe vápenca) a ktoré naďalej podliehajú dani z kameniva.
            
         
               (397)
            
            
               IML tvrdí, že vedľajšie produkty z lomov na ťažbu vápenca a sekaného kameňa sa zámerne ťažia a používajú ako kamenivo, kým vedľajšie produkty ťažby kaolínu alebo plastického ílu sú nevyhnutným dôsledkom ťažby týchto nerastných surovín.
            
         
               (398)
            
            
               Spoločnosť IML predložila Komisii aj prípadovú štúdiu zverejnenú v periodiku „Construction News“, ktorá sa týka použitia recyklovaného a sekundárneho kameniva z ťažby kaolínu, konkrétne vo veľkom londýnskom lome.
            
         c)   Pripomienky združenia Kaolin and Ball Clay Association doručené 17. januára 2014
   
   
               (399)
            
            
               Podľa združenia Kaolin and Ball Clay Association, pri ťažbe v lomoch na kaolín a plastický íl možno ďalšie materiály, ktoré sa nevyhnutne vyťažia, považovať za „sekundárne“ materiály, ktoré môžu, ale nemusia byť vhodné na použitie ako kamenivo. Súčasné oslobodenie týchto sekundárnych materiálov od dane z kameniva bolo zavedené s cieľom podnietiť ich použitie a znížiť množstvo týchto materiálov uložené v povrchových skládkach. Združenie Kaolin and Ball Clay Association tvrdí, že kaolín a plastický íl nemožno použiť ako kamenivo a nikdy sa na takéto použite neťažia.
            
         
               (400)
            
            
               Podľa združenia Kaolin and Ball Clay Association bez ťažby kaolínu a plastického ílu by kamenivo, ktoré sa z nich získava, nikdy nebolo dostupné na trhu. Vzhľadom na náklady na oddelenie kaolínu a plastického ílu od kameniva a vzhľadom na hodnotu samého kameniva by to jednoducho bolo úplne nerentabilné. Predajné ceny kaolínu a plastického ílu sú podstatne vyššie ako predajná cena kameniva, a preto je ich ťažba nákladovo efektívna len pre ne samé.
            
         
               (401)
            
            
               Združenie Kaolin and Ball Clay Association tvrdí, že ďalším dôkazom uvedeného je skutočnosť, že v súčasnosti, aj pri oslobodení od dane z kameniva, sa spracúva približne len tretina tohto materiálu, ktorý možno spracovať na kamenivo.
            
         
               (402)
            
            
               Podľa združenia Kaolin and Ball Clay Association je isté, že ak sa na tieto nerastné suroviny, ktoré sú v súčasnosti oslobodené od dane, zavedie daň, predaj materiálu, ktorý je ich vedľajším produktom, klesne. V skutočnosti o tom už existujú dôkazy pri projektoch, ktoré sa začali v apríli 2014.
            
         d)   Pripomienky spoločnosti BCC doručené 17. januára 2014
   
   
               (403)
            
            
               Spoločnosť BCC tvrdí, že hlavným cieľom rozvoja lomov na ťažbu kaolínu a plastického ílu je ťažba a spracovanie týchto materiálov, ktoré predstavujú špecializované výrobky a ktoré sa od iných materiálov odlišujú svojou vzácnosťou a jedinečnými fyzikálnymi a chemickými vlastnosťami. Podľa spoločnosti BCC kaolín, plastický íl a výrobky, ktoré sa z nich získavajú, nemožno použiť ako kamenivo a nikdy sa na takéto účely neťažia. Ďalšie materiály, ktoré sa nevyhnutne vyťažia, možno považovať za sekundárne materiály, ktoré môžu, ale nemusia byť vhodné na použitie ako kamenivo. Podľa spoločnosti BCC by tieto materiály neboli izolovane vyťažené na použitie ako kamenivo a stávajú sa dostupnými len pri ťažbe kaolínu alebo plastického ílu, inak by neboli ekonomicky životaschopné.
            
         
               (404)
            
            
               Spoločnosť BCC tvrdí, že predajná cena plastického ílu je aspoň päť- až šesťkrát vyššia a predajná cena kaolínu je aspoň 10- až 12-krát vyššia ako predajná cena ich vedľajšieho produktu, ktorý potenciálne možno predávať ako sekundárne kamenivo. Vzhľadom na hospodárske obmedzenia a obmedzenia spojené s miestom ťažby by nemala nastať situácia, keď by sa vyťažilo viac kaolínu a plastického ílu, než by bolo možné predať, aby sa získal dodatočný materiál, ktorý je jeho vedľajším produktom, na výrobu kameniva. Dokonca aj pri oslobodení od dane sa väčšina (päťnásobok) vedľajších produktov ťažby kaolínu a plastického ílu stále nepredáva, ale ukladá do háld na mieste ťažby.
            
         
               (405)
            
            
               Podľa spoločnosti BCC sú lomy oslobodené od dane z kameniva a lomy, ktoré od tejto dane nie sú oslobodené, značne odlišné. Predovšetkým v lomoch, ktoré nie sú oslobodené od dane z kameniva, sa ako primárne produkty a odpad alebo vedľajšie produkty ťaží rovnaký materiál. V lomoch na ťažbu kaolínu a plastického ílu je však odpad odlišný od hlavných materiálov, ktorými sú živce, kým odpad tvorí väčšinou kremenný piesok.
            
         
               (406)
            
            
               Spoločnosť BCC tvrdí, že predaj materiálu, ktorý je vedľajším produktom z lomov na ťažbu kaolínu a plastického ílu, klesne, ak bude zdanený. Na uspokojenie dopytu bude potrebné vyťažiť ďalšie čisté kamenivo.
            
         e)   Pripomienky združenia BAA doručené 15. septembra 2014
   
   
               (407)
            
            
               Združenie BAA poskytlo informácie od svojich členov, ktorí sa nachádzajú v Cornwalle, o tom, že ceny kaolínu môžu byť výrazne odlišné, a to od 50 GBP/t do 5 000 GBP/t v závislosti od triedy a kvality.
            
         f)   Pripomienky orgánov Spojeného kráľovstva
   
   
               (408)
            
            
               Orgány Spojeného kráľovstva trvajú na tom, že použitie kaolínu a plastického ílu ako kameniva vylučujú nielen ich materiálové vlastnosti, ale že takémuto použitiu bráni aj ich relatívna hodnota. Orgány Spojeného kráľovstva tvrdia, že v skutočnosti neexistuje reálne použitie plastického ílu a kaolínu ako kameniva, ani nebolo preukázané. Zhrnutie rozdielov medzi postavením hlušiny, odpadu alebo vedľajšieho produktu ťažby týchto materiálov vypracované Komisiou je preto úplne správne. Oslobodenie od dane nevyhnutných vedľajších produktov materiálov, ktoré nemôžu byť a nie sú používané ako kamenivo, je plne v súlade s environmentálnym cieľom dane z kameniva.
            
         
               (409)
            
            
               Orgány Spojeného kráľovstva poskytli podrobný opis plastického ílu a kaolínu a vysvetlili, prečo sa nepoužívajú a ani nemôžu byť použité ako kamenivo. Okrem toho sa obidva tieto materiály vyznačujú vysokou cenou. Podľa orgánov Spojeného kráľovstva je plastický íl pomerne zriedkavý materiál s hodnotou do 100 GBP/t v závislosti od konkrétnej požadovanej triedy plastického ílu a úrovne dopytu na trhu. Kaolín je veľmi zriedkavý materiál, ktorého cena na trhu je veľmi vysoká, a to od 70 GBP/t do 400 GBP/t. Podľa orgánov Spojeného kráľovstva výrobné náklady kaolínu a plastického ílu sú takisto veľmi vysoké v porovnaní s výrobnými nákladmi iných druhov kameniva. Orgány Spojeného kráľovstva poskytli informácie získané od spoločností pôsobiacich v tejto oblasti. Jedna spoločnosť uviedla priemerne […] GBP/t kaolínu v rozpätí od […] GBP do […] GBP za jednotlivé výrobky z kaolínu. Iná spoločnosť uviedla […] GBP/t. Priemerné výrobné náklady na tonu plastického ílu sú […] GBP v Dorsete a […] GBP v Devone. Iná spoločnosť uviedla […] GBP/t.
            
         
               (410)
            
            
               Podľa orgánov Spojeného kráľovstva v súčasnosti existujú v Spojenom kráľovstve dve spoločnosti, ktoré dodávajú plastický íl a kaolín. Orgány Spojeného kráľovstva uvádzajú príklad jednej zákazky na dodanie tovaru pre vedľajšie produkty kaolínu a plastického ílu, kde cena v roku 2012 predstavovala […] GBP/t. V prípade inej zákazky bola cena predaného odpadu z kaolínu […] GBP/t. Cena odpadu z plastického ílu bola […] GBP. Ani jedna z týchto dvoch spoločností nepredáva hlušinu alebo nevyhnutné vedľajšie produkty vytvorené vlastnou činnosťou priamo koncovým používateľom takéhoto kameniva v stavebníctve. Namiesto toho obidve spoločnosti uzavreli dohody s tretími stranami (ktoré sa špecializujú na predaj kameniva), na základe ktorých súhlasia, že budú poskytovať kamenivo za pevne stanovenú cenu do určitého množstva, a to bez ohľadu na množstvo, ktoré je skutočne dodané. Preto keďže cena nie je stanovená priamo za každú vyrobenú tonu kameniva, lomy na plastický íl a kaolín nie sú motivované zvyšovať množstvo hlušiny, ktorú odstraňujú nad úroveň, ktorá bola dohodnutá. Tretie strany potom predávajú kamenivo koncovým používateľom. Podľa orgánov Spojeného kráľovstva vzhľadom na hospodársky pokles nie je možné predať ani len celé množstvo kameniva.
            
         
               (411)
            
            
               Orgány Spojeného kráľovstva tvrdia, že výrobu kaolínu nemožno oddeliť od produkcie odpadu z kaolínu. Povaha postupu získavania kaolínu mokrou cestou je taká, že čerpadlá nevyhnutne oddeľujú požadovaný kaolín od odpadových produktov. Tradične sa v prvej fáze získavania alebo ťažby kaolínu odstránila skrývka a odkryla hornina s ložiskami ílov. V druhej fáze tohto postupu prevádzkovateľ lomu vystavil odkryté ílové ložiská alebo jamy prúdom vody pod vysokým tlakom. Podľa orgánov Spojeného kráľovstva sa týmto vyplavil kaolín spolu s ďalšími zložkami, s ktorými bol zmiešaný (piesok a sľuda).
            
         
               (412)
            
            
               Podľa orgánov Spojeného kráľovstva skrývka, ktorá je výsledkom tohto postupu, podlieha dani z kameniva. Na zvyšný materiál, ktorý je nevyhnutnou súčasťou postupu získavania kaolínu, sa vzťahuje oslobodenie od dane.
            
         
               (413)
            
            
               Orgány Spojeného kráľovstva tvrdia, že plastický íl sa ťaží výlučne povrchovými metódami. Pri povrchovej ťažbe sa používajú hydraulické rýpadlá a vyklápacie vozidlá na selektívne hĺbenie, nakladanie a odvoz ílov, ktoré budú spracúvané, do zariadení na ich uskladnenie a zmiešavanie. Celkový pomer ílu k odpadu pri tomto spôsobe ťažby je približne 1 – 1,5.
            
         
               (414)
            
            
               Podľa orgánov Spojeného kráľovstva, ak by hospodársky subjekt nebol schopný získať vysokohodnotný kaolín alebo plastický íl, nemal by motiváciu ťažiť vedľajšie produkty samy osebe, najmä vzhľadom na ich nízku ekonomickú hodnotu. Prítomnosť kaolinitu alebo akéhokoľvek iného druhu ílu v hornine znižuje pevnosť takéhoto materiálu, a preto má nepriaznivý vplyv na jeho možné použitie ako kamenivo. Aj keby hospodársky subjekt nechcel získať tento vysokohodnotný materiál, stále by mal vysoké náklady na odstránenie a likvidáciu tohto jemného materiálu, t. j. kaolinitu, iných ílov a sľudy. Preto by bolo nelogické odstrániť a zlikvidovať vysokohodnotné produkty s cieľom získať vedľajšie produkty nízkej hodnoty, ktoré môžu byť použité ako kamenivo. Podľa orgánov Spojeného kráľovstva, dokonca aj pri oslobodení od dane by údajne bolo z ekonomického hľadiska nerozumné vykonávať na týchto miestach ťažobné činnosti s cieľom získať hlušinu oslobodenú od dane, pokiaľ by sa neťažil aj kaolín a plastický íl, ktoré majú vyššiu hodnotu.
            
         
               (415)
            
            
               Podľa orgánov Spojeného kráľovstva sú nevyhnutné vedľajšie produkty získavané pri ťažbe plastického ílu a kaolínu vhodné na niektoré spôsoby použitia ako kamenivo.
            
         
               (416)
            
            
               Orgány Spojeného kráľovstva sa vyjadrili k otázke odlišnosti medzi ťažbou vápenca na výrobu vápna a sekaného kameňa a nevyhnutnými vedľajšími produktmi získavanými pri ťažbe plastického ílu a kaolínu. Tvrdia, že sekaný kameň a vápenec sa ťažia na použitie ako kamenivo, pričom môžu byť použité aj inak ako kamenivo. Tesaný kameň sa vyrába z pieskovca alebo zo žuly, ktoré sa ťažia na použitie ako kamenivo. Hlušina, odpad alebo vedľajšie produkty získané z výroby sekaného kameňa a vápenca sa tiež môžu používať ako kamenivo.
            
         
               (417)
            
            
               Podľa orgánov Spojeného kráľovstva skutočnosť, že vápenec a jeho vedľajšie produkty môžu byť použité ako kamenivo, čiastočne vysvetľujú ich materiálové vlastnosti. Odpad, ktorý vzniká pri ťažbe vápenca používaného na výrobu vápna, je zložený pravdepodobne skôr z ďalšieho vápenca než z odlišného odpadového materiálu. Orgány Spojeného kráľovstva tvrdia, že v niekoľkých málo početných prípadoch môže byť vápencový „odpad“, ktorý vzniká pri ťažbe vápenca na výrobu vápna, chemicky nevhodný na výrobu vápna. Vo väčšine prípadov je však úplne vhodný na obidva spôsoby použitia – ako kamenivo alebo na výrobu vápna. Konečné použitie vápenca bude určené skôr miestnym dopytom než jeho chemickým zložením.
            
         
               (418)
            
            
               Okrem toho podľa orgánov Spojeného kráľovstva odpad, ktorý vzniká pri ťažbe kameňa na výrobu sekaného kameňa, pravdepodobne tvoria najmä úlomky tej istej horniny, ktorá sa ťaží. Na rozdiel od plastického ílu a kaolínu tu nevznikajú žiadne dodatočné náklady v súvislosti s oddelením zložiek vyššej a nižšej triedy kvality toho istého materiálu.
            
         
               (419)
            
            
               Orgány Spojeného kráľovstva tvrdia, citujúc organizáciu BGS, že sa uskutočňuje zámerná ťažba nového materiálu a jeho vedľajších produktov na získanie kameniva a na použitie ako kamenivo (77). Pri ťažbe vápenca a kameňa na sekaný kameň vzniká vysokokvalitné kamenivo, ktoré by sa ťažilo na predaj samo osebe, aj keby neexistoval miestny dopyt po vápenci alebo sekanom kameni. Náklady na vápenec na výrobu vápna sú približne 12,50 – 19,50 GBP/t, kým cena jeho vedľajšieho produktu je 7,16 – 11,70 GBP/t. Cena pieskovca a kremenca používaných na výrobu sekaného kameňa je približne 45,76 – 82,42 GBP/t, kým náklady na kamenivo ako ich vedľajší produkt sú približne 6,58 – 10,04 GBP/t.
            
         
               (420)
            
            
               Podľa orgánov Spojeného kráľovstva by žulový lom poskytol rozličný podiel sekaného kameňa na dlažby, pre kancelárske budovy a kuchyne v domácnostiach atď. a kameniva. Vyvretá hornina (vrátane žuly), ktorá sa takisto používa na výrobu sekaného kameňa, stojí približne 5,51 – 12,91 GBP/t, kým kamenivo ako jej vedľajší produkt sa predáva približne za 6,12 – 12,82 GBP/t.
            
         
               (421)
            
            
               Podľa orgánov Spojeného kráľovstva blízka cena vápenca/sekaného kameňa a ich hlušiny (ktorá je v každom prípade tou istou látkou) znamená, že existuje motivácia ťažiť obidva tieto produkty, a to v závislosti od miestneho dopytu. Orgány Spojeného kráľovstva tvrdia, že rozdiel medzi nevyhnutnými vedľajšími produktmi kaolínu a plastického ílu a vedľajšími produktmi vápenca a sekaného kameňa možno zdôvodniť, a akékoľvek iné daňové zaobchádzanie by viedlo k nekontrolovateľnému zneužívaniu a nemohlo by sa uplatňovať.
            
         
               (422)
            
            
               Orgány Spojeného kráľovstva ďalej preukazujú, že podpora využitia nevyhnutných vedľajších produktov ťažby kaolínu a plastického ílu, ktoré môžu byť použité ako kamenivo, je úplne v súlade s cieľom dane z kameniva. Keďže vápenec/sekaný kameň, ako aj vedľajšie produkty získané pri ich výrobe môžu byť použité ako kamenivo a ťažia sa na tento účel, oslobodenie hlušiny, ktorá vzniká pri ťažbe vápenca/kameňa používaného na sekaný kameň, by slúžilo len na podporu zvýšenej ťažby nového kameniva a nezmenil by sa ním dopyt z novovyťaženého kameniva na recyklované kamenivo a odpadové vedľajšie produkty.
            
         
               (423)
            
            
               Orgány Spojeného kráľovstva tvrdia, že vápenec je vysokokvalitné kamenivo, ktoré je na trhu žiadané. Existuje trh s vápencom vyťaženým výlučne na kamenivo (88 lomov v Spojenom kráľovstve, ako sa uvádza v spoločnom podaní združenia BAA a orgánov Spojeného kráľovstva), a preto je z environmentálneho hľadiska rozumné nahradiť tento materiál vedľajšími produktmi inej ťažby. Údajne neexistuje žiadny objektívny spôsob, ako odlíšiť vápenec vyrobený ako vedľajší produkt výroby vápna na poľnohospodárske účely od vápenca vyťaženého konkrétne na použitie ako kamenivo.
            
         
               (424)
            
            
               Jedna zainteresovaná strana uviedla, že existujú povrchové lomy kaolínu a plastického ílu, ktoré boli znovu otvorené z dôvodu zavedenia dane výlučne s cieľom ťažiť kamenivo oslobodené od dane. Orgány Spojeného kráľovstva získali potvrdenie od dvoch vnútroštátnych výrobcov plastického ílu a kaolínu, že to tak nie je, a uvádzajú, že im nie sú známe žiadne povolenia, ktoré by boli udelené na účely takéhoto obnovenia ťažby.
            
         
               (425)
            
            
               Pokiaľ ide o pripomienku zainteresovanej strany, že kremenný piesok, ktorý je vedľajším produktom ťažby kaolínu, sa v Cornwalle oddávna používal ako zdroj kameniva a oslobodením od dane sa neznížila ťažba piesku v nových lomoch, orgány Spojeného kráľovstva preverili a poskytli čiastočné údaje o predaji piesku za Devon a Cornwall a preukázali, že žiadnu produkciu nemohli pripísať vedľajším produktom ťažby kaolínu.
            
         5.6.3.2.   
         Posúdenie zo strany Komisie
      
   
   
               (426)
            
            
               Z informácií predložených výrobcami plastického ílu a kaolínu, ich obchodnými združeniami a orgánmi Spojeného kráľovstva jednoznačne vyplýva, že vedľajšie produkty vznikajú neúmyselne a nevyhnutne. Nákladný a komplikovaný postup ťažby plastického ílu a kaolínu a skutočnosť, že pri tejto ťažbe vzniká viac odpadu, než sú výrobcovia kaolínu a plastického ílu schopní umiestniť na trhu, ukazujú, že plastický íl a kaolín sa neťažia zámerne s cieľom vyrábať materiály, ktoré sú vedľajším produktom oslobodeným od dane, na použitie ako kamenivo.
            
         
               (427)
            
            
               Okrem toho výrobcovia plastického ílu a kaolínu vedú svoje podniky inak ako lomy, ktoré dodávajú kamenivo na stavebné účely, lebo musia plniť dlhodobé zmluvy na zabezpečenie stálej výroby príslušných konečných výrobkov. To znamená, že nemôžu vyťažiť ani viac, ani menej, než potrebujú na získanie množstva plastického ílu a kaolínu stanoveného v uzatvorených zmluvách, takže ťažba vedľajších produktov by zostávala rovnaká. Zavedenie dane z kameniva na vedľajšie produkty plastického ílu a kaolínu by ovplyvnilo len finančnú situáciu príslušných podnikov, bez dosiahnutia akýchkoľvek environmentálnych prínosov.
            
         
               (428)
            
            
               Na rozdiel od vedľajších produktov vápenca a sekaného kameňa by vedľajšie produkty plastického ílu a kaolínu samy osebe nikdy neboli predmetom ťažby s cieľom vyrobiť viac kameniva oslobodeného od dane. Oslobodenie vedľajších produktov plastického ílu a kaolínu od dane nevedie k zvýšenej ťažbe novovyťaženého plastického ílu a kaolínu a predajná hodnota ich vedľajších produktov je omnoho nižšia. Neexistujú tu blízke ceny, ako je to v prípade vápenca a sekaného kameňa. Cenový rozdiel je v skutočnosti omnoho väčší. Preto neexistuje riziko, že oslobodenie od dane by mohlo viesť k zámernému zvýšeniu novej ťažby. Oslobodenie vedľajších produktov ťažby plastického ílu a kaolínu od dane podporuje ich použitie namiesto novovyťaženého kameniva a je v súlade so zásadami, o ktoré sa opiera daň z kameniva.
            
         5.6.4.   OSLOBODENIE OD DANE PRE KAMENIVO, KTORÉ JE ZLOŽENÉ VÝLUČNE Z HLUŠINY Z AKÉHOKOĽVEK POSTUPU, KTORÝM SA ČIERNE UHLIE, HNEDÉ UHLIE, KRYŠTALICKÁ BRIDLICA ALEBO ÍLOVITÁ BRIDLICA ODDEĽUJÚ OD INEJ HORNINY PO VYŤAŽENÍ ALEBO ZÍSKANÍ S TOUTO INOU HORNINOU, ALEBO Z HLUŠINY Z AKÉHOKOĽVEK POSTUPU, KTORÝM SA LÁTKY UVEDENÉ V ODDIELE 18 ODS. 3 FINANČNÉHO ZÁKONA NA ROK 2001 ODDELILI OD INEJ HORNINY PO VYŤAŽENÍ ALEBO ZÍSKANÍ S TOUTO INOU HORNINOU [ODDIEL 17 ODS. 3 PÍSM. f) BODY i) A ii)].
   
               (429)
            
            
               Čierne uhlie, hnedé uhlie, kryštalická bridlica, ílovitá bridlica a látky uvedené v oddiele 18 ods. 3 finančného zákona na rok 2001 sa obvykle neťažia na použitie ako kamenivo, ale na iné účely. Orgány Spojeného kráľovstva pred prijatím rozhodnutia o začatí konania vysvetlili, že cieľom oslobodenia od dane je podporiť využitie hlušiny namiesto jej ukladania na skládky odpadov. Tým sa jednak zlepšuje obraz krajiny, a zároveň sa znižuje potreba ťažiť iné materiály na použitie ako kamenivo.
            
         
               (430)
            
            
               Komisia v rozhodnutí o začatí konania uviedla, že, po prvé, medzi materiálom oslobodeným od dane a materiálom, ktorý nie je oslobodený od dane, môže existovať rozdiel spočívajúci v tom, že materiály oslobodené od dane sú zložené z hlušiny, ktorá vzniká pri ťažbe čierneho uhlia, hnedého uhlia, kryštalickej bridlice, ílovitej bridlice a látok uvedených v oddiele 18 ods. 3. Ide o nevyhnutný vedľajší produkt tejto ťažby, ktorý sa zvyčajne vyskytuje nie v dôsledku ťažby s cieľom získať kamenivo, ale v dôsledku ťažby príslušných materiálov a látok, ktoré sa (zvyčajne) nepoužívajú ako kamenivo. Na tomto základe sa nezdá, že hlušina z ťažby čierneho uhlia, hnedého uhlia, kryštalickej bridlice, ílovitej bridlice a látok uvedených v oddiele 18 ods. 3 je v porovnateľnej situácii so zdaneným kamenivom vzhľadom na cieľ dane z kameniva.
            
         
               (431)
            
            
               Komisia však vyjadrila pochybnosti, či je tento rozdiel dostatočný na preukázanie, že oslobodenie od dane je odôvodnené zásadami, o ktoré sa opiera daň z kameniva. Domnieva sa, že rozdiel oproti zdanenému kamenivu je odôvodnený, len ak sa oslobodenie od dane obmedzuje na nevyhnutnú hlušinu z ťažby týchto látok. Komisia sa domnieva, že ide o tento prípad, lebo oslobodenie od dane sa obmedzuje na materiál, ktorý je stopercentne zložený z hlušiny z postupu ťažby.
            
         
               (432)
            
            
               Komisia spochybnila rozdielnu situáciu materiálov oslobodených od dane v porovnaní s materiálmi, ktoré nie sú oslobodené od dane a ktoré sa vyskytujú ako hlušina pri ťažbe vápenca na výrobu vápna alebo v porovnaní s hlušinou z ťažby kameňa na výrobu sekaného kameňa s jedným alebo viacerými plochými povrchmi. Komisiu okrem toho zaujímalo, či oslobodenie od dane môže byť odôvodnené vzhľadom na cieľ pripísaný dani z kameniva, ak by sa napríklad kryštalická bridlica a ílovitá bridlica alebo akékoľvek iné látky uvedené v oddiele 18 ods. 3 ťažili na použite ako kamenivo.
            
         
               (433)
            
            
               Komisii boli doručené početné pripomienky zainteresovaných strán, ktoré sú uvedené v príslušných oddieloch v súvislosti s oslobodením od dane pre čierne uhlie, hnedé uhlie, kryštalickú bridlicu alebo ílovitú bridlicu.
            
         5.6.4.1.   
         Pripomienky doručené Komisii
      
   
   a)   Pripomienky orgánov Spojeného kráľovstva
   
   
               (434)
            
            
               Orgány Spojeného kráľovstva tvrdia, že pri oslobodení od dane z kameniva sa rozlišuje medzi odpadovými materiálmi, ktoré vznikajú ako vedľajší produkt ťažby nerastných surovín iných ako kamenivo (napríklad odpad pri ťažbe kaolínu a plastického ílu) a ktoré sú oslobodené od dane, a odpadovými materiálmi, ktoré sú vedľajším produktom ťažby kameniva (napríklad odpad pri ťažbe vápenca) a ktoré naďalej podliehajú tejto dani.
            
         
               (435)
            
            
               Pokiaľ ide o hlušinu z ťažby čierneho uhlia, orgány Spojeného kráľovstva tvrdia, že zanedbateľná cena hlušiny z ílovitej bridlice a uhoľných baní ukazuje, že existuje slabá motivácia k ťažbe ďalšieho uhlia s cieľom získať ďalší vedľajší produkt bez ohľadu na to, či tento vedľajší produkt je alebo nie je oslobodený od dane.
            
         
               (436)
            
            
               Podľa orgánov Spojeného kráľovstva oslobodenie od dane priznané pre odpad, ktorý vzniká pri ťažbe kryštalickej bridlice, nevedie k zvýšenej ťažbe kryštalickej bridlice na účely získania bridlicovej drviny, najmä preto, lebo už pri výrobe bridlice vzniká veľké množstvo odpadu v podobe bridlicovej drviny, z čoho sa ako kamenivo v súčasnosti používa len asi 10 %, a pretože by nebolo ekonomicky realizovateľné prevádzkovať lom na takéto účely.
            
         
               (437)
            
            
               Orgány Spojeného kráľovstva tvrdia, že rozlišovanie medzi odpadom z kryštalickej bridlice na jednej strane a odpadom zo sekaného kameňa a vápenca na druhej strane vyplýva z cieľa odradiť od ďalšej novej ťažby vápenca na použite ako kamenivo a zároveň neodrádzať od výroby iného materiálu ako kamenivo. Aj keď sa vápenec ťaží na iné účely než na použitie ako kamenivo alebo keď sa kameň ťaží na výrobu sekaného kameňa, hlušina, ktorá sa tvorí, sa súčasne zámerne ťaží na použitie ako kamenivo, pričom je na takéto použitie veľmi vhodná. Pri tejto ťažbe vzniká vysokokvalitné kamenivo, ktoré by sa ťažilo na predaj aj samo osebe, aj keby neexistoval miestny dopyt po vápne alebo sekanom kameni. To isté zjavne neplatí, pokiaľ ide o hlušinu z ťažby kryštalickej bridlice, ílovitej bridlice, čierneho uhlia, hnedého uhlia a látok uvedených v oddiele 18 ods. 3. Orgány Spojeného kráľovstva tvrdia, že neexistujú dôkazy o tom, že by sa v ktoromkoľvek lome zámerne ťažila kryštalická bridlica, ílovitá bridlica, čierne uhlie, hnedé uhlie, íl alebo látky uvedené v oddiele 18 ods. 3 konkrétne na účely získania hlušiny na použitie ako kamenivo. Okrem toho sa podľa orgánov Spojeného kráľovstva oslobodením od dane nepodporuje ďalšia ťažba s cieľom získať hlušinu na použitie ako kamenivo oslobodené od dane.
            
         
               (438)
            
            
               Podľa orgánov Spojeného kráľovstva by však oslobodenie od dane pre hlušinu z ťažby vápenca (či už bude použitý na iné účely ako kamenivo, napr. na výrobu vápna, alebo nie) a kameňa na sekaný kameň pravdepodobne viedlo k podpore ďalšej ťažby s cieľom získať hlušinu na použitie ako kamenivo oslobodené od dane. Dôvodom je, že táto hlušina je zložená z rovnakej látky ako hlavný vyťažený materiál, jej hodnota je pomerne blízka cene hlavného materiálu a je vhodná na použitie ako vysokokvalitné kamenivo. Oslobodením takýchto materiálov od dane by sa pravdepodobne podporila ďalšia ťažba, čo by odporovalo environmentálnej logike dane z kameniva.
            
         
               (439)
            
            
               Orgány Spojeného kráľovstva tvrdia, že v určitom období uvažovali o zavedení oslobodenia od dane pre odpad z primárnej výroby kameniva alebo z výroby kameniva vyššej kvality. Z konzultácií so zástupcami ťažobného odvetvia však vyplynulo, že by to nebolo možné, lebo rozsah výrobkov z lomov sa výrazne líši a to, čo sa v niektorých lomoch považuje za kamenivo vyššej triedy, by v iných lomoch predstavovalo odpad. Orgány Spojeného kráľovstva tvrdia, že okrem závažného rizika vyhýbania sa daňovým povinnostiam, by bolo poskytnutie oslobodenia od dane pre „odpad“, ktorý vzniká pri ťažbe kameniva, aj v rozpore s logikou a so všeobecným environmentálnym cieľom dane z kameniva. V skutočnosti by slúžilo na zníženie relatívnej ceny kameniva nižšej triedy, čím by sa zvýšil dopyt a potenciálne by to viedlo k zvýšenej ťažbe kameniva (a s tým súvisiacim environmentálnym škodám) v príslušných lomoch.
            
         
               (440)
            
            
               Podľa orgánov Spojeného kráľovstva by bridlicový lom poskytoval vysokokvalitné architektonické výrobky, ktoré sa predávajú za cenu vyše 200 GBP/t. Vzhľadom na geologické utváranie kryštalickej bridlice vyhovuje na tento účel približne 5 % vyťaženej kryštalickej bridlice, čo znamená produkciu veľkého množstva bridlicového odpadu. Tento bridlicový odpad je vhodný na predaj na niektoré spôsoby použitia kameniva, malá časť vytvoreného odpadu sa predáva za cenu od 2 GBP/t do 8 GBP/t a zvyšok sa hromadí v haldách. Orgány Spojeného kráľovstva tvrdia, že výrobné náklady na tonu výrobku na použitie ako kamenivo sú vyššie ako typické operácie vrtov a odstrelov kameniva, ktoré by sa mohli vykonávať vo vápencových alebo v žulových lomoch, lebo kryštalická bridlica sa získava z rozličných postupov a pred rozdrvením sa s ňou mnohokrát manipuluje. Marketingová stratégia je maximalizovať hodnotu zdroja, ktorý je k dispozícii, a zvýšiť výťažnosť vysokohodnotného materiálu.
            
         5.6.4.2.   
         Posúdenie zo strany Komisie
      
   
   
               (441)
            
            
               Komisia už konštatovala v odôvodnení 366, že keďže bolo dokázané, že ílovitá bridlica sa zámerne ťažila na použitie ako kamenivo aspoň v jednom lome, jej oslobodenie od dane podľa oddielu 17 ods. 4 písm. a) finančného zákona na rok 2001 nie je opodstatnené zásadami, o ktoré sa opiera daň z kameniva.
            
         
               (442)
            
            
               Komisia už stanovila v odôvodneniach 205, 333, 367 a 368, že čierne uhlie, hnedé uhlie, kryštalická bridlica a látky uvedené v oddiele 18 ods. 3 nemôžu byť alebo nie sú predmetom novej ťažby na použitie ako kamenivo, a teda nie sú v rovnakej právnej a skutkovej situácii ako zdanené materiály.
            
         
               (443)
            
            
               Komisia okrem toho posúdila rozdiel medzi týmto oslobodením od dane a hlušinou z ťažby vápenca, ktorý sa ťaží na výrobu vápna, alebo hlušinou z ťažby kameňa na výrobu sekaného kameňa s jedným alebo viacerými plochými povrchmi v súvislosti so stanovením zásad, o ktoré sa opiera daň z kameniva, ako sa uvádza v odôvodneniach 149 až 158.
            
         
               (444)
            
            
               Pokiaľ ide o hlušinu z ťažby kryštalickej bridlice, ktorá by mohla byť použitá ako kamenivo a ktorá je tiež zložená z kryštalickej bridlice, Komisia poznamenáva, že nová ťažba kryštalickej bridlice s cieľom získať takéto výrobky by sa zámerne neuskutočnila, a to pre ich nízku hodnotu (pozri odôvodnenia 226 a 237 až 240). Predajná cena hlušiny z ťažby kryštalickej bridlice sa pohybuje od […] GBP/t do […] GBP/t. Vysokokvalitné architektonické výrobky z kryštalickej bridlice majú predajnú cenu, ktorá sa začína na úrovni 200 GBP/t a dosahuje vyše 1 000 GBP/t. V skutočnosti sa na trhu môže umiestniť a predáva sa len malá časť hlušiny z ťažby kryštalickej bridlice, dokonca aj pri oslobodení od dane z kameniva. Okrem toho je ťažba kryštalickej bridlice neobyčajne nákladný postup, pri ktorom vznikajú vyššie náklady ako pri bežnej ťažbe. Podľa orgánov Spojeného kráľovstva je cena výroby hlušiny kryštalickej bridlice 5,7 – 6,5 GBP/t (odôvodnenie 263). To potvrdzuje, že z ekonomického hľadiska nemá zmysel zámerne ťažiť kryštalickú bridlicu výlučne s cieľom získať prospech z ťažby hlušiny oslobodenej od dane. Preto nie je pravdepodobné, že toto oslobodenie od dane podnieti novú ťažbu.
            
         
               (445)
            
            
               V súlade s typickými výnosmi lomov kryštalickej bridlice, špecializované architektonické výrobky, hoci predstavujú len 5 % výroby, prinášajú lomom výnosy, ktoré sú 2,54- až 3,52-krát vyššie než výnosy z hlušiny kryštalickej bridlice (pozri odôvodnenie 263).
            
         
               (446)
            
            
               Vzhľadom na to, že hlušina z ťažby kryštalickej bridlice môže byť použitá a používa sa ako kamenivo, jej skutková a právna situácia by sa mohla považovať za porovnateľnú so situáciou ostatných zdanených materiálov.
            
         
               (447)
            
            
               Komisia preto dospela k záveru, že oslobodenie od dane z kameniva pre hlušinu z ťažby kryštalickej bridlice predstavuje, po prvé, oslobodenie od dane pre hlušinu z ťažby materiálu, ktorý nie je novovyťažený na použitie ako kamenivo, a po druhé, nevedie k ďalšej novej ťažbe materiálov, ale môže zvýšiť využitie materiálu, ktorý by sa inak vyhodil alebo uložil na skládky ako odpad, ako kamenivo. Toto oslobodenie od dane je teda odôvodnené cieľom dane z kameniva, ktorým je „zmena dopytu“.
            
         
               (448)
            
            
               To isté platí pre hlušinu čierneho uhlia, hnedého uhlia a látok uvedených v oddiele 18 ods. 3 finančného zákona na rok 2001, ktoré buď nie sú kamenivom, alebo neboli vyťažené na použitie ako kamenivo.
            
         
               (449)
            
            
               Po prvé, pri ťažbe hnedého uhlia nevzniká hlušina. Podľa informácií orgánov Spojeného kráľovstva je samo hnedé uhlie vedľajším produktom ťažby plastického ílu v Devone. Náleziská hnedého uhlia v Severnom Írsku sa nevyužívajú.
            
         
               (450)
            
            
               Po druhé, podľa informácií predložených zainteresovanými stranami a orgánmi Spojeného kráľovstva hlušina z ťažby čierneho uhlia, ktorá môže obsahovať ílovitú bridlicu, buď nie je vhodná na použitie ako kamenivo, napríklad šamot, alebo je vo všeobecnosti ukladaná na skládky a spevnená. Niektoré druhy hlušiny alebo odpadu z ťažby čierneho uhlia sú vhodné na použitie ako kamenivo, a môžu teda nahradiť novovyťažené kamenivo.
            
         
               (451)
            
            
               Z informácií o cene čierneho uhlia (50 GBP) v porovnaní s cenou, za ktorú sa predáva hlušina uhlia (1 – 2 GBP), ak existuje dopyt po týchto výrobkoch, vyplýva, že oslobodenie hlušiny uhlia od dane nemôže viesť k zvýšenej ťažbe uhlia len na získanie materiálov oslobodených od dane.
            
         
               (452)
            
            
               Oslobodenie od dane z kameniva pre hlušinu z ťažby čierneho uhlia pomôže dosiahnuť environmentálny rozsah dane z kameniva.
            
         
               (453)
            
            
               Po tretie, ako sa vysvetľuje v oddiele 5.6.2, látky uvedené v oddiele 18 ods. 3 finančného zákona na rok 2001 sa neťažia zámerne na použitie ako kamenivo, keďže väčšina z nich nepredstavuje kamenivo ani nie sú vhodné na použitie ako kamenivo. Jedinými látkami vhodnými na výrobu ľahkého kameniva sú perlit, pemza a vermikulit, ktoré sa v Spojenom kráľovstve neťažia. Okrem toho orgány Spojeného kráľovstva preukázali, že látky uvedené v oddiele 18 ods. 3 finančného zákona na rok 2001 buď nevytvárajú hlušinu, ktorá by mohla byť použitá ako kamenivo, alebo sú samy osebe hlušinou z ťažby iných nerastných surovín alebo sa už neťažia. Preto prípadné oslobodenie od dane pre hlušinu látok uvedených v oddiele 18 ods. 3 finančného zákona na rok 2001 nemôže viesť k zvýšenej ťažbe hlavného materiálu s cieľom získať kamenivo oslobodené od dane.
            
         
               (454)
            
            
               Komisia preto teraz môže konštatovať, že oslobodenie od dane z kameniva, ktoré je zložené výlučne z hlušiny z akéhokoľvek postupu, ktorým sa čierne uhlie, hnedé uhlie alebo kryštalická bridlica oddeľujú od inej horniny po vyťažení alebo získaní s touto inou horninou, alebo z hlušiny z akéhokoľvek postupu, ktorým sa látky uvedené v oddiele 18 ods. 3 oddelili od inej horniny po vyťažení alebo získaní s touto inou horninou, je v odlišnej skutkovej a právnej situácii než materiály zdanené daňou z kameniva vzhľadom na cieľ dane z kameniva.
            
         
               (455)
            
            
               Hlušina z ťažby ílovitej bridlice, ktorá sa zámerne ťaží na použitie ako kamenivo, je porovnateľná s hlušinou z ťažby akéhokoľvek iného zdaneného materiálu (napr. vápenca, žuly a drveného kameňa). Komisia poznamenáva, že dostala veľmi málo informácií, pokiaľ ide o náklady na ťažbu ílovitej bridlice a jej cenu, ktorú dosiahne, ak sa ťaží ako primárny produkt lomu. Boli jej predložené určité informácie o cene ílovitej bridlice, ktorá sa používa na výrobu tehál, o cene ílovitej bridlice ako vedľajšieho produktu iného materiálu alebo o cene ílovitej bridlice spolu s ílom. Skutočnosť, že sa uskutočňuje zámerná ťažba ílovitej bridlice na použitie ako kamenivo (pozri odôvodnenie 350 a 351) však vyvoláva pochybnosti o dosiahnutí environmentálneho cieľa dane z kameniva takýmto oslobodením od dane, ako konštatoval aj Všeobecný súd (78).
            
         
               (456)
            
            
               Hlušina z akéhokoľvek postupu, ktorým sa ílovitá bridlica oddelila od ostatnej horniny, sa stále môže použiť ako kamenivo. Možnosť predávať hlušinu z ťažby ílovitej bridlice na použitie ako kamenivo oslobodené od dane z kameniva poskytuje dodatočnú finančnú páku pre výrobcov ílovitej bridlice a môže potenciálne podporiť novú ťažbu ílovitej bridlice, ako uvádza Všeobecný súd (79). Zdá sa, že v niektorých prípadoch sa ílovitá bridlica zámerne ťaží ako hlavný produkt na použitie ako kamenivo. Hlušina z postupu získavania ílovitej bridlice by sa tiež mohla predávať ako kamenivo. Preto neexistuje záruka, že oslobodenie od dane pre hlušinu ílovitej bridlice, ktorá sa zámerne ťaží na obchodné využívanie ako kamenivo, nepovedie k ďalšej novej ťažbe ílovitej bridlice, čím sa sťaží dosiahnutie environmentálneho cieľa dane z kameniva.
            
         
               (457)
            
            
               Hlušina z ťažby ílovitej bridlice, ktorá sa zámerne ťaží na obchodné využívanie ako kamenivo, patrí do pôsobnosti pravidla obvyklého zdanenia daňou z kameniva a nie je v odlišnej skutkovej a právnej situácii než materiály zdanené daňou z kameniva vzhľadom na environmentálny cieľ dane z kameniva. Okrem toho oslobodenie takejto hlušiny od dane nemožno odôvodniť na základe povahy a logiky dane z kameniva, ako sa uvádza v odôvodnení 456.
            
         
               (458)
            
            
               Pokiaľ ide o ílovitú bridlicu ako hlušinu, ktorá sa vyskytuje pri ťažbe ílovitej bridlice na iné účely než na použitie ako kamenivo (napríklad na výrobu tehál), Komisia sa na základe dostupných informácií domnieva, že aj keď je v porovnateľnej právnej a skutkovej situácii ako ostatné zdanené materiály, nebolo možné preukázať, že oslobodenie takejto hlušiny od dane môže viesť k zvýšeniu novej ťažby ílovitej bridlice na iné účely než na použitie ako kamenivo. Vzhľadom na pomerne nízku cenu ílovitej bridlice ako vedľajšieho produktu pri predaji na použitie ako kamenivo ([…] GBP/t až 4,4 GBP/t vrátane prepravných nákladov) je vysoko nepravdepodobné, že oslobodenie hlušiny z ťažby ílovitej bridlice od dane by mohlo viesť k zvýšenej ťažbe ílovitej bridlice. V každom prípade by takéto zvýšenie novej ťažby ílovitej bridlice na iné účely než na použitie ako kamenivo nebolo v rozpore s cieľom dane z kameniva.
            
         
               (459)
            
            
               Výrobcovia ílovitej bridlice by museli preukázať, na aké účely sa používa ílovitá bridlica, ktorú vyrobili, aby sa dovolali oslobodenia od dane z kameniva pre takúto hlušinu, t. j. ak by bola obchodne využívaná na použitie ako kamenivo.
            
         5.6.5.   KAMENIVO ZLOŽENÉ HLAVNE – ALEBO TVORIACE SÚČASŤ AKÉHOKOĽVEK MATERIÁLU ZLOŽENÉHO HLAVNE – Z HLUŠINY ALEBO ODPADU Z AKÉHOKOĽVEK PRIEMYSELNÉHO POSTUPU SPAĽOVANIA ALEBO TAVENIA ALEBO RAFINÁCIE KOVOV ALEBO Z ICH VEDĽAJŠÍCH PRODUKTOV [ODDIEL 17 ODS. 4 PÍSM. c) BODY i) A ii)]
   
               (460)
            
            
               Orgány Spojeného kráľovstva pred prijatím rozhodnutia o začatí konania uviedli, že hlavným cieľom príslušných priemyselných postupov (napr. výroby elektrickej energie spaľovaním uhlia, tavenia železnej rudy na výrobu ocele) je vyrábať výrobok, ktorý sa nepoužíva ako kamenivo. V týchto prípadoch sú hlušinou, odpadom a vedľajšími produktmi napríklad priemyselné trosky (vysokopecná troska, oceliarska troska z kyslíkového konvertora, oceliarska troska z elektrickej oblúkovej pece a popol zo spaľovania).
            
         
               (461)
            
            
               Cieľom oslobodenia od dane je podporiť ich použitie namiesto ukladania na skládky odpadov (zmena dopytu). Tým sa jednak zlepší obraz krajiny, a zároveň sa zníži potreba ťažiť čisté kamenivo.
            
         
               (462)
            
            
               Komisia vyjadrila pochybnosti o tom, že uplatňovanie oslobodenia od dane na materiály, ktoré sú zložené hlavne (t. j. z 50 %) z hlušiny alebo odpadu z akéhokoľvek priemyselného postupu spaľovania alebo tavenia alebo rafinácie kovov alebo z ich vedľajších produktov, by stále bolo v súlade s povahou a logikou dane z kameniva.
            
         
               (463)
            
            
               V tejto súvislosti bolo Komisii doručených niekoľko pripomienok zainteresovaných strán.
            
         5.6.5.1.   
         Pripomienky doručené Komisii
      
   
   a)   Pripomienky združenia Mineral Products Association doručené 2. januára 2014
   
   
               (464)
            
            
               Združenie Mineral Products Association podporuje závery Komisie v rozhodnutí o začatí konania, že tieto materiály nie sú v rovnakej právnej a skutkovej situácii ako zdanený materiál. Toto odôvodnenie je jasné, pokiaľ ide o materiály zložené výlučne z hlušiny alebo odpadu. Pre materiály zložené hlavne z hlušiny alebo odpadu by však oslobodenie od dane bolo odôvodnené, len ak existuje malé množstvo zvyškov iného materiálu zmiešané s materiálom oslobodeným od dane.
            
         b)   Pripomienky združenia QPANI doručené 8. januára 2014
   
   
               (465)
            
            
               Podľa združenia QPANI existuje značná ponuka materiálov používaných na trhoch s kamenivom, ktoré sú vedľajším produktom priemyselných postupov spaľovania alebo tavenia alebo rafinácie kovov, ako sú trosky z výroby železa a ocele a popol zo spaľovní. Združenie podporuje záver uvedený v odôvodnení 124, že tieto materiály „nie sú v rovnakej právnej a skutkovej situácii ako zdanený materiál vzhľadom na cieľ pripísaný dani z kameniva.“ Existuje jasné odôvodnenie pre materiály, ktoré sú v čase obchodného využívania „výlučne“ hlušinou alebo odpadom z týchto postupov alebo ich vedľajšími produktmi, aby boli oslobodené od dane z kameniva.
            
         c)   Pripomienky združenia BAA doručené 17. januára 2014
   
   
               (466)
            
            
               Združenie BAA predložilo list Hart Quarry, lomu na výrobu vápna na poľnohospodárske účely, v ktorom sa poukazuje na ťažkosti tohto lomu v súvislosti s jeho sekundárnymi produktmi, ktoré nie sú schopné konkurovať kamenivu z trosky z neďalekých oceliarní. Kamenivo vyrábané v lome je oslobodené od dane, aj keď environmentálny vplyv oceliarní je omnoho vyšší než environmentálny vplyv lomu Hart Quarry. Daň z kameniva údajne zabránila lomu Hart Quarry v hospodárskej súťaži na trhu s kamenivom. Podľa združenia BAA tento lom predáva celý objem vápna, ktoré vyrába, a objem kameniva, ktoré vzniká ako vedľajší produkt, v pomere k celkovej produkcii zostáva konštantný; lom ho nemôže zvýšiť ani znížiť. Preto neexistujú veľké haldy nepredaného kameniva, ktoré sa nahromadili počas platnosti dane z kameniva. Lom údajne nemôže zvýšiť svoju výrobu vápna, aby uspokojil dopyt po vývoze, z dôvodu nepredaných vedľajších produktov.
            
         d)   Doplňujúce informácie pána Birda zo združenia BAA doručené 10. februára 2014
   
   
               (467)
            
            
               Pán Bird tvrdí, že kamenivo z trosky nie je odpadovým produktom odvetvia výroby ocele, ale vedľajším produktom, ktorý možno použiť ako kamenivo. Pán Bird priložil informácie týkajúce sa trosky zo záverečnej správy Komisie Spojeného kráľovstva pre hospodársku súťaž o trhoch s kamenivom a cementom v Spojenom kráľovstve. Podľa pána Birda troska môže byť rozomletá na použitie ako prísada alebo alternatíva k bežnému portlandskému cementu, čo z nej robí dôležitý výrobok, ktorým je prvotriedne kamenivo.
            
         e)   Pripomienky orgánov Spojeného kráľovstva
   
   
               (468)
            
            
               Orgány Spojeného kráľovstva tvrdia, že oslobodenie od dane sa týka chemických látok pridaných do materiálov z akéhokoľvek priemyselného postupu spaľovania alebo tavenia alebo rafinácie kovov, aby mohli byť použité ako kamenivo.
            
         
               (469)
            
            
               Podľa orgánov Spojeného kráľovstva vedľajší produkt priemyselného postupu spaľovania z mnohých dôvodov nemá vždy dostatočnú kvalitu alebo ho nie je dostatok na použitie ako kamenivo. Pridaním dodatočného materiálu sa však jeho vhodnosť na takéto použitie môže zlepšiť. Napríklad pri výrobe nehrdzavejúcej ocele vzniká pri chladení kremičitan vápenatý. Táto látka mení trosku (tzv. AOD (80) trosku) na prášok, čo spôsobuje problémy s prašnosťou, pre ktoré je nevhodná na použitie ako stavebné kamenivo alebo inak. Ak výrobca ocele pridá do roztavenej trosky po jej roztavení v taviacej peci chemikáliu dekahydrát tetraboritanu sodného (bórax), troska sa touto chemikáliou stabilizuje. Pridaním chemikálie sa odstráni problém prašnosti a vznikne stabilizovaná troska, ktorá vytvára kryštalický materiál podobný kameňu, ktorý potom môže prejsť postupom opätovného získania kovu, môže sa drviť, preosievať a vystaviť vplyvom počasia, a následne je vhodný na určité použitie ako kamenivo, napr. na výrobu asfaltových materiálov.
            
         
               (470)
            
            
               Orgány Spojeného kráľovstva tvrdia, že pridanie chemikálie do vedľajšieho produktu priemyselného postupu spaľovania neznamená, že oslobodenie od dane je v rozpore s cieľom tejto dane, lebo výsledný materiál nie je kamenivo podliehajúce dani.
            
         5.6.5.2.   
         Hodnotenie Komisie
      
   
   
               (471)
            
            
               Komisia už konštatovala v odôvodnení 124 rozhodnutia o začatí konania, že kamenivo zložené výlučne – alebo tvoriace súčasť akéhokoľvek materiálu zloženého hlavne – z hlušiny alebo odpadu z akéhokoľvek priemyselného postupu spaľovania alebo tavenia alebo rafinácie kovov alebo z ich vedľajších produktov (ďalej len „vedľajšie produkty priemyselných postupov spaľovania alebo tavenia alebo rafinácie kovov“) nie je v rovnakej právnej a skutkovej situácii ako zdanený materiál vzhľadom na cieľ pripísaný dani z kameniva.
            
         
               (472)
            
            
               Orgány Spojeného kráľovstva a združenie Mineral Products Association preukázali, že kamenivo zložené hlavne z vedľajších produktov priemyselných postupov spaľovania alebo tavenia alebo rafinácie kovov nie je v rovnakej právnej a skutkovej situácii ako zdanený materiál vzhľadom na cieľ dane z kameniva.
            
         
               (473)
            
            
               Komisii boli doručené vyjadrenia preukazujúce, že vedľajšie produkty priemyselných postupov spaľovania alebo tavenia alebo rafinácie kovov majú vysokú hodnotu ako kamenivo a majú rozličné použitie. Združenie BAA predložilo príklad vápencového lomu, ktorý vyrába najmä vápno na poľnohospodárske účely, ale ktorý súťaží na trhu s vedľajšími produktmi priemyselných postupov spaľovania alebo tavenia alebo rafinácie kovov so svojím druhotným produktom, t. j. s rozdrveným vápencom. Z toho vyplýva, že oslobodenie od dane pre vedľajšie produkty priemyselných postupov spaľovania alebo tavenia alebo rafinácie kovov je ešte opodstatnenejšie, lebo nevyhnutný vedľajší produkt, ako v tomto prípade, v skutočnosti nahrádza iné nové vyťažené kamenivo, napr. rozdrvený vápenec.
            
         
               (474)
            
            
               Komisia sa už zaoberala rozdielom medzi vedľajšími produktmi z ťažby vápenca na výrobu vápna na poľnohospodárske účely a vedľajšími produktmi postupov, pri ktorých nevzniká kamenivo, oslobodenými od dane, v odôvodneniach 151 až 158.
            
         
               (475)
            
            
               Združenie BAA tvrdí, že vedľajšie produkty priemyselných postupov spaľovania alebo tavenia alebo rafinácie kovov by nemali využívať výhody oslobodenia od dane z kameniva, lebo environmentálny vplyv oceliarní je omnoho väčší ako environmentálny vplyv ťažby kameniva. To môže byť pravda. Výroba ocele však predstavuje postup, ktorý nesúvisí s daňou z kameniva. Oslobodenie od dane pre vedľajšie produkty priemyselných postupov spaľovania alebo tavenia alebo rafinácie kovov slúži len na ich predaj ako kameniva, aby mohli nahradiť novú ťažbu materiálov na použitie ako kamenivo.
            
         
               (476)
            
            
               Komisia sa preto domnieva, že doručené pripomienky nepredstavujú dôvod na to, aby zmenila svoje počiatočné posúdenie v rozhodnutí o začatí konania (odôvodnenie 124).
            
         
               (477)
            
            
               Pokiaľ ide o oslobodenie od dane, ktoré sa vzťahuje na materiál, ktorý je hlavne, ale nie výlučne, vedľajším produktom priemyselného postupu spaľovania alebo tavenia/rafinácie kovov, orgány Spojeného kráľovstva vysvetlili, že niekedy sú potrebné ďalšie chemikálie na stabilizáciu tohto materiálu, aby bol vhodný na použitie ako kamenivo.
            
         
               (478)
            
            
               Komisia poznamenáva, že v smernici o ťažobnom odpade (81) (smernica Európskeho parlamentu a Rady 2006/21/ES) sa v článku 3 ods. 3 opisuje „inertný odpad“ ako odpad, ktorý nepodlieha žiadnym významným fyzikálnym, chemickým alebo biologických zmenám, a preto by nemal znamenať riziko znečistenia. Príklad poskytnutý orgánmi Spojeného kráľovstva (v odôvodnení 469), ktorý zahŕňa použitie bóraxu, možno vykladať ako príklad pridania dodatočnej chemikálie, ktorou by sa mohlo zvýšiť riziko znečistenia v závislosti od použitého množstva, koncentrácie a oblasti (pôda, vodný útvar atď.). Použitie bóraxu však nepatrí do rozsahu pôsobnosti tohto rozhodnutia.
            
         
               (479)
            
            
               Združenie Mineral Products Association navrhlo, že v prípadoch, keď sú materiály zmiešané s materiálmi, na ktoré sa vzťahuje daň, daňová povinnosť by mala byť úmerná množstvu zdaniteľného materiálu v zmesi. Keďže daň z kameniva je štruktúrovaná, tento postup sa už uplatňuje. Kamenivo, ktoré bolo „zmiešané s iným materiálom okrem vody“, sa považuje za obchodne využívané a ako také by už malo podliehať dani [oddiel 19 ods. 1 písm. d) zákona].
            
         
               (480)
            
            
               Komisia preto dospela k záveru, že oslobodenie od dane podľa oddielu 17 ods. 4 písm. c) bodov i) a ii) zákona patrí do oblasti zásad, o ktoré sa opiera daň z kameniva, a nepredstavuje selektívnu výhodu.
            
         5.6.6.   OSLOBODENIE OD DANE PRE MATERIÁL ZLOŽENÝ VÝLUČNE ALEBO HLAVNE Z ÍLU [ODDIEL 17 ODS. 4 PÍSM. f)]
   
               (481)
            
            
               Pokiaľ ide o íl, orgány Spojeného kráľovstva pred prijatím rozhodnutia o začatí konania vysvetlili, že íl sa vzhľadom na svoju plasticitu zvyčajne nepovažuje za horninu. Oslobodenie od dane to objasňuje a predchádza potrebe určiť a vyberať daň z kameniva z akéhokoľvek piesku alebo kameňa, ktorý sa prirodzene vyskytuje s ílom.
            
         
               (482)
            
            
               Komisia však poznamenáva, že z geologického hľadiska sa íl považuje za horninu, ktorá môže byť použitá ako kamenivo (82). Ak bol materiál zložený výlučne alebo hlavne z ílu vyťažený na použitie ako kamenivo, nebolo jasné, ako by sa oslobodenie od dane mohlo odôvodniť na základe zásad obvyklého zdanenia alebo do akej miery možno situáciu takéhoto materiálu považovať za odlišnú od situácie zdanených materiálov vzhľadom na environmentálny cieľ dane z kameniva.
            
         
               (483)
            
            
               Komisii boli doručené nasledujúce pripomienky združenia BAA.
            
         5.6.6.1.   
         Pripomienky doručené Komisii
      
   
   a)   Pripomienky združenia BAA doručené 15. septembra 2014
   
   
               (484)
            
            
               Združenie BAA tvrdí, že íl môže byť použitý ako kamenivo bez chemickej alebo fyzikálnej úpravy. Tvrdí, že íl patrí do vymedzenia pojmu kamenivo ako sa uvádza v rozhodnutí o začatí konania. Môže sa používať na rozličné účely ako kamenivo vrátane navážok. Združenie BAA venuje celú kapitolu knihy použitiu ílu v oblasti stavebného inžinierstva a výstavby. Podľa združenia BAA veľké množstvo ílu používa aj Agentúra Spojeného kráľovstva pre diaľnice pri výstavbe diaľnic. Združenie BAA tvrdí, že ide o použitie na účely kameniva. Íl patrí do jednej z kategórií prijateľných materiálov uvedených vo Vymedzení pre výstavbu diaľnic v Spojenom kráľovstve. Môže byť použitý ako súdržná navážka pri výstavbe diaľnic. Združenie BAA uviedlo príklady lomov, v ktorých sa údajne ťaží íl vhodný na výstavbu diaľnic. Íl je navyše vhodný aj na použitie ako špecifické kamenivo, na ktoré iné horniny vhodné nie sú, t. j. obloženie a zakrytie skládok a obloženie rybníkov a kanálov.
            
         
               (485)
            
            
               Združenie BAA poskytlo zoznam ôsmich lomov, v ktorých sa údajne ťaží íl na použite ako kamenivo. Tento zoznam je výpisom z Registra baní a lomov British Geological Survey z roku 2010. Združenie BAA okrem toho uviedlo príklady dvoch lomov, v ktorých sa ťaží íl vhodný na výstavbu morských vlnolamov alebo protipovodňových hrádzí, na stavebné projekty, zakrytie skládok, obloženie rybníkov, materiál na navážky a rekultiváciu pôdy, čo všetko údajne predstavuje použitie ílu ako kameniva. Materiál, ktorý sa ťaží, patrí aj do kategórie súdržného materiálu, ktorý je vhodný na výstavbu diaľnic. Združenie BAA ďalej uvádza príklad, v ktorom sa íl z jedného lomu použil na výstavbu cesty.
            
         
               (486)
            
            
               Združenie BAA preto tvrdí, že existuje mnoho lomov, v ktorých sa vyrába a predáva íl na použitie ako kamenivo a nie len na keramické postupy. Podľa združenia BAA existuje aj niekoľko lomov, kde sú ložiská ílu uložené medzi vrstvami iných materiálov. Materiál z týchto lomov zložený hlavne z ílu by bol oslobodený od dane.
            
         b)   Pripomienky orgánov Spojeného kráľovstva
   
   
               (487)
            
            
               Orgány Spojeného kráľovstva tvrdia, že íl možno od iných druhov veľmi jemnozrnných sedimentárnych hornín ľahko odlíšiť vďaka jeho plasticite a možnosti krájať ho nožom alebo tvarovať lopatkou (vymedzenie v správe (83)). Pre túto plasticitu je íl nevhodný na väčšinu účelov použitia ako kamenivo, lebo tým, že absorbuje vodu, napučiava a pri vysychaní praská.
            
         
               (488)
            
            
               Podľa orgánov Spojeného kráľovstva je väčšina ílu mäkká, nie je zrnitá a bez chemickej alebo fyzikálnej transformácie je vhodná len na použitie ako navážka pri zemných prácach, napr. na obloženie skládok a protipovodňové hrádze. Íl sa vo všeobecnosti nepoužíva ako navážka do základov stavieb, lebo nie je pevný, je stlačiteľný a náchylný na zmršťovanie a napúčanie, čo by s vysokou pravdepodobnosťou spôsobilo pohyb stavby, pri ktorom by boli prekročené prípustné limity, takže by praskala a zrútila sa. Na tento účel sa uprednostňuje tvrdé, hrubozrnné kamenivo, lebo vytvorí omnoho stabilnejšie základy pre stavbu. Nespracované íly sa preto vo všeobecnosti považujú za nevhodné na „typické použitie ako kamenivo“ (napr. navážky do základov stavieb, výroba betónu, kamenivo na cesty alebo malta). Toto použitie predstavuje prevažnú časť výroby v Spojenom kráľovstve. „Typické použitie ako kamenivo“ si takmer vždy vyžaduje pevný zrnitý materiál – zvyčajne piesok, štrk a/alebo rozdrvenú tvrdú horninu, napríklad vápenec, vyvretú horninu alebo pieskovec alebo recyklovaný zrnitý materiál z odpadu z demolácie alebo cestného povrchu. Jediná možnosť „typického použitia ílu ako kameniva“ je v prípade jeho peletizácie a vypálenia pri teplote nad 1 000 °C v priemyselnom postupe na vytvorenie ľahkých tvrdých peliet, ktoré možno použiť ako zrnité kamenivo do betónu na určité špecializované, ale obmedzené účely. Orgány Spojeného kráľovstva uvádzajú, že neboli schopné identifikovať lom, o ktorom by bolo možné povedať, že sa v ňom ťaží íl konkrétne určený na použitie ako kamenivo.
            
         
               (489)
            
            
               Podľa orgánov Spojeného kráľovstva má však íl vlastnosti, ktoré ho robia vhodným na iné použitie ako kamenivo všade tam, kde íl zostáva hydratovaný a kde je kľúčovou požiadavkou jeho nepriepustnosť. Orgány Spojeného kráľovstva sa nedomnievajú, že pri obložení a zakrytí skládok sa íl používa ako kamenivo – v týchto prípadoch to nie je objem materiálu, ktorý sa požaduje, ale jeho nepriepustnosť pre vodu a filtráty. Špecializované použitie ílu zahŕňa obloženie skládok, obloženie vodných tokov a jazier alebo rybníkov a protipovodňové hrádze. Použitie ílu na tieto účely nepredstavuje jeho použitie ako kameniva; namiesto toho, aby bol použitý ako navážka, kde sa vyžaduje tvrdý, zrnitý materiál, íl – ktorý nie je ani tvrdý, ani zrnitý – je tu použitý na vytvorenie zábrany, cez ktorú nepresiaknu kvapalné látky.
            
         
               (490)
            
            
               V reakcii na pripomienku združenia BAA, že íl môže byť použitý pri prácach na cestách, orgány Spojeného kráľovstva poznamenávajú, že Agentúra Spojeného kráľovstva pre diaľnice informovala orgány Spojeného kráľovstva o takomto použití ílu. Orgány Spojeného kráľovstva tvrdia, že íl vyťažený na mieste projektu výstavby cesty môže byť použitý – vzhľadom na svoju priepustnosť – na zemné práce, ako sú navážky a spevňovanie svahov, tam, kde nemusí byť prepravovaný (t. j. neťaží sa konkrétne íl, ide o vedľajší produkt výstavby cesty). Íl môže byť upravený pomocou vápna alebo cementu na zlepšenie jeho nosnosti v prípade ciest. Môže byť použitý na obloženie odvodňovacích kanálov (kde je dôležitá jeho priepustnosť) alebo ako navážka pri menších stavbách, kde sa nevyžaduje, aby uniesol veľkú hmotnosť. Orgány Spojeného kráľovstva poznamenávajú, že nadbytočný íl vyťažený v miestach výkonu prác na cestách môže byť zaslaný na skládky ako odpad, pričom obchodné subjekty môžu príležitostne takýto íl tepelne upraviť na účely výroby ľahkého kameniva na výstavbu ciest.
            
         
               (491)
            
            
               Orgány Spojeného kráľovstva citujúc Agentúru pre diaľnice vysvetlili, že materiály pre zemné práce sú rozdelené do kategórií zrnitých materiálov (trieda 1) a súdržných materiálov (trieda 2). Kategóriu zrnitých materiálov tvorí kamenivo – materiály používané na zabezpečenie stabilnej, objemnej navážky. Súdržné materiály nie sú kamenivom, ale sú zložené z materiálov tvorených menšími časticami, ktoré sú súdržné, t. j. sú priľnavé a majú obmedzenú priepustnosť pre vodu.
            
         
               (492)
            
            
               Podľa orgánov Spojeného kráľovstva íl možno použiť ako zrnitý materiál, len ak je tepelne upravený a peletizovaný. Bez tepelnej úpravy ho však možno použiť ako súdržný materiál. Pri tomto použití nemožno íl nahradiť kamenivom, napr. drvenou žulou alebo vápencom, lebo tieto materiály sú zrnité. Íl možno nahradiť popolčekom (napr. z uhoľných elektrární), lebo ten je tiež súdržný.
            
         
               (493)
            
            
               Podľa orgánov Spojeného kráľovstva násypový kameň na výstavbu morských ochranných konštrukcií je, na rozdiel od ílu, tvorený kamenivom. V tomto prípade ide o masu, kde tvrdé, zrnité, neopracované a nepravidelné kusy skál tvoria stabilný materiál, ktorý chráni jemnejšiu pôdu pred morskou eróziou. Použitie násypového kameňa na výstavbu morských ochranných konštrukcií sa značne líši od princípu použitia ílu v protipovodňových hrádzach; morské ochranné konštrukcie vybudované zo skál odolávajú erózii spôsobovanej vodou namiesto zadržiavania vody v dôsledku svojej nepriepustnosti. Požiadavky danej špecifikácie závisia od drsnosti morského prostredia, kľúčovými vlastnosťami sú však hustota a hodnota abrázie kameniva.
            
         
               (494)
            
            
               Orgány Spojeného kráľovstva uvádzajú, že neexistujú jasné dôkazy vrátane materiálu identifikovaného Komisiou a materiálu, ktorý združenie BAA predložilo Všeobecnému súdu, v ktorých by sa preukázalo, že v Spojenom kráľovstve sa íl ťaží na použitie ako kamenivo. Názor Všeobecného súdu bol výslovne podmienený ako „s výnimkou dôkazu o opaku“ (pozri body 86 až 91 rozsudku vo veci T-210/02 RENV). Orgány Spojeného kráľovstva preskúmali návrhy predložené združením BAA, pokiaľ ide o lomy, v ktorých by sa mal ťažiť íl výlučne na použitie ako kamenivo, a konštatovali, že sa to nepotvrdilo. Komisii boli poskytnuté informácie z dôverných daňových záznamov.
            
         
               (495)
            
            
               Orgány Spojeného kráľovstva kontaktovali lom, o ktorom združenie BAA tvrdilo, že používa svoj íl na výstavbu cesty. Podľa orgánov Spojeného kráľovstva zástupcovia lomu vysvetlili, že íl sa používa na výstavbu cesty ako stabilná nepriepustná vrstva na zvýšenie úrovne vozovky nad povodňovú úroveň, na ktorú sa kladie kamenivo zo skál a asfaltový povrch. Nepoužíva sa ako náhrada kameniva zo skál, lebo na tento účel by bez úpravy nebol vhodný.
            
         
               (496)
            
            
               Orgány Spojeného kráľovstva tvrdia, že je úplne nepravdepodobné, aby materiálové vlastnosti a hodnota ílu predurčovali jeho ťažbu na použitie ako kamenivo.
            
         
               (497)
            
            
               Podľa orgánov Spojeného kráľovstva prirodzene sa vyskytujúci íl, zemina alebo organické látky nie sú stopercentne čisté. Vo vymedzení materiálov sú íl, zemina, rastlinná alebo iná organická hmota oslobodené od dane z kameniva, preto bolo potrebné zohľadniť materiály zložené hlavne z týchto materiálov.
            
         5.6.6.2.   
         Posúdenie zo strany Komisie
      
   
   
               (498)
            
            
               Zainteresované strany a orgány Spojeného kráľovstva sa nezhodli na použití ílu ako kameniva. Len ak by bolo možné preukázať takéto použitie, íl by bol v skutkovej a právnej situácii porovnateľnej so skutkovou a s právnou situáciou zdanených materiálov.
            
         
               (499)
            
            
               Íl sa od ostatných materiálov odlišuje svojou plasticitou, možnosťou krájať ho nožom alebo tvarovať lopatkou a nepriepustnosťou, t. j. vlastnosťami, pre ktoré je nevhodný na väčšinu účelov použitia ako kamenivo, lebo tým, že absorbuje vodu, napučiava a pri vysychaní praská.
            
         
               (500)
            
            
               Združenie BAA tvrdí, že použitie ílu na obloženie skládok, protipovodňové hrádze a ako súdržného materiálu pri cestných prácach predstavuje jeho použitie ako kameniva. Orgány Spojeného kráľovstva však uvádzajú, že v týchto prípadoch nejde o použitie ílu ako kameniva. Vzhľadom na to, že všetky tieto spôsoby použitia sú založené na osobitných vlastnostiach ílu, ktorými sú jeho nepriepustnosť a plasticita, a nie na objeme materiálu, Komisia sa domnieva, že orgány Spojeného kráľovstva oprávnene nazerajú na použitie ílu na obloženie skládok, protipovodňové hrádze a ako súdržného materiálu pri cestných prácach ako na jeho použitie na iné účely než kamenivo.
            
         
               (501)
            
            
               Komisia požiadala orgány Spojeného kráľovstva o prístup k dôverným daňovým záznamom v súvislosti s ôsmimi lomami na ťažbu ílu, v ktorých sa podľa informácií predložených združením BAA ťaží íl na použitie ako kamenivo. Z informácií, ktoré Komisia získala od orgánov Spojeného kráľovstva, vyplýva, že v žiadnom z týchto lomov sa neťaží íl na použitie ako kamenivo. Niektoré z týchto miest ani neboli lomy, ale skládky.
            
         
               (502)
            
            
               Na základe získaných informácií Komisia konštatuje, že íl sa neťaží na použitie ako kamenivo. Íl sa nepoužíva ako kamenivo ani nemôže byť použitý ako kamenivo, pokiaľ sa fyzikálne neupraví, t. j. pokiaľ sa z neho nevyrobia pelety a nevypália sa pri teplote nad 1 000 °C v priemyselnom postupe na vytvorenie ľahkých tvrdých peliet.
            
         
               (503)
            
            
               Komisia preto dospela k záveru, že íl nemožno použiť a neťaží sa na použitie ako kamenivo, a teda že je v odlišnej právnej a skutkovej situácii než zdaniteľné materiály z hľadiska pravidla obvyklého zdanenia daňou z kameniva.
            
         
               (504)
            
            
               Okrem toho, keďže íl nie je stopercentne čistý, materiál zložený hlavne z ílu je takisto v odlišnej právnej a skutkovej situácii než zdaniteľné materiály z hľadiska pravidla obvyklého zdanenia daňou z kameniva.
            
         5.7.   ZÁVER O SELEKTÍVNOSTI
   
   
               (505)
            
            
               Na základe uvedeného Komisia dospela k záveru, že i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a ii) hlušina ílovitej bridlice, ktorá sa zámerne ťaží na obchodné využívanie ako kamenivo, sú v rovnakej právnej a skutkovej situácii ako zdanené kamenivo z hľadiska pravidla obvyklého zdanenia daňou z kameniva a cieľa dane z kameniva a oslobodenie takýchto materiálov od dane nemožno vysvetľovať povahou a logikou dane z kameniva. Toto oslobodenie od dane je preto selektívne.
            
         
               (506)
            
            
               Komisia ďalej dospela k záveru, že oslobodenie od dane, daňové výnimky a daňové úľavy stanovené v oddiele 17 ods. 3 písm. e), oddiele 17 ods. 3 písm. f) bodoch i) a ii) (okrem hlušiny ílovitej bridlice, ktorá sa zámerne ťaží na obchodné využívanie ako kamenivo), oddiele 17 ods. 4 písm. a) (okrem materiálu zloženého výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov), oddiele 17 ods. 4 písm. c) bodoch i) a ii), oddiele 17 ods. 4 písm. f) (pokiaľ ide o íl), oddiele 18 ods. 2 písm. b) a oddiele 30 ods. 1 písm. b) [pokiaľ sa vzťahuje na postup oslobodený od dane v zmysle oddielu 18 ods. 2 písm. b)] finančného zákona na rok 2001 zmeneného finančným zákonom na rok 2002 a finančným zákonom na rok 2007 sa týkajú materiálov, ktoré nie sú v rovnakej právnej a skutkovej situácii ako zdaniteľný materiál z hľadiska cieľa dane z kameniva, a teda nie sú selektívne.
            
         5.8.   VÝHODA
   
   
               (507)
            
            
               Spojené kráľovstvo sa udelením oslobodenia od dane pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, namiesto ich zdanenia, vzdáva zdrojov a zbavuje príjemcov tohto oslobodenia od dane poplatkov, ktoré by mali za normálnych okolností zaplatiť. Týmto opatrením sa preto poskytuje selektívna výhoda v prospech príjemcov oslobodenia od dane pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo.
            
         5.9.   ŠTÁTNE ZDROJE A ICH PRIPÍSATEĽNOSŤ
   
   
               (508)
            
            
               Opatrenie je financované zo štátnych zdrojov, lebo štát sa vzdáva zdrojov. Opatrenie je navyše pripísateľné štátu, lebo bolo stanovené právnymi predpismi.
            
         5.10.   NARUŠENIE HOSPODÁRSKEJ SÚŤAŽE A OVPLYVNENIE OBCHODU
   
   
               (509)
            
            
               Medzi členskými štátmi existuje obchod v odvetví kameniva a výrobcovia kameniva oslobodeného od dane sú v hospodárskej súťaži s inými výrobcami kameniva. Komisii boli doručené aj rozsiahle podania o narušení hospodárskej súťaže, ktoré bolo spôsobené oslobodením od dane z kameniva. Okrem toho má Spojené kráľovstvo prirodzenú pozemnú hranicu s Írskou republikou a cez túto hranicu existuje rozsiahly obchod s kamenivom (84).
            
         
               (510)
            
            
               Oslobodenie od dane z kameniva pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, by preto mohlo narušiť hospodársku súťaž a ovplyvniť obchod.
            
         5.11.   ZÁVER O EXISTENCII POMOCI
   
   
               (511)
            
            
               Komisia dospela k záveru, že oslobodenie od dane z kameniva pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, predstavuje štátnu pomoc.
            
         
               (512)
            
            
               Komisia dospela k záveru, že oslobodenie od dane, daňové výnimky a daňové úľavy stanovené v oddiele 17 ods. 3 písm. e), oddiele 17 ods. 3 písm. f) bodoch i) a ii) (okrem hlušiny ílovitej bridlice, ktorá sa zámerne ťaží na obchodné využívanie ako kamenivo), oddiele 17 ods. 4 písm. a) (okrem materiálu zloženého výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov), oddiele 17 ods. 4 písm. c) bodoch i) a ii), oddiele 17 ods. 4 písm. f) (pokiaľ ide o íl), oddiele 18 ods. 2 písm. b) a oddiele 30 ods. 1 písm. b) [pokiaľ sa vzťahuje na postup oslobodený od dane v zmysle oddielu 18 ods. 2 písm. b)] finančného zákona na rok 2001 zmeneného finančným zákonom na rok 2002 a finančným zákonom na rok 2007 nepredstavujú štátnu pomoc.
            
         6.   ZÁKONNOSŤ POMOCI
   
   
               (513)
            
            
               Hoci Spojené kráľovstvo notifikovalo daň z kameniva pred nadobudnutím jej účinnosti, Spojené kráľovstvo nerešpektovalo doložku o povinnosti zdržať sa konania podľa článku 108 ods. 3, lebo daň z kameniva nadobudla účinnosť 1. apríla 2002, t. j. pred prijatím rozhodnutia Komisie z 24. apríla 2002 o nevznesení námietok. Rozhodnutie Komisie bolo v riadnom čase napadnuté a Všeobecný súd nakoniec 7. marca 2012 vyhlásil toto rozhodnutie za neplatné (T-210/02 RENV). Toto rozhodnutie sa preto musí považovať za neplatné voči všetkým osobám, a to od dátumu jeho prijatia. Keďže vyhlásením rozhodnutia Komisie za neplatné sa retroaktívne zastavila prezumpcia jeho zákonnosti, uplatňovanie predmetnej pomoci od 1. apríla 2002 sa musí považovať za neoprávnené (85). Podľa judikatúry sa príjemcovia pomoci nemôžu spoliehať na legitímne očakávania, pokiaľ ide o zákonnosť uplatňovania pomoci, keďže rozhodnutie Komisie o nevznesení námietok voči opatreniu bolo v riadnom čase napadnuté na Všeobecnom súde (86).
            
         7.   POSÚDENIE ZLUČITEĽNOSTI ŠTÁTNEJ POMOCI
   
   7.1.   PRÁVNY ZÁKLAD
   
   
               (514)
            
            
               Vzhľadom na to, že daň z kameniva je určená na environmentálne účely, Komisia v rozhodnutí o začatí konania preskúmala zlučiteľnosť oslobodenia a úľav od dane z kameniva s vnútorným trhom v súlade s článkom 107 ods. 3 písm. c) ZFEÚ a v zmysle usmernení o štátnej pomoci na ochranu životného prostredia.
            
         
               (515)
            
            
               Ako sa uvádza v odôvodnení 513, výsledkom vyhlásenia rozhodnutia Komisie za neplatné je, že pomoc sa musí považovať za nezákonnú. V súlade s oznámením Komisie o určení pravidiel uplatniteľných na posúdenie neoprávnene poskytnutej štátnej pomoci (87), s bodom 82 usmernení o environmentálnej pomoci z roku 2001 a s bodom 205 usmernení o environmentálnej pomoci z roku 2008 Komisia posúdila zlučiteľnosť oslobodenia a úľav od dane z kameniva na základe usmernení o environmentálnej pomoci z roku 2001 v rozsahu, v akom sa uplatňovali od 1. apríla 2002 do 31. marca 2008, a na základe usmernení o environmentálnej pomoci z roku 2008 v rozsahu, v akom sa uplatňovali od 2. apríla 2008 do 31. marca 2014, t. j. do dátumu pozastavenia tohto oslobodenia od dane.
            
         
               (516)
            
            
               Komisii boli doručené pripomienky združenia BAA a argumenty orgánov Spojeného kráľovstva, pokiaľ ide o zlučiteľnosť oslobodenia od dane z kameniva. Komisia tu uvedie a bude sa zaoberať len pripomienkami týkajúcimi sa oslobodenia od dane z kameniva pre ílovitú bridlicu a výrobky zložené hlavne z ílovitej bridlice, ktoré sa používajú ako kamenivo, a pre hlušinu ílovitej bridlice, ktorá bola vyťažená spolu s ílovitou bridlicou, ktorá sa používa ako kamenivo.
            
         
               (517)
            
            
               Treba uviesť, že pripomienky združenia BAA a argumenty predložené orgánmi Spojeného kráľovstva sa vo väčšine prípadov týkajú všetkých alebo niektorých prípadov oslobodenia od dane, v súvislosti s ktorými Komisia vyjadrila v rozhodnutí o začatí konania pochybnosti, a len niekoľko konkrétnych argumentov sa týka výlučne ílovitej bridlice.
            
         
               (518)
            
            
               Okrem toho informácie predložené orgánmi Spojeného kráľovstva vychádzajú z predpokladu, že ílovitá bridlica sa neťaží zámerne na obchodné využívanie ako kamenivo, a Spojené kráľovstvo neposkytlo žiadne konkrétne zdôvodnenie zlučiteľnosti, pokiaľ ide o predmetnú situáciu, na základe ktorého by Komisia zistila, že existujú prípady, v ktorých sa ílovitá bridlica zámerne ťaží na obchodné využívanie ako kamenivo.
            
         7.1.1.   PRIPOMIENKY DORUČENÉ KOMISII
   a)   Pripomienky združenia BAA doručené 17. januára 2014
   
   
               (519)
            
            
               Združenie BAA sa domnieva, že oslobodenie od dane, výnimky a daňové úľavy, pokiaľ ide o daň z kameniva, nemožno považovať za zlučiteľné s vnútorným trhom v súlade s článkom 107 ods. 3 písm. c) ZFEÚ a usmerneniami o environmentálnej pomoci a v tejto súvislosti predkladá rozsiahle pripomienky. Tvrdí, že uplatňovanie týchto oslobodení sťažuje dosiahnutie environmentálneho cieľa sledovaného daňou z kameniva, a to zmeny dopytu smerom k alternatívnym zdrojom kameniva.
            
         
               (520)
            
            
               Orgány Spojeného kráľovstva tvrdia, že žiadne oslobodenie od dane, na ktoré sa vzťahuje prešetrovanie, sa netýka materiálu, ktorý sa zámerne ťaží na použitie ako kamenivo. Tvrdia, že oslobodenie od dane, v súvislosti s ktorým Komisia vyslovila v rozhodnutí o začatí konania pochybnosti, sa vzťahuje len na materiály, ktoré vznikajú neúmyselne a nevyhnutne pri ťažbe iných materiálov než kamenivo. Orgány Spojeného kráľovstva uvádzajú, že nenašli žiadne dôkazy o tom, že materiály oslobodené od dane sa zámerne ťažia na použitie ako kamenivo.
            
         
               (521)
            
            
               Podľa názoru orgánov Spojeného kráľovstva, použitie neúmyselne vytvoreného vedľajšieho produktu alebo odpadu ako kamenivo je pre podnik ekologickejšie než ďalšia ťažba kameniva. Tvrdia, že toto oslobodenie od dane nepredstavuje štátnu pomoc. Každé oslobodenie od dane, na ktoré sa vzťahuje prešetrovanie, vedie k zlepšeniu ochrany životného prostredia aspoň jedným z týchto dvoch spôsobov:
               
                           i)
                        
                        
                           oslobodenie od dane prispieva k zmene dopytu smerom od ďalšej ťažby kameniva; a/alebo
                        
                     
                           ii)
                        
                        
                           oslobodenie od dane pomáha obmedziť hromadenie odpadu.
                        
                     
         
               (522)
            
            
               Spojené kráľovstvo tvrdí, že ak ktorýmkoľvek oslobodením od dane, na ktoré sa vzťahuje prešetrovanie, vzniká štátna pomoc, táto pomoc je v každom prípade zlučiteľná s vnútorným trhom v súlade s článkom 107 ods. 3 písm. c), a to aj v zmysle usmernení o environmentálnej pomoci z roku 2001 a usmernení o environmentálnej pomoci z roku 2008 a/alebo na základe priameho uplatnenia článku 107 ods. 3 písm. b) alebo c) ZFEÚ.
            
         
               (523)
            
            
               Orgány Spojeného kráľovstva tvrdia, že oslobodenie od dane z kameniva nepatrí striktne do pôsobnosti usmernení o štátnej pomoci a že jeho zlučiteľnosť by sa mala posúdiť priamo podľa článku 107 ods. 3 písm. b) alebo c) ZFEÚ. Orgány Spojeného kráľovstva citujú vec N 629/2008 v súvislosti s programom Spojeného kráľovstva, v ktorom sa Spojené kráľovstvo zaviazalo znižovať emisie uhlíka. Komisia sa domnievala, že keďže príslušný program a jeho postupy boli navrhnuté na ochranu životného prostredia prostredníctvom prerozdelenia zdrojov v prospech podnikov, ktoré najviac chránia životné prostredie, usmernenia sa neuplatňovali, a pokračovala v posudzovaní priamo na základe zmluvy.
            
         
               (524)
            
            
               Orgány Spojeného kráľovstva tvrdia, že usmernenia o environmentálnej pomoci z roku 2008 sa v kapitole o oslobodení od dane týkajú situácií, v ktorých je podnik vyňatý z rozsahu pôsobnosti environmentálnej dane z dôvodu: a) obáv z vplyvu dane na konkurencieschopnosť určitých podnikov; b) iných hospodárskych obáv a c) neschopnosti členského štátu uložiť daň s vyššou sadzbou bez poskytnutia určitých výnimiek pre určité podniky. Tvrdia, že usmernenia sú navrhnuté tak, aby sa zabezpečilo, že oslobodením od environmentálnych daní sa aspoň nepriamo prispieva k dosiahnutiu environmentálneho cieľa dane, ktorá sa má zaviesť, a že takýmto oslobodením sa nesťaží dosiahnutie všeobecného sledovaného environmentálneho cieľa.
            
         
               (525)
            
            
               Orgány Spojeného kráľovstva uvádzajú, že celkovým cieľom dane z kameniva je ochrana životného prostredia a oslobodenie od dane udelené z rozsahu pôsobnosti dane z kameniva je zámerne navrhnuté na dosiahnutie dvojakého cieľa: a) zmena dopytu z novovyťaženého kameniva na odpad alebo iné vedľajšie produkty a b) obmedzenie vytvárania skládok odpadu. Oslobodením od dane sa preto prispieva k dosiahnutiu cieľa dane z kameniva a zabezpečuje sa jeho splnenie. Toto oslobodenie od dane je jedným z kľúčových spôsobov dosahovania environmentálneho cieľa dane z kameniva. Orgány Spojeného kráľovstva preto tvrdia, že sa môže stať, že na rozhodnutie sa neuplatňujú ani usmernenia o environmentálnej pomoci z roku 2001, ani usmernenia o environmentálnej pomoci z roku 2008.
            
         
               (526)
            
            
               Orgány Spojeného kráľovstva preto s priamym odvolaním sa na článok 107 ods. 3 ZFEÚ uvádzajú, že cieľ akejkoľvek pomoci vyplývajúcej z oslobodenia od dane, na ktoré sa vzťahuje prešetrovanie, možno zatriediť do týchto kategórií: i) pomoc na podporu vykonávania dôležitého projektu spoločného európskeho záujmu, t. j. ochrany životného prostredia [článok 107 ods. 3 písm. b) ZFEÚ], alebo ii) pomoc na uľahčenie rozvoja určitých hospodárskych činností (používanie recyklovaného kameniva alebo odpadových produktov ako kamenivo), ak takáto pomoc nemá nepriaznivý vplyv na podmienky obchodovania v takom rozsahu, ktorý by bol v rozpore so spoločným záujmom [článok 107 ods. 3 písm. c)].
            
         
               (527)
            
            
               Orgány Spojeného kráľovstva tvrdia, že oslobodenie od dane je nevyhnutným a proporcionálnym prostriedkom na dosiahnutie environmentálneho cieľa dane z kameniva a akákoľvek pomoc vyplývajúca z oslobodenia od dane by viedla k veľmi malému – ak vôbec nejakému – narušeniu hospodárskej súťaže. Oslobodenie od dane preto nemá nepriaznivý vplyv na podmienky obchodovania v takom rozsahu, ktorý by bol v rozpore so spoločným záujmom.
            
         
               (528)
            
            
               Komisia posúdi opatrenia podľa usmernení o environmentálnej pomoci z roku 2001 a usmernení o environmentálnej pomoci z roku 2008 a vykoná alternatívne posúdenie priamo podľa článku 107 ods. 3 písm. c) ZFEÚ. Ako je vysvetlené ďalej, Komisia zastáva názor, že článok 107 ods. 3 písm. b) nemožno uplatniť na predmetné opatrenie.
            
         7.2.   POSÚDENIE PODĽA USMERNENÍ O ENVIRONMENTÁLNEJ POMOCI Z ROKU 2001
   
   
               (529)
            
            
               V bode 47 usmernení o environmentálnej pomoci z roku 2001 sa stanovuje: „Pri schvaľovaní daní, ktoré sa budú vyberať za niektoré činnosti z dôvodov ochrany životného prostredia, môžu členské štáty považovať za potrebné ustanoviť dočasné výnimky pre niektoré podniky, najmä z dôvodov chýbajúcej harmonizácie na európskej úrovni alebo z dôvodov dočasných rizík straty medzinárodnej konkurencieschopnosti. Vo všeobecnosti také výnimky tvoria operatívnu pomoc podľa článku 87 Zmluvy o ES. Pri analýze týchto opatrení treba medzi iným určiť, či sa daň bude vyberať v dôsledku rozhodnutia Spoločenstva alebo autonómneho rozhodnutia zo strany členského štátu.“
            
         
               (530)
            
            
               V bode 48 sa ďalej stanovuje: „Ak sa daň bude vyberať v dôsledku autonómneho rozhodnutia zo strany členského štátu, môžu mať postihnuté podniky isté ťažkosti s rýchlym prispôsobením sa novému daňovému zaťaženiu. Za takých okolností bude pravdepodobne odôvodnené dočasné oslobodenie, ktoré niektorým podnikom umožní prispôsobiť sa novej situácii.“
            
         
               (531)
            
            
               V tejto súvislosti Komisia v odôvodnení 149 rozhodnutia o začatí konania konštatovala, že daň z kameniva sa má vyberať z ťažby kameniva z dôvodov ochrany životného prostredia. Komisia ďalej konštatovala, že daň z kameniva sa má vyberať v dôsledku autonómneho rozhodnutia zo strany orgánov Spojeného kráľovstva.
            
         
               (532)
            
            
               Navrhovateľ tvrdil (88), že v niektorých prípadoch bolo oslobodenie od dane udelené s cieľom chrániť medzinárodnú konkurencieschopnosť výrobcov materiálov oslobodených od dane. To znamená, že niektoré spoločnosti môžu mať isté ťažkosti s rýchlym prispôsobením sa novému daňovému zaťaženiu, a v takom prípade by sa oslobodenie od dane z kameniva mohlo posudzovať podľa bodov 47 a 48 usmernení o environmentálnej pomoci z roku 2001.
            
         
               (533)
            
            
               V čase prijatia rozhodnutia o začatí konania orgány Spojeného kráľovstva neposkytli žiadne zdôvodnenie zlučiteľnosti predmetného opatrenia a Komisia nemala dostatočné údaje na to, aby dospela k záveru, či boli splnené podmienky ustanovené v bodoch 47 a 48 usmernení o environmentálnej pomoci z roku 2001. Komisia nemala dostatočné údaje ani na vyvodenie záveru, či by sa oslobodenie od dane mohlo považovať za zlučiteľné s vnútorným trhom na základe iných ustanovení než v bodoch 47 a 48 usmernení o environmentálnej pomoci z roku 2001.
            
         
               (534)
            
            
               Združenie BAA tvrdí, že oslobodenie od dane z kameniva by sa nemohlo považovať za zlučiteľné v súlade s usmerneniami o environmentálnej pomoci z roku 2001. Podľa združenia BAA oslobodenie od dane pre ílovitú bridlicu, kryštalickú bridlicu a íl nie je významným príspevkom k ochrane životného prostredia [bod 50 a bod 51 ods. 2 písm. a)]. Oslobodenie od dane svojou povahou sťažuje dosiahnutie všeobecných sledovaných cieľov a nemá výrazný pozitívny vplyv z hľadiska ochrany životného prostredia.
            
         
               (535)
            
            
               Združenie BAA tvrdí, že oslobodenie od dane pre ílovitú bridlicu, kryštalickú bridlicu a íl nepredstavuje dočasné oslobodenie opodstatnené podľa bodov 47 a 48. Tvrdí, že cieľom dane z kameniva je dosiahnuť, aby sa taký materiál, akým je ílovitá bridlica, ktorá sa ťaží na použitie ako kamenivo, stal konkurencieschopným.
            
         
               (536)
            
            
               Združenie BAA tvrdí, že oslobodenie od dane nepredstavuje prevádzkovú pomoc, ktorú možno schváliť podľa bodu 51. Neboli uzatvorené žiadne dohody, na základe ktorých by sa podniky, ktoré sú prijímateľmi, zaviazali dosiahnuť ciele ochrany životného prostredia počas trvania oslobodenia od dane. Okrem toho podľa združenia BAA nebola splnená alternatívna podmienka podľa bodu 51 ods. 1 písm. b), keďže podniky oprávnené na zníženie dane nezaplatili významnú časť dane z kameniva.
            
         
               (537)
            
            
               Orgány Spojeného kráľovstva tvrdia, že výsledkom uplatňovania dane z kameniva na materiály oslobodené od tejto dane by boli zvýšené výrobné náklady pre hospodárske subjekty v konkrétnych trhových sektoroch, ktoré by nebolo možné preniesť na zákazníkov. To by viedlo k výraznému zníženiu množstva odpadu a vedľajších produktov predávaných na použitie ako kamenivo a k tomu zodpovedajúcemu zvýšeniu ťažby nového kameniva.
            
         
               (538)
            
            
               Orgány Spojeného kráľovstva tvrdia, že uplatnením dane z kameniva na materiály oslobodené od tejto dane by sa sťažilo dosiahnutie environmentálneho cieľa, lebo daň z kameniva by už nepôsobila na zmenu dopytu na nevyhnutný odpad a vedľajšie produkty vytvorené ťažbou týchto materiálov.
            
         7.2.1.   POSÚDENIE ZO STRANY KOMISIE
   
               (539)
            
            
               Orgány Spojeného kráľovstva sa pri odôvodnení zlučiteľnosti sporných opatrení spoliehajú výlučne na body 47 a 48 usmernení o environmentálnej pomoci z roku 2001.
            
         
               (540)
            
            
               Tvrdia, že lomy, v ktorých sa ťaží kamenivo oslobodené od dane, budú mať vážne ťažkosti pri riešení daňového zaťaženia, ako sa súhrnne uvádza v odôvodnení 537.
            
         
               (541)
            
            
               Komisia však konštatuje, že v usmerneniach o environmentálnej pomoci z roku 2001 sa povoľuje len dočasné oslobodenie od dane, ktoré umožní podnikom prispôsobiť sa novej situácii, čo nie je prípad oslobodenia od dane z kameniva. Predmetné oslobodenie od dane nie je časovo obmedzené a uplatňuje sa už 12 rokov. Uplatňovanie oslobodenia od dane bolo dočasne pozastavené vzhľadom na formálne vyšetrovacie konanie Komisie, hoci v právnych predpisoch o pozastavení sa výslovne uvádza, že v prípade pozitívnych výsledkov po skončení vyšetrovania zo strany Komisie sa všetky oslobodenia od dane obnovia.
            
         
               (542)
            
            
               Komisia preto dospela k záveru, že body 47 a 48 usmernení o environmentálnej pomoci z roku 2001 nemohli slúžiť ako základ na vyhlásenie oslobodenia od dane z kameniva pre ílovitú bridlicu a výrobky zložené hlavne z ílovitej bridlice, ktoré sa používajú ako kamenivo, a pre hlušinu ílovitej bridlice, ktorá bola vyťažená spolu s ílovitou bridlicou a ktorá sa používa ako kamenivo, za oslobodenie zlučiteľné s vnútorným trhom.
            
         
               (543)
            
            
               Komisia ďalej konštatuje, že žiadne iné ustanovenia usmernení o environmentálnej pomoci z roku 2001 nemohli slúžiť ako základ na určenie zlučiteľnosti dane z kameniva, keďže výrobcovia ílovitej bridlice neplatia významnú časť tejto dane [bod 51 ods. 1 písm. b)] a medzi orgánmi Spojeného kráľovstva a výrobcami ílovitej bridlice neboli uzatvorené žiadne dohody [bod 51 ods. 1 písm. a)].
            
         
               (544)
            
            
               Na základe uvedených skutočností Komisia dospela k záveru, že oslobodenie od dane z kameniva pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, nemožno pokladať za zlučiteľné s vnútorným trhom na základe usmernení o environmentálnej pomoci z roku 2001.
            
         7.3.   POSÚDENIE PODĽA USMERNENÍ O ENVIRONMENTÁLNEJ POMOCI Z ROKU 2008
   
   
               (545)
            
            
               Vzhľadom na environmentálny cieľ dane z kameniva Komisia pri príležitosti prijatia rozhodnutia o začatí konania preskúmala aj oslobodenie od dane a výnimky podľa kapitoly 4 usmernení o environmentálnej pomoci z roku 2008, ktorá sa týka prevádzkovej pomoci vo forme zníženia environmentálnych daní.
            
         
               (546)
            
            
               Environmentálna daň je vymedzená v bode 70 ods. 14 usmernení o environmentálnej pomoci z roku 2008 ako „daň, ktorej špecifický daňový základ má jasne negatívny účinok na životné prostredie, alebo ktorej cieľom je zdaniť určité činnosti, tovary alebo služby tak, aby mohli zahŕňať environmentálne náklady do ceny, a/alebo aby sa výrobcovia a spotrebitelia orientovali na činnosti, ktoré viac rešpektujú životné prostredie.“
            
         
               (547)
            
            
               Komisia uznala, že je nesporné, že ťažba kameniva má negatívny vplyv na životné prostredie, najmä v podobe prachu, hluku a škodlivých zásahov do biodiverzity a vzhľadu krajiny. Potvrdzuje sa to aj v štúdiách, ktoré si dali vypracovať orgány Spojeného kráľovstva a ktoré sú uvedené v odôvodnení 17 rozhodnutia o začatí konania. Daň z kameniva teda predstavuje environmentálnu daň v zmysle bodu 70 ods. 14 usmernení o environmentálnej pomoci z roku 2008. Daň z kameniva a oslobodenie od nej by sa mohli posudzovať podľa kapitoly 4 usmernení o environmentálnej pomoci z roku 2008 v rozsahu, v akom sa uplatňovali od 2. apríla 2008.
            
         7.3.1.   ENVIRONMENTÁLNY PRÍNOS
   
               (548)
            
            
               V súlade s bodom 151 usmernení o environmentálnej pomoci z roku 2008 sa pomoc vo forme znížení environmentálnych daní bude považovať za zlučiteľnú s vnútorným trhom za predpokladu, že aspoň nepriamo prispieva k zlepšeniu úrovne ochrany životného prostredia a že znížením dane sa nesťažuje dosiahnutie všeobecného sledovaného cieľa. Ako sa vysvetľuje v bode 57 usmernení o environmentálnej pomoci z roku 2008, zníženie environmentálnych daní, ktoré sa týka určitých odvetví alebo kategórií podnikov, sa prijíma podľa kapitoly 4 usmernení o environmentálnej pomoci z roku 2008, ak uľahčí zavedenie vyšších daní pre ďalšie podniky, z čoho vyplynie celkové zlepšenie internalizácie nákladov, a vytvorenie ďalších stimulov na zlepšenie ochrany životného prostredia. Komisia sa domnieva, že tento druh pomoci môže byť potrebný na nepriame riešenie negatívnych externalít tým, že uľahčí zavádzanie alebo udržanie pomerne vysokých vnútroštátnych environmentálnych daní.
            
         
               (549)
            
            
               Komisia sa domnieva, že v tomto prípade možnosť udeliť oslobodenie od dane pre určité materiály mohla umožniť Spojenému kráľovstvu zaviesť daň z kameniva.
            
         
               (550)
            
            
               Združenie BAA tvrdí, že oslobodenie od dane nespĺňa kritériá zakotvené v usmerneniach o environmentálnej pomoci z roku 2008 a nemôže sa považovať za zlučiteľné na tomto základe.
            
         
               (551)
            
            
               Združenie BAA tvrdí, že oslobodenie od dane neprispieva k zlepšeniu úrovne ochrany životného prostredia a v skutočnosti sťažuje dosiahnutie všeobecného sledovaného cieľa (bod 151 usmernení o environmentálnej pomoci z roku 2008).
            
         
               (552)
            
            
               Združenie BAA uvádza lom, ktorý je v sprievodcovi Cornish Building Stone and Slate Guide z roku 2007 uvedený ako lom na ťažbu kryštalickej a ílovitej bridlice a v ktorom sa vyrába kameň na kamenné múry, ako ilustráciu toho, že lomy sú oslobodené od dane len preto, že sa v nich vyrába kryštalická bridlica a ílovitá bridlica, čím sa sťažuje dosiahnutie cieľa dane, lebo sa tým vytvára ešte väčší dopyt v stavebníctve po takýchto materiáloch. Podľa predložených informácií združenie BAA vie (89) o mnohých prípadoch, v ktorých prevádzkovatelia lomov otvorili lomy na ťažbu kryštalickej a ílovitej bridlice jednoducho preto, že bolo zavedené oslobodenie od dane z kameniva, s cieľom využívať výhody, ktoré im z toho plynú. Okrem toho v lomoch, na ktoré sa vzťahuje daň z kameniva, došlo k značnému zníženiu predaja lacných vedľajších produktov alebo odpadu, ako sú úlomky, ktoré vznikajú pri opracovaní kameňa, a jemné frakcie z lomu. Zásoby týchto materiálov vzrástli o vyše 500 %. Podľa združenia BAA to dokazuje, že daň z kameniva úplne zlyhala pri dosiahnutí svojho environmentálneho cieľa, lebo jedny hromady boli nahradené inými.
            
         
               (553)
            
            
               Združenie BAA uvádza príklady vápencových lomov, v ktorých je primárnym produktom nezdanené vápno na poľnohospodárske účely a v ktorých sa nahromadili vysoké haldy odpadu a nepredaných vedľajších produktov, ktoré bránia výrobe vápna pre poľnohospodárstvo aj napriek zvýšenému dopytu.
            
         
               (554)
            
            
               Združenie BAA tvrdí, že cieľom bodov 158 písm. b) a 158 písm. c) usmernení o environmentálnej pomoci z roku 2008 je zabrániť znevýhodňovaniu podniku v hospodárskej súťaži na základe toho, že podlieha zdaneniu, kým jeho priami konkurenti nie sú zdanení. Podľa združenia BAA je však v tomto prípade jasné, že konkurenti výrobcov, ktorí využívajú výhody oslobodenia od dane, v skutočnosti podliehajú zdaneniu a nie sú schopní predávať svoje výrobky v dôsledku nevýhod spôsobených oslobodením od dane z kameniva.
            
         
               (555)
            
            
               Združenie BAA tvrdí, že oslobodenie ílovitej bridlice od dane nie je nevyhnutné ani proporcionálne (body 155 až 159). Podľa združenia BAA oslobodenie od dane pre ílovitú bridlicu, íl a kryštalickú bridlicu údajne nie je založené na objektívnych kritériách a hospodárske subjekty, ktoré vyrábajú rovnaké výrobky, sú posudzované veľmi rozdielne na základe geologických podmienok daného územia. Okrem toho nie sú splnené kritériá proporcionality a oslobodenie od dane presahuje obdobie desiatich rokov.
            
         
               (556)
            
            
               Združenie BAA predložilo Komisii osobitný list lomu týkajúci sa vplyvu dane z kameniva na predaj jeho výrobkov s nízkou hodnotou (sekundárneho kameniva), t. j. podložia, úlomkov, ktoré vznikajú pri opracovaní kameňa, rozdrveného štrku a jemných frakcií z lomu, ktorý klesol o dve tretiny.
            
         
               (557)
            
            
               Združenie BAA poskytlo Komisii štúdiu o účinkoch zavedenia dane z kameniva v roku 2002 na výrobu kameniva, ktorú pre BAA vypracovala spoločnosť BDS Marketing Research Ltd vo februári 2014.
            
         
               (558)
            
            
               V štúdii sú uvedené tieto zistenia:
            
         
               (559)
            
            
               Daň z kameniva vo výške 2 GBP/t môže predstavovať polovicu alebo tretinu celkových nákladov na lacnejšie kamenivo pre zákazníka.
            
         
               (560)
            
            
               Záverom tejto štúdie je, že hlavným účinkom dane z kameniva bolo zvýšené používanie kameniva oslobodeného od dane (primárny a vedľajší produkt) na úkor zdanených vedľajších produktov materiálov vysokej hodnoty. Pre ťažobné spoločnosti bolo ťažké – často nemožné – nájsť trhy pre tieto zvyšné materiály nižšej hodnoty. V dôsledku toho boli ťažobné spoločnosti nútené ukladať tieto materiály na skládky. Čistá zmena preto predstavovala širšie používanie nezdaneného kameniva (primárny a vedľajší produkt) na úkor zdaneného kameniva ako vedľajšieho produktu, ktoré sa predtým predávalo, ale teraz je to odpadový materiál. Jeden druh odpadového materiálu bol jednoducho nahradený iným druhom odpadového materiálu. V niektorých prípadoch to zahŕňalo zakonzervovanie zásob dobrej kvality.
            
         
               (561)
            
            
               V správe sa uvádza, že od roku 2001 predaj primárneho kameniva (s vysokou hodnotou) klesol o 24,9 % v dôsledku recesie. Predaj zdaneného kameniva, ktoré je vedľajším produktom, klesol od zavedenia dane z kameniva v roku 2002 o 60 %, t. j. o 31,5 milióna ton. Predaj zdanených vedľajších produktov v roku 2001 predstavoval 52 190 a v roku 2011 to bolo 20 648, pričom predaj zdaneného primárneho kameniva (s vysokou hodnotou) sa znížil zo 188 843 v roku 2001 na 141 754 v roku 2011. Pokles predaja je znázornený aj graficky:
               
                  
            
         
               (562)
            
            
               Správa obsahuje tri podrobné grafy, na ktorých je znázornený vývoj predaja zdanených výrobkov v kategóriách tvrdý kameň, pieskovec, vápenec, piesok a štrk. Zatiaľ čo predaj piesku a štrku sa udržal na konštantnej úrovni s nedávnym miernym nárastom, predaj prvých troch kategórií materiálov klesol.
            
         
               (563)
            
            
               Objem predaného kameniva oslobodeného od dane sa po zavedení dane z kameniva zvýšil z menej ako 5 miliónov ton na takmer 30 miliónov ton. Tieto údaje nezahŕňajú lomy, v ktorých sa vyrába len kamenivo oslobodené od dane, lebo od týchto miest sa nevyžaduje, aby prinášali výnosy. Podľa štúdie by teda celkové zvýšenie objemu kameniva oslobodeného od dane dokonca prevyšovalo šesťnásobný nárast vyplývajúci z údajov. V štúdii sa preukazuje, že objem predaja kameniva oslobodeného od dane každý rok stabilne rástol. Zo štúdie vyplýva, že čoraz väčší počet lomov získava úplné alebo čiastočné oslobodenie od dane, t. j. zdaniteľný predaj sa mení na predaj oslobodený od dane.
            
         
               (564)
            
            
               Dopyt po recyklovanom kamenive zaznamenal po zavedení dane z kameniva v roku 2002 len mierny nárast. K zvýšeniu dopytu po recyklovanom kamenive viedlo najmä zavedenie dane z pozemných skládok v roku 1996. Podľa spoločnosti BDS miesto zdaneného kameniva nízkej hodnoty zaujalo kamenivo nízkej hodnoty, ktoré využíva výhody oslobodenia od dane, ako je znázornené v tejto tabuľke:
               
                  Odhady situácie na trhu s kamenivom nízkej hodnoty spracované spoločnosťou BDS, podľa druhu kameniva
               
               
                            
                        
                        
                           2001
                        
                        
                           2012
                        
                        
                           Zmena %
                        
                     
                           Mt
                        
                        
                           %
                        
                        
                           Mt
                        
                        
                           %
                        
                     
                           Lomy
                           (len zdanené materiály nízkej hodnoty)
                        
                        
                           52,2
                        
                        
                           51,1
                        
                        
                           19
                        
                        
                           19,8
                        
                        
                           (63,6)
                        
                     
                           Recyklované kamenivo
                        
                        
                           45
                        
                        
                           44,0
                        
                        
                           47
                        
                        
                           49,0
                        
                        
                           4,4
                        
                     
                           Kamenivo oslobodené od dane
                        
                        
                           5
                        
                        
                           4,9
                        
                        
                           30
                        
                        
                           31,2
                        
                        
                           500,0
                        
                     
                            
                        
                     
                           Spolu
                        
                        
                           102,2
                        
                        
                           100,0
                        
                        
                           96
                        
                        
                           100,0
                        
                        
                           (6,1)
                        
                     
         
               (565)
            
            
               Spojené kráľovstvo tvrdí, že ak by sa oslobodenie od dane považovalo za poskytnutie štátnej pomoci, bolo by v súlade s usmerneniami o environmentálnej pomoci z roku 2008, lebo:
               
                           i)
                        
                        
                           aspoň nepriamo prispieva k zlepšeniu úrovne ochrany životného prostredia; a/alebo
                        
                     
                           ii)
                        
                        
                           umožnilo Spojenému kráľovstvu zaviesť daň z kameniva, pretože oslobodenie od dane uľahčilo zavedenie vyšších environmentálnych daní pre ďalšie podniky, ktoré sa zaoberajú výrobou kameniva, čím sa vytvárajú ďalšie stimuly na dosiahnutie environmentálneho cieľa dane z kameniva a z čoho vyplynie celkové zlepšenie internalizácie nákladov.
                        
                     
         
               (566)
            
            
               Orgány Spojeného kráľovstva tvrdia, že prostredníctvom oslobodenia od dane z kameniva má daň z kameniva podporiť používanie recyklovaného materiálu alebo vedľajšieho produktu (ktorý vzniká počas postupu, ktorý nie je určený na výrobu kameniva), aby sa znížil dopyt po čistom kamenive a obmedzili sa tak environmentálne škody spojené s ťažbou kameniva.
            
         
               (567)
            
            
               Orgány Spojeného kráľovstva uvádzajú, že každé oslobodenie od dane, na ktoré sa vzťahuje prešetrovanie, vedie k zlepšeniu ochrany životného prostredia aspoň jedným z týchto spôsobov: i) prispieva k zmene dopytu smerom od ďalšej ťažby kameniva, a/alebo ii) pomáha obmedziť hromadenie odpadu.
            
         
               (568)
            
            
               Oslobodenie ílovitej bridlice od dane spĺňa kritériá stanovené v kapitole 4 usmernení o environmentálnej pomoci z roku 2008. Ílovitá bridlica je v niektorých prípadoch vhodná na použitie ako kamenivo, ale pre svoje fyzikálne zloženie a doskovitý tvar je nevhodná na použitie tam, kde sa vyžaduje vyššia kvalita. Orgány Spojeného kráľovstva tvrdia, že keďže nie je známe, že by sa ílovitá bridlica ťažila na osobitné účely obchodného využitia ako kamenivo, získava sa len ako nevyhnutný vedľajší produkt. Používaním ílovitej bridlice sa znižuje dopyt po novovyťaženom kamenive, a preto sa jej oslobodením od dane z kameniva znižujú environmentálne škody spojené s ťažbou kameniva. Oslobodenie od dane navyše pomáha obmedziť vytváranie odpadových háld a znižuje škodlivé zásahy do vzhľadu krajiny, ktoré sú s tým spojené.
            
         
               (569)
            
            
               Okrem toho, pokiaľ ide o hlušinu z ťažby ílovitej bridlice, orgány Spojeného kráľovstva tvrdia, že oslobodenie od dane tým, že vytvára stimuly na použitie hlušiny, ktorá vzniká neúmyselne a nevyhnutne, mení dopyt smerom od vyťaženého kameniva a obmedzuje tak environmentálne škody spôsobené touto ťažbou.
            
         
               (570)
            
            
               Orgány Spojeného kráľovstva tvrdia, že aj keby Komisia dospela k záveru, že existujú dôkazy o tom, že akékoľvek materiály oslobodené od dane sa zámerne ťažia na použitie ako kamenivo, oslobodenie týchto materiálov od dane by napriek tomu priamo prispievalo k dosiahnutiu environmentálneho cieľa dane z kameniva. Tvrdia, že ak existujú dôkazy, že akékoľvek materiály oslobodené od dane sa v skutočnosti zámerne ťažia na použitie ako kamenivo, malo by to byť nanajvýš vo veľmi malom rozsahu v prísne obmedzenom počte lomov. Podľa orgánov Spojeného kráľovstva, aj keby sa vyskytovala zámerná ťažba veľmi obmedzeného množstva materiálov oslobodených od dane na použitie ako kamenivo, nezmení sa tým skutočnosť, že existuje objektívne zdôvodnenie oslobodenia príslušných materiálov od dane. Toto zdôvodnenie by bolo také, že a) tieto materiály sa bežne neťažia na použitie ako kamenivo a b) pri ťažbe takýchto materiálov vzniká veľké množstvo nevyhnutných vedľajších produktov a odpadu, ktoré môžu byť použité ako kamenivo, ak existujú správne obchodné stimuly.
            
         
               (571)
            
            
               Orgány Spojeného kráľovstva tvrdia, že aj keby sa v malom počte lomov zámerne ťažil materiál oslobodený od dane na použitie ako kamenivo, toto oslobodenie zostáva odôvodnené, ak uľahčí zavedenie vyšších daní pre ďalšie podniky, z čoho vyplynie celkové zlepšenie internalizácie nákladov, a vytvorenie ďalších stimulov na dosiahnutie environmentálneho cieľa dane z kameniva.
            
         
               (572)
            
            
               Orgány Spojeného kráľovstva poskytli argumenty v tomto zmysle pre hlušinu ílovitej bridlice z uhoľných baní.
            
         7.3.1.1.   
         Posúdenie zo strany Komisie
      
   
   
               (573)
            
            
               Komisia už stanovila, že daň z kameniva predstavuje daň, ktorou sa sleduje environmentálny cieľ.
            
         
               (574)
            
            
               Zdá sa však, že všeobecným oslobodením ílovitej bridlice od dane sa sťažuje dosiahnutie environmentálneho cieľa dane z kameniva, lebo má potenciál podporiť ťažbu ílovitej bridlice a hlušiny ílovitej bridlice, ako konštatoval aj Všeobecný súd (90).
            
         
               (575)
            
            
               Ílovitá bridlica je materiál, ktorý možno použiť ako kamenivo, aj keď tieto možnosti sú do istej miery obmedzené nízkou kvalitou tohto kameniva, a ktorý sa používa ako kamenivo a ťaží sa konkrétne na použitie ako kamenivo, ako vyplýva z informácií predložených zainteresovanými stranami a z dôkazov doručených Komisii. Ílovitá bridlica vyťažená konkrétne na použitie ako kamenivo je v skutočnosti novovyťažený materiál a oslobodenie od dane jednoducho podnecuje jej ďalšiu ťažbu.
            
         
               (576)
            
            
               Preto vzhľadom na to, že Komisia zistila prípady zámernej ťažby ílovitej bridlice na jej obchodné využívanie ako kamenivo, všeobecným oslobodením ílovitej bridlice od dane sa len zvyšuje konkurencieschopnosť jej ťažby a podporuje sa ďalšia ťažba.
            
         
               (577)
            
            
               Okrem toho je ílovitá bridlica v súčasnosti oslobodená od dane, ak je vyťažená ako vedľajší produkt materiálu, ktorý je zdanený (napr. štrkopiesok, pieskovec a vápenec). Komisia v odôvodnení 365 konštatovala, že v oslobodení od dane sa rozlišuje medzi ílovitou bridlicou a ďalšími zdanenými materiálmi, ako sú vedľajšie produkty hlavnej ťažby štrkopiesku, pieskovca a vápenca. Komisia tiež zvažovala, či by takéto odstupňovanie daní mohlo byť odôvodnené cieľom dane z kameniva. Komisii však neboli doručené žiadne dôkazy od orgánov Spojeného kráľovstva ani od zainteresovaných strán o tom, že toto oslobodenie od dane prispieva k dosiahnutiu cieľa dane z kameniva, ktorým je obmedziť novú ťažbu materiálu na účely kameniva.
            
         
               (578)
            
            
               Okrem toho oslobodenie od dane nepomáha obmedziť vytváranie odpadu vo všeobecnosti, lebo sa ním jednoducho nahrádza vytváranie háld ílovitej bridlice vytváraním háld zdaneného kameniva nízkej kvality, pre ktoré už nemožno nájsť kupujúceho.
            
         
               (579)
            
            
               Orgány Spojeného kráľovstva tvrdia, že oslobodením ílovitej bridlice od dane sa uľahčilo zavedenie vyšších daní pre ďalšie podniky, neposkytli však argumenty na podporu tohto tvrdenia, ktoré by Komisii umožnili zvážiť toto odôvodnenie vo svojom posúdení. Jediné zdôvodnenie, ktoré orgány Spojeného kráľovstva v tejto súvislosti predložili, sa týka hlušiny z uhoľných baní, ktoré Komisia už posúdila ako oslobodenie od dane, ktoré nepredstavuje štátnu pomoc.
            
         
               (580)
            
            
               Orgány Spojeného kráľovstva tvrdia, že aj keby Komisia našla dôkazy, že ílovitá bridlica sa ťaží na obchodné využívanie ako kamenivo, oslobodenie od dane by napriek tomu slúžilo environmentálnemu cieľu vzhľadom na obmedzené množstvo zámernej ťažby. Komisia však zistila, že len oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, predstavuje štátnu pomoc, a nie všeobecné oslobodenie od dane pre ílovitú bridlicu a hlušinu z ťažby ílovitej bridlice. V posúdení Komisie sa preto rozlišuje ílovitá bridlica so zreteľom na jej zámernú ťažbu na obchodné využívanie ako kamenivo a nezohľadňuje sa veľké množstvo ílovitej bridlice a nevyhnutnej hlušiny ílovitej bridlice v prípadoch, keď nie sú zámerne vyťažené na obchodné využívanie ako kamenivo. Odôvodnenie orgánov Spojeného kráľovstva založené na obmedzenom využívaní ako kamenivo preto nemôže slúžiť ako základ spoločného posúdenia celého množstva ílovitej bridlice a celého množstva hlušiny ílovitej bridlice.
            
         
               (581)
            
            
               V súlade so zisteniami Všeobecného súdu (91), ak existujú lomy, v ktorých sa zámerne ťaží ílovitá bridlica na obchodné využívanie ako kamenivo, potom neexistuje záruka, že oslobodenie od dane nepovedie k zvýšeniu novej ťažby materiálu oslobodeného od dane.
            
         
               (582)
            
            
               Komisia preto dospela k záveru, že všeobecné oslobodenie od dane pre ílovitú bridlicu a hlušinu ílovitej bridlice sťažuje dosiahnutie všeobecného environmentálneho cieľa sledovaného daňou z kameniva, lebo môže podporiť novú ťažbu takéhoto materiálu.
            
         7.3.2.   PROPORCIONALITA
   
               (583)
            
            
               Zdanenie kameniva nie je harmonizované na úrovni Únie, a preto Komisia analyzovala proporcionalitu navrhovaného opatrenia v zmysle bodu 159 usmernení o environmentálnej pomoci z roku 2008.
            
         
               (584)
            
            
               Pokiaľ ide o proporcionalitu, každý príjemca pomoci vo forme zníženia daní alebo oslobodenia od nich musí v súlade s bodom 159 usmernení o environmentálnej pomoci z roku 2008 spĺňať jedno z týchto kritérií:
               
                           a)
                        
                        
                           musí uhrádzať časť vnútroštátnej dane, ktorá sa približne rovná environmentálnej výkonnosti každého individuálneho príjemcu v porovnaní s výkonnosťou súvisiacou s najvýkonnejšou technológiou v rámci EHP; príjemcovia môžu nanajvýš získať zníženie dane, ktoré zodpovedá zvýšeniu výrobných nákladov využitím najvýkonnejšej technológie, ktoré sa nemôže preniesť na spotrebiteľov;
                        
                     
                           b)
                        
                        
                           musí uhrádzať aspoň 20 % vnútroštátnej dane, pokiaľ nemožno odôvodniť nižšiu sadzbu;
                        
                     
                           c)
                        
                        
                           môže uzatvoriť dohody s členským štátom, v ktorých sa zaväzuje dosiahnuť environmentálne ciele s rovnakým účinkom, aký by sa dosiahol podľa písmen a) alebo b), alebo ak by sa uplatňovali minimálne hodnoty Spoločenstva.
                        
                     
         
               (585)
            
            
               Orgány Spojeného kráľovstva tvrdia, že kým oslobodenie od dane nezaručuje, že príjemca uhradí aspoň 20 % vnútroštátnej dane, úplné oslobodenie od dane možno odôvodniť obmedzeným narušením hospodárskej súťaže.
            
         
               (586)
            
            
               Podľa orgánov Spojeného kráľovstva, aj keby sa zlúčili, materiály oslobodené od dane, na ktoré sa vzťahuje prešetrovanie, tvoria len veľmi malý podiel na trhu kameniva v Spojenom kráľovstve. Orgány Spojeného kráľovstva uvádzajú, že na základe dostupných údajov Národného štatistického úradu, ministerstva pre miestne spoločenstvá a štátnu správu a ministerstva pre obchod, inováciu a kvalifikácie je z celkového množstva 205 miliónov ton kameniva, ktoré sa každoročne predá v Spojenom kráľovstve, len 6 miliónov získaných z materiálov, na ktoré sa vzťahuje prešetrovanie Komisie, z čoho 3 milióny pochádzajú z odpadu z ťažby kaolínu a plastického ílu. Podľa združenia Mineral Products Association, najväčšieho obchodného orgánu pre výrobcov kameniva v Spojenom kráľovstve, oslobodenie od dane, na ktoré sa vzťahuje prešetrovanie, predstavuje približne len 3 % celkového trhu s kamenivom v Spojenom kráľovstve.
            
         
               (587)
            
            
               Orgány Spojeného kráľovstva uvádzajú, že vplyv materiálov oslobodených od dane na hospodársku súťaž je obmedzený nákladmi na prepravu kameniva. Tvrdia, že prepravné náklady dosahujú 8,55 penny/t. V priemere potom oslobodenie od dane vo výške 2 GBP/t poskytne výrobcovi materiálu oslobodeného od dane konkurenčnú výhodu len v okruhu 37 km. Podľa orgánov Spojeného kráľovstva v prípade spiatočnej prepravy bude možné prepraviť materiál oslobodený od dane len do vzdialenosti ďalších 18,7 km. Orgány Spojeného kráľovstva navyše tvrdia, že dodávané množstvá sú vo všeobecnosti veľmi malé, lebo materiál oslobodený od dane je vhodný len na kamenivo nízkej kvality. Ak je na projekt potrebné tradičnejšie kamenivo, nedochádza k narušeniu hospodárskej súťaže.
            
         7.3.2.1.   
         Posúdenie zo strany Komisie
      
   
   
               (588)
            
            
               Podľa informácií doručených Komisii sa oslobodením ílovitej bridlice od dane značne narúša hospodársku súťaž.
            
         
               (589)
            
            
               Viaceré zainteresované strany tvrdia, že ílovitá bridlica sa používa ako kamenivo a má významný vplyv na miestne trhy, najmä v Severnom Írsku. V Severnom Írsku zjavne existujú státisíce ton ílovitej bridlice dovážanej z Donegalu v Írsku. Ílovitá bridlica z Írska sa predáva na trhoch v odvetví stavebníctva v celom Severnom Írsku. V stavebných projektoch pozdĺž hranice s Írskom sa používalo kamenivo z Írska oslobodené od dane, ktoré bolo zatriedené ako ílovitá bridlica.
            
         
               (590)
            
            
               Zainteresované strany ďalej upozornili na konkrétny problém so skládkami ílovitej bridlice, ktorá sa používa na veľkých staveniskách najmä pozdĺž koridoru Glasgow – Edinburgh. Na výstavbu ciest sa použil približne 1 milión ton ílovitej bridlice. To ovplyvnilo hospodársku súťaž medzi jednotlivými lomami a zabránilo iným lomom predávať svoje vedľajšie produkty nízkej hodnoty.
            
         
               (591)
            
            
               Komisia okrem toho poznamenáva, že trh s kamenivom ílovitej bridlice je prevažne miestny a že vnútroštátny trh s kamenivom v Spojenom kráľovstve neposkytuje dobrý základ na posúdenie. Vzhľadom na nízke ceny kameniva ílovitej bridlice a vysoké prepravné náklady, ako uviedli aj orgány Spojeného kráľovstva, sa toto kamenivo môže prepravovať len na obmedzenú vzdialenosť, aby výrobcovia zásobili zákazníkov a boli schopní súťažiť s inými výrobcami kameniva nízkej kvality. Posúdenie tohto druhu by preto bolo relevantnejšie na miestnej úrovni. Informácie, ktoré Komisia dostala od zainteresovaných strán, poukazujú na skutočnosť, že oslobodenie ílovitej bridlice od dane vytláča predaj kameniva nízkej kvality, ktoré je zdanené a s ktorým súťaží na miestnej úrovni.
            
         
               (592)
            
            
               Komisia preto dospela k záveru, že všeobecným oslobodením od dane pre ílovitú bridlicu a hlušinu ílovitej bridlice sa narúša hospodársku súťaž na miestnych trhoch s kamenivom. Argumenty orgánov Spojeného kráľovstva, pokiaľ ide o obmedzené narušenie hospodárskej súťaže v súvislosti s oslobodením ílovitej bridlice od dane, nemožno prijať. Takéto odôvodnenie preto nemožno použiť vo vzťahu k oslobodeniu od platby 20 % dane z kameniva.
            
         
               (593)
            
            
               Toto opatrenie preto nie je proporcionálne, ako sa požaduje v bode 159 usmernení o environmentálnej pomoci z roku 2008.
            
         
               (594)
            
            
               Komisia dospela k záveru, bez toho, aby považovala za potrebné posúdiť aj nevyhnutnosť daného opatrenia, že oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, nie je zlučiteľné s vnútorným trhom na základe usmernení o environmentálnej pomoci z roku 2008.
            
         7.4.   ALTERNATÍVNE POSÚDENIE PODĽA ČLÁNKU 107 ODS. 3 PÍSM. b) ZFEÚ – POMOC NA PODPORU VYKONÁVANIA DÔLEŽITÉHO PROJEKTU SPOLOČNÉHO EURÓPSKEHO ZÁUJMU
   
   
               (595)
            
            
               Ako sa uvádza vyššie, orgány Spojeného kráľovstva tvrdia, že oslobodenie od dane pre výrobky zložené výlučne alebo hlavne z ílovitej bridlice a hlušiny ílovitej bridlice by mohlo byť považované za zlučiteľné s vnútorným trhom na základe článku 107 ods. 3 písm. b) ZFEÚ ako podporujúce ochranu životného prostredia ako projekt spoločného európskeho záujmu. Orgány Spojeného kráľovstva nepredložili žiadne argumenty na posúdenie zlučiteľnosti predmetných opatrení na tomto základe.
            
         
               (596)
            
            
               V bode 147 usmernení o environmentálnej pomoci z roku 2008 Komisia stanovila podmienky, za ktorých by sa domnievala, že pomoc možno považovať za zlučiteľnú so spoločným trhom podľa článku 107 ods. 3 písm. b) ZFEÚ.
            
         
               (597)
            
            
               Sú to tieto podmienky:
               
                           a)
                        
                        
                           návrh pomoci sa týka projektu, ktorý je konkrétny a jasne vymedzený z hľadiska podmienok jeho vykonávania vrátane jeho účastníkov, cieľov, účinkov a spôsobu, ako dosiahnuť ciele daného projektu; Komisia môže považovať za jeden projekt aj skupinu projektov;
                        
                     
                           b)
                        
                        
                           projekt musí byť v spoločnom európskom záujme: projekt musí konkrétnym, príkladným a identifikovateľným spôsobom prispievať k záujmu Spoločenstva v oblasti ochrany životného prostredia, napríklad musí mať veľký význam pre environmentálnu stratégiu Európskej únie; výhoda dosahovaná cieľom projektu sa nesmie obmedzovať len na členský štát, resp. členské štáty, ktoré ho vykonávajú, ale musí sa rozšíriť na Spoločenstvo ako celok; projekt musí predstavovať podstatný príspevok k cieľom Spoločenstva; skutočnosť, že projekt realizujú podniky v rozličných členských štátoch, nie je dostatočná;
                        
                     
                           c)
                        
                        
                           pomoc je nevyhnutná a predstavuje motiváciu realizovať projekt, ktorý musí zahŕňať vysokú mieru rizika;
                        
                     
                           d)
                        
                        
                           projekt je veľmi dôležitý z hľadiska objemu: musí byť dostatočne rozsiahly a produkovať podstatné environmentálne účinky.
                        
                     
         
               (598)
            
            
               Okrem toho na to, aby Komisia mohla takéto projekty riadne posúdiť, spoločný európsky záujem je potrebné preukázať prakticky: treba napríklad preukázať, že projekt umožňuje výrazný pokrok k dosiahnutiu konkrétnych environmentálnych cieľov Spoločenstva (bod 148 usmernení o environmentálnej pomoci z roku 2008).
            
         
               (599)
            
            
               Komisia poznamenáva, že hoci daň z kameniva slúži určitej politike konkrétneho členského štátu, netýka sa projektu, a už vôbec nie projektu, ktorý by bol „konkrétny a jasne vymedzený z hľadiska podmienok jeho vykonávania“.
            
         
               (600)
            
            
               Okrem toho nie je možné, aby dané opatrenie spĺňalo kritériá projektu spoločného európskeho záujmu, lebo ide o politiku, ktorej rozsah je vnútroštátny.
            
         
               (601)
            
            
               Navyše, keďže oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, samo osebe nepredstavuje environmentálny prínos, lebo sa ním jednoducho povzbudzuje ťažba takéhoto materiálu, nemožno povedať, nakoľko takéto oslobodenie od dane prispieva k zvýšeniu ochrany životného prostredia.
            
         
               (602)
            
            
               Čo je dôležitejšie, ako Všeobecný súd jasne uviedol v rozsudku v spojených veciach T-254/00, T-270/00 a T-277/00, Hotel Cipriani, „na opatrenie pomoci sa môže vzťahovať výnimka stanovená v [článku 107 ods. 3 písm. b) zmluvy], iba ak v zásade nezvýhodňuje hospodárske subjekty členského štátu, ale predstavuje výhodu pre celé Spoločenstvo“ (92). Toto kritérium nie je splnené, ak schéma štátnej pomoci má za cieľ len zlepšiť konkurencieschopnosť príslušných podnikov, v danom prípade stimulovať používanie jedného druhu kameniva.
            
         
               (603)
            
            
               V dôsledku toho sa Komisia domnieva, že oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, nemožno považovať za zlučiteľné s vnútorným trhom na základe článku 107 ods. 3 písm. b) ZFEÚ ako podporujúce ochranu životného prostredia ako projekt spoločného európskeho záujmu.
            
         7.5.   ALTERNATÍVNE POSÚDENIE PODĽA ČLÁNKU 107 ODS. 3 PÍSM. c) ZFEÚ – ROZVOJ URČITÝCH HOSPODÁRSKYCH ČINNOSTÍ ALEBO URČITÝCH HOSPODÁRSKYCH OBLASTÍ
   
   
               (604)
            
            
               Na posúdenie opatrenia pomoci podľa článku 107 ods. 3 písm. c) zmluvy je potrebné preskúmať, či predmetná pomoc
               
                           a)
                        
                        
                           spĺňa jasne vymedzený cieľ spoločného záujmu;
                        
                     
                           b)
                        
                        
                           je potrebná, vhodná a primeraná na dosiahnutie tohto cieľa;
                        
                     
                           c)
                        
                        
                           nemá nepriaznivý vplyv na hospodársku súťaž a obchod medzi členskými štátmi v rozpore so spoločným záujmom.
                        
                     
         
               (605)
            
            
               Komisia na úvod poznamenáva, že opatrenia zahŕňajúce prevádzkovú pomoc sú v zásade nezlučiteľné s vnútorným trhom na základe článku 107 ods. 3 písm. c).
            
         
               (606)
            
            
               Daň z kameniva prispieva k ochrane životného prostredia, ako už bolo uvedené v odôvodnení 87, v súlade so zisteniami Všeobecného súdu. Ochrana životného prostredia by sa mohla považovať za cieľ spoločného záujmu EÚ.
            
         
               (607)
            
            
               Podľa orgánov Spojeného kráľovstva sa oslobodením od dane z kameniva pre výrobky zložené výlučne alebo hlavne z ílovitej bridlice a hlušiny ílovitej bridlice sleduje aj ochrana životného prostredia, keďže jeho cieľom je zmena dopytu z novovyťaženého kameniva na ílovitú bridlicu (výlučne alebo hlavne) a hlušinu ílovitej bridlice. Orgány Spojeného kráľovstva tvrdia, že tieto materiály sa tradične neťažia na použitie ako kamenivo a že nemajú žiadne indície o tom, že by sa zámerne ťažili na použitie ako kamenivo.
            
         
               (608)
            
            
               Orgány Spojeného kráľovstva poskytli informácie o stave odvetvia kameniva pred zavedením dane z kameniva a o potrebe zaviesť daň, ktorou by sa znížila nová ťažba materiálov na použitie ako kamenivo a zároveň by sa poskytli vhodné alternatívy.
            
         
               (609)
            
            
               Komisia podotýka, že oslobodenie od dane z kameniva v zásade slúžilo ako ďalší prostriedok na splnenie environmentálneho cieľa tejto dane.
            
         
               (610)
            
            
               Existujú tiež indície, že bez dane z kameniva a oslobodenia od tejto dane by nebolo možné dosiahnuť rovnaké zníženie ťažby nového kameniva. V tejto súvislosti početné pripomienky zainteresovaných strán poukazujú na skutočnosť, že materiály oslobodené od dane z kameniva úspešne nahradili novovyťažené kamenivo. Materiály oslobodené od dane nahradili jednak kamenivo ako primárny produkt vysokej kvality a jednak, ale najmä, sekundárne kamenivo nižšej kvality. Netýka sa to i) materiálu zloženého výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, ani ii) hlušiny ílovitej bridlice, ktorá sa zámerne ťaží na obchodné využívanie ako kamenivo.
            
         
               (611)
            
            
               Zdá sa, že ílovitá bridlica má rozličné použitie ako kamenivo, a tiež sa konkrétne ťaží na použitie ako kamenivo, ako sa podrobne uvádza v odôvodnení (341).
            
         
               (612)
            
            
               Preto oslobodenie od dane pre ílovitú bridlicu a hlušinu zámerne ťaženej ílovitej bridlice len prispieva k zvýšeniu konkurencieschopnosti jej ťažby a predstavuje riziko podporovania ďalšej ťažby ílovitej bridlice. Ako sa vysvetľuje v odôvodneniach 575 až 580, ílovitá bridlica, ktorá sa zámerne ťaží na obchodné využívanie ako kamenivo, je podobná zdaneným materiálom, ktoré sú novovyťažené na použitie ako kamenivo, pričom to isté platí aj pre ílovitú bridlicu získanú ako vedľajší produkt zdaniteľných materiálov, ktorý je rovnaký ako ostatné vedľajšie produkty zdaniteľných materiálov, ktoré sú zdanené. Oslobodenie od dane len robí jednu kategóriu novovyťaženého materiálu (ílovitá bridlica) lacnejšou oproti ostatným kategóriám. To môže podporiť novú ťažbu ílovitej bridlice. Tento záver podporili zistenia Všeobecného súdu (93).
            
         
               (613)
            
            
               Ílovitá bridlica je hornina a jej ťažba má podobné vplyvy na životné prostredie ako ťažba iných nerastných surovín. Orgány Spojeného kráľovstva nepredložili žiadne tvrdenie s cieľom preukázať, že ílovitá bridlica je alternatíva, ktorá je šetrnejšia k životnému prostrediu než iné zdroje kameniva, dokonca aj keď sa konkrétne získava na obchodné využívanie ako kamenivo. Zainteresované strany ďalej tvrdia, že oslobodenie od dane z kameniva poškodzuje životné prostredie v rozsahu, ktorý je ešte väčší než samotný postup ťažby, lebo umožňuje, aby sa ílovitá bridlica prepravovala na väčšie vzdialenosti a stále konkurovala ostatným zdaneným materiálom. Preprava sa zabezpečuje nákladnými vozidlami, ktoré znečisťujú ovzdušie a svojou vysokou hmotnosťou poškodzujú cesty. Komisia poukazuje na to, že náklady na prepravu predstavujú značnú časť predajnej ceny ílovitej bridlice (pozri odôvodnenie 292), čo znamená, že výrobcovia ílovitej bridlice používajú rozpätie, ktoré ponúka daň z kameniva, na prepravu materiálu do väčších vzdialeností než by ho prepravovali zvyčajne, a konkurujú iným lomom na väčšom území.
            
         
               (614)
            
            
               Okrem toho orgány Spojeného kráľovstva, hoci vo všeobecnosti tvrdia, že oslobodenie od dane, na ktoré sa vzťahuje prešetrovanie, má pomôcť obmedziť hromadenie odpadu, nepreukázali, že oslobodenie od dane považované za štátnu pomoc, pokiaľ ide o ílovitú bridlicu, skutočne môže prispieť k takémuto obmedzeniu. Komisia sa domnieva, že týmto oslobodením od dane sa skôr jednoducho nahradí vytváranie háld hlušiny z novej ťažby ílovitej bridlice na použitie ako kamenivo a z ílovitej bridlice ako vedľajšieho produktu ťažby zdanených materiálov vytváraním háld zdaneného kameniva nízkej kvality, pre ktoré už nemožno nájsť kupujúceho.
            
         
               (615)
            
            
               Komisia preto dospela k záveru, že aj keď ochrana životného prostredia predstavuje cieľ spoločného záujmu, všeobecné oslobodenie od dane pre ílovitú bridlicu a hlušinu z novej ťažby ílovitej bridlice, ako je v súčasnosti zavedené, v skutočnosti znamená riziko ohrozujúce tento záujem a nepredstavuje vhodný nástroj na jeho naplnenie.
            
         
               (616)
            
            
               Komisia ďalej pripomína, ako sa opisuje aj v odôvodneniach 589 a 590, značne narúšajúci charakter prevádzkovej pomoci poskytnutej výrobcom ílovitej bridlice, ktorá, podľa informácií predložených zainteresovanou stranou, vytláča ostatných výrobcov kameniva z trhu alebo z neho odstraňuje iné kamenivo nízkej kvality, ktoré zvyčajne konkurovalo ílovitej bridlici, lebo nemôžu konkurovať nízkym cenám, ktoré môžu ponúknuť výrobcovia ílovitej bridlice.
            
         
               (617)
            
            
               Keďže Komisia zistila, že skutková a právna situácia i) materiálu zloženého výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a ii) hlušiny ílovitej bridlice, ktorá sa zámerne ťaží na obchodné využívanie ako kamenivo, je porovnateľná so situáciou kameniva zdaneného daňou z kameniva, oslobodenie týchto materiálov od dane možno odôvodniť len na základe environmentálnych cieľov dane z kameniva, ak by bolo možné preukázať, že týmito materiálmi možno aj napriek tomu sledovať environmentálne ciele dane z kameniva.
            
         
               (618)
            
            
               Ako sa však vysvetľuje v odôvodneniach 611 až 615 a v súlade so zisteniami Všeobecného súdu (94), Komisia je toho názoru, že keďže ílovitá bridlica sa konkrétne ťaží na obchodné využívanie ako kamenivo a keďže neexistujú žiadne náznaky, že jej ťažba by bola šetrnejšia k životnému prostrediu než ťažba iného kameniva, environmentálne ciele dane z kameniva nemožno sledovať tým, že sa prizná oslobodenie od dane pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo.
            
         
               (619)
            
            
               Orgány Spojeného kráľovstva nepredložili Komisii žiadne zdôvodnenie zlučiteľnosti, pokiaľ ide o ílovitú bridlicu alebo hlušinu ílovitej bridlice, ktorá sa zámerne ťaží na obchodné využívanie ako kamenivo, ktoré by mohla brať do úvahy pri posúdení zlučiteľnosti uvedeného oslobodenia od dane z kameniva s vnútorným trhom.
            
         
               (620)
            
            
               Komisia preto dospela k záveru, že oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, nemožno považovať za zlučiteľné s vnútorným trhom na základe článku 107 ods. 3 písm. c) ZFEÚ.
            
         8.   ZÁVER A VRÁTENIE POMOCI
   
   
               (621)
            
            
               Komisia dospela k záveru, že oslobodenie od dane z kameniva priznané pre i) materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov, a pre ii) hlušinu ílovitej bridlice, ktorá sa zámerne ťaží na obchodné využívanie ako kamenivo, ktoré bolo protiprávne vykonané, predstavuje štátnu pomoc, ktorá je nezlučiteľná s vnútorným trhom.
            
         
               (622)
            
            
               Podľa zmluvy a ustálenej judikatúry je Komisia oprávnená rozhodnúť, že príslušný členský štát musí zrušiť alebo zmeniť pomoc, keď sa zistí, že je nezlučiteľná s vnútorným trhom. (95) Súdny dvor takisto dôsledne trvá na tom, že povinnosť členského štátu zrušiť pomoc, ktorú Komisia považuje za nezlučiteľnú s vnútorným trhom, je určená na obnovenie predtým existujúcej situácie (96).
            
         
               (623)
            
            
               V tejto súvislosti Súdny dvor potvrdil, že cieľ je dosiahnutý vtedy, keď prijímateľ vráti sumy poskytnuté v podobe neoprávnenej pomoci, a tým stratí výhodu, ktorú mal v porovnaní so svojimi konkurentmi na trhu, a obnoví sa situácia spred vyplatenia pomoci (97).
            
         
               (624)
            
            
               V súlade s touto judikatúrou sa v článku 14 ods. 1 nariadenia Rady (ES) č. 659/1999 (98) uvádza, že „kde sa prijímajú záporné rozhodnutia v prípadoch protiprávnej pomoci, Komisia rozhodne, že daný členský štát podnikne všetky potrebné opatrenia, aby vymohol pomoc od príjemcu […].“
            
         
               (625)
            
            
               Vzhľadom na to, že oslobodenie od dane z kameniva priznané pre materiály uvedené v odôvodnení 620 tohto rozhodnutia bolo vykonané v rozpore s článkom 108 zmluvy a má sa považovať za neoprávnene poskytnutú a nezlučiteľnú pomoc, príslušné sumy musia byť vrátené, aby sa obnovila situácia, ktorá existovala na trhu pred poskytnutím oslobodenia od dane z kameniva. Vymáhanie by sa malo vzťahovať na obdobie od poskytnutia pomoci príjemcovi (t. j. dňa, od ktorého by bol príjemca povinný platiť daň z kameniva, ak by neoprávnene poskytnuté a nezlučiteľné oslobodenie od dane z kameniva neexistovalo) do dátumu, keď zvýhodnenie poskytnuté príjemcovi zaniklo. Sumy, ktoré musia byť vrátené, by mali zahŕňať úroky až do skutočného vrátenia pomoci.
            
         
               (626)
            
            
               Keďže oslobodenie od dane predstavuje ušlé príjmy pre orgány Spojeného kráľovstva, vrátenie pomoci znamená, že príjemcovia oslobodenia od dane by mali zaplatiť daň z kameniva za obdobie jej uplatňovania spolu s úrokmi až do jej skutočného vrátenia.
            
         
               (627)
            
            
               Komisia berie na vedomie, že ílovitá bridlica, ktorá i) je vyťažená ako vedľajší produkt ťažby čierneho uhlia alebo ii) sa používa na keramické postupy, alebo iii) sa používa namiesto ílu, trosky alebo iných materiálov ako zdroj hlinitokremičitanu pri výrobe cementu, alebo iv) sa inak preukázateľne používa na iné účely než kamenivo, by sa nemala považovať za obchodne využívanú ako kamenivo, a preto by mala byť vyňatá z vymáhania.
            
         
               (628)
            
            
               Nemala by existovať povinnosť vymáhať pomoc poskytnutú v rámci schémy, ktorá spĺňa všetky podmienky stanovené v nariadení o pomoci de minimis alebo v nariadení o skupinových výnimkách, ktoré boli prijaté na základe článkov 1 a 2 nariadenia Rady (ES) č. 994/98 (99), ale uplatniteľné v čase poskytnutia pomoci.
            
         
               (629)
            
            
               Keďže kumulácia tých istých oprávnených nákladov je vylúčená, ak celková výška pomoci, ktorú dostal príjemca, prevyšuje 200 000 EUR, orgány Spojeného kráľovstva by mali vymáhať pomoc v celom rozsahu, keďže pravidlá de minimis ustanovené na základe článku 2 nariadenia (ES) č. 994/98, ktoré boli uplatniteľné v čase poskytnutia pomoci, nemožno použiť.
            
         
               (630)
            
            
               S cieľom vymedziť príjemcov neoprávnene poskytnutej a nezlučiteľnej pomoci a príslušné sumy tejto pomoci by orgány Spojeného kráľovstva mali najskôr určiť všetky spoločnosti, ktoré vyrábali ílovitú bridlicu a výrobky zložené hlavne z ílovitej bridlice v období od 1. apríla 2002 do súčasnosti (ďalej len „výrobcovia ílovitej bridlice“). Orgány Spojeného kráľovstva by potom mali prostredníctvom všetkých dostupných zdrojov informácií vrátane informácií pre verejnosť a informácií z dôverných daňových záznamov stanoviť množstvo ílovitej bridlice uvedenej v odôvodnení 621 tohto rozhodnutia, ktoré títo výrobcovia ílovitej bridlice obchodne využívajú. Ak by nebolo možné stanoviť toto množstvo na základe dostupných informácií, orgány Spojeného kráľovstva by mali požiadať výrobcov ílovitej bridlice, aby preukázali, do akej miery je (a do akej miery nie je) ílovitá bridlica, ktorú vyrábajú, materiálom uvedeným v odôvodnení 621 tohto rozhodnutia,
            
         PRIJALA TOTO ROZHODNUTIE:
   Článok 1
   1.   Schéma pomoci, ktorá spočíva v oslobodení od dane z kameniva podľa oddielu 17 ods. 4 písm. a) a oddielu 17 ods. 3 písm. f) bodu i) finančného zákona z roku 2001 zmeneného finančným zákonom z roku 2002 a finančným zákonom z roku 2007 priznanom pre:
   
               a)
            
            
               materiál zložený výlučne alebo hlavne z ílovitej bridlice, ktorá sa zámerne ťaží na obchodné využívanie ako kamenivo, vrátane ílovitej bridlice, ktorá sa vyskytuje ako vedľajší produkt novej ťažby iných zdanených materiálov; a
            
         
               b)
            
            
               kamenivo, ktoré je zložené výlučne alebo hlavne z hlušiny z akéhokoľvek postupu, ktorým sa ílovitá bridlica zámerne vyťažená na obchodné využívanie ako kamenivo oddeľuje od inej horniny po vyťažení alebo získaní s touto inou horninou,
            
         uskutočnená Spojeným kráľovstvom v rozpore s článkom 108 ods. 3 ZFEÚ je nezlučiteľná s vnútorným trhom.
   2.   Oslobodenie od dane, daňové výnimky a daňové úľavy stanovené v týchto ustanoveniach finančného zákona na rok 2001 zmeneného finančným zákonom na rok 2002 a finančným zákonom na rok 2007:
   
               —
            
            
               oddiel 17 ods. 3 písm. e), oddiel 17 ods. 3 písm. f) body i) a ii) (okrem materiálov uvedených v článku 1 ods. 1 tohto rozhodnutia),
            
         
               —
            
            
               oddiel 17 ods. 4 písm. a) (okrem materiálov uvedených v článku 1 ods. 1 tohto rozhodnutia), oddiel 17 ods. 4 písm. c) body i) a ii), oddiel 17 ods. 4 písm. f) (pokiaľ ide o íl),
            
         
               —
            
            
               oddiel 18 ods. 2 písm. b) a
            
         
               —
            
            
               oddiel 30 ods. 1 písm. b) [pokiaľ sa vzťahuje na postup oslobodený od dane v zmysle oddielu 18 ods. 2 písm. b)],
            
         nepredstavujú štátnu pomoc.
   Článok 2
   Spojené kráľovstvo Veľkej Británie a Severného Írska je povinné zrušiť schému pomoci, pokiaľ sa vzťahuje na materiály uvedené v článku 1 ods. 1.
   Článok 3
   Individuálna pomoc poskytnutá v rámci schémy uvedenej v článku 1 ods. 1 nepredstavuje pomoc, ak spĺňa hmotnoprávne podmienky stanovené nariadením prijatým v súlade s článkom 2 nariadenia (ES) č. 994/98 a uplatniteľným v čase poskytnutia pomoci.
   Článok 4
   Individuálna pomoc poskytnutá v rámci schémy uvedenej v článku 1 ods. 1, ktorá spĺňa podmienky stanovené nariadením prijatým v súlade s článkom 1 nariadenia (ES) č. 994/98 a uplatniteľným v čase poskytnutia pomoci, alebo prostredníctvom akejkoľvek inej schválenej schémy pomoci je zlučiteľná s vnútorným trhom.
   Článok 5
   1.   Povinnosťou Spojeného kráľovstva je žiadať od príjemcov vrátenie nezlučiteľnej pomoci poskytnutej v rámci schémy uvedenej v článku 1 ods. 1.
   2.   Pomoc, ktorá má byť vrátená, zahŕňa úroky splatné od dátumu dostupnosti pomoci pre prijímateľov až do dátumu skutočného vrátenia pomoci.
   3.   Úroky sa vypočítajú ako zložené úroky v súlade s kapitolou V nariadenia Komisie (ES) č. 794/2004 (100).
   Článok 6
   1.   Vrátenie pomoci poskytnutej v rámci schémy uvedenej v článku 1 ods. 1 je bezodkladné a účinné.
   2.   Spojené kráľovstvo zabezpečí vykonanie tohto rozhodnutia do štyroch mesiacov od dátumu oznámenia tohto rozhodnutia.
   Článok 7
   1.   Spojené kráľovstvo do dvoch mesiacov od dátumu oznámenia tohto rozhodnutia predloží Komisii tieto informácie:
   
               a)
            
            
               zoznam všetkých subjektov vyrábajúcich materiál uvedený v článku 1 ods. 1 od 1. apríla 2002 do dátumu predloženia tohto zoznamu;
            
         
               b)
            
            
               pre každý subjekt uvedený v písmene a):
               
                           i)
                        
                        
                           celkové množstvo materiálu uvedeného v článku 1 ods. 1 obchodne využívaného od 1. apríla 2002;
                        
                     
                           ii)
                        
                        
                           celkovú sumu (istina plus vymáhané úroky), ktorú má vrátiť každý príjemca;
                        
                     
         
               c)
            
            
               podrobný opis opatrení, ktoré už boli prijaté a ktoré sú plánované na vykonanie tohto rozhodnutia;
            
         
               d)
            
            
               podklady, z ktorých vyplýva, že príjemcom bol vydaný príkaz na vrátenie pomoci.
            
         2.   Spojené kráľovstvo použije všetky možné zdroje informácií na zostavenie zoznamu výrobcov ílovitej bridlice a stanovenie celkového množstva materiálu uvedeného v článku 1 ods. 1 obchodne využívaného od 1. apríla 2002, a to z verejných zdrojov a dôverných daňových záznamov, ako sú: záznamy o daniach, predaji a iné záznamy, ktoré si vedú spoločnosti, daňové záznamy vrátane záznamov o dani zo zisku, obchodný register, katastre, štatistické údaje, stavebné povolenia/súhlasy, údaje vo vlastníctve miestnych orgánov a rád grófstiev vrátane, o. i., registračných údajov Daňového a colného úradu Jej Veličenstva na účely dane z kameniva pred 1. aprílom 2014 a po tomto dátume, údajov orgánov plánovania ťažby nerastných surovín (Mineral Planning Authorities), výsledkov ročného prieskumu ťažby nerastných surovín (Annual Minerals Raised Inquiry), databázy BritPits a údajov organizácie British Geological Survey, UK Minerals Yearbook a sprievodcu Cornish Building Stone and Slate z roku 2007.
   3.   Spojené kráľovstvo bude informovať Komisiu o pokroku dosiahnutom v súvislosti s vnútroštátnymi opatreniami, ktoré sa prijali na vykonanie tohto rozhodnutia, až do úplného vrátenia celej sumy pomoci poskytnutej v rámci schémy uvedenej v článku 1 ods. 1. Bezodkladne predloží Komisii na jej žiadosť všetky informácie o opatreniach, ktoré už boli prijaté a ktoré sa plánujú prijať v súlade s týmto rozhodnutím.
   Takisto poskytne podrobné informácie o sumách pomoci a úrokoch, ktoré už príjemcovia vrátili.
   Článok 8
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 27. marca 2015
      
         
            Za Komisiu
         
         Margrethe VESTAGER
         
            členka Komisie
         
      
   
   
      (1)  Ú. v. EÚ C 348, 28.11.2013, s. 162.
   
      (2)  Ú. v. ES C 133, 5.6.2002, s. 11.
   
      (3)  Pozri poznámku pod čiarou č. 1.
   
      (4)  Wikipédia: https://en.wikipedia.org/wiki/Construction_aggregate (29. mája 2013); FAOterm: http://termportal.fao.org/faoterm/search/pages/termUrl.do?id=204 (29. mája 2013), európska norma BSEN 12620:2002; Dictionary of Building, James H. Maclean a John S. Scott, Penguin Books, štvrté vydanie; Oxford Dictionary of Construction, Surveying & Civil Engineering, Christopher Gorse, David Johnston a Martin Pritchard, Oxford University Press 2012; Glossary of Building and Civil Engineering Terms, British Standard Institution, Blackwell Scientific Publications, 1993, 100-4403; http://www.uepg.eu/what-are-aggregates. Pozri tiež vec T-210/02 RENV zo 7. marca 2012, British Aggregates Association/Komisia, ECLI:EU:T:2012:110, bod 1.
   
      (5)  Betón je zmes kameniva, cementu a vody. Kamenivo v tejto zmesi slúži ako pevná základná štruktúra a redukuje priestor, ktorý zaberá cementová pasta.
   
      (6)  Vzhľadom na jeho vysokú hodnotu hydraulickej vodivosti sa kamenivo často používa v kanalizačných štruktúrach.
   
      (7)  Kamenivo sa používa ako základný materiál pod základmi, cestami a železničnými traťami. Pri takomto použití vypĺňa medzery a chráni potrubie (potrubie na odvádzanie upravenej vody alebo slúžiace ako kanály pre káble sa musí chrániť pred ostrými predmetmi v zemi, preto sa kladie na jemné kamenivo a zakrýva sa ním pred zasypaním výkopu). Kamenivo tiež poskytuje tvrdý povrch (zabraňuje nerovnomernému usadeniu pod cestou, budovou alebo železnicou – nespevnené cesty a parkoviská sa zasypú povrchovou vrstvou kameniva, ktorá poskytne pevnejší povrch pre dopravné prostriedky, od bicyklov až po nákladné vozidlá. Predchádza sa tak zabáraniu sa vozidiel do pôdy, najmä vo vlhkom počasí. Wikipédia: https://en.wikipedia.org/wiki/Construction_aggregate (29. mája 2013); http://sustainableaggregates.com/overview/uses.htm (29. mája 2013).
   
      (8)  Európska norma BS EN 12620:2002.
   
      (9)  UEPG, http://www.uepg.eu/what-are-aggregates, navštívené 28. marca 2013. Pozri tiež, http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf s. 6.
   
      (10)  http://www.bgs.ac.uk/planning4minerals/Resources_1.htm (29. mája 2013); http://sustainableaggregates.com/sourcesofaggregates/recycled/rib_introduction.htm (29. mája 2013); http://www.uepg.eu/what-are-aggregates (29. mája 2013).
   
      (11)  Glossary of Building and Civil Engineering Terms, British Standard Institution, Blackwell Scientific Publications, 1993, 630-3.
   
      (12)  http://sustainableaggregates.com/overview/uses.htm (29. mája 2013); HM Customs & Excises – Konzultácia o možnom zavedení dane z kameniva – zhrnutie odpovedí, apríl 1999, bod 18.
   
      (13)  Napríklad piesok, zvyčajne kremičitý piesok, sa používa na výrobu odlievacích foriem. Ďalším príkladom je vápenec alebo uhličitan vápenatý. Rozomletý na jemný prášok sa používa ako bieliace činidlo alebo plnivo pri výrobe papiera, lepidiel, farieb, plastov, PVC, zubných pást, liekových tabliet a čistiacich prostriedkov. Používa sa tiež na doplnenie obsahu vápnika vo vitamínových a minerálnych doplnkoch, múke a krmive. Kremičitý piesok je tiež hlavným filtračným médiom používaným vo vodnom hospodárstve na odlučovanie tuhých častíc z odpadovej vody.
   
      (14)  Vápno absorbujú rastliny (plodiny alebo tráva) a stromy, ale k jeho prirodzenej strate z pôdy dochádza aj vyplavovaním dažďovou vodou a používaním hnojív. Môže to viesť k zvýšeniu kyslosti, strate úrodnosti pôdy a niekedy aj nepriaznivému vplyvu na štruktúru pôdy. Na obnovenie rovnováhy sa na poliach používa „poľnohospodárske vápno“ s cieľom zachovať nevyhnutné podmienky pre plodiny alebo trávne porasty. Vápnom môže byť jednoducho rozomletý vápenec alebo dolomit (ktorý obsahuje aj horčík) alebo pálený vápenec (alebo pálený dolomit), keď sa hornina zahrieva v peci.
   
      (15)  MPG6 – usmernenia pre získavanie kameniva v Anglicku z roku 1994, bod 6-123 (23).
   
      (16)  Oznámenie o rozpočte, marec 2000 – Cielená rozvážnosť: Budovanie silnejšej a spravodlivejšej Británie – kapitola 6: Ochrana životného prostredia – regenerácia našich miest/ochrana nášho vidieka – odpad; kamenivo, bod 6.91; Správa o návrhu rozpočtu – november 2001 – kapitola 7: Ochrana životného prostredia – ochrana britského vidieka – ťažba kameniva – daň z kameniva, bod 7.71; Oznámenie o rozpočte, marec 2001 – kapitola 6: Ochrana životného prostredia, bod 6.91.
   
      (17)  List z 19. februára 2002 doručený 21. februára 2002 pod číslom A/31371, bod 4.10.
   
      (18)  Toto ustanovenie sa vzťahuje na prípad, keď sa kamenivo preváža z jedného miesta na druhé patriace tomu istému prevádzkovateľovi. Prevoz z miesta na miesto zvyčajne nepodlieha dani z kameniva, pozri oddiel 19 ods. 3 písm. b) finančného zákona na rok 2001.
   
      (19)  Orgány Spojeného kráľovstva uviedli, že kamenivo podlieha dohode o dodaní, keď je uzavretá zmluva alebo keď tovar prejde do iného vlastníctva a je vystavený doklad. Z oddielu 19 ods. 6 finančného zákona na rok 2001 vyplýva, že kamenivo je predmetom dohody vo chvíli, keď je samostatne identifikovateľné. Tiež sa tu ustanovuje, že prevod vlastníctva pozemku, na ktorom sa nachádza kamenivo, sa na účely dane automaticky nerovná aj dodávke kameniva.
   
      (20)  Pozri oddiel 48 ods. 2 finančného zákona na rok 2001: „Stavebné účely“ znamenajú používanie kameniva ako materiálu alebo opory pri stavbe alebo skvalitňovaní akejkoľvek konštrukcie (vrátane ciest a chodníkov, ciest, na ktorých je alebo má byť položená železničná trať, a hrádzí) alebo ich miešanie ako súčasť výroby malty, betónu, cestného asfaltu, štrkovej drviny alebo akéhokoľvek podobného stavebného materiálu.
   
      (21)  Povolené prípady sú vymedzené v oddiele 19 ods. 7. Týka sa to situácie, keď sa kamenivo zmieša s kamenivom podliehajúcim dani, ktoré nebolo predtým zdanené, a miešanie sa v plnom rozsahu odohráva na mieste, ktoré je miestom pôvodu, miestom registrovaným pod rovnakým názvom ako miesto pôvodu alebo miestom, na ktoré bolo kamenivo odobraté na účely použitia v postupe oslobodeného od dane, ale ktorý sa naň nepoužil.
   
      (22)  Miesto vykládky kameniva predstavuje miesto pôvodu, len ak ide o kamenivo vyťažené z morského dna alebo vôd Spojeného kráľovstva.
   
      (23)  Pozri aj oznámenie o dani z kameniva 1: Daň z kameniva, apríl 2011, bod 8.1.
   
      (24)  Toto ustanovenie sa vzťahuje na prípad, keď sa kamenivo vráti do zeme, z ktorej sa získalo, a je stále v rovnakom stave, v akom sa získalo. V takomto prípade sa na dodávku kameniva neuplatňuje daň.
   
      (25)  Pozri oznámenie o dani z kameniva 1.
   
      (26)  Vo (všeobecných) predpisoch o dani z kameniva z roku 2002 (SI 2002/761) sa stanovuje, v ktorých prípadoch môže viesť likvidácia kameniva k daňovej úľave. Podľa predpisu 13a má osoba nárok na daňový úver v súvislosti s uplatnenou daňou z kameniva, keď sa predmetné kamenivo podliehajúce dani zlikviduje (uložením ako odpadu alebo inak) ktorýmkoľvek z týchto spôsobov:
   
               „i)
            
            
               bez ďalšieho spracovania sa vráti na svoje miesto pôvodu alebo akékoľvek miesto, ktoré nie je jeho miestom pôvodu, ale je registrované pod rovnakým názvom;
            
         
               ii)
            
            
               zlikviduje sa na skládke;
            
         
               iii)
            
            
               ide o štrk alebo piesok a použije sa na účely obnovenia pláží na mieste, ktoré nie je jeho miestom pôvodu.“
            
         
      (27)  Oznámenie o oslobodení priemyselných a poľnohospodárskych postupov od dane z kameniva 2, dostupné na webovom sídle orgánu HM Revenue & Customs.
   
      (28)  Oslobodenia od dane a výnimky stanovené v oddiele 17 ods. 3 písm. e), oddiele 17 ods. 3 písm. f) bodoch i) a ii), oddiele 17 ods. 4 písm. a) (pokiaľ je materiál oslobodený od dane zložený výlučne z čierneho uhlia, hnedého uhlia, ílovitej bridlice a kryštalickej bridlice, ktoré sa používajú ako kamenivo, alebo je zložený hlavne z čierneho uhlia, hnedého uhlia, ílovitej bridlice a kryštalickej bridlice), oddiele 17 ods. 4) písm. c) bodoch i) a ii) (pokiaľ je zložený hlavne z hlušiny), oddiele 17 ods. 4 písm. f) (pokiaľ ide o íl), oddiele 18 ods. 2 písm. b) (pokiaľ sa vzťahuje na postup oslobodený od dane, ktorým sa získavajú materiály používané ako kamenivo) a oddiele 30 ods. 1 písm. b) (pokiaľ sa vzťahuje na postup oslobodený od dane v zmysle oddielu 18 ods. 2 písm. b), ktorým sa získavajú materiály používané ako kamenivo) finančného zákona na rok 2001 zmeneného finančným zákonom na rok 2002 a finančným zákonom na rok 2007.
   
      (29)  Pravidlá Spoločenstva o štátnej pomoci na ochranu životného prostredia (Ú. v. ES C 37, 3.2.2001, s. 3).
   
      (30)  Usmernenia Spoločenstva o štátnej pomoci na ochranu životného prostredia (Ú. v. EÚ C 82, 1.4.2008, s. 1).
   
      (31)  Pán Bird neposkytol v tejto súvislosti nijaký príklad ani dôkazy.
   
      (32)  Pozri poznámku pod čiarou č. 31.
   
      (33)  Pozri napríklad Prešetrovanie trhu s kamenivom, cementom a pripravenou betónovou zmesou Komisie pre hospodársku súťaž, pracovný dokument na vymedzenie trhu z 1. novembra 2011, bod 19 a správu o predbežných zisteniach z 21. mája 2013, bod 5.5 písm. b), bod 5.6 písm. b) a bod 5.24; rozhodnutie OFT z 2. novembra 2011, návrh spoločného podniku medzi spoločnosťami Anglo American PLC a Lafarge S.A., ME/5007/11, bod 72.
   
      (34)  Pozri spojené veci C-328/99 a C-399/00 Taliansko a SIM 2 Multimedia/Komisia, Zb. 2003, s. I-4035, bod 35; vec C-222/04 Cassa di Risparmio di Firenze a i., Zb. 2006, s. I-289, bod 131; a spojené veci C-393/04 a C-41/05 Air Liquide Industries Belgium, Zb. 2006, s. I-5293, bod 29 a citovanú judikatúru.
   
      (35)  Vec C-143/99 Adria-Wien Pipeline, Zb. 2001, s. I-8365, bod 41; pozri tiež vec C-172/03 Heiser, Zb. 2005, s. I-1627, bod 40; spojené veci C-182/03 a C-217/03 Belgicko a Forum 187/Komisia, Zb. 2006, s. I-5479, bod 119; vec C-88/03 Portugalsko/Komisia, Zb. 2006, s. I-7115, bod 54; a spojené veci C-428/06 až C-434/06 UGT-Rioja a i., Zb. 2008, s. I-6747, bod 46; vec T-210/02 RENV, British Aggregates Association/Komisia, ECLI:EU:T:2012:110, bod 47; vec C-487/06 P, British Aggregates Association/Komisia, Zb. 2008, s. I-10515, bod 82.
   
      (36)  Vec Adria-Wien Pipeline, uvedená vyššie v poznámke pod čiarou č. 35, bod 42, a vec Portugalsko/Komisia, uvedená v poznámke pod čiarou č. 35, bod 52; vec C-487/06 P, British Aggregates Association/Komisia, Zb. 2008, s. I-10515, bod 83.
   
      (37)  Vec Portugalsko/Komisia, uvedená v poznámke pod čiarou č. 35, bod 56, a vec T-308/00 Salzgitter/Komisia, Zb. 2004, s. II-1933, bod 81; vec T-210/02 RENV, British Aggregates Association, ECLI:EU:T:2012:110, bod 49.
   
      (38)  Vec T-210/02, RENV British Aggregates Association, ECLI:EU:T:2012:110, bod 51.
   
      (39)  Pozri Správu o hospodárskej a fiškálnej stratégii a finančné výkazy a správu o rozpočte z roku 1999 – kapitola 5: Budovanie spravodlivejšej spoločnosti – boj proti zneužívaniu daňového systému; Ochrana životného prostredia, s. 27: „Vláda čoskoro uverejní návrh právneho predpisu o zdanení ťažby tvrdých hornín, piesku a štrku používaných ako kamenivo“. Pozri aj oznámenie o rozpočte, marec 2000 – Cielená rozvážnosť: Budovanie silnejšej a spravodlivejšej Británie – kapitola 6: Ochrana životného prostredia – regenerácia našich miest/ochrana nášho vidieka – odpad; kamenivo, bod 6.91; Správa o návrhu rozpočtu – november 2001 – kapitola 7: Ochrana životného prostredia – ochrana britského vidieka – ťažba kameniva – daň z kameniva, bod 7.71; Oznámenie o rozpočte, marec 2001 – kapitola 6: Ochrana životného prostredia, bod 6.91; ktoré preukazuje, že orgány Spojeného kráľovstva uvažovali konkrétne o dani z kameniva.
   
      (40)  Vec T-210/02 RENV, British Aggregates Association, ECLI:EU:T:2012:110, bod 66.
   
      (41)  HM Customs & Excises – Konzultácia o možnom zavedení dane z kameniva – zhrnutie odpovedí, apríl 1999, bod 13.
   
      (42)  Komisii takého dôkazy neboli predložené.
   
      (43)  Pozri poznámku pod čiarou č. 42.
   
      (44)  Komisii bola predložená kópia e-mailu.
   
      (45)  Dôverné informácie.
   
      (46)  Všeobecný súd vo svojom rozsudku vo veci T-210/12 RENV rozhodol, že „zásada obvyklého zdanenia, ktorá je základom [dane z kameniva], vychádza iba z pojmu obchodné využitie materiálu, ktorý ako ‚kamenivo‘ podlieha dani, v Spojenom kráľovstve.“ Komisia sa domnieva, že takto vymedzená zásada obvyklého zdanenia si vyžaduje bližšie stanovenie toho, kedy „materiál ‚podlieha dani‘ ako kamenivo“. Keďže v oddiele 17 ods. 2 zákona na rok 2001 sa neposkytuje jednoznačné vymedzenie „kameniva podliehajúceho dani“, ale vymedzuje sa ako kamenivo, ktoré nie je oslobodené od dane, a kamenivo opísané v písmenách b) až d), zásada obvyklého zdanenia na základe dane z kameniva musí aj podľa vymedzenia Všeobecného súdu nevyhnutne vychádzať z vymedzenia toho, kedy „sa materiál používa ako kamenivo“.
   
      (47)  Pozri poznámku pod čiarou č. 39.
   
      (48)  Odôvodnenia 58 a 59 rozhodnutia o začatí konania.
   
      (49)  Pozri T-210/02 RENV – British Aggregates/Komisia, ECLI:EU:T:2012:110, bod 64.
   
      (50)  Pozri T-210/02 RENV – British Aggregates/Komisia, ECLI:EU:T:2012:110, bod 55.
   
      (51)  Pozri oddiel 48 ods. 2 finančného zákona na rok 2001.
   
      (52)  Oddiel 18 ods. 2 písm. b): akýkoľvek postup, ktorým sa príslušná látka ťaží alebo inak oddeľuje (či už ako súčasť postupu jej získania z akejkoľvek pôdy alebo inak) z akéhokoľvek kameniva. V oddiele 18 ods. 3 sa uvádza tento zoznam príslušných látok: a) anhydrit; b) plastický íl (ball clay); c) baryt; e) kaolín; f) živec; g) šamot; i) kazivec; j) valchárska hlinka; k) drahokamy a polodrahokamy; l) sadrovec; m) akékoľvek kovy alebo rudy akýchkoľvek kovov; n) muskovit; o) perlit; p) potaš; q) pemza; r) fosfáty hornín; s) chlorid sodný; t) mastenec; u) vermikulit. V oddiele 18 ods. 3 boli písmená d) a h) so spätnou platnosťou vypustené od 1. apríla 2002 v dôsledku zmien, ktoré sa zaviedli finančným zákonom na rok 2002.
   
      (53)  Podľa oddielu 30 ods. 1 písm. b) finančného zákona na rok 2001 je možné udeliť daňovú úľavu v prípade, ak sa postup oslobodený od dane v zmysle oddielu 18 ods. 2 písm. a), b) a c) finančného zákona na rok 2001 použil na materiál vtedy, keď už bol materiál predmetom dane z kameniva. Odzrkadľuje teda oslobodenia od dane ustanovené v oddiele 18 ods. 2.
   
      (54)  Pri týchto materiáloch možno tiež využiť daňovú úľavu vtedy, keď sa postup oslobodený od dane uskutočnil po zaplatení dane [oddiel 30 ods. 1 písm. b)]. Posúdenie výnimky sa vzťahuje mutatis mutandis k daňovým úľavám.
   
      (55)  Odôvodnenie 73 rozhodnutia o začatí konania.
   
      (56)  Pozri Glossary of Building and Civil Engineering Terms, British Standard Institution, Blackwell Scientific Publications, 1993, 630-3007 a 630-3013.
   
      (57)  Odôvodnenie 83 rozhodnutia o začatí konania.
   
      (58)  Výňatky (z 30. októbra 2002) z webového sídla Alfreda McAlpina
   Uverejnené na: http://www.amslate.com/applications/ima/ima.sbtml; výňatky z Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain) [Politika v oblasti stavebných surovín a postupy pri dodávkach v severozápadnej Európe – Fakty a čísla – Anglicko, Škótsko a Wales (Veľká Británia)], správa CR/02/082N pre organizáciu British Geological Survey vypracovaná na objednávku Inštitútu cestného a hydraulického inžinierstva Ministerstva verejných stavieb a vodného hospodárstva Holandska, s. 50; dokument Geoffa Tophama zo spoločnosti Aggregate Industries, ktorý sa týka ťažby v lome Holme Park Quarry, 19. júna 2002.
   
      (59)  Neboli poskytnuté žiadne príklady kameňolomov.
   
      (60)  Pozri napríklad http://www.honister.com/; http://www.callywithquarry.co.uk/quarry.
   
      (61)  Survey of Arisings and Use of Secondary Materials as Aggregates in England and Wales in 2001 (Prieskum o vzostupoch a použití druhotných materiálov ako kamenivo v Anglicku a Walese v roku 2001), Symonds Group, november 2002.
   
      (62)  Pri výstavbe cesty A55 obchvatu mesta Bangor sa použilo bridlicové kamenivo namiesto kameniva najvyššej kvality (pričom sa použilo 150 000 ton bridlicového odpadu), pričom v severnom Walese sa často používa všeobecne ako navážka alebo na výstavbu hrádzí.
   
      (63)  […] odhaduje, že náklady na výrobu bridlicového kameniva predstavujú 6,50 GBP/t, z ktorých približne 5 GBP/t predstavujú náklady na drvenie. […] odhadol náklady na výrobu jednej tony bridlicového kameniva na 5,69 GBP.
   
      (64)  Pozri poznámku pod čiarou č. 60.
   
      (65)  Správa, ktorú v roku 2003 vypracovala Britská geologická spoločnosť (British Geological Society) pre daňové orgány Spojeného kráľovstva s cieľom pomôcť daňovým úradníkom z hľadiska geologického zloženia správne uplatňovať oslobodenia od dane týkajúce sa kryštalickej bridlice, ílovitej bridlice a ílu.
   
      (66)  Rozsah, v ktorom možno materiál ľahko pozdĺžne štiepiť na dosky.
   
      (67)  Informácie boli prevzaté z verejne dostupných zdrojov, ako je napríklad internet.
   
      (68)  Z poskytnutých informácií nie je jasné, aký materiál jeden kameňolom skutočne vyrába, hoci je zaradený do zoznamu lomov, ktoré vyrábajú ílovitú bridlicu.
   
      (69)  Nadložie je materiál uložený nad nerastom, ktorý chce prevádzkovateľ lomu ťažiť.
   
      (70)  Pozri poznámku pod čiarou č. 64.
   
      (71)  Vec T-210/02 RENV, British Aggregates Association, ECLI:EU:T:2012:110, bod 72.
   
      (72)  Pozri tabuľku v odôvodnení 143.
   
      (73)  Pozri poznámku pod čiarou č. 67.
   
      (74)  Informácie sú k dispozícii na webovom sídle: http://www.brauntonaggregates.co.uk/technical-details.html, konzultované 11. marca 2015.
   
      (75)  Podľa informácií, ktoré poskytlo Spojené kráľovstvo, kaolín tvoria jemnozrnné sedimentárne íly zložené z kaolinitu. Používa sa na výrobu porcelánu a lesklého papiera, zdravotníckych a kozmetických výrobkov.
   
      (76)  Plastický íl (ball clay) tvoria jemnozrnné kaolínové sedimentárne íly, ktoré zvyčajne obsahujú 20 – 80 % kaolinitu, 10 – 25 % sľudy a 6 – 65 % kremeňa. Používajú sa na výrobu keramiky na dodanie plasticity a pevnosti bez vypaľovania.
   
      (77)  British Geological Survey, Mineral Planning Factsheet, Construction aggregates, strana 3.
   
      (78)  Vec T-210/02 RENV, British Aggregates Association, ECLI:EU:T:2012:110, body 89 až 90.
   
      (79)  Pozri poznámku pod čiarou č. 77.
   
      (80)  Dekarbonizácia argónom/kyslíkom.
   
      (81)  Smernica Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES – Vyhlásenie Európskeho parlamentu, Rady a Komisie (Ú. v. EÚ L 102, 11.4.2006, s. 15).
   
      (82)  Pozri Glossary of Building and Civil Engineering Terms, British Standard Institution, Blackwell Scientific Publications, 1993, 630 – 3006; pozri aj dôkazy predložené združením British Aggregates Association v odpovedi Súdnemu dvoru vo veci T-210-02: Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain) [Politika v oblasti stavebných surovín a postupy pri dodávkach v severozápadnej Európe – Fakty a čísla – Anglicko, Škótsko a Wales (Veľká Británia)], správa CR/02/082N pre organizáciu British Geological Survey vypracovaná na objednávku Inštitútu cestného a hydraulického inžinierstva Ministerstva verejných stavieb a vodného hospodárstva Holandska, s. 50.
   
      (83)  Pozri poznámku pod čiarou č. 64.
   
      (84)  Pozri rozhodnutie vo veci SA. 18859 Oslobodenie od dane z kameniva v Severnom Írsku (ex N 2/04), http://ec.europa.eu/competition/state_aid/cases/241379/241379_1594138_163_2.pdf.
   
      (85)  Pozri rozsudok z roku 2008 vo veci C-199/06, Zb. s. I-469, body 61 a 64.
   
      (86)  Pozri rozsudok z roku 2008 vo veci C-199/06, Zb. s. I-469, body 63 a 66 až 68.
   
      (87)  Oznámenie Komisie o určení pravidiel uplatniteľných na posúdenie neoprávnene poskytnutej štátnej pomoci (Ú. v. ES C 119, 22.5.2002, s. 22).
   
      (88)  Odôvodnenie 150 rozhodnutia o začatí konania.
   
      (89)  Neboli poskytnuté žiadne dôkazy.
   
      (90)  Pozri poznámku pod čiarou č. 77.
   
      (91)  Pozri poznámku pod čiarou č. 77.
   
      (92)  Spojené veci T-254/00, T-270/00 a T-277/00, Hotel Cipriani a i., ECLI:EU:T:2008:537, bod 337.
   
      (93)  Vec T-210/02 RENV, British Aggregates Association, ECLI:EU:T:2012:110, bod 89.
   
      (94)  Pozri poznámku pod čiarou č. 77.
   
      (95)  Pozri rozsudok vo veci C-70/72, Komisia/Nemecko, Zb. 1973, s. 813, bod 13.
   
      (96)  Pozri rozsudok v spojených veciach C-278/92, C-279/92 a C-280/92, Španielsko/Komisia, Zb. 1994, s. I-4103, bod 75.
   
      (97)  Pozri rozsudok vo veci C-75/97, Belgicko/Komisia, Zb. 1999, s. I-3671, body 64 a 65.
   
      (98)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, 27.3.1999, s. 1).
   
      (99)  Nariadenie Rady (ES) č. 994/98 zo 7. mája 1998 o uplatňovaní článkov 92 a 93 Zmluvy o založení Európskeho spoločenstva na určité kategórie horizontálnej štátnej pomoci (Ú. v. ES L 142, 14.5.1998, s. 1).
   
      (100)  Nariadenie Komisie (ES) č. 794/2004 z 21. apríla 2004, ktorým sa vykonáva nariadenie Rady (ES) č. 659/1999, ustanovujúce podrobné pravidlá na uplatňovanie článku 93 Zmluvy o ES (Ú. v. EÚ L 140, 30.4.2004, s. 1).